
AURKIBIDEA
ZIOEN AZALPENA
ATARIKO TITULUA - XEDAPEN OROKORRAK

1. artikulua. Xedea
2. artikulua. Printzipio eratzaileak. 
3. artikulua. Aplikazio-eremua. 
4. artikulua. Foru- eta toki-administrazioetako langileak. 
5. artikulua. Araudi espezifikoa duten beste langile batzuk. 
6. artikulua. Langile lan-kontratudunei aplikatu beharreko araudia. 
7. artikulua. Aplikazio-eremu espezifikoa. 

I. TITULUA. EUSKAL ENPLEGU PUBLIKOAREN ORGANOAK ETA HAIEN ESKUMENAK.

I. KAPITULUA. Euskal enplegu publikoaren organo erkideak.

8. artikulua. Organo erkideak.
9. artikulua. Eusko Jaurlaritza.
10. artikulua. Enplegu Publikoa Koordinatzeko Euskadiko Batzordea. 
11. artikulua. Enplegu Publikoa Koordinatzeko Euskadiko Batzordearen osaera.
12. artikulua. Enplegu Publikoa Koordinatzeko Euskadiko Batzordearen eskudantziak. 
13. artikulua. Enplegu Publikoaren Euskal Kontseilua.
14. artikulua. Enplegu Publikoaren Euskal Kontseiluaren osaera.
15. artikulua. Enplegu Publikoaren Euskal Kontseiluaren eskudantziak.

II. KAPITULUA. Euskal Autonomia Erkidegoko Administrazio Orokorreko eta Instituzionaleko enplegu publikoaren organoak eta haien eskumenak.

16. artikulua. Euskal Autonomia Erkidegoko Administrazio Orokorreko eta Instituzionaleko enplegu publikoaren organoak.

Lehenengo atala. Euskal enplegu publikoaren organo gorenak.
17. artikulua. Eusko Jaurlaritza.
18. artikulua. Enplegu publikoaren eskumena duen saila. 

Bigarren atala. Euskal Autonomia Erkidegoko Administrazio Orokorrean eta Instituzionalean enplegu publikoaren eskumena duten beste organo batzuk. 

19. artikulua. Eusko Jaurlaritzaren sailak. 
20. artikulua. Euskal Autonomia Erkidegoko Administrazio Publikoko Enplegu Publikoaren Batzorde Intersektoriala.
21. artikulua. Ogasunaren eskumena duen saila. 
22. artikulua. Herri Arduralaritzaren Euskal Erakundea. 
23. artikulua. Langileen eta Zerbitzuen Ikuskaritza Orokorra. 

III. KAPITULUA. Gainerako euskal administrazio publikoetan enplegu publikoaren eskumena duten organoak.
24. artikulua. Foru- eta toki-administrazioetan eta Euskal Herriko Unibertsitatean enplegu publikoaren eskumena duten organoak.
25.- artikulua. Gainerako administrazio publikoetako organo eskumendunak.

II. TITULUA. EUSKAL ADMINISTRAZIO PUBLIKOEN ZERBITZUKO LANGILEAK.
I. KAPITULUA. Euskal administrazio publikoen zerbitzuko langileak. Funtzionarioak eta langile lan-kontratudunak.

26. artikulua. Enplegatu publikoen motak.
27. artikulua. Karrerako funtzionarioak.
28.- artikulua. Bitarteko funtzionarioak. 
29. artikulua. Langile lan-kontratudunak. 

II. KAPITULUA. Konfiantzako eta aholkularitza berezirako langileak.
30. artikulua. Behin-behineko langileak 

III. TITULUA. ZUZENDARITZA FUNTZIOA ETA ZUZENDARITZAKO LANGILE PROFESIONALEN ESTATUTUA EUSKAL ADMINISTRAZIO PUBLIKOETAN.
I. KAPITULUA. Zuzendaritza publiko profesionala. Antolamendua
31. artikulua. Zuzendaritza publiko profesionala. 
32. artikulua. Zuzendaritzako langile publiko profesionalak. 
33. artikulua. Zuzendaritza-izaerako lanpostuen funtzioak. 
34. artikulua. Zuzendaritza-izaerako lanpostuen eskakizunak. 
35. artikulua. Zuzendaritza-postuen monografiak. 
36. artikulua. Zuzendaritza-izaerako lanpostuak antolatzeko baliabideak edo tresnak. 

II. KAPITULUA. Zuzendaritzako langile publiko profesionalak izendatzeko prozedura eta haien araubide juridikoa.
37. artikulua. Zuzendaritzako langile publiko profesionalak izendatzeko prozedura. 
38. artikulua. Kudeaketaren erantzukizuna: emaitzen ebaluazioa. 
39. artikulua. Zuzendaritzako langile publiko profesionalei aplikatzeko araubide juridikoa. 

IV. TITULUA. ENPLEGU PUBLIKOAREN ANTOLAKETA ETA EGITURA.
I. KAPITULUA. Enplegu publikoaren antolaketa euskal sektore publikoan.
Lehenengo atala. Euskal administrazio publikoetako enplegu publikoa antolatzeko baliabideak edo tresnak. 
40. artikulua. Lanpostua.
41. artikulua. Funtzioak behin-behinekoz esleitzea.
42. artikulua. Lanpostuak taldekatzea. Arlo funtzionalak.
43. artikulua. Lanpostu motak
44. artikulua. Eginkizun publikoen erreserba. Salbuespenak.
45. artikulua. Lanpostu-zerrendak.
46. artikulua. Lanpostu-zerrenden edukia.
47. artikulua. Enplegu publikoa antolatzeko tresna edo baliabide osagarriak. 

Bigarren atala. Enplegu publikoa planifikatzeko tresnak. 
48. artikulua. Enplegu publikoaren plangintza.
49. artikulua. Enplegu publikoa antolatzeko planak.
50. artikulua. Lanpostu-dotazioen berradskripzioak.
51. artikulua. Aurrekontu-plantillak.
52. artikulua. Enplegu publikoaren eskaintza
53. artikulua. Pertsonalaren erregistroa eta giza baliabideen kudeaketa integratua.

Hirugarren atala. Enplegu publikoa antolatzeko eta planifikatzeko beste tresna batzuk.
54. artikulua. Jardunaren ebaluazioa
55. artikulua. Lanpostuen azterketak

II. KAPITULUA. Euskal enplegu publikoaren egitura.
56. artikulua. Sailkapen-taldeak. 
57. artikulua. Euskal Autonomia Erkidegoko Administrazioko funtzionarioen kidegoak. Funtzionarioak taldekatzeko beste tresna batzuk foru- eta toki-administrazio publikoetan eta Euskal Herriko Unibertsitatean.
58. artikulua. Eskalak eta azpieskalak.
59. artikulua. Aukerak.
60. artikulua. Espezialitateak.
61. artikulua. Lanpostuak adskribatzea kidego, eskala eta titulazio-eskakizunik gabeko lanbide-taldeei.
62. artikulua. Langile lan-kontratudunak. 

V. TITULUA. ENPLEGATU PUBLIKOAREN IZAERA ESKURATZEA ETA GALTZEA
I. KAPITULUA. Zerbitzu-harremana eskuratzea eta galtzea
63. artikulua. Karrerako funtzionarioaren eta langile lan-kontratudun finkoaren izaera eskuratzea.
64. artikulua. Karrerako funtzionarioaren izaera eta langile lan-kontratudun finkoaren lotura galtzeko arrazoiak. 
65. artikulua. Funtzionarioaren izaerari uko egitea. 
66. artikulua. Funtzionarioaren izaera galtzea nazionalitatea galtzearen ondorioz. 
67. artikulua. Euskal administrazio publikoetako funtzionarioen erretiroa. 
68. artikulua. Kargu publikorako erabateko desgaikuntzako edo desgaikuntza bereziko zigor nagusia edo erantsia. 
69. artikulua. Funtzionario-izaera berreskuratzea euskal administrazio publikoetan.

II. KAPITULUA. Euskal sektore publikoan enplegura iristeko printzipioak eta betekizunak.
70. artikulua. Euskal sektore publikoan enplegura iristeko printzipio gidariak. 
71. artikulua. Euskal enplegu publikora iristeko betekizunak. 
72. artikulua. Beste estatu batzuetako herritarrak enplegu publikora iristea. 
73. artikulua. Nazioarteko erakundeetako funtzionarioak enplegu publikora iristea euskal sektore publikoan. 
74. artikulua. Desgaitasunen bat duten pertsonak enplegura iristea Euskal Sektore Publikoan. 
75. artikulua. Desgaitasunen bat dutenak enplegu publikora iristeko sistemak eta plazen erreserba.

VI. TITULUA. EUSKAL SEKTORE PUBLIKOKO ENPLEGATUEN HAUTAKETA ETA PRESTAKUNTZA 
I. KAPITULUA. Enplegatuak hautatzeko prozesuak eta sistemak Euskal Sektore Publikoan.
76. artikulua. Karrerako funtzionarioak eta langile lan-kontratudun finkoak hautatzeko sistemen irizpide orokorrak. 
77. artikulua.- Bitarteko funtzionarioak eta aldi baterako langile lan-kontratudunak hautatzeko irizpideak. 
78. artikulua. Karrerako funtzionarioak eta langile lan-kontratudun finkoak hautatzeko sistemak. 
79. artikulua. Deialdiaren oinarriak.
80. artikulua. Hautaketa-baliabideak edo -tresnak.

II. KAPITULUA. Hautaketa-organoak enplegu publikoan.
81. artikulua. Hautaketa-organoak. Hautaketa-organoen eraketarako eta jarduketarako printzipio orokorrak. 
82. artikulua. Hautaketa-organo iraunkorrak. 

III. KAPITULUA. Prestakuntza euskal enplegu publikoan. Herri Arduralaritzaren Euskal Erakundea.
83. artikulua. Prestakuntza euskal enplegu publikoan. 
84. artikulua. Herri Arduralaritzaren Euskal Erakundearen funtzioak enplegatu publikoen prestakuntzaren arloan. 

VII. TITULUA. KARRERA PROFESIONALA
I. KAPITULUA. Karrera profesionalaren kontzeptua eta modalitateak euskal administrazio publikoetan.
85. artikulua. Karrera profesionala. Kontzeptua. 
86. artikulua. Karrerako funtzionarioen karrera profesionaleko modalitateak.

II. KAPITULUA. Karrera profesional bertikala eta horizontala.
87. artikulua. Karrera profesional bertikala. 
88. artikulua. Karrera profesional horizontala. Garapen profesionala. 

III. KAPITULUA. Karrera profesional horizontala. Garapen profesionaleko graduak
89. artikulua. Garapen profesionaleko gradua. Kontzeptua. 
90. artikulua. Garapen profesionaleko graduen aitorpenaren araubide juridikoa.

IV. KAPITULUA.- Barne-sustapena.
91. artikulua.- Karrerako funtzionarioen eta langile lan-kontratudun finkoen barne-sustapena. 
92. artikulua. Barne-sustapen bertikala. 
93. artikulua. Barne-sustapen horizontala. 

VII. TITULUA. LANPOSTUAK HORNITZEA ETA MUGIKORTASUNA
I. KAPITULUA. Funtzionarioen lanpostuak hornitzeko moduak. 
94. artikulua. Euskal administrazio publikoetako funtzionario publikoen lanpostuak hornitzea. 
95. artikulua. Lanpostu baterako behin betiko adskripzioa galtzea.
96. artikulua. Langile lan-kontratudunen lanpostuak hornitzea eta langile horien mugikortasuna. 

II. KAPITULUA. Lehiaketa 
97. artikulua. Lanpostuak lehiaketa bidez hornitzea.
98. artikulua. Lehiaketarako deialdia. 
99. artikulua. Lehiaketetarako deialdi bateratua. 
100. artikulua. Lehiaketen balorazioa eta arau osagarriak.
101. artikulua. Lanpostua lehiaketa bidez lortu duten funtzionarioak lanpostutik mugiaraztea. 

III. KAPITULUA. Izendapen askea 
102. artikulua. Izendapen askea, lanpostuak hornitzeko sistema. 
103. artikulua. Funtzionarioak izendapen askeko lanpostuetatik kentzea.

IV. KAPITULUA.- Lanpostuak hornitzeko organo teknikoak. 
104. artikulua. Lanpostuak hornitzeko organo teknikoak.

V. KAPITULUA. Lanpostuak hornitzeko beste prozedura batzuk.
105. artikulua. Behin-behineko adskripzioa.
106. artikulua. Zerbitzu-eginkizuna. 
107. artikulua. Beste administrazio publiko baterako zerbitzu-eginkizuna. 
108. artikulua. Lankidetza-programetako zerbitzu-eginkizunak. 
109. artikulua. Nahitaezko zerbitzu-eginkizuna. 
110. artikulua. Zerbitzu-eginkizuna, proiektuak abiatzeko eta lanpostu bati bereziki esleitu gabe dauden eginkizun berezietan jarduteko.
111. artikulua. Zerbitzu-eginkizunak amaitzeko arrazoiak. 
112. artikulua. Giza baliabideen berresleipena.
113. artikulua. Giza baliabideen birbanatzea.

VI. KAPITULUA. Funtzionario publikoen mugikortasuna. 
114. artikulua. Genero-indarkeriagatiko edo lan- edo sexu-jazarpenarengatiko mugikortasuna.
115. artikulua. Indarkeria terroristagatiko mugikortasuna.
116. artikulua. Osasunagatiko mugikortasuna.
117. artikulua. Nahitaez lekualdatzeko diziplina-zehapenaren ondoriozko mugikortasuna.
118. artikulua. Euskal administrazio publikoen arteko mugikortasuna. 

IX. TITULUA. ORDAINSARI-SISTEMA EUSKAL ENPLEGU PUBLIKOAN
119. artikulua. Ordainsari-sistemaren printzipio eta betekizun orokorrak. 
120. artikulua. Funtzionarioen ordainsari-sistema. 
121. artikulua. Oinarrizko ordainsariak. 
122. artikulua. Ordainsari osagarriak. 
123. artikulua. Aparteko ordainsariak. 
124.- artikulua. Zerbitzuagatiko kalte-ordainak. 
125. artikulua. Langile lan-kontratudunen ordainsariak. 
126. artikulua. Zuzendaritza publiko profesionaleko postuetan diharduten langileen ordainsariak.
127. artikulua. Praktiketako funtzionarioen ordainsariak. 
128. artikulua. Euskal Autonomia Erkidegotik kanpoko destinoetan zerbitzuak ematen dituzten funtzionarioen ordainsariak. 
129. artikulua. Bitarteko funtzionarioen ordainsariak. 
130. artikulua. Behin-behineko langileen ordainsariak. 
131. artikulua. Ordainsari geroratuak. 
132. artikulua. Osagarri pertsonal iragankorrak. 
133. artikulua. Ordainsariak kentzea. 
134. artikulua. Bidegabeko ordainketak.
135. artikulua. Ordainsarien sortzapena. 

X. TITULUA. FUNTZIONARIOEN ADMINISTRAZIO-EGOERAK EUSKAL ADMINISTRAZIO PUBLIKOETAN 
136. artikulua. Funtzionarioen administrazio-egoerak. Irizpide orokorrak.
137. artikulua. Zerbitzu aktiboa. 
138. artikulua. Zerbitzu bereziak.
139. artikulua. Beste administrazio publiko batzuen zerbitzuan. 
140. artikulua. Sektore publikoan zuzendaritzako langile publiko profesionalen zerbitzuak ematea. 
141. artikulua. Norberaren interesarengatiko borondatezko eszedentzia. 
142. artikulua. Borondatezko eszedentzia lanpostu- eta destino-erreserbaduna. 
143. artikulua. Familia elkartzeko borondatezko eszedentzia. 
144. artikulua. Familiartekoak zaintzeko borondatezko eszedentzia. 
145. artikulua. Genero-indarkeriagatiko borondatezko eszedentzia. 
146. artikulua. Indarkeria terroristagatiko borondatezko eszedentzia.
147. artikulua. Borondatezko eszedentzia pizgarriduna. 
148. artikulua. Sektore publikoan zerbitzuak emateko borondatezko eszedentzia. 
149. artikulua. Destinoaren zain egotea. 
150. artikulua. Aldi baterako nahitaezko eszedentzia. 
151. artikulua. Nahitaezko eszedentzia.
152. artikulua. Nahitaezko eszedentziaren araubide juridikoa. 
153. artikulua. Funtziogabetzea. 
154. artikulua. Behin-behineko funtziogabetzea. 
155. artikulua. Funtziogabetze irmoa. 
156. artikulua. Zerbitzu aktibora itzultzea. 
157. artikulua. Zerbitzu aktibora itzultzea lanpostu-erreserba dakarren egoera batetik. 
158. artikulua. Zerbitzu aktibora itzultzea lanpostu-erreserbarik ez dakarren egoera batetik. 
159. artikulua. Bitarteko funtzionarioen administrazio-egoerak. 
160. artikulua. Langile lan-kontratudunen egoerak. 

XI. TITULUA. EUSKAL ENPLEGATU PUBLIKOEN ESKUBIDEAK, BETEBEHARRAK, JOKABIDE-KODEA, BATERAEZINTASUNAK ETA ERANTZUKIZUNAK
I. KAPITULUA. Euskal enplegatu publikoen eskubideak. Baimenak, oporrak eta lanaldi-araubidea
161. artikulua. Euskal enplegatu publikoen eskubide indibidualak. 
162. artikulua. Kolektiboki baliatzen diren eskubide indibidualak. 
163. artikulua. Euskal enplegatu publikoen baimenak. 
164. artikulua. Bizitza pertsonala, familia eta lana uztartzeko baimenak.
165. artikulua. Oporrak.
166. artikulua. Lanaldia. Lanaldia antolatzea. 

II. KAPITULUA. Euskal enplegatu publikoen etika- eta jokabide-kodea.
167. artikulua. Euskal enplegatu publikoen etika- eta jokabide-kodea: oinarrizko printzipioak. 

III. KAPITULUA. Erantzukizuna eta bateraezintasun-araubidea.
168. artikulua. Euskal enplegatu publikoen erantzukizuna.
169. artikulua. Ondare-erantzukizuna.
170. artikulua. Erantzukizun penala.
171. artikulua. Diziplina-erantzukizuna.
172. artikulua. Bateraezintasun-araubidea.

XII. TITULUA. DIZIPLINA-ARAUBIDEA
I. KAPITULUA. Diziplina-araubidea: xedapen orokorrak eta printzipioak.
173. artikulua. Aplikazio-eremua. 
174. artikulua. Diziplina-ahala baliatzea. Diziplina-erantzukizuna. 
175. artikulua. Diziplina-araubidearen printzipioak. 
176. artikulua. Diziplina-erantzukizuna azkentzea eta falta nahiz zehapenak preskribatzea. 
177. artikulua. Diziplina-zehapenen idazpena eta ezeztapena. 

II. KAPITULUA. Diziplinako arau-hausteak.
178. artikulua. Arau-hauste motak. 
179. artikulua. Falta oso astunak. 
180. artikulua. Falta astunak. 
181. artikulua. Falta arinak. 
182. artikulua. Faltak kalifikatzeko irizpideak. 

III. KAPITULUA. Diziplina-zehapenak.
183. artikulua. Zehapen-motak. 
184. artikulua. Arau-hauste motaren arabera ezar daitezkeen zehapenak. 
185. artikulua. Zehapenak mailakatzeko irizpideak. 

IV. KAPITULUA. Diziplina-prozedura.
186. artikulua. Diziplina-prozeduraren arau orokorrak. 
187. artikulua. Behin-behineko neurriak. 

XIII. TITULUA. HIZKUNTZA-NORMALIZAZIOA
188. artikulua. Hizkuntza-eskakizunak eta euskararen erabilera normalizatzeko planak. 
189. artikulua. Euskara hautaketa- eta hornitze-prozesuetan. 
190. artikulua. Herri Arduralaritzaren Euskal Erakundearen funtzioak hizkuntza-prestakuntzan eta hizkuntza-eskakizunen egiaztapenean.
191. artikulua. Baliozkotzea eta euskararen ezagutza egiaztatzeko beste sistema batzuk.

XIV. TITULUA. NEGOZIAZIO KOLEKTIBOA EUSKAL ADMINISTRAZIO PUBLIKOETAN.
192. artikulua. Negoziazioa antolatzeko printzipio orokorrak. 
193. artikulua. Negoziazio-jardueraren printzipio orientatzaileak.
194. artikulua. Negoziazio kolektiboko organo teknikoak.
195. artikulua. Lan-baldintzen akordioak eta hitzarmen kolektiboak onartzea, Euskal Autonomia Erkidegoko Administrazioan.
196. artikulua. Negoziazio-mahaiak. 
197. artikulua. Euskal administrazio publikoetako esparruko negoziazio-mahaia. 
198. artikulua. Negoziazio kolektiboa udal-elkarteetan eta udalerria baino lurralde-eremu handiagoko erakundeetan. 
199. artikulua. Hauteskunde-unitateak.
200. artikulua. Gatazka kolektiboak auzibidetik kanpo ebaztea.

XEDAPEN GEHIGARRIAK

· Lehenengo xedapen gehigarria.- Sailkapen profesionaleko talde eta azpitalde berrietara behin betiko adskribatzea.
· Bigarren xedapen gehigarria. Lanpostuak euskal administrazio publikoetako funtzionarioen kidego, eskala eta titulazio-eskakizunik gabeko lanbide-taldeetan sailkatzea.
· Hirugarren xedapen gehigarria. Langileak euskal administrazio publikoetako kidego, eskala eta titulazio-eskakizunik gabeko lanbide-taldeetan sartu ezin diren egoeren erregulazioa.
· Laugarren xedapen gehigarria. B eta C1 sailkapen-talde eta -azpitalde berrietan sartzeko prozedura espezifikoak Euskal Autonomia Erkidegoko Administrazio Orokorraren eta Instituzionalaren eremuan. 
· Bosgarren xedapen gehigarria. Euskal Administrazio publikoetako kidegoen eta eskalen baliokidetza.
· Seigarren xedapen gehigarria. Funtzionario transferituak kidegoetan, eskaletan eta titulazio-eskakizunik gabeko funtzionario-taldeetan sartzea.
· Zazpigarren xedapen gehigarria. Eskalen arteko mugikortasun-kasu bereziak.
· Zortzigarren xedapen gehigarria. Kidegora iristea titulazio-eskakizuna bete gabe.
· Bederatzigarren xedapen gehigarria. Beste administrazio publiko batzuetako funtzionario-taldeak.
· Hamargarren xedapen gehigarria. Euskal administrazio publikoetako zuzendaritzako langile publiko profesionalak.
· Hamaikagarren xedapen gehigarria. Administrazio-isiltasunaren ondorioak lege honetan aurreikusitako prozeduretan.
· Hamabigarren xedapen gehigarria. Laguntza teknikoa ematea Euskadiko toki-erakundeei, lege honetan aurreikusitako kudeaketa-baliabideak abiaraz ditzaten.
· Hamahirugarren xedapen gehigarria. Euskal Autonomia Erkidegoko sektore publikoaren zerbitzuko behin-behineko langileen eta zuzendaritzako langile publiko profesionalen kode etikoa, bateraezintasun-araubidea eta betebeharrak.
· Hamalaugarren xedapen gehigarria. Osakidetza-Euskal osasun zerbitzuan destinoa duten Euskal Autonomia Erkidegoko funtzionarioak.
· Hamabosgarren xedapen gehigarria.- Berdintasun-planak.
· Hamaseigarren xedapen gehigarria. Enplegu publikora iristeko ekintza positiboko neurriak terrorismoaren biktimentzat.
· Hamazazpigarren xedapen gehigarria. Funtzionarioen aseguramendu-araubidea.
· Hemezortzigarren xedapen gehigarria. Segurtasun Administrazioko Zerbitzu Laguntzaileak.
· Hemeretzigarren xedapen gehigarria. Titulazioak eguneratzea.
· Hogeigarren xedapen gehigarria. Estatutupeko langileek eta unibertsitateaz kanpoko irakasle funtzionarioek Euskal Autonomia Erkidegoko Administrazioko lanpostuetan jardutea.
· Hogeita batgarren xedapen gehigarria. Homologatu gabeko langileak.
· Hogeita bigarren xedapen gehigarria. Langile lan-kontratudun subrogatuen lan-baldintzak.
· Hogeita hirugarren xedapen gehigarria. Behin-behineko langileen lanpostu-zerrenda. 
· Hogeita laugarren xedapen gehigarria. Zerbitzu-eginkizunak atzerrian.
· Hogeita bosgarren xedapen gehigarria. Euskal Autonomia Erkidegoko Administrazioko sektore publikoaren esparruko Negoziazio Mahai Orokorra.
· Hogeita seigarren xedapen gehigarria. Osakidetza-Euskal osasun zerbitzuko eta Euskal Herriko Unibertsitateko hauteskunde-unitateak.
· Hogeita zazpigarren xedapen gehigarria. Enplegu-zentro bereziak.
· Hogeita zortzigarren xedapen gehigarria. Epai judizial bat betez, langile lan-kontratudun mugagabe bilakatzea.
· Hogeita bederatzigarren xedapen gehigarria. Gaikuntza nazionala duten toki-administrazioko funtzionarioak.
· Hogeita hamargarren xedapen gehigarria. Euskal administrazio publikoetako funtzionarioen erretiro partziala eta aurreratua.
· Hogeita hamaikagarren xedapen gehigarria. Berariazko osagarria murriztea, jarduera pribatuak egiteko bateragarritasuna baimentzeko.
· Hogeita hamabigarren xedapen gehigarria. Administrazio publikoen zerbitzuko langileen bateraezintasunei buruzko abenduaren 26ko 53/1984 Legearen 7.1. artikuluan ezarritako muga gainditzea.
· Hogeita hamahirugarren xedapen gehigarria. Euskal administrazio publikoek arautzea lege honetan jasotako alderdiak.

XEDAPEN IRAGANKORRAK
· Lehenengo xedapen iragankorra. Euskal Autonomia Erkidegoko Administrazioko zuzendaritzako langile publiko profesionalen lanpostutzat joak.
· Bigarren xedapen iragankorra. Zuzendaritza publiko profesionala eta foru- eta toki-administrazioa eta Euskal Herriko Unibertsitatekoa.
· Hirugarren xedapen iragankorra. Gradu pertsonalen eta garapen profesionaleko graduen arteko baliokidetza-sistema.
· Laugarren xedapen iragankorra. Garapen profesionaleko gradu iragankorra eta pertsonalizatua. 
· Bosgarren xedapen iragankorra. Gradu pertsonala finkatzeko araubide iragankorra. 
· Seigarren xedapen iragankorra. Enplegu Publikoaren Legea indarrean jarri aurretik aitortutako administrazio-egoerak.
· Zazpigarren xedapen iragankorra. Destino-osagarriaren zenbatekoa urtero zehaztea. Aplikazio iragankorra.  
· Zortzigarren xedapen iragankorra. Konturako karrera-ordainketen debekua. 
· Bederatzigarren xedapen iragankorra. Unibertsitate-titulazioen sistema berria indarrean jartzea. 
· Hamargarren xedapen iragankorra. Funtzionarioen berezko funtzio edo lanpostutzat sailkatuetan ari diren langile lan-kontratudun finkoak. 
· Hamaikagarren xedapen iragankorra. Erakunde instrumental bati adskribatutako funtzionarioak. 
· Hamabigarren xedapen iragankorra. Salbuespenezko barne-sustapen horizontala A sailkapen-taldearen barruan. 
· Hamahirugarren xedapen iragankorra. Egun zuzendaritzako langile profesionalen lanpostu gisa sailkatutako lanpostuak betetzen ari diren enplegatu publikoak.
· Hamalaugarren xedapen iragankorra. Ordainsari-eskubideen bermea.
· Hamabosgarren xedapen iragankorra. Lege honetan sortutako kidegoetan sartu aurretik osatutako hirurtekoak.
· Hamaseigarren xedapen iragankorra. Lege honek indarra hartu aurretik hasitako prozedurak.
· Hamazazpigarren xedapen iragankorra. Kidego, eskala eta titulazio-eskakizunik gabeko lanbide-taldeetan sartzeko ebazpenak argitaratu arteko aldi iragankorra.
· Hemezortzigarren xedapen iragankorra. Enplegatu publikoak funtzionario edo langile lan-kontratudun bihurtzeko prozesu bereziak.
· Hemeretzigarren xedapen iragankorra. Euskal administrazio publikoetan enplegua finkatzeko prozesu berezia.
· Hogeigarren xedapen iragankorra. Enplegua finkatzea bitarteko funtzionarioen ehuneko handia duten sailkapen-taldeetan.

XEDAPEN INDARGABETZAILEA
Xedapen indargabetzaile bakarra.
AZKEN XEDAPENAK
· Azken xedapenetako lehenengoa. Eusko Jaurlaritzari baimena ematea euskal administrazio publikoetako funtzionarioen kidegoei eta eskalei buruzko dekretu bat onar dezan. 
· Azken xedapenetako bigarrena. Kidego, eskala eta titulazio-eskakizunik gabeko lanbide-taldeetan sartzeko ebazpenak.
· Azken xedapenetako hirugarrena. Jaurlaritzari buruzko ekainaren 30eko 7/1981 Legearen 29. artikulua aldatzea.
· Azken xedapenetako laugarrena. Arauak emateko gaikuntza.
· Azken xedapenetako bosgarrena.- Indarra hartzea.

ERANSKINA. EUSKAL AUTONOMIA ERKIDEGOKO ADMINISTRAZIO OROKORREKO ETA HAREN ERAKUNDE AUTONOMOETAKO FUNTZIONARIOEN LANBIDE-ANTOLAMENDUA 
1. artikulua. Euskal Autonomia Erkidegoko Administrazio Orokorreko eta haren erakunde autonomoetako funtzionarioen kidegoak.
2. artikulua. Euskal Autonomia Erkidegoko Administrazio Orokorreko eta haren erakunde autonomoetako kidegoetan zeuden funtzionarioak lege honen bitartez sortutako kidegoetan sartzea. 
3. artikulua. Kidegoetan edo titulazio-eskakizunik gabeko lanbide-taldeetan sartzearen ondorioak.

				ZIOEN AZALPENA
I.- Euskal Funtzio Publikoari buruzko uztailaren 6ko 6/1989 Legeak arau-esparru bat ezarri zuen, eta, hartara, aukera eman zien euskal administrazio publikoei bakoitzaren enplegu-politikak babesteko eredua abiaraz zezaten. Arau-garapen horrek, oinarritzat hartuta Euskal Autonomia Erkidegoko Autonomia Estatutuaren 10.4 artikuluak autonomia-erkidegoari emandako eskumena, azken helburutzat hartu zuen funtzio publiko erkidea eraikitzea euskal administrazio publiko guztientzat. 

Euskal administrazio publikoek giza baliabideen politikak garatu dituzte, zeinek, negoziazioaren eta akordioaren ondorioz, arau-bilbe bat eratzea ahalbidetu duten uztailaren 6ko 6/1989 Legearen inguruan.

Euskal Funtzio Publikoari buruzko uztailaren 6ko 6/1989 Legeak, helburutzat harturik funtzio publikoaren euskal eredu bat sortzea, hura identifikatuko zuten oinarrizko elementu erkide batzuk ezarri zituen, hargatik eragotzi gabe euskal administrazio bakoitzaren eta haien autoantolamendu-ahalen ondoriozko berezitasunak. Alde batetik, "euskal sektore publiko"aren kontzeptua arian-arian sartuz joan da Euskal Autonomia Erkidegoko lege batzuetan; eta, bestetik, Euskal Funtzio Publikoari buruzko uztailaren 6ko 6/1989 Legeak berak defendatu zuen euskal administrazio publiko guztiei aplikatu behar zitzaiela, eta are langile lan-kontratudunei ere, legearen aurreikuspenetatik asko bederen. 

Eredu horren zimentarriak arian-arian eraiki dira Euskal Autonomia Erkidegoaren Administrazio Publikoan; bereziki, 1993. urtetik aurrera, Euskal Funtzio Publikoari buruzko uztailaren 6ko 6/1989 Legearen erregelamendu-garapenaren bitartez, eta enplegu publikoaren alorreko jarduera-printzipiotzat harturik Administrazio Publikoa Arrazionalizatzeko eta Hobetzeko Batzordeak (CORAME) txosten batean jaso zituenak. Erregelamendu-garapenaren hasierako fasean, euskal administrazio publiko guztietarako arauak argitaratu ziren, hala nola funtzionarioen lanpostuak hornitzeko erregelamendua, urriaren 13ko 190/2004 Dekretuaren bitartez onetsi zena. Geroko fase batzuetan argitaratu ziren beste erregelamendu batzuk, autonomia-erkidegoaren administrazio orokorrean eta haren erakunde autonomoetan bakarrik aplikatzeko. Hartara, eratzen ari zen ereduak esparru erkidea sendotu nahi zuen euskal administrazio publikoentzat, baina, aldi berean, toki- edo foru-administrazioaren edo Euskal Herriko Unibertsitatearen autonomia errespetatuta, haiek enplegu publikoaren alorrean zituzten berezitasunak bertan garatu ahal izateko.

Ildo horretatik, Euskal Enplegu Publikoaren Legeak ez die galerarik edo bidegabeko erasanik eragiten ukitutako administrazioen autoantolamendurako eskumenei, gaitasun zabala aitortzen baitie beren enplegu publikoaren gainean.

Euskal Enplegu Publikoaren Lege hau zuzenean dago lotuta duela bi hamarkada baino gehiago hasitako prozesu luze horrekin, funtzio publikoa arrazionalizatzeko eta modernizatzekoarekin alegia. Indarrean dagoen ereduaren elementu batzuk garrantzizko jarraitzen dute arau-esparru berrian, hala nola lanpostuaren zeregina enplegu publikoaren funtsezko elementutzat hartuta; baina, aldi berean, badago aukera elementu berezituei edo administrazio publikoetakoren batek azken urteotan bereziki garatutakoei eusteko: adibidez, arlo funtzionalen garapena eta definizioa edo enplegu publikorako planek giza baliabideak antolatzeko politiketan duten funtsezko zeregina. Hala ere, aldaketa substantiboak planteatzen dira sistemaren funtsezko elementu batzuetan, azken urteotan enplegu publikoa artikulatzen duen arau-testuinguruaren ondorioz, enplegu publikoaren kontzepzio irekia ezarri baitu, eta, beraz, arau-garapenerako tarte zabal samarrak utzi; batez ere, enplegu publikoko harremanen egitura-kontuetan edo dimentsio objektiboetan, hala nola zuzendaritza publiko profesionalean, enplegu publikoaren antolamenduan eta egituran, karrera profesionalean, jardunaren ebaluazioan eta ordainsarien sisteman. 

Egitura-elementu horiek guztiak ikusita, legegile autonomikoak definitu behar ditu norainokoa eta funtzioa. Hortik, beraz, Euskal Enplegu Publikoaren Lege hau onartzearen garrantzia, aktibatu egingo ditu-eta alderdirik berritzaileenak, hala nola: zuzendaritza publiko profesionala, karrera profesionala, jardunaren ebaluazioa, ordainsarien sistema eta lanpostuak hornitzeko sistemak.

Euskal enplegu publikoaren kalitate instituzionala hobetzeak izan behar du lege honen garapenerako erreferenteetako bat, azken helburutzat jarrita oinarrizko berrikuntza-elementuak txertatzea, enplegu publikoa profesionalizazio-maila handiko instituzio izan dadin, inpartziala eta bere emaitzen kudeaketaren erantzule. 

Lege honek, beraz, baditu aurreko ereduari jarraitzen zaizkion elementuak, baina, aldi berean, tarte zabalak utzi ditu bere eremuan sartzen den administrazio publiko bakoitzak erabakiak har ditzan, negoziazio kolektiboak enplegu publikoan duen tartea eta legeak definitu dituen elementu komunak errespetatuta, haietako bakoitzaren beharrizanak konpontze aldera, alde batera utzi gabe enplegu publikoaren eredu erkidea taxutzea, bere osoan. Horren ondorioz, legeak erabat errespetatzen ditu foru- eta toki-autonomia, unibertsitate-autonomia eta lurralde-gobernu bakoitzak berezko dituen araugintza- eta antolamendu-ahalak. 

Hain zuzen ere, egitura- edo antolaketa-eragina duten gai guztietan, legeak berezko autonomia eta araugintza- eta antolamendu-ahalak aitortzen dizkie foru- eta toki-gobernuei, kasu bakoitzean definitu dezaten haren aplikagarritasuna eta martxan jartzeko erritmoa edo intentsitatea. Hala gertatzen da, adibidez, zuzendaritza publiko profesionalaren kasuan, gobernu-maila bakoitzak erabakiko baitu, hala badagokio, zer lanpostu gordeko dituen izendapen-sistema horren bitartez hornitzeko. Gauza bera gertatzen da lanpostuen ordenazioan, lanpostu-zerrendetan, arlo funtzionaletan edo analisi funtzionaletan, administrazio desberdinen jarduteko tarteak errespetatuta. Antzekoa esan daiteke karrera profesionalaren ereduari buruz, administrazio publiko bakoitzak bere borondatez zehaztuko baitu zer eredu ezarri, bertikala edo horizontala edo mistoa, edo, are, aldi batez egungo ereduari eusten dion. Nolanahi ere den, tresna batzuk ematen ditu legeak, lankidetzan aritzeko, laguntza teknikoa eskatzeko edo kudeaketa beste erakunderen baten gomendio uzteko alor horietan. Lankidetza eta laguntza horiek eraginkorrak izan daitezen, funtsezko pieza bilakatu dira, proposatutako ereduan, Enplegu Publikoa Koordinatzeko Euskadiko Batzordea eta Herri Arduralaritzaren Euskal Erakundea. 

Legeak esparru malgua ezarri du pertsonak kudeatzeko tresnetarako, administrazio-egitura bakoitzak aplika ditzan dagokion intentsitate aldakorrarekin, kasuan kasuko beharrizanen arabera. Horrela, bada, kasu bakoitzerako ekar daiteke, malgutasun-irizpideak baliatuta, erakunde bakoitzaren autonomiaren zaintza, bai eta haren araugintza- eta autoantolamendu-ahalen errespetua ere.

Aipatu beharrekoa da, halaber, Euskal Enplegu Publikoaren Legea prestatzeko prozeduran behar bezala errespetatu direla Xedapen orokorrak egiten prozedurari buruzko abenduaren 22ko 8/2003 Legeak horri buruz ezarri dituen eskakizunak.

II.- Euskal Enplegu Publikoaren Legeak atariko titulu bat du, hamalau titulu espezifiko, hogeita hamahiru xedapen gehigarri, hogei xedapen iragankor, xedapen indargabetzaile bat, bost azken xedapen eta eranskin bat. 

Atariko tituluan xedapen orokorrak jasotzen dira. Eta, haien barruan, alde batera utzita legearen xedea eta jarduteko eta kudeaketa egiteko printzipio oinarrizkoak, gailen nabari da, zalantzarik gabe, aplikazio-eremua. Garrantzizko alderdi honetan, honako hauei aplikatzen zaie legea: funtzionarioei, langile lan-kontratudunei eta behin-behinekoei, legeak berak jasotakoaren arabera, baldin eta euskal sektore publikoa osatzen duten administrazio publiko, erakunde edo organoetarik baten zerbitzuan badihardute. 

Legea arau integraltzat jotzeak garrantzizko ondorioak ditu aplikagarritasunaren alderditik; izan ere, funtzionario publikoei ez ezik, euskal administrazio publikoen zerbitzuko langile lan-kontratudunei ere aplikatzen zaie, aplika dakiekeen guztian. 

Era berean, legeak izaera berezia aitortzen die euskal administrazio publikoen partaidetza edo finantzaketa maioritarioa duten erakundeei, eta haietara hedatzen du legearen eduki jakin batzuen aplikagarritasuna.

III.- Legearen I. tituluaren xedea da euskal enplegu publikoaren organoak eta haien eskumenak arautzea. Arrazoizkoa ematen du lehenik eta behin arautzea erakundearen beraren antolamendu- edo "gobernu"-elementuak. I. titulu horrek hiru kapitulu ditu. Lehenengoa "enplegu publikoaren organo erkideei" buruzkoa da, eta erregulazio horretako alderdirik garrantzizkoena, zalantzarik gabe, Enplegu Publikoa Koordinatzeko Euskadiko Batzordea sortzea da. Organo horrek, dituen osaera eta eginkizunak ikusita, garrantzizko zeregina izango du Euskadirako enplegu publikoaren eredu integralaren garapenean eta kohesioan. Organo teknikoa da, eta koordinazioa, informazio-trukea, kontsulta eta lankidetza ditu xede, gobernuko hiru lurralde-mailak eta Euskal Herriko Unibertsitatea aintzat hartuta. Era berean, haien pertsonal-egituren integrazio-prozesua bultzatu behar du. Enplegu Publikoaren Euskal Kontseiluak ere izango du bere garrantzia; izan ere, Administrazioaren ordezkariek eta enplegatu publikoen ordezkariek bertan aztertu eta proposatuko dituzte irtenbideak enplegu publikoaren arazo garrantzizkoenen aurrean.

Era berean, organo erkideen arlo honetan, Eusko Jaurlaritza agertzen da organo berri gisa, lege honetan araututako zenbait alderdiri buruzko ahalmen xehetasunez beteak egozten zaizkiola. Aurreikuspen hori oso egokia da, aukera ematen duelako organo zehatz bati besterik gabe emateko erregelamenduzko garapen-eginkizunen ardurak, guztiz ezinbestekoak izaki lege honen helburu garrantzitsuak eta berriak praktikan jartzeko.

Ildo horretatik, Eusko Jaurlaritzari organo erkide den aldetik esleitu zaizkion eskuduntza guztiak euskal administrazio publiko guztiei aplikatu ahal izatearen ondorio dira, eta horregatik justifikatzen da enplegu publikoaren arloko organo exekutibo erkidean koka daitezen.

II. kapituluak Euskal Autonomia Erkidegoko Administrazioan enplegu publikoaren eskumena duten organoak zehazten ditu, eta haiek erabil ditzaketen eskumenen zerrenda luzea paratzen. Goi-organoek pertsonal-politika diseinatu eta exekutatzen dute, eta haiei esleitutakoen artean nabarmendu daitezke Eusko Jaurlaritzari ereduaren zuzendaritzan eman zaion zeregina, eta, batez ere, enplegu publikoaren arloko eskumenak dituen sailari eman zaion zentraltasuna. 

Eta, azkenik, hirugarren kapitulua, xedetzat hartu duena arau orokor eta ireki batzuk ematea foru- eta toki-erakundeetan enplegu publikoaren arloko eskumenak dituzten organoei begira, ondo errespetatuta, betiere, foru- eta toki-autonomiaren printzipioa.

IV.- Legearen II. tituluak euskal administrazio publikoen zerbitzuko langileak ditu araugai, eta bi kapitulu ditu. I. kapituluak langile-moten zerrenda egiten du, eta berariazko tratamendua ematen die karrerako funtzionarioei, bitarteko funtzionarioei eta langile lan-kontratudunei. Konfiantzazko eta aholkularitza berezirako langileak, langile-motatzat hartzen badira ere, II. kapituluan arautzen dira, aparte, berezitasun aipagarriak dituztelako gainerako langileekiko. 

Beste alderdi batzuen artean, denbora-muga jarri zaie aldi baterako programei, Administrazioaren gaitz endemiko bat berrizka ez dadin: langileen aldi baterakotasun handiaz ari gara, eta, horrekin batera, gaitz hori arintzeko behar diren kontsolidazio-prozesuez

V.- III. tituluak elementu berritzailea dakar euskal enplegu publikoaren legezko esparrura, nahiz eta lehendik ere araututa egon Autonomia Erkidegoaren esparruan. Egin-eginean ere, honela definituta dago zuzendaritza publiko profesionala: administrazio publiko bakoitzak bere autoantolamendu-ahalak erabilita halakotzat zehazten dituen lanpostuen multzoa. Erregulazio horretan, beraz, lehentasuna du, alde batetik, antolaketa-dimentsioak, eta, bestetik, gobernu-maila bakoitzak zein borondate duen, bere zuzendaritza publiko profesionalaren egiturak zehazteko. 

III. tituluak zehaztasunez ordenatzen du zuzendaritza publiko profesionala euskal administrazio publikoetan, eta arau-multzo bat definitu du, zuzendaritza publiko profesionala bereganatzen duen administrazio publiko orok bete beharrekoa.

Zuzendari publiko profesionalaren figura ezarrita zegoen jada Euskal Autonomia Erkidegoko Administrazioaren eremuan, nahiz eta lege honetan ageri den moduko erregulazio bukaturik ez izan, hala ateratzen baita goren kargudunen lansariei buruzko urriaren 28ko 14/1988 Legetik, zeinean argi eta garbi bereizten baita Administrazioaren goi-kargudunen araubidea eta autonomia-erkidegoko sozietate publikoen eta zuzenbide pribatuko erakunde publikoen zuzendaritza postuena. 

Aipatzekoa da, halaber, 1/2014 Legea, ekainaren 26koa, Kargu Publikodunen Jokabide Kodea eta Haien Interes Gatazkak Arautzen dituena, bere aplikazio-eremuan sartu baititu Euskal Autonomia Erkidegoko sektore publikoko zuzendaritzako pertsonala, bai eta Eusko Jaurlaritzak edo kargu publikodunetako batek zuzendaritza- edo administrazio-kargu bat betetzeko izendatzen dituzten pertsonak ere ─ halako karguak izaera eta kapitalaren zatirik handiena pribatua duten erakundeetan badaude, edo kargua dagoen erakundearen kontrola zenbait administrazio publikori edo haien sektore publikoei badagokie─; halaber, zuzendariaren pareko edo goragoko maila duten Euskal Autonomia Erkidegoko behin-behineko langileak. Langile horiei arau hau ere aplikatzen zaie: 156/2016 Dekretua, azaroaren 15ekoa, kargu publikodunen betebeharrei eta eskubideei buruzkoa. 

III. tituluak, lehenik eta behin, zuzendaritzako langile publiko profesional joko direnak definitzen ditu, eta funtzio batzuk deskribatzen ditu ondoren; hain zuzen ere, bere autoantolamendu-ahalaren esparruan, administrazioari aukera ematen diotenak lanpostuen zuzendaritza-izaera eta lanpostu horiek betetzeko behar direnak identifikatzeko. Toki-erakundeei dagokienez, Euskadiko Toki Erakundeei buruzko apirilaren 7ko 2/2016 Legeak eraenduko du zuzendaritza publiko profesionala, eta, modu osagarrian, lege honek xedatzen duenak.

Arreta berezia egiten dio legeak zuzendaritzako langile publiko profesionalak hautatzeko prozeduraren garapenari, prozedura horrek oinarritzat baititu merezimendu-, gaitasun-, egokitasun-, publikotasun- eta lehia-printzipioak. Geroko erregelamendu-garapenerako uzten dira administrazio-figura berri hori definitu behar dituzten gainerakoa alderdiak. 

VI.- Enplegu publikoaren antolaketa eta egitura arautzen ditu IV. tituluak, eta bi kapitulu zabaletan sistematizatzen du garrantzi handiko gai hori. Lehenengoak enplegu publikoa antolatu eta planifikatzeko tresnak edo baliabideak arautzen ditu, hala nola lanpostuen taldeak edo multzoak, arlo funtzional esaten zaie Autonomia Erkidegoko Administrazioaren eremuan, eta lanpostuen funtzioen azterketak eta ezaugarriak. Nolanahi ere, erregulazioak aukera ematen die administrazio publikoei aplikazio eraginkorra aktibatzeko intentsitatea edo tresna zehatzak graduatzeko. 

Legeak arau orokortzat hartu du, era berean, euskal administrazio publikoen zerbitzuko langileen funtzionarizazioa; hala ere, zerrenda zabala aurreikusi du, lan-harremana ezartzeko aukera dagoen eremu jakin batzuekin. Aukera horren osagarri, beren-beregi zehazten dira funtzio publiko batzuk, funtzionarioei erreserbatzen zaizkienak.

Lanpostu-zerrendaren kontzepzioak ereduaren malgutasuna bilatzen du, edukien alorreko ikuspegi mugatu batetik abiatuta, kudeaketa-tresna osagarri batzuen bitartez garatzeko gero.

Enplegu publikorako plangintza-tresnek tratamendu espezifikoa jasotzen dute. Euskal enplegu publikoa antolatzeko planak arautzen dira. Hauek ere aurreikusi dira euskal administrazio publikoen enplegu publikorako plangintza-tresna gisa: enplegu publikoaren eskaintza, aurrekontu-plantillak eta pertsonalaren erregistroa. 

Arreta berezia eman behar zaio jardunaren ebaluazioren erregulazioari, aukera eman diezaiekeelako administrazioei kudeaketa hobetzeko eta enplegatu publikoen garapen profesionala egiaztatzeko.

Hartara, aurreikusita dago Enplegu Publikoa Koordinatzeko Euskadiko Batzordearen bidez bateratzea irizpideak, euskal administrazio publikoek garapen-arauak egin ditzaten; besteak beste, jardunaren ebaluazioak karrera profesionalean izan ditzakeen ondorioei buruz.

Enplegu publikoaren egituraz dihardu IV. tituluko II. kapituluak. Horko berrikuntzak euskal administrazio publikoko kidego eta eskalen eite berriari zor zaizkio. Baina administrazio publikoek bakoitzak bere erara aplikatzeko moduko elementu aldagarriak ere sartu dira, hala nola azpieskalak, aukerak eta espezialitateak.

Horregatik egin da Eusko Jaurlaritzaren aldeko legegintza-eskuordetza bat, funtzionarioen autonomia-, foru- eta toki-egituren arteko baliokidetasun-sistema onar dezan. 

VII.- Funtzionario bihurtzea eta funtzionario izateari uztea arautu ditu V. tituluak. Bi kapitulu ditu. Lehenengoak arau batzuk ezarri ditu funtzionario bihurtzearen eta funtzionario izateari uztearen gainean, eta gauza bera, zeharkago bada ere, euskal administrazio publikoen zerbitzuko langile lan-kontratudun finkoei dagokienez.  

V. tituluak jorratzen dituen alderdien artean ditugu arau batzuk, funtzionarioek zerbitzu aktiboa luzatzea eskatuz gero eskari hori ebatzi ahal izateko balio dutenak. Konplexu samarra bada ere, araubide egokia da, batera baloratzen dituelako alderdi objektiboak (zerbitzua emateko premia larriak dauden edo ez) eta subjektiboak ( jardunaren ebaluazioa, ordutegia betetzea eta lanera joatea, gaitasun psikofisikoa eta zerbitzu aktiboan edota lanpostuen erreserba duten egoera administratiboetan egotea).

II. kapituluak enplegura iristeko printzipioak eta betekizunak jorratzen ditu, eta printzipio konstituzionalez eta oinarrizko legerian jasotakoez gain, beste batzuk ere aurreikusi ditu, euskal sektore publikoan enplegua duten langile guztiei aplikatzeko, bai eta desgaitasunen bat duten pertsonen irispiderako diskriminazio positiboko neurri inportante batzuk ere, kolektibo horretarako irispide-sistema espezifikoa paratzeraino.

VIII.- Euskal sektore publikoko enplegatuen hautaketari eta prestakuntzari buruzkoa da VI. titulua, eta hiru kapitulu ditu. I. kapitulua enplegatu publikoak hautatzeko prozesu eta sistemez ari da, eta hauek arautzen ditu: enplegu publikora iristeko prozedurak, deialdi-oinarriak eta hautaketa-baliabideak edo -tresnak.

II. kapituluan, euskal enplegu publikoaren hautaketa-organoak jasotzen dira. Organo horien profesionalizazioaren aldeko apustua egiten da, eta debekuak ezartzen zaizkie pertsona-talde batzuei, ez dezaten organo horietan parterik hartu, hautaketa-prozesu guztien garapenean begira dadin inpartzialtasun-printzipioa, objektibotasuna eta profesionaltasuna. Hautaketa-organo iraunkorrak eratzeko aukera ere aurreikusi da. 

Enplegu publikoaren alorreko prestakuntza osagai inportantea da euskal administrazio publikoen giza baliabideen kudeaketa-politiken garapenean: horra VI. tituluko III. kapituluaren gaia. Gobernu-maila bakoitzak alor honetan dituen eskumenen babesa ezertan galarazi gabe, funts-funtsezko zeregina du Herri Arduralaritzaren Euskal Erakundeak enplegatu publiko eta zuzendaritzako langile publiko profesionalentzako prestakuntza-programak diseinatu, antolatu eta kudeatzen. 

IX.- Karrera profesionalaren erregulazioaren garapenak, beste elementu batzuen artean, aukera emango du giza baliabideak kudeatzeko politika berriak ezartzeko administrazio publikoetan, gaur egunera arte indarrean egongo den esparrua gainditze aldera. Garrantzizko gai hori Legearen VII. tituluan arautu arren, eredua bere osoan ulertuko bada, testuaren amaierako xedapen iragankor batzuk ere hartu beharko dira kontuan. 

Legeak oinarriak ezarri dizkie euskal administrazio publikoei, funtzionarioen aurrerapen profesionalean funtsatutako karrera profesionalaren ereduak sortu ditzaten. Karrera profesionalak, baina, alderdi subjektiboaz gain ─hau da, funtzionarioen eskubidea izateaz gain─, dimentsio objektiboa ere badu, eta hori azpimarratzera etorri da legea: kudeaketa-baliabide bat ere badela, administrazio publikoen funtzionamendua eta zerbitzugintza efizienteago egiteko. 

Legeak, beste alde batetik, oinarrizko legegileak karrera profesionalari aurreikusi dizkion motak sartzen ditu, eta, gainera, aukera ematen die administrazio publikoei, karrera bertikala eta horizontala ez ezik, biak hartuko dituen karrera misto bat ere era dezaten. 

Karrera profesionalaren ereduaren funtsezko elementua garapen profesionalaren gradua da, zalantzarik gabe. Legeak egituratzen duen markoak lortu nahi duen helburua, nolabait, euskal enplegu publikoaren benetako profesionalizazioa lortzea baino ez da. Hartara, garapen profesionaleko gradu edo maila batzuk zehaztuko dira, funtzionarioek arian-arian egiazta ditzaketenak; eta horixe izango da karrera profesional horizontalaren ardatza.

Legeak dioenez, karrera profesional horizontaleko modalitateak eraginkortasunez ezarri eta garatzeko, euskal administrazio publiko bakoitzak bere arauak garatu beharko ditu; nolanahi ere, Eusko Jaurlaritzak, aintzat hartuta Enplegu Publikoa Koordinatzeko Euskadiko Batzordeak horretarako ezarri irizpideak, garapen profesionalari eta jardunaren ebaluazioari buruzko erregelamendu bat prestatuko du, euskal administrazio publiko guztietan gai horren inguruan aplikatu behar diren irizpide erkide eta homogeneoak jasoko dituena. 

Karrera profesional bertikala arautzen du, labur, VII. tituluko II. kapituluak, oinarrizko legeriak aurreikusitakoaren antzeko ildotik. Hartara, honela definitu dute karrera profesional bertikala: lanpostuen egituran gora egitea; betiere, lege honetan arautzen diren lanpostuak hornitzeko prozeduren bidetik. Karrera profesional bertikal hori, nolanahi ere, sailkapeneko talde edo azpitaldearen barrutik edo kidego, eskala edo titulazio eskakizunik gabeko lanbide-taldearen barrutik hedatzen da.

Legeak, beraz, irtenbide-multzo zabala uzten du euskal administrazio publikoen esku, karrera profesionala ezar dezaten haren aldaera guztietan. Gainera, aldi baterako zilegitzen du egungo sistemari eustea, eta horrek erraztu egiten du eredu berria zuhurtasunez eta patxadaz sartzea, bete nahi diren antolaketa-betebeharrei antzeman ahala, kasu bakoitzean. 

Hala berean, berdin egoki iristen zaio sistema bat aurreikusi izanari, euskal administrazio publiko bakoitzak egiaztaturiko garapen profesionaleko mailak elkarri aitortzeko.

Deskribatutako ereduaren osagarri da, zalantzarik gabe, barne-sustapen horizontal zein bertikalaren sistema, legeak jaso baitu, helburutzat hartuta aurrerabide profesionalerako aukerak ematea titulazio jakin bat egiaztatu duten langileei; hain zuzen ere, zer lanpostutan diharduten, bada lanpostu hori sailkatuta dagoen talderako edo azpitalderako eskatzen den titulazioa baino goragokoa dutenei. 

X.- Lanpostuak hornitzeko prozedura da VIII. tituluaren xedea, eta mugikortasun-kasuak ere arautzen dira bertan. Titulu horrek, lehenengo eta behin, lanpostuak hornitzeko modalitateak ezartzen ditu: lehiaketa eta izendapen askea nabarmentzen dira, eta, haiekin batera, hornikuntzarako beste prozedura batzuk, administrazio publikoak edo, zehatzago, funtzionario jakinen batek aurrean izan ditzaketen arazoei erantzun puntualagoak eman ahal izateko. 

Lehiaketaren erregulazioak elementu berritzailetzat sartzen du funtzionarioak aldez aurretik egiaztatzea gaitasun profesionalak, dagokion lanpostua betetze aldera. Profesionaltasuna, merezimenduen eta gaitasunen balioespen objektiboa eta eginkizunak zuzen betetzeko behar diren eskakizunak betetzea: horra legeak proposatutako ereduaren funtsezko elementuak. 

Bide beretik, hornikuntzarako organo teknikoei eman zaien erregulazioak inpartzialtasun- objektibotasun-, profesionaltasun eta espezializazio-printzipioak ditu nagusi, genero-parekotasunaren irizpideak ahaztu gabe, funtzio publikora sartzeko sistemetan bezala. 

Titulu honek, era berean, zerbitzu-eginkizunak arautzen ditu, eta Euskal Funtzio Publikoaren aurreko legeak ematen ez zien garrantzia ematen die. Ildo horretatik, ezin saihestuzkoa da aipatzea zer garrantzi handia duen lanpostuak aldi baterako hornitzeko bide honek, efizientzia baitakar administrazio publiko guztietarako, enplegatu publikoentzat sustapen profesionalerako aukera egiaztatu bat direla kontuan izanda.

Lanpostuen hornidurarako beste prozedura batzuk arautzen dira VIII. tituluan, V. kapituluan, eta behin-behineko adskripzioa bidezkotzen duten inguruabarrak zehazten; ildo beretik, giza baliabideen berresleipenerako prozesuak arautzen dira, enplegu publikoa antolatzeko planen onarpenari lotzen baitzaizkio. Lanpostuen hornikuntzarako prozedura horien erregulazioak, alde batetik, sistema horren elementu tradizionaletako batzuk arrazionalizatzen ditu; bestetik, sistema hori malguago erabiltzeko aukera ematen die euskal administrazio publikoei, gobernu-maila guztiek tresna efizienteak izan ditzaten langileen plantillak arrazionalizatu eta unean uneko beharrizanetara egokitzeko. 

XI. Ordainsarien sistema IX. tituluan definitzen da. Legeak gehiago azpimarratu nahi izan dio sistema horri kudeaketa-tresnaren alderdia, enplegatu publikoen eskubidearena baino. Titulu horretan, era berean, ordainsarien araubideari buruzko printzipio orokorrak finkatzen dira, bai eta berri batzuk jaso ere generoen arteko berdintasunaren edo gardentasunaren eta publikotasunaren bermeari dagokionez.

Ordainsari-sistema horren hastapenak edo printzipioak azaldu eta gero, ordainsari-sistemaren egitura tipikoa arautzen du legeak. 

Ordainsari osagarriak zuzenean lotzen zaizkio legeak enplegu publikorako ezarri duen ereduari, eta, bereziki, antolaketa-ereduari, karrera profesionalarenari eta jardunaren ebaluazioarenari, administrazio publiko bakoitzak zehaztuko baititu lege-testu honetan ezarritakoari jarraiki. 

Ildo horretatik, ordainsari-osagarri batzuk ezarri dira, eta aplikatu egingo dira, edo ez dira aplikatuko, azkenean ezarriko den enplegu publikoaren ereduaren arabera; izan ere, erabateko zentzua hartuko dute administrazio publiko bakoitzak karrera profesionalaren eredu berria abiarazten duenean, hala eginez gero. Ordainsari-osagarri horien artean, osagarri pertsonal iragankorrak kobratzeko modua arautzen da, eta ezin eztabaidatuzko baliagarritasuna du horrek; batez ere osagarriaren xurgapena aplikatuko den kasuei, ordenari, norainokoari eta moduari dagokienez

Legeak, era berean, aparteko ordainsariak, zerbitzuagatiko kalte-ordainak eta praktiketako funtzionarioen ordainsariak arautzen ditu, hauek ahaztu gabe: ordainsari geroratuak eta ordainsarien kenketa eta sortzapena. Azken horri dagokionez, bidegabeko ordainketa eta ordainsarien sortzapena arautzeak segurtasun juridikoa ematen eta zehazten laguntzen du; bereziki, aplikagarritasun-arrazoietan, bermeetan eta inguruabar bereziak izan ditzaketen kasuetan.

XII.- Funtzionario publikoen administrazio-egoerak legearen X. tituluan arautzen dira, eta segurtasun juridikoaren mesederako arau batzuk aurreikusi dira.

Titulu honek jasotako berrikuntza nagusietarik bat da, hain zuzen ere, zuzendari publiko profesionalek sektore publikoan duten egoera ere arautzen duela; hain zuzen ere, langile horiek aukeran dute euren sorburu-administrazioarekiko loturari eustea, jatorrizko lanpostuaren erreserba gordetzeko eta karrera profesionalean aurrera egiteko eskubideei dagokienez.

Era berean, administrazio-egoeren tipologia zabala jaso du legearen erregulazioak, berezitasun batzuekin arautu du beste administrazio publiko batzuen zerbitzuko administrazio-egoera, eta garrantzizko berrikuntzak sartu ditu borondatezko eszedentzia lanpostu-erreserbadunean eta sektore publikoan zerbitzuak emateko eszedentzian.

Zehatza da, era berean, funtzionarioa zerbitzu aktibora itzultzeko inguruabarren eta prozeduraren erregulazioa, eta, ondorio horietarako, itzultzea zer administrazio-egoeratatik eskatzen den bereizten da: lanpostua erreserbatzea dakarren batetik ala halakorik ez dakarren batetik. 

Legeak, ildo beretik, hau arautzen du: enplegu publikoa antolatzeko planak aplikatzearen ondoriozko administrazio-egoeren araubide guztia, giza baliabideen berresleipenari dagokiona bereziki. 

Titulu hau amaitzeko, beren-beregi aipatzen dira, alde batetik, zeintzuk diren bitarteko funtzionarioen administrazio-egoerak, eta, bestetik, hitzarmen kolektiboek aukeran dutela aurreikusitako administrazio-egoerak langile lan-kontratudun publikoei ere aplikatzea.

XIII.- Legearen XI. tituluaren xedea da enplegatu publikoen eskubide eta betebeharrak arautzea. Ikusirik, hala ere, negoziazio kolektiborako tresnen bitartez gertatzen direla alor horretako garapenak eta zehaztapenak, minimoen erregulazioa baino ez du egin legeak. 

Egokia da lege honek XI. tituluaren edukiari eman dion erregulazioaren sistematika, estu uztartzen baititu eskubideak, zerbitzu publikoaren balio etikoak eta betebeharrak. Hartara, egoki lotuta agertzen dira zenbait balio etikoren aintzatespena eta haien hertsagarritasunaren bermea, eta, horren ondorioz, indarrean daude erabat.

Titulu horretako I. kapituluak zerrendan jartzen ditu euskal enplegatu publikoen eskubide indibidualak zein taldean baliatzen direnak, hargatik eragotzi gabe baimenen norainokoa negoziazio kolektiborako tresnen bitartez zehaztea kasu bakoitzean, eta aurreikuspen batzuk jasotzen dira enplegatu publikoen oporrak eta lanaldiaren araubidea direla eta. 

Kapitulu honetan, berariazko iruzkina merezi du guraso-baimenaren eta hamabi hilabete baino gutxiagoko semea edo alaba zaintzeko baimenaren arauketak, gurasoetako edozeinentzat jasotzen baita. Horrenbestez, bat dator Europar Batasuneko Justizia Auzitegiaren jurisprudentziarekin. Izan ere, 2015eko uztailaren 16an, judizio aurreko epai bat eman zuen guraso-baimenari buruzko direktiben interpretazioaz, enplegu- eta okupazio-gaietan emakumeen eta gizonen arteko tratu- eta aukera-berdintasunaren printzipioaren aplikazioaz den bezainbatean (96/34/EE eta 2006/54/EE).

Enplegatu publikoen etika-kodeari eta betebeharrei buruzkoa da II. kapitulua. Oinarrizko erregulazioak gain honetan aurreikusi duena galarazi gabe, legeak enplegatu publikoen jarduerarako printzipioak arrazionalizatzeko prozesua egiten du, eta euskal administrazio publikoei ezarri die bere langileentzako etika- eta jokabide-kode bat onartzeko betebeharra. Zalantzarik gabe, publikotasunaren balioek garrantzi handia dute enplegatu publikoen jardueran, eta funtsezkoak dira enplegu publikoaren instituzioaren eta administrazio publikoen jardueraren zilegitasuna herritarren artean sendotzeko. 

Enplegatu publikoen erantzukizunarekin eta bateraezintasun-araubidearekin zerikusia duten alderdiak arautzen ditu III. kapituluak.

XIV.- Enplegatu publikoen diziplina-erantzukizuna legearen XII. tituluan arautzen da. I. kapitulua diziplina-araubidearen xedapen orokorrei eta printzipioei buruzkoa da. Diziplinako arau-hausteak II. kapituluan arautzen dira, eta oso astuntzat, astuntzat eta arintzat sailkatzen, euskal administrazio publikoei aukera emanez erregelamenduz gara dezaten faltatzat jo daitezkeen egintzak tipifikatzeko irizpideen aplikazioa. III. kapituluak, bere aldetik, zer zehapen ezar daitekeen zehaztu du (hau da, zehapenen tipologia), baita zehapenak mailakatzeko irizpideak ere. Eta, IV. kapituluan, azkenik, prozedurarako eta behin-behineko neurriak erregulatzeko arau batzuk ageri dira zerrendatuta. 

XV.- Legearen XIII. tituluak gai inportantea jorratzen du: hizkuntza-normalizazioa euskal enplegu publikoan. Gai honetan, aurreko legegileak bere garaian ezarri zituen printzipio eta adierazpenei jarraitu zaie legea, baina bere aurreikuspenak arau-testuinguru berrira egokituta, orobat indarrean dagoen oinarrizko legeriaren ondoriozko eskakizunetara.

Euskal administrazio publikoen apustua jasotzen du legeak: zerbitzuak euskaraz eman eta eginkizunak euskaraz garatuko dituen administrazioa eratzea, gaztelaniaz egiten duen bezala. Alor honetan, aurrerapenak egon dira administrazio publikoetan, zalantzarik gabe, gobernu-maila guztietan. Hala ere, bide luzea egin behar da oraindik, kasu batzuetan, eta lege honen asmoa da bere garaian hasitako ahaleginari ekitea: euskal herritarrei Euskal Autonomia Erkidegoko bi hizkuntza ofizialetan zerbitzatzea, berdin-berdin. 

XVI.- Legearen azkena da XIV. titulua, eta euskal enplegu publikoaren alorreko negoziazio kolektiboaren erregulazioari ekin dio. Honetara jo du legeak: negoziazio kolektiboak euskal administrazio publikoetan dituen berezitasunak baino ez ezartzera. 

Nolanahi ere, negoziazio kolektiboaren ordenazioak goiburu izan behar dituen printzipio orokor batzuk zehazten dira, nahiz eta errepikakor samarra gertatu, garrantzizkotzat jotzen baita hori prozesu inportante horren garapen egokirako. Baina, aldi berean, ikusirik negoziazio kolektiboko prozesu orotan tartekatzen diren interes eta baliabide publiko inportanteak, legeak orientazio-irizpideak ezarri dizkie administrazio publikoei, negoziazioan begiratu ditzaten. 

XIV. titulu horrek, gainera, oinarrizko legegileak egindako aurreikuspen batzuk garatu eta zehazten ditu negoziazio kolektiboko prozesuekin lotura estua duten hainbat alorretan. Ildo horretatik, aukera hau arautu du: administrazio publikoek organo tekniko espezializatuak sortzea, negoziazioan jardun dezaten administrazio bakoitzaren ordezkari gisa. Era berean, beren-beregi aitortzen zaie negoziatzeko gaitasuna udalerria baino lurralde-eremu handiagoko elkarte eta erakundeei, haietakoren bat aipatzeraino, haren ordezkagarritasuna kontuan hartuta. Ildo beretik, hauteskunde-unitateak zehazten dira, Euskal Autonomia Erkidegoko Administrazioaren eremurako batez ere, haiek aldatzeko araubidea malgutzen bada ere. Eta, azken buruan, mekanismo instituzional batzuk aurreikusi dira, gatazka kolektiboei epaitegiz kanpoko irtenbidea bilatze aldera.

XVII.- Eta legeak, azkenik, xedapen gehigarri eta iragankor asko sartu du, baita xedapen indargabetzaile bat eta bost azken xedapen ere. 

Xedapen gehigarriek ─hogeita hamahiru dira guztira─ hauek arautzen dituzte, besteak beste: enplegatuak kidegoetan eta eskaletan integratzeko irizpideak, kolektibo jakin batzuk enplegu publikora iristeko neurri positiboak, zuzendaritzako langile publiko profesionalen berezitasun batzuk, berdintasun-planak edo zerbitzu aktiboaren luzapena.

Xedapen gehigarrien artean, aipamen berezia zor zaio aldi baterako langile lan-kontratudun batzuen egoera erregularizatzeko jarri denari: epai baten ondorioz, muga-eperik gabeko langile bihurtu direnez ari gara. Xedapen gehigarri horren bitartez, euskal administrazio publikoei aukera ematen zaie neurri batzuk har ditzaten egoera hori konpontzeko ─kontratua mugagabea dela onartzen duen adierazpen judizialak eragindakoa, alegia─, egoki kudeatuz inguruabar hori.

Bereziki garrantzizkoak dira lege honen hogei xedapen iragankorrak; izan ere, arazo askori eman nahi diote konponbidea, funtzio publikoaren aurreko eredutik berrira igarotzearen ondoriozkoei alegia. Horien artean ditugu, esate baterako, sailkapen profesional berriak indarra hartzeari dagozkionak, edo talde eta azpitalde berrietara sartzeko prozedura berezien ondoriozkoak.

Azpimarratzekoa da azken xedapenetako batek Jaurlaritzari agintzen diola dekretu bat onar dezala, euskal administrazio publikoetako funtzionarioen kidego eta eskalen baliokidetasun-sistema zehazteko.

Azkenik, eranskin bat du legeak, Euskadiko Autonomia Erkidegoko Administrazio Orokor eta Instituzionaleko funtzionarioen antolaketa profesionala arautzen duena.


ATARIKO TITULUA


XEDAPEN OROKORRAK

1. artikulua. Xedea

1. Lege honen xedea da: euskal enplegu publikoa antolatzea, haren araubide juridikoa definitzea eta hura kudeatzeko baliabideak edo tresnak garatzea.

2. Hona euskal enplegu publikoaren definizioa: lanpostuen multzo bat da, eta lanpostu horietatik zerbitzu profesional ordainduak ematen dira lege honen aplikazio-eremuaren barruko edozein administrazio publiko, erakunde edo organotan. 

3. Lege honek eta bere erregelamenduzko garapenek jasotzen dituzten xedapenetan geratzen dira definituta euskal enplegu publikoaren erregulazioa eta euskal enplegu publikoa osatzen duten langileen araubide juridikoaren zehaztapena.


[bookmark: _Toc294186658][bookmark: _Toc292695210]2. artikulua. Printzipio eratzaileak. 

1. Euskal enplegu publikoa baliabide edo tresna bat da, administrazio publikoak eta haien erakunde instrumentalak kudeatzeko taxutzen dena, eta helburutzat du herritarrak eta interes orokorrak zerbitzatzea.

2. Printzipio hauek izango ditu arau euskal enplegu publikoak:

a) Berdintasuna, merezimendua eta gaitasuna enplegura iristeko eta sustapen profesionalerako.

b) Objektibotasuna, profesionaltasuna eta inpartzialtasuna zerbitzuan. Printzipio horiek karrerako funtzionarioen mugiezintasunaren bidez bermatuko dira, lege honetan xedatutakoaren arabera. 

c) Bete-betean men egitea legeari eta zuzenbideari.

d) Herritarrak eta interes orokorrak zerbitzatzea.

e) Konpromisoa euskararen erabileraren hizkuntza-normalizazioarekin.

f) Gizonen eta emakumeen tratu-berdintasuna eta diskriminaziorik eza, alderdi guztietan. 

g) Efikazia giza baliabideen plangintza eta kudeaketa integratuan. Bereziki, alor hauetako ordenazioa eta arrazionalizazioa: irispide-sistemak, lanpostuen hornidura, karrera profesionala eta ordainsari-sistema. 

h) Enplegatu publikoen etengabeko garapena eta gaikuntza; horretarako, lanpostuan aritzeko behar diren konpetentzietara egokitu beharko da prestakuntza, eta aurrerapen profesionalera bideratu. 

i) Efizientzia eta gardentasuna kudeaketan. 

j) Jardunaren ebaluazioa eta erantzukizuna kudeaketan. 

k) Hierarkia funtzioak eta zereginak esleitu, antolatu eta betetzean, ezertan eragotzi gabe antolamendua arrazionalizatzeko prozesuak.

l) Ordainsari-sistemak lanpostuei eta betetzen diren funtzioei eta zereginei egokitzea.

m) Aukera-berdintasuna, diskriminaziorik eza eta irisgarritasun unibertsala enplegu publikoan, desgaitasunen bat duten pertsonei dagokienez.

n) Negoziazio kolektiboa enplegu-baldintzak zehazteko, ordezkaritza eta parte-hartze instituzionala sindikatuen bitartez.

ñ) Administrazio publikoen arteko lankidetza, eta, bereziki, euskal administrazio publikoen artekoa, enplegu publikoa arautu eta kudeatzeko.

3. artikulua. Aplikazio-eremua. 


1. Lege honetako xedapenak euskal sektore publikoaren zerbitzuko funtzionarioei aplikatuko zaizkie, bai eta haren zerbitzuko lan-kontratudun langileei ere, hala dagokienean. 

2. Lege honen ondorioetarako, hauek sartzen dira euskal sektore publikoan:

a) Euskal Autonomia Erkidegoko Administrazio Orokorra, haren administrazio instituzionala eta nortasun juridiko propioa duten gainerako erakunde instrumentalak, haren mende daudenak.

b) Lurralde historikoetako foru-administrazioak, haien administrazio instituzionala eta nortasun juridiko propioa duten gainerako erakunde instrumentalak, lehen aipatutako administrazio publikoetatik edozeinen mende daudenak.

c) Toki-administrazioak, haien administrazio instituzionala eta nortasun juridiko propioa duten gainerako erakunde instrumentalak, lehen aipatutako administrazio publikoetatik edozeinen mende daudenak.

d) Euskal Herriko Unibertsitatea eta haren erakunde instrumentalak, administrazioko eta zerbitzuetako langileei dagokienez bakarrik. 

e) Euskadiko Aholku Batzorde Juridikoa, Euskadiko Ekonomia eta Gizarte Arazoetako Batzordea, Lan Harremanen Kontseilua, Euskadiko Kooperatiben Goren Kontseilua, Datuak Babesteko Euskal Bulegoa, Euskal Autonomia Erkidegoko Kontratuen inguruko Errekurtsoen Administrazio Organoa eta beste edozein organo ─partaidetza, kontsulta, aholku edo kontrolekoa─, baldin eta arestian adierazitako administrazioen mende badago eta bere eginkizunak gauzatzeko independentzia badu, bere sortze-legeak emana.

3. Lege honetan euskal sektore publikoa aipatzen denean, aurreko apartatuko administrazio, erakunde eta organoak aipatzen direla ulertuko da beti.


4. Lege honek xedatuak eraenduko ditu unibertsitatez kanpoko irakasleak eta Osakidetza-Euskal osasun zerbitzuko estatutupeko langileak. Nolanahi ere, langile horiei beren araudi berezia aplikatuko zaie lehentasunez gai hauek direla eta: karrera profesionala, barne-sustapena, langile-hautaketa eta lanpostu-hornikuntza, ordainsari osagarrien zenbatekoa eta egitura, administrazio publikoen arteko borondatezko mugikortasuna eta zuzendaritzako langile publiko profesionalen erregulazioa. 

Lege honetan karrerako funtzionarioak aipatzen diren guztietan, ulertuko da Osakidetza-Euskal osasun zerbitzuko estatutupeko langileak ere barnean direla. 

5. Lege honek izaera ordeztailea izango du bere aplikazio-eremuaren barruan ez dauden euskal administrazio publikoetan nahiz erakunde eta organismo publikoetan diharduten langile guztientzat. 

[bookmark: _Toc294186659]4. artikulua. Foru- eta toki-administrazioetako langileak. 

1. Euskadiko foru-administrazioen eta toki-administrazioen zerbitzuko langileei, orobat administrazio horien mendeko erakundekoei, dagokion oinarrizko araudian eta lege honetan jasotako aurreikuspenak aplikatuko zaizkie; betiere, foru- eta toki-autonomia errespetatuta, eta autonomia horrek berezko dituen autoantolamendu-ahalak begiratuta.

2. Euskal Autonomia Erkidegoko poliziari buruzko legeriak hala ezartzen duenean, lege honetako aurreikuspenak aplikatuko zaizkie toki-polizietako langileei, hargatik eragotzi gabe lege honen izaera ordeztailea, hala egokitzen denean. 

3. Estatu mailako gaikuntzadun funtzionarioei, berriz, beren araudi espezifikoa aplikatuko zaie, hargatik eragotzi gabe lege hau ordeztaile gisa aplikatzea, hala egokitzen denean.

4. Suteak prebenitzeko eta itzaltzeko eta salbamenduko zerbitzuetako langileei ere aplikatuko zaie lege hau, hargatik eragotzi gabe beren legeria espezifikoan ezarritako berezitasunak.
[bookmark: _Toc294186660]
5. artikulua. Araudi espezifikoa duten beste langile batzuk. 

Lege honen izaera ordeztailea gorabehera, langile-talde hauei lege honen xedapenak aplikatuko zaizkie baldin eta haien legeria edo araudi espezifikoak hala agintzen badu: 

a) Eusko Legebiltzarraren eta Arartekoaren erakundearen zerbitzuko funtzionarioak. 

b) Herri Kontuen Euskal Epaitegiaren zerbitzuko funtzionarioak.

c) Lurralde historikoetako Batzar Nagusien zerbitzuko funtzionarioak.

d) Ertzaintzako funtzionarioak.

e) Justizia Administrazioaren zerbitzuko kidegoetako funtzionarioak, baldin eta haien kudeaketa autonomia-erkidegoari badagokio. 

[bookmark: _Toc294186661]6. artikulua. Langile lan-kontratudunei aplikatu beharreko araudia. 

Euskal administrazio publikoen zerbitzuko langile lan-kontratudunek hauek izango dituzte arau: lege honen xedapenak, aplikagarri zaizkien neurrian; lan-arloko legerian jasotzen direnak, eta hitzarmen bidez aplikagarriak diren gainerakoak.

7. artikulua. Aplikazio-eremu espezifikoa. 

Euskal sektore publikoko erakundeetan zerbitzuak ematen dituzten langileei, baldin eta euskal administrazio publikoek zuzenean edo zeharka jartzen badute erakunde horien kapitalaren ehuneko berrogeita hamar baino gehiago, hauek aplikatuko zaizkie: 70. artikuluan jasotako iriste-printzipioak; betebeharrak eta jokabide-kodea; goi-zuzendaritzako langile lan-kontratudunei buruzko araubide juridikoa; 45., 46., 47., 52. eta 54. artikuluetan aurreikusitako tresna edo baliabideak, euskal enplegu publikoa antolatzekoak, eta lege honen XIII. titulua, hizkuntza-normalizazioari buruzkoa. 



[bookmark: _Toc321914539][bookmark: _Toc294186676][bookmark: _Toc292695226]		I. TITULUA	

[bookmark: _Toc321914540]EUSKAL ENPLEGU PUBLIKOAREN ORGANOAK ETA HAIEN ESKUMENAK.
[bookmark: _Toc292695227][bookmark: _Toc294186677]
[bookmark: _Toc321914541][bookmark: _Toc292695228]I. KAPITULUA.- Euskal enplegu publikoaren organo erkideak.
[bookmark: _Toc294186678][bookmark: _Toc292695229]
8. artikulua. Organo erkideak. 

1. [bookmark: _Toc294186679][bookmark: _Toc292695230]Euskal enplegu publikoaren organo erkideak dira bere eskumen-eremua euskal administrazio publiko guztietara hedatzen dutenak; betiere, foru-, toki- eta unibertsitate-autonomia errespetatuta.

2. Hauek joko dira organo erkidetzat: Eusko Jaurlaritza, Enplegu Publikoa Koordinatzeko Euskadiko Batzordea eta Enplegu Publikoaren Euskal Kontseilua.

9. artikulua. Eusko Jaurlaritza.

1. Eusko Jaurlaritza, euskal administrazio publikoen organo erkide den aldetik, eskumen hauek ditu:

a) Legegintzako ekimena baliatzea euskal administrazio publikoen enplegu publikoaren arloan.

b) Erregelamenduak egiteko ahala baliatzea: enplegu publikoa arautzen duten legeen garapena eta legeari erreserbatu gabeko gaiak.

c) Karrera profesionaleko sistemaren irizpide eta gidalerro orokorrak zehaztea, lege honetan ezarritakoaren arabera eta kontuan hartuta legearen 88.6 artikuluak dioena.

d) Hauek ezartzea, enplegu publikoaren eskumena duen sailak proposatuta eta sindikatu-ordezkaritzarekin negoziatu eta gero: lanpostuak aztertzeko sistemaren irizpide eta gidalerro orokorrak, lege honek ezarritakoaren arabera. Orobat, horren guztiaren ondorioak zehaztea lanpostu-zerrendei dagokienez.

e) Zehaztea zein lanpostu ezin dituzten bete Europar Batasuneko beste estatu batzuetako herritarrek, langileen ordezkaritzarekin negoziatu eta gero.

f) Onarpena ematea administrazio arteko mugikortasunerako hitzarmenei, Euskal Autonomia Erkidegoko administrazio publikoa eta beste euskal administrazio publiko batzuk izaki sorburu eta helmuga, edo, hala badagokio, alor horretan beste euskal administrazio publiko batzuekin koordinatzeko irizpideei.

g) Onarpena ematea erregelamendu honi, langileen ordezkaritzarekin negoziatu ondoren eta Enplegu Publikoaren Euskal Kontseiluaren nahitaezko txostena eta gero: euskal sektore publikoa osatzen duten administrazio publikoen arteko mugikortasuna arautzekoari.

h) Irizpide eta gidalerro orokorrak ezartzea enplegu publikoaren eskaintza bateratuak onartu eta argitaratzeko, hargatik eragotzi gabe eskaintza horiek beste organo batzuen onarpena eta argitalpena behar izatea; hain zuzen ere, deialdian lanposturen bat eskaintzen duten gainerako administrazio publikoetako organo eskudunena.

i) Onarpena ematea hautaketa-prozedura erkideak egiteko irizpideei, prozedura horietara borondatez biltzen diren euskal administrazio publikoetara hedatu ahal izateko.

j) Lege honetan aurreikusitakoaren arabera, baliokidetasunak zehaztea lege honen 3. artikuluan ageri diren euskal administrazio publikoetako funtzionarioen kidego, eskala edo multzokatzeko beste sistema batzuen artean; betiere, antzekoak badituzte funtzioak eta iristeko titulazio-mailak.

k) Enplegu publikoaren eskumena duen sailak proposatuta, eta kasuan kasuko administrazioan ordezkaritza handiena duten sindikatuekin kontsultatu ostean, beharrezko diren neurriak hartzea, gutxieneko zerbitzuak bermatze aldera, langile-grebaren kasuetarako.

2. Aurreko puntuak ezarritakoa gorabehera, zilegi da d) apartatuan jasotako eskudantziak uztea enplegu publikoaren eskumena duen sailari, Eusko Jaurlaritzaren dekretu bidez utzi ere.

3. Eusko Jaurlaritza organo erkidetzat hartuko da, baita ere, lege honetan berariaz aurreikusten denean erregelamendu-arauak eman daitezkeela euskal administrazio publiko guztietan aplikatzeko. 

10. artikulua. Enplegu Publikoa Koordinatzeko Euskadiko Batzordea. 

Enplegu Publikoa Koordinatzeko Euskadiko Batzordea sortzen da, Eusko Jaurlaritzan enplegu publikoaren eskumena duen Sailari adskribatua: euskal administrazio publikoen koordinazio-organo teknikoa izango da enplegu publikoaren alorrean.

[bookmark: _Toc294186680][bookmark: _Toc292695231]11. artikulua. Enplegu Publikoa Koordinatzeko Euskadiko Batzordearen osaera. 

1. Enplegu Publikoa Koordinatzeko Euskadiko Batzordeak hamabi kide ditu: Euskal Autonomia Erkidegoko Administrazioaren bost ordezkari, lurralde historikoen foru-administrazio bakoitzeko ordezkari bana, toki-erakundeen hiru ordezkari eta Euskal Herriko Unibertsitatearen ordezkari bat. 

2. Batzorde horretako kide guztiek izan beharko dute zuzendaritza-organoetako titular edo politika-arduradun giza baliabideen edo enplegu publikoaren alorrean. 

3. Autonomia Erkidegoaren Administrazioari dagokionez, Eusko Jaurlaritzako langile-politikaz arduratzen den organoaren titularraz gain ─gai horretan eskumena duen sailaren egitura organiko eta funtzionalaren dekretuari begiratu beharko zaio ─, batzordeko kide izango dira beste lau bokal: giza baliabideen arloko goi-kargudunak edo zuzendaritzako langile publiko profesionalak. Enplegu publikoaren alorreko eskumena duen saileko buruak izendatuko ditu Eusko Jaurlaritzak batzorde horretan izango dituen ordezkariak.

4. Euskadiko Udalen Elkarteak (EUDEL) edo, hala badagokio, euskal udalerrietan ordezkaritza handiena duen elkarteak izendatuko ditu toki-erakundeen ordezkariak. 

5. Enplegu Publikoa Koordinatzeko Euskadiko Batzordeak onartuko ditu bere antolamendu- eta funtzionamendu-arauak. 

6. Enplegu Publikoa Koordinatzeko Euskadiko Batzordearen txostenak eta proposamenak ez dira inoiz ere lotesleak izango. 
[bookmark: _Toc294186681][bookmark: _Toc292695232]
12. artikulua. Enplegu Publikoa Koordinatzeko Euskadiko Batzordearen eskudantziak. 

Hona hemen Enplegu Publikoa Koordinatzeko Euskadiko Batzordearen eskudantziak: 

a) Administrazio publikoek giza baliabideen inguruko politikan dituzten esperientziak elkarrekin trukatzea eta irizpideak bateratzea, eta erakundeei laguntza eskatzea arlo horretako politika jakin batzuk aurrera eramateko modua izateko. 

b) Irizpideen baterakuntza bultzatzea jarduna ebaluatzearen alorrean.

c) Euskal enplegatu publikoentzako prestakuntza-politika erkideak sustatzea.

d) Euskal enplegu publikoaren behatoki bat sor dadila sustatzea.

e) Lege honek, beste lege batzuek edo garapen-erregelamenduek emandako gainerako funtzio guztiak betetzea.

13. artikulua. Enplegu Publikoaren Euskal Kontseilua.

1. Enplegu Publikoaren Euskal Kontseilua kide anitzeko goi-organo bat da, eta hauek dagozkio: koordinazioa, kontsulta eta proposamena euskal administrazio publikoen pertsonal-politika osatzen duten neurrien alorrean, orobat euskal administrazio publikoen zerbitzuko langileen parte-hartzea.

2. Kontseiluaren txostenak eta proposamenak ez dira lotesleak izango.

3. Kontseiluak bere antolamendu- eta funtzionamendu-arauak prestatuko ditu, eta lanerako ponentziak era ditzake gai bakoitzeko adituekin.

14. artikulua. Enplegu Publikoaren Euskal Kontseiluaren osaera.

1. Hauek izango dira Enplegu Publikoaren Euskal Kontseiluko kide:

a) Enplegu publikoaren eskumena duen saileko burua, kontseiluburua izango baita.

b) Autonomia Erkidegoko Administrazioaren lau ordezkari, enplegu publikoaren eskumena duen saileko buruak izendatuak hauen artetik: pertsona gehien adskribatuta dituzten sailetan langileen kudeaketaz arduratzen diren goi-kargudunen artetik.

c) Euskal Herriko Unibertsitatearen ordezkari bat.

d) Foru-diputazio bakoitzeko ordezkari bana, diputazio bakoitzak izendatua.

e) Toki-korporazioen hiru ordezkari, EUDEL Euskadiko Udalen Elkarteak izendatuak, edo, hala badagokio, euskal udalerrietan ordezkaritza handiena duen elkarteak.

f) Langileen sei ordezkari, Euskal Autonomia Erkidegoan ordezkaritza handiena duten sindikatuek izendatuak.

2. Idazkaritza-lanetan ariko da Autonomia Erkidegoko Administrazio Orokorraren ordezkarietako bat, enplegu publikoaren eskumena duen saileko buruak berariaz izendatuko baitu.

3. Kontseilukideen ordezkoak izendatzeko aukera aurreikus dezake Kontseiluaren erregelamenduak, zeina araubide juridiko honi lotuko baitzaio: gizartearen interesak ordezkatzen dituzten erakundeek parte hartzen duten administrazioarteko kide anitzeko organoei aplikatzen zaienari. Nolanahi ere, erabakiak hartzerakoan berdinketarik gertatuz gero, kontseiluburuak ebatziko du bere botoz.

15. artikulua. Enplegu Publikoaren Euskal Kontseiluaren eskudantziak.

 Enplegu Publikoaren Euskal Kontseiluaren eskumen dira:

a) Txostena egitea enplegu publikoaren alorreko legeen eta foru-arauen aurreproiektuei, bi hilabeteko epearen barruan egin ere. 

b) Txostena egitea Gobernu Kontseiluak lege hau garatzeko onartu beharreko xedapen orokorren proiektuei; hilabeteko epean egin ere. Era berean, txostena egingo die foru- eta toki-administrazioen xedapen orokorrei.

c) Aztertzea zer eragin izan dezaketen euskal administrazio publikoetan Estatuko Administrazioak enplegu publikoaren alorrean prestatzen dituen legeen eta xedapen orokorren aurreproiektuek, eta koordinaziorako neurri egokiak proposatzea.

d) Neurriak eztabaidatu eta proposatzea, euskal administrazio publiko guztien funtzio publiko eta langile politika koordinatzeko beharrezko diren heinean; bereziki, alor hauetan: pertsonalaren erregistroa, iriste-sistemak, lanpostu-zerrenda, administrazio-sustapen eta -karrera, funtzio- eta ordainsari-homologazioa eta enplegu publikoaren eskaintza.

e) Neurriak proposatzea euskal administrazio publikoen zerbitzuko langileak euskalduntzeari begira eta administrazio horien antolamendua eta funtzionamendua hobetzeari begira.

f) Txostena egitea, organo eskudunak hala eskatuz gero, euskal administrazio publikoen xedapen eta erabakiei buruz, langileen alorrekoak badira; era berean, azterketa eta txostena egitea bere eskumenen barruko gaiei buruz, edozein kontseilukidek eskatuz gero.

[bookmark: _Toc292695233][bookmark: _Toc294186682][bookmark: _Toc321914542][bookmark: _Toc292695234]II. KAPITULUA. Euskal Autonomia Erkidegoko Administrazio Orokorreko eta Instituzionaleko enplegu publikoaren organoak eta haien eskumenak.

16. artikulua. Euskal Autonomia Erkidegoko Administrazio Orokorreko eta Instituzionaleko enplegu publikoaren organoak. 

1. Honela sailkatzen dira Euskal Autonomia Erkidegoko Administrazio Orokorreko eta Instituzionaleko enplegu publikoaren organoak: goi-organoak eta enplegu publikoaren eskumena duten organoak.

2. Euskal Autonomia Erkidegoko Administrazio Orokorreko eta Instituzionaleko enplegu publikoaren goi-organo dira: 

a) Eusko Jaurlaritza. 

b) Enplegu publikoaren eskumena duen saila. 

3. Enplegu publikoaren eskumena duten organo dira, aurreko epigrafean aipatutakoez gain:

a) Eusko Jaurlaritzaren egiturako sail guztiak.

b) Euskal Autonomia Erkidegoko Administrazio Orokorreko eta Instituzionaleko Enplegu Publikoaren Batzorde Intersektoriala. 

c) Bereziki, Ogasunaren eskumena duen saila, lege honen 21. artikuluan definitutako jardun-arloei lotuta.

d) Herri Arduralaritzaren Euskal Erakundea.

e) Langileen eta Zerbitzuen Ikuskaritza Orokorra.

17. artikulua. Eusko Jaurlaritza. 

1. Eusko Jaurlaritza da Euskal Autonomia Erkidegoko Administrazio Orokorreko eta Instituzionaleko enplegu publikoaren goi-organoa.

2. Hauek dira Eusko Jaurlaritzaren eskumenak, Euskal Autonomia Erkidegoko Administrazio Orokorreko eta Instituzionaleko enplegu publikoaren goi-organo den aldetik: 

a) Onarpena ematea, enplegu publikoaren eskumena duen sailak proposatuta, Euskal Autonomia Erkidegoko Administrazio Orokorreko sail guztien lanpostu-zerrendei, bai eta eta haien erakunde autonomoenei ere.

b) Lanpostuen egitura egokiena ezartzea Euskal Autonomia Erkidegoko Administrazio Orokorreko eta Instituzionaleko sail eta erakunde autonomo bakoitzarentzat.

c) Enplegu publikoaren eskumena duen sailak proposatuta, giza baliabideen kopurua zehaztea Euskal Autonomia Erkidegoko Administrazioko sektore publikoan.

d) Enplegu publikoaren eskaintza onartzea eta argitaratzeko agintzea. 

e) Lanpostuen taldekatzeak onartzea, hauek ordenatzeko: enplegatu publikoen mugikortasuna, prestakuntza eta karrera profesionaleko sistema.

f) Arauak eta gidalerroak ezartzea, urtero, hauek aplikatzeko: Euskal Autonomia Erkidegoko Administrazio Orokorraren eta Instituzionalaren zerbitzuko funtzionarioen ordainsari-araubidea eta administrazio horien zerbitzuko gainerako langileen soldata-baldintzak.

g) Organo instruktoreak proposatuta, ebazpena ematea Euskal Autonomia Erkidegoko Administrazio Orokorreko eta Instituzionaleko funtzionarioei irekitako diziplina-espedienteei, baldin eta zerbitzutik behin betiko kentzearen zehapena badakarte.

h) Enplegu-harremana arrazoi objektiboengatik edo diziplinazko kaleratzeagatik azkentzeko ebazpena ematea, Euskal Autonomia Erkidegoko Administrazio Orokorreko eta Instituzionaleko langile lan-kontratudunen kasuan. 

i) Jarraibideak eta gidalerroak ezartzea Euskal Autonomia Erkidegoko Administrazio Orokorraren eta Instituzionalaren ordezkariei, lan-baldintzen gaineko negoziazioetan erabil ditzaten funtzionarioen eta lan-kontratudunen ordezkariekin, eta, hala behar izanez gero, balioa eta efikazia ematea hartutako akordioei.

j) Enplegu publikoaren eskumena duen sailaren proposamenez, onarpena ematea enplegu publikoa antolatzeko planei eta lege honetan aurreikusitakoei.

k) Ordainsari osagarrien zenbatekoa eta egitura ezartzea, aintzat hartuta hala garapen profesionaleko graduak, nola lanpostuaren zailtasun tekniko berezia, erantzukizuna, dedikazioa, bateraezintasuna edo baldintzak. 

l) Indarreko araudiak ematen dizkion gainerako funtzio guztiak betetzea. 

3. Aurreko puntuak ezarritakoa gorabehera, zilegi da b), c), d), e), g) eta h) apartatuetan jasotako eskudantziak uztea enplegu publikoaren eskumena duen sailari edo dagokion erakunde edo organismoari, Eusko Jaurlaritzaren dekretu bidez utzi ere. 

4. Nolanahi ere, artikulu honen bigarren apartatuan adierazitako eskumenak baliatzerakoan, arau espezifiko hauek errespetatu beharko dira: Euskal Autonomia Erkidegoko Administrazioko estatutu-langileen eta irakasleen alorrean alderdi horiek arautzen dituztenak.


18. artikulua. Enplegu publikoaren eskumena duen saila. 

1. Enplegu publikoaren eskumena duen saila goi-organoa da, eta bere ardura ditu Euskal Autonomia Erkidegoko Administrazio Orokorraren eta Instituzionalaren giza baliabideen politika bultzatzea, garatzea eta beteko dela bermatzea. 

2. Enplegu publikoaren eskumena duen sailari dagokio: 

a) Enplegu publikoaren alorreko arau orokorren proiektuak egitea, eta nahitaezko txostena egitea beste sail batzuek sustatutako legeen aurreproiektuei eta xedapen orokorren proiektuei enplegu publikoaren alorreko gaiei eragiten dieten alderdi guztietan.

b) Lanpostuak sailkatzeko irizpideak finkatzea eta lanpostuak baloratzea ezarriko den prozeduraren arabera; era berean, lege honek zuzendaritzako langile publiko profesionalen alorrerako ezarri dituen eskumenak egikaritzea, eta, beharrezkoa bada, langile horien izendapena egitea. 

c) Gobernu Kontseiluari proposatzea Euskal Autonomia Erkidegoko Administrazio Orokorraren sail guztietako eta haien erakunde autonomoetako lanpostu-zerrenden onarpena, zerrenda horiek egiteko irizpideak prestatzea eta Euskal Herriko Agintaritzaren Aldizkarian argitaratu daitezela agintzea.

d) Gobernu Kontseiluari proposatzea, Ogasunaren eskumena duen sailak proposatuta, giza baliabideen kopurua zehaztea Euskal Autonomia Erkidegoko Administrazioko sektore publikoan.

e) Irizpideak zehaztea enplegu publikoa antolatzeko beste tresna batzuk ezartzeko, lanpostu-zerrenden osagarriak. Tresna horiei edukia finkatu eta onarpena ematea. 

f) Onarpena ematea unitateen kargak eta tamaina aztertzeko irizpide eta prozedurei, eta enplegu publikoa antolatzeko planak prestatu eta Gobernu Kontseiluari proposatzea. 

g) Lanpostuak aztertu eta arrazionalizatzeko politika guztia sustatu, zuzendu, koordinatu eta praktikan jartzea, eta, era berean, lan-jarduna eta errendimendua ebaluatzeko irizpideak ezartzea, Eusko Jaurlaritzak bere garaian onartuko duen araudiarekin bat. 

h) Enplegatu publikoen sustapen profesionaleko irizpideak zehaztea eta lanpostuak hornitzeko prozedurak kudeatzea, non eta sailen esku utzi ez diren. 

i) Lege honetan jasotako karrera profesionalaren sistema diseinatu eta haren kudeaketa bermatzea, sustapen profesionalerako ibilbideak egituratuz, eta enplegatu publikoen garapen profesionalaren garapen-graduak aitortuz.

j) Enplegatu publikoen prestakuntza-helburuak ezartzea. Prestakuntza-sistema zuzentzea, prestakuntza-politikak definitu, planifikatu eta koordinatzea eta emaitzak ebaluatzea. Hori guztia, Herri Arduralaritzaren Euskal Erakundearen lankidetzarekin.

k) Jaurlaritzari urtero proposatzea hauek aplika ditzala: Euskal Autonomia Erkidegoko Administrazio Orokorrean eta Instituzionalean diharduten funtzionarioen ordainsari-araubidea eta aipatu administrazioen zerbitzuko gainerako langileen soldata-baldintzak. 

l) Enplegu publikoaren eskaintza prestatzea. 

m) Pertsonalaren erregistroaren funtzionamendu-arauak ezartzea eta erregistroa etengabe eguneratzen dela gainbegiratzea.

n) Emakumeen eta gizonen berdintasunerako plana prestatzea, hala Administrazio Orokorrarena nola Euskal Autonomia Erkidegoko erakunde autonomoena; Emakunde-Emakumearen Euskal Erakundearekin lankidetzan prestatu ere. 

ñ)	Ikuskaritza orokorra langileen alorrean, bai eta zerbitzuen ikuskaritza ere, enplegu publikoaren alorreko arauak bete daitezen; batez ere, jokabide-kodearekin, bateraezintasunekin eta jardunaren ebaluazioarekin zerikusia duten kontuetan. 

o) Euskal Autonomia Erkidegoko sektore publikoa osatzen duten erakundeen kontrol- eta gainbegiratze-sistemak ezartzea. 

p) Herri Arduralaritzaren Euskal Erakundearen lankidetzarekin, oinarriak, programak, edukiak eta garapen-irizpideak ezartzea karrerako funtzionario edo langile lan-kontratudun finko bihurtzeko aukera ematen duten hautaketa-probei.

q) Karrerako funtzionarioei izendapena eta lanpostu-edukitza ematea, eta langile lan-kontratudun finkoak kontratatzea.

r) Karrerako funtzionarioaren izaera galdu dela deklaratzea eta funtzionario-izaera birgaitzea. 

s) Deialdia eta ebazpena egitea funtzionarioentzat eta langile lan-kontratudunentzat erreserbatuta dauden lanpostuak hornitzeko lehiaketei. 

t) Funtzionarioen administrazio-egoerak deklaratzea, bai eta langile lan-kontratudun finkoen eta lan-kontratu mugagabekoen etenaldia ere, hala egokituz gero, eta zerbitzu aktiborako itzulera onartzea. 

u) Zerbitzu-eginkizunak ematea Euskal Autonomia Erkidegoko Administrazio Orokorrekoak edo haren erakunde autonomokoak ez diren lanpostuetarako.

v) Lanpostu baten jardunari behin-behinekoz adskribatzea.

w) Administrazio publikoan emandako zerbitzuak aitortzea ondorio hauetarako: antzinatasuna, hirurtekoak eta gradu pertsonalak eskuratu eta aldatzea.

x) Bana-banako edo unitateko zenbatekoak izendatzea, kudeaketan emaitzak lortzeari lotutako ordainsari osagarriei dagozkienak. 

y) Bitarteko funtzionarioak eta langile lan-kontratudun ez finkoak aukeratzea, izendatzea eta kargutik kentzea.

z) Borondatezko erretiroak eta erretiro partzialak deklaratzea.

aa) Goi-kargudunen eta behin-behineko langileen ondasunen eta jardueren Erregistroa zaintzea. 

ab) Gradu pertsonalaren eskurapena eta aldaketa aitortzea.

ac) Euskal Autonomia Erkidegoko sektore publikoa osatzen duten erakundeen prozedura hauetan parte hartzea: langileak aukeratzea, lanpostuak hornitzea eta aldi baterako enplegurako poltsak prestatzea. 

ad) Indarreko araudiak ematen dizkion funtzio guztiak betetzea, bai eta beste organo batzuei beren-beregi esleitu ez zaizkienak ere.

3. Artikulu honen bigarren apartatuan jasotako eskumenak zer organori esleitzen zaizkion dagozkion antolamendu-arauetan, organo horrek baliatuko dituzten eskumenok. 

Bigarren atala. Euskal Autonomia Erkidegoko Administrazio Orokorrean eta Instituzionalean enplegu publikoaren eskumena duten beste organo batzuk. 

19. artikulua. Eusko Jaurlaritzaren sailak. 

1. Sail bakoitzaren eskumen dira, bertan zerbitzuak ematen dituzten enplegatu publikoei dagokienez, eskudantzia hauek: 

a) Behin-behineko langileak izendatzea, enplegu publikoaren eskumena duen sailak ezarritako mugen barruan.

b) Izendapen askeko lanpostuetarako deialdi publikoak ebaztea, lege honetan aurreikusitakoarekin bat etorrita.

c) Bateragarritasun-espedienteak ebaztea; ebatzi ere, enplegu publikoaren eskumena duen sailak jarritako irizpideei jarraiki, eta Langileen eta Zerbitzuen Ikuskaritza Orokorrak nahitaezko txostena eman ondoren.

d) Saileko lanpostuen diseinua eta funtzioak eta lanpostu-zerrendak proposatzea, eta beste horrenbeste egitea enplegu publikoa antolatzeko tresna osagarriekin ere. Hori guztia egiteko, enplegu publikoaren eskumena duen sailak bere garaian ezarriko dituen jarraibide eta irizpideak bete beharko dira.

e) Saileko prestakuntza-planak sustatu eta kudeatzea.

f) Enplegu publikoa antolatzeko planak prestatu eta onartzea, enplegu publikoaren eskumena duen sailak nahitaezko txosten loteslea egin eta gero.

g) Saileko giza baliabideei buruzko landa-lanak egiten laguntzea, enplegu publikoaren eskumena duen sailak halakoak garatu edo sustatzen dituenean.

h) Zerbitzu-eginkizunak ematea edo eginkizunak behin-behinekoz ematea sail edo erakunde autonomo bereko lanpostuak hornitzeari dagokionez. Eskudantzia hori baliatzeko, enplegu publikoaren eskumena duen sailak jarritako irizpideei jarraitu beharko zaie.

i) Sailaren ordezkaritza izendatzea, funtzionarioen eta langile lan-kontratudunen ordezkaritzarekin negozia dezan.

j) Diziplina-ahalak baliatzea indarrean dauden xedapenen arabera, kasu hauetan salbu: funtzionarioak zerbitzutik behin betiko kentzea eta langile lan-kontratudunak kaleratzea.

k) Laneko jazarpen-kasuak izapidetu eta ebaztea, jazarpenaren arrazoia edozein dela ere.

l) Baimenak emateko espedienteak ebaztea.

m) Erretiro arruntak eta ezintasunagatiko erretiroak deklaratzea.

n) Orokorrean, langileen burutza eta administrazio eta kudeaketa arrunteko egintzak, indarreko araudiak emandako beste funtzio guztiak eta enplegu publikoaren eskumena duen sailak bereetatik deskontzentratzen dizkion gainerakoak.

2. Artikulu honen lehenengo apartatuan zerrendatutako eskumenei dagokienez, saileko organoek baliatuko dituzte, dagokion egitura organikoaren dekretuan eginkizun edo funtzio horiek esleitu zaizkien neurrian; baliatu ere, eskumena zein den, Eusko Jaurlaritzak edo enpleguaren eskumena duen sailak erregelamendu bidez zehaztuko dituen arau eta irizpideen arabera. 

3. Era berean, artikulu honen lehenengo apartatuan zerrendatutako eskumenei dagokienez ─behin-behineko langileak izendatzea eta d) letran aurreikusitakoa salbu─, erakunde autonomoen eta lege honen aplikazio-eremuaren barruko gainerako erakunde publikoen organoek baliatuko dituzte haiei adskribatutako langileen kontuetan; egikaritu ere, erakundeon egitura eta funtzionamenduari buruzko arauek ezarritako eskumen-banaketaren arabera. 

4. Araudi espezifikoa duten langileak direla eta, hauek dagozkie ondoren aipatzen diren sailei:

a) Hezkuntzaren eskumena duen sailari, langile hauek kudeatzea, lege honetan eta gainerako ordenamendu juridikoan arautzen denarekin bat etorrita: Euskal Autonomia Erkidegoko Administrazioaren ikastetxeetako unibertsitatez kanpoko irakasleak, hezkuntza-laguntzako langileak eta garbiketako eta sukaldaritzako langileak.

b) Osakidetza Euskal osasun zerbitzuari, bertan adskribatutako langileen kudeaketa, erakunde hori sortu zuen legean eta lege hori garatzeko araudian aurreikusitako moduan.

c) Segurtasunaren eskumena duen sailari, haren berariazko legeriak eta araudiak ematen dizkion eskumenak, Ertzaintzako langileen eta Segurtasun Administrazioko zerbitzu laguntzaileetako langileen gainekoak.

d) Justizia-administrazioaren eskumena duen sailari, langile hauek kudeatzea, lege honetan eta gainerako ordenamendu juridikoan arautzen denarekin bat etorrita: justizia-administrazioaren zerbitzuko kidegoetako funtzionarioak eta lan-kontratudun langile laguntzaileak, Euskal Autonomia Erkidegoaren lurralde-eremuaren barruko organo judizialei adskribatutakoak, organo horien kudeaketa administrazio autonomikoari badagokio.

1. Euskal Autonomia Erkidegoko Administrazio Orokorreko eta Instituzionaleko Enplegu Publikoaren Batzorde Intersektoriala eratzen da koordinazio eta informaziorako organo tekniko gisa. Organo horren bidez gauzatuko da solaskidetza enplegu publikoaren eskumena duen sailaren eta Autonomia Erkidegoko Administrazio Orokorraren eta Instituzionalaren zerbitzuko langileen kudeaketaz arduratzen diren organoen artean.

2. Euskal Autonomia Erkidegoko Administrazio Orokorreko eta Instituzionaleko Enplegu Publikoaren Batzorde Intersektorialak kide hauek izango ditu:

a) Enplegu publikoaren eskumena duen saileko titularra, batzordeburua izango baita.

b) Enplegu publikoaren eskumena duen sailburuordetzako titularra, zeinak batzordeburua ordezkatuko baitu hura bileran ez dagoenetan, gaixorik denean edo kargua hutsik geratzen denean.

c) Enplegu publikoaren eskumena duen zuzendaritzako titularra.

d) Unibertsitatez kanpoko irakasleak kudeatzeko eskumena duen zuzendaritzako titularra.

e) Ertzaintzako funtzionarioak kudeatzeko eskumena duen zuzendaritzako titularra.

f) Osakidetza-Euskal osasun zerbitzuko Giza Baliabideen Zuzendaritzako titularra.

g) Justizia-administrazioaren zerbitzuko langileak kudeatzeko eskumena duen zuzendaritza nagusiko titularra.

h) Euskal Autonomia Erkidegoko Administrazioko beste organo batzuetako titularrak, erregelamendu bidez horrela xedatzen denean.

3. Euskal Autonomia Erkidegoko Administrazio Orokorreko eta Instituzionaleko Enplegu Publikoaren Batzorde Intersektoriala enplegu publikoaren eskumena duen sailari adskribatu zaio.

4. Eusko Jaurlaritzak emango ditu batzorde horren antolamendu- eta funtzionamendu-arauak.

21. artikulua. Ogasunaren eskumena duen saila. 

Ogasunaren eskumena duen sailak eskumen hauek ditu Euskal Autonomia Erkidegoko sektore publikoko langile guztien gainean: 

a) Ekonomiaren eta aurrekontuen politika orokorraren barruan, Eusko Jaurlaritzari proposatzea langileen alorreko gastuetan bete beharreko gidalerroak.

b) Gastuan eta plaza-kopuruan aldaketaren bat ekar dezakeen neurririk izanez gero langileen alorrean, nahitaezko txostena egitea, eta, hala badagokio, kontu hartzea.

c) [bookmark: _Toc294186691]Aurrekontu-plantillak prestatzea enplegu publikoaren eskumena duen sailarekin batera. 


22. artikulua. Herri Arduralaritzaren Euskal Erakundea. 

1. Herri Arduralaritzaren Euskal Erakundea organismo autonomoa da, eta enplegu publikoaren eskumena duen sailari adskribatu zaio. Langileen hautaketa eta prestakuntza du arduragai, hala Euskal Autonomia Erkidegoko Administrazio Orokorraren eta haren organo autonomoen zerbitzuko langileena, enplegu publikoaren eskumena duen sailaren jarraibide eta irizpideei jarraiki, nola gainerako euskal sektore publikoaren zerbitzukoena, lege honetan aurreikusitakoaren arabera. 

2. Herri Arduralaritzaren Euskal Erakundeak eskumen hauek ditu Euskal Autonomia Erkidegoko Administrazio Orokorreko eta haren erakunde autonomoetako enplegatu publikoei dagokienez: 

a) Hautaketa-prozesua kudeatzea karrerako funtzionario, bitarteko funtzionario, langile lan-kontratudun finko eta aldi baterako lan-kontratudunei dagokienez; kudeatu ere, prozesuko langile-motaren arabera eskumena duen sailak finkatutako oinarrien, programen, proben edukien eta irizpideen arabera. 

b) Euskal Autonomia Erkidegoko Administrazio Orokorraren eta haren erakunde autonomoen zerbitzuko langileen lanposturako prestakuntza ─hizkuntza-prestakuntza eta emakumeen eta gizonen arteko berdintasunari buruzko prestakuntza barne─ eta karrera profesionalerako prestakuntza.

c) Euskal Autonomia Erkidegoko Administrazio Orokorraren zuzendaritza publikoko langileen gaitasun profesionalak egiaztatzea, lege honen III. tituluan aurreikusitakoaren arabera.

d) Lege honetan aurreikusitakoaren ondoriozko gainerakoak. 


3. Herri Arduralaritzaren Euskal Erakundeak eskumen hauek ditu euskal administrazio publiko guztietako enplegatu publikoei dagokienez: 


a) Euskal administrazio publiko guztietako langileen hizkuntza-eskakizunen egiaztapenaz arduratzea, lege honetan ezarritakoaren arabera. Herri Arduralaritzaren Euskal Erakundeak dagokien langileen ordezkaritzari emango dio hizkuntza-eskakizunen egiaztapenaren berri.

b) Aintzatespena ematea Herri Arduralaritzaren Euskal Erakundeak antolatu edo eman ez duen prestakuntzari eta konpetentzia profesionalei, dagokion garapen-araudian aurreikusitakoaren arabera.

c) Euskal administrazio publikoetako giza baliabideen arloko ikerketa sustatzeko politikak garatzea eta arlo horretako argitalpenak zabaltzea.

d) Zuzendaritzako langile publikoen gaitasun profesionalak egiaztatzea, lege honen III. tituluan aurreikusitakoaren arabera.

e) Euskal administrazio publikoetako enplegatu publikoen etengabeko prestakuntza finantzatzeko funtsak kudeatzea.

f) Zuzendaritza-garapeneko programak ematea edo homologatzea euskal administrazio publikoetako zuzendaritzako langile publiko profesionalei dagokienez, Eusko Jaurlaritzak eta Enplegu Publikoa Koordinatzeko Euskadiko Batzordeak jarritako irizpideen arabera.

g) Hitzarmenak sinatzea beste euskal administrazio publiko batzuekin, administrazio horiei eskuratze aldera Herri Arduralaritzaren Euskal Erakundearen eskumen-eremuko prestazioak eta zerbitzuak; bereziki, alor hauek aintzat hartuta: enplegatu publikoen prestakuntza, hizkuntza-eskakizunak egiaztatzea eta zuzendaritzako langile publiko profesionalen konpetentziak egiaztatzea.

h) Lege honetan aurreikusitakoaren ondoriozko gainerakoak. 

4. Herri Arduralaritzaren Euskal Erakundeak parte hartuko du enplegatu publikoak hautatzeko prozesuetan, hala funtzionarioei dagozkienetan nola langile lan-kontratudunei buruzkoetan. Horretarako, Herri Arduralaritzaren Euskal Erakundearen ordezkari bat izan beharko du dagokion hautaketa-organoak.

5. Hala badagokio, hautaketa-prozesu horien kudeaketa bereganatze aldera, Herri Arduralaritzaren Euskal Erakundeak hitzarmenak edo kudeaketarako gomendioak sinatu ahalko ditu gainerako euskal administrazio publikoekin edo euskal sektore publikoko erakundeekin. 

6. Era berean, Herri Arduralaritzaren Euskal Erakundeak, hitzarmenak edo kudeaketarako gomendioak sinatuta foru- eta toki-administrazioekin nahiz euskal sektore publikoko gainerako erakundeekin, hauek bereganatzeko aukera izango du, administrazio edo erakunde horietako enplegatuei dagokienez: prestakuntza, kanpo-prestakuntzaren homologazioa eta konpetentzien egiaztapena. Era berean, Herri Arduralaritzaren Euskal Erakundeak hitzarmen espezifikoak sustatuko ditu EUDEL – Euskadiko Udalen Elkartearekin, tokiko entitateen langileen prestakuntza bermatzeko asmoz.

7. Herri Arduralaritzaren Euskal Erakundea elkarlanean ariko da Euskal Autonomia Erkidegoko Administrazio Orokorrean enplegu publikoaren eskumena duen sailarekin, prestakuntza-politikaren definizioan eta hautaketa-prozesuen diseinuan ari ere.

8. Euskal Autonomia Erkidegoko Administrazio Orokorrak bere lanpostuak hornitzeko prozeduretarako lankidetza eska diezaioke Herri Arduralaritzaren Euskal Erakundeari. 

23. artikulua. Langileen eta Zerbitzuen Ikuskaritza Orokorra. 

1. Euskal Autonomia Erkidegoko Administrazioak Langileen eta Zerbitzuen Ikuskaritza Orokorraren bitartez gauzatuko du ikuskatze-lana. Ikuskaritza horrek jarduteko eremutzat izango du Administrazio Publikoaren eta haren ente instrumentalen organoen administrazio-unitate, zerbitzu eta postu guztiak, direnak direla lurralde-eremua, izaera, izena eta bertan zerbitzuan diharduten langileak.

Euskal Herriko Unibertsitateko irakasleek, ikertzaileek eta administrazio eta zerbitzuetako langileek, Ertzaintzako langileek eta Osakidetza Euskal osasun zerbitzuko langileek bere araudi espezifikoa bete beharko dute ikuskaritzari dagokionez.

2. Ikuskatze-lana enplegu publikoaren eskumena duen sailari esleituko zaio, eta erabateko independentziaz eta autonomiaz egingo du, ikuskatu, aztertu eta ebaluatu beharreko administrazio-unitate eta pertsonei dagokienez.

Horretarako, Langileen eta Zerbitzuen Ikuskaritza Orokorrak badu gaitasunik bere zeregina betetzeko behar dituen datu pertsonalak eta informazioa eskatzeko.

3. Langileen eta Zerbitzuen Ikuskaritza Orokorrak funtzio hauek ditu: 

a) Eusko Jaurlaritzak onar dezan, lege honen 167.3 artikuluak aipatu Etika eta Jokabide Kodea prestatzea, eta kode horretan ematen zaizkion jarraipen- eta ebaluazio- funtzioak betetzea.

b) Begiratzea zerbitzu publikoen eta enplegatu publikoen jardunak betetzen duela indarrean diren lege-xedapenetan jasotakoa.

c) Begiratzea lege honen XI. tituluko II. kapituluan enplegatu publikoei markatu zaizkien printzipioak betetzen direla. 

d)  Jarduerak sustatzea, ikuskaritzaren jarduera-eremu subjektiboaren barruko enplegatu publikoen eta erakundeen zintzotasun profesionalaren eta portaera etikoen mesedetan.

e) Enplegatu publikoen jarduketa ustez irregularrak aztertzea eta, hala badagokio, organo eskudunei proposatzea neurri egokiak har ditzatela. 

f) Lankidetza eta aholkularitza ematea diziplina-espedienteak izapidetzean, organo eskumendunak eskatuz gero. Batzuetan, Ikuskaritzara adskribatutako langileak instruktore eta idazkari ari daitezke, hala agintzen zaienean.

g) Egiaztapena eta jarraipena egitea herritarrek zerbitzu publikoen funtzionamendua dela eta jarritako kexa, erreklamazio eta salaketei, bai eta Administrazioak haien inguruan gauzatu jarduketa eta erantzunei ere. 

h) Hala badagokio, elkarlanean jardutea organo eskudunarekin Administrazioaren jarduketa-prozeduren sinplifikazioan, arintzean eta gardentasunean eta prozedura horiek legearen araberakoak izan daitezen.

i) Ebaluazioa egitea, agintzen zaion egoeratan, zerbitzu publikoek zenbateraino funtzionatzen duten helburuak erdiesteari dagokionez, administrazio-unitateak eta erakundeak gainbegiratu eta ikuskatuta. Aurrekoaren helburua da egiaztatzea noraino garatzen eta betetzen diren ereduak, planak eta programak jarduketaren, kudeaketa aurreratuaren eta kalitatearen alorrean, bai eta emaitzak zenbateraino lotzen zaizkien ere proposatu diren helburuei.

j) Zerbitzu publikoen funtzionamenduan izan daitezkeen akats eta arriskuak aztertu, eta funtzionamendu hobea lortzeko behar diren neurri edo erreforma guztiak proposatzea. Zehazki, administrazio-jarduketak ikertzea, hala agintzen bazaio, baldin eta gatazka eta prozedura judizialen iturri badira sarri, eta neurriak proposatzea errepika ez daitezen.

k) Enplegatu publikoen komunikazioak aztertzea, baldin eta nagusien jarraibide edo agindu profesionalen bat betetzeari uko egiten badiote, ordenamendu juridikoaren hauste nabaria izan daitezkeelako justifikazioarekin.

l) Enplegatu publikoen alorreko epai irmoak betetzen direla kontrolatu eta egiaztatzea, epai horiek betearazteko ardura duen organoak aginduz gero. 

m) 	Beste edozein funtzio, baldin eta, zerbitzuen ikuskaritza orokorren eskumen propioen izaeraren barruan, indarreko ordenamendu juridikoak ematen badio edo enplegu publikoaren eskumena duen saileko buruak esleitzen.

[bookmark: _Toc321914545]III. KAPITULUA. Gainerako euskal administrazio publikoetan enplegu publikoaren eskumena duten organoak.

24. artikulua. Foru- eta toki-administrazioetan eta Euskal Herriko Unibertsitatean enplegu publikoaren eskumena duten organoak. 

1. Organo hauek izango dira eskumendun enplegu publikoaren alorrean, foru- eta toki-administrazioei eta Euskal Herriko Unibertsitateari dagokienez: foru- eta toki-araubideari eta unibertsitateari buruzko legerian aurreikusitakoak eta, hala badagokio, lege honetan osagarri gisa ezarritakoak.

2. Organo eskumendun horiek baliatuko dituzte enplegu publikoaren alorreko araugintza- eta exekuzio eskumenak, lege honetan aurreikusitakoaren arabera baliatu ere. 

3. Zehazki, foru eta toki-administrazioek eta Euskal Herriko Unibertsitateak, beren buruak antolatzeko ahalak erabiliz, Langileen eta Zerbitzuen Ikuskaritza Orokorra sortuko dute, hala badagokio.

Toki-erakundeek ez baldin badute gaitasun tekniko edo finantzariorik aski Langileen eta Zerbitzuen Ikuskaritza Orokorraren eginkizunak behar bezala garatzeko, foru-administrazioek lagunduko diete, artikulu honek jartzen duena bermatzearren. Horretarako, dagokion hitzarmena sinatuko dute, eta bertan zehaztuko dute zer ondorio ekonomiko ekarriko duen sinadurak.


[bookmark: _Toc294186699]25.- artikulua. Gainerako administrazio publikoetako organo eskumendunak.

Lege honen 3.2. artikuluan aipatzen diren gainerako administrazio publikoei dagokienez, kasuan kasuko erakundearen gobernu-organoei egokituko zaie enplegu publikoaren eskumena baliatzea, aplikagarri zaien araudi berezian xedatutakoaz bat.

[bookmark: _Toc321914547]EUSKAL ADMINISTRAZIO PUBLIKOEN ZERBITZUKO LANGILEAK.

I. KAPITULUA. Euskal administrazio publikoen zerbitzuko langileak. Funtzionarioak eta langile lan-kontratudunak.

26. artikulua- Enplegatu publikoen motak.

1. Hauek dira enplegatu publiko: euskal administrazio publikoetako lanpostuetan funtzio profesional ordaindutan dihardutenak. 


2. Euskal enplegatu publikoak, bakoitzaren araubide juridikoaren berezitasunen arabera, mota hauetakoren batekoak izango dira: 

a) Karrerako funtzionarioak. 

b) Bitarteko funtzionarioak. 

c) Langile lan-kontratudunak, direla lan-kontratu finkodunak, lan-kontratu mugagabedunak edo aldi baterako lan-kontratudunak

d) Behin-behineko langileak. 

27. artikulua. Karrerako funtzionarioak. 

Hauek dira karrerako funtzionario: legezko izendapen bat medio, ordaindutako zerbitzu profesional iraunkorrak ematen dituztenak eta euskal administrazio publikoetara loturik daudenak zuzenbide publikoak araututako estatutu-harreman baten bidez.

28.- artikulua. Bitarteko funtzionarioak. 

1. Hauek dira bitarteko funtzionario: urgentziak eta beharrak hala aginduta, berariaz justifikatutako arrazoiak direla-eta, berez karrerako funtzionarioei erreserbaturiko eginkizunak betetzeko izendatzen dituztenak, inguruabar hauetakoren bat gertatzen denean:

a) Plaza hutsak egonda, karrerako funtzionarioekin bete ezin direnean. 

b) Aldi baterako ordezkatzea lanpostua betetzen duen pertsona, dela lanpostuaren titular dela bitarteko funtzionario.

c) Zeregin-kopuru handiegia egotea edo zereginak pilatzea. Gehienez ere, sei hileko eperako izango da, hamabi hileko aldi batean, arrazoi horiek gertatzen diren unetik kontatzen hasita.

d) Funtzionarioen lanaldi-murrizketa edo prestakuntza-ekintzak edo absentzia partzialaren beste kasu batzuk

e) Aldi baterako programen exekuzioa, hauek kontuan hartuta:

1. Euskal administrazio publikoen gobernu-organoek aldi baterako programen exekuzioa onartu ahal izango dute; betiere, programa horiei lotutako zereginak ezin badituzte bete dauden langileekin, eta ohiko ez diren jarduerak badira edo Administrazioen jarduera berri ez-egiturazkoen abiada.

2. Oro har, aldi baterako programen iraupena ez da hiru urte baino gehiago izango, eta, hala behar eta justifikatuz gero, gehienez urte betez luza daiteke. Luzapenerako, baina, aldez aurretik beharko dira hauek: aldeko txostena, dagokion administrazioan Ogasunaren eta Funtzio Publikoaren eskumena duten sail edo erakundeek emana, eta langileen ordezkaritzari entzunaldia eskaintzea.

Behin berrogeita zortzi hilabeteko epea gaindituta, ezin izango da beste programa bat onartu, baldin eta funtzio berberak edo antzekoak baditu.

2. Bitarteko funtzionario izateari utziko zaio izendapenaren arrazoiak desagertzen direnean edo aurreko apartatuan aurreikusitako epeak betetzen direnean, eta, zehazki, kasu hauetan: 

a) Aldi baterako programak amaitzean, programok amaitzen diren unean, eta, edozein kasutan, izendapenetik gehienez ere berrogeita zortzi hilabete igarotakoan. 

b) Lanpostu-erreserbarako eskubiderik ez duten karrerako funtzionarioak itzultzean edo berresleitzean.

c) Lanpostua arauz hornitzean, enplegu publikoaren eskaintzaren bidez edo funtzionarioen mugikortasunerako legez ezarrita dauden prozeduretakoren baten bitartez. Artikulu honen 1. apartatuaren a) letran jasotako egoeran, bitarteko funtzionarioek betetzen dituzten plaza hutsak enplegu-eskaintzan sartu beharko dira, izendapena egin deneko ekitaldi horretan bertan edo, ezinezkoa bada, hurrengoan, non eta lanpostua amortizatzea erabakitzen ez den.

d) Lanpostua amortizatzean.

e) Premia eta urgentzia arrazoiak desagertzean; karrerako funtzionarioak behin-behinekoz adskribatzean, eta lanpostuan jarduteko betekizunak gerora ez betetzean.

3. Era berean, bitarteko funtzionarioek funtzionario izateari utziko diote karrerako funtzionario izateari uzteko arrazoiak gertatzen diren kasuetan ere. 

4. Karrerako funtzionarioen araubide orokorra aplikatu ahal izango zaie bitarteko funtzionarioei beren izaerari egokitzen zaion neurrian eta lege honetan jasota dagoen moduan. 

[bookmark: _Toc294186669]29. artikulua. Langile lan-kontratudunak. 

1. Hauek dira euskal administrazio publikoen zerbitzuko langile lan-kontratudun: aurrekontuan diruz hornituta dauden lanpostu edo plazetan dihardutenak; jardun ere, idatziz formalizatutako lan-kontratu baten bitartez, lan-arloko legerian aurreikusitako langileen kontrataziorako edozein modalitate baliatuta. 

2. Honelakoak izan daitezke langile lan-kontratudunak, kontratuaren iraupenaren arabera: finkoak, epai baten ondorioz epemugarik ez dutenak edo aldi baterakoak.  

3. Langile lan-kontratudun finkoak eta aldi baterako lan-kontratuko langileak hautatzeko, lege honetan aurreikusitako sistemen arabera jardun behar da, eta beti errespetatu behar dira Konstituzioan jasotako printzipio hauek: berdintasuna, merezimendua eta gaitasuna, publikotasuna eta lehia askea. 

4. Aldi baterako lan-kontratuko langileak kontratatzeari eta haiek lanpostua uzteari dagokienez, kontratu-mota bakoitzari aplikatzen zaion lan-legeria izango da arau.

5. Zuzendaritzako langile lan-kontratudunak goi-zuzendaritzako lan-harreman bereziaren pean egongo dira, eta lege honetan zehaztutako printzipioen arabera izendatuko dira. Halaber, lege honetan xedatuta dagoena aplikatuko zaie alderdi hauetan: jardunaren ebaluazioa, ordainsari aldakorrak eta zuzendaritzako langile publiko profesionalen lan-baldintzak zehaztea.

6. Epai baten bitartez langile lan-kontratudun mugagabearen izaera lortzen dutenei, hauek aplikatuko zaizkie: lege honen hogeita zortzigarren xedapen gehigarriko aurreikuspenak.

[bookmark: _Toc292695221][bookmark: _Toc294186670]II. KAPITULUA. Konfiantzako eta aholkularitza berezirako langileak.

30. artikulua. Behin-behineko langileak 

1. Hauek dira behin-behineko langile: izendapen bati esker eta behin betiko izaerarik gabe, berariaz konfiantzakotzat edo aholkularitzakotzat kalifikatutako funtzioak besterik betetzen ez dituztenak, eta ordainketa jasotzen dutenak xede horretarako aurrekontu-kredituetatik. 

2. Behin-behineko langileek ezin izango dute euskal administrazio publikoen barruan bete zuzendaritzako funtziorik, funtzio exekutiborik edo funtzionarioei edo langile lan-kontratudunei gordetakorik. 

3. Postu hauek betetzen dituzten pertsonek bakarrik izendatu ahalko dituzte behin-behineko langileak: lehendakari, diputatu nagusi, alkate, lehendakariorde, sailburu eta foru-diputatu, Herri Kontuen Euskal Epaitegiko lehendakari eta Euskal Herriko Unibertsitateko errektore Eusko Jaurlaritzak eta foru aldundietako eta udaletako gobernu-organoek zehatuko dituzte, kasu bakoitzean, behin-behineko langileen gehieneko kopurua eta haien adskripzio organikoa; zehaztu ere, beren araudian aurreikusitakoaren arabera eta gastu publikoaren ekonomia-printzipioa begiratuta.

4. Behin-behineko langileen lanpostuak eta ordainsariak lanpostu-zerrendetan edo antzeko antolaketa-tresnetan jasoko dira, eta Euskal Herriko Agintaritzaren Aldizkarian edo dagokion lurralde historikoko aldizkari ofizialean argitaratu beharko dira. 

5. Behin-behineko langileak izendatzea eta lanpostutik kentzea libreak izango dira. Behin-behineko langileak lanpostua utzi beharko du, nolanahi den ere, konfiantzako edo aholkularitzako funtzioa nori ematen dion, agintari horrek bere kargua uztean.

6. Behin-behineko langile izateak ez du merezimendurik ekarriko enplegu publikora iristeko, ez eta barne-sustapenerako ere. 

7. [bookmark: _Toc292695222][bookmark: _Toc294186671]Behin-behineko langileei, beren izaeraren ezaugarriak aintzat hartuta egoki denean, karrerako funtzionarioen araubide orokorra aplikatuko zaie.


III. TITULUA

ZUZENDARITZA FUNTZIOA ETA ZUZENDARITZAKO LANGILE PROFESIONALEN ESTATUTUA EUSKAL ADMINISTRAZIO PUBLIKOETAN.

I. KAPITULUA. Zuzendaritza publiko profesionala. Antolamendua.

31. artikulua. Zuzendaritza publiko profesionala. 

1. Hauek hartzen ditu barnean zuzendaritza publiko profesionalak: administrazio publiko bakoitzak bere antolakuntza-ahalez baliatuta zuzendaritzakotzat definitzen dituen lanpostuen multzoa; definitu ere, dagozkion antolaketa-tresnetan edo arauetan, lege honek xedatuarekin bat etorrita. Toki-erakundeen zuzendaritza publiko profesionala Euskadiko Toki Erakundeei buruzko apirilaren 7ko 2/2016 Legeak eraenduko du, eta, modu osagarrian, lege honek xedatzen duenak.

2. Zuzendaritza publiko profesionala osatzen duten lanpostuak gobernu-maila bakoitzaren zuzendaritza politikoaz arduratzen diren organoen mende egongo dira zuzenean, eta titulu honetan zehazten diren funtzioak izango dituzte.

3. Lege-mailako arauren batek aurreikusten ez duen bitartean, ezin da zuzendaritza publiko profesionaleko lanposturik jarri izaera bereko beste postu batzuen mende, salbu eta zuzenbide pribatuko erakunde publikoetan eta sektore publikoari adskribatutako erakunde instrumentaletan.

32. artikulua. Zuzendaritzako langile publiko profesionalak. 

1. Lege honetan ezarritakoaren arabera, hauek izango dira zuzendaritzako langile publiko profesionalak: aurreko artikuluan ─31.ean, alegia─ aipatzen diren zuzendaritza-izaerako lanpostuen titularrak. 

2. Ez dira zuzendaritza publiko profesionalekoak izango, ordea, zuzendaritza-izaerako postuak, baldin eta haien titularrei goi-kargudunen estatutu juridikoa aplikatu behar bazaie.

33. artikulua. Zuzendaritza-izaerako lanpostuen funtzioak. 

1. Hauek izango dira zuzendaritza publiko profesionaleko lanpostu euskal administrazio publikoetan: halakotzat definitzen direnak administrazio bakoitzeko zuzendaritza izaerako lanpostuak antolatzeko tresnetan.

2. Zehatzago esanda, zuzendaritzako lanpostutzat jo ahal izango dira gehienbat funtzio hauek, guztiak edo batzuk, gauzatzea dakartenak:

a) Helburuak jartzea eta ebaluatzea.

b) Parte hartzea zuzendaritza politikoan onartutako programa eta politika publikoen formulazioan eta exekuzioan.

c) Beren eskumen-eremuko zerbitzu eta proiektuen plangintza, koordinazioa, ebaluazioa, berrikuntza eta hobekuntza, zuzendaritza politikoko organoen gainbegiratu gertuenekoaren pean.

d) Dagokien eskumen-eremuan, pertsonen zuzendaritza, baliabideen kudeaketa eta aurrekontuaren exekuzioa.

e) Autonomia eta ardura handia hartzea bere helburuak betetzean, dagozkion euskal administrazio publikoen gobernu-organoek ezarritako gidalerro orokorrak begiratuta.

f) Funtsezko ekarpena egitea politika publikoak abiarazi eta garatzeko. 

3. Nolanahi ere, euskal administrazio publikoetako gobernu-organoen borondatearen mende egongo da, erabat, lanpostu jakin batzuk zuzendaritza publiko profesionalaren barruan sartzea, egokitzat jotako autoantolamendu- eta aukera-irizpideen arabera.

34. artikulua. Zuzendaritza-izaerako lanpostuen eskakizunak. 

1. Zuzendaritza-izaerako lanpostuak betetzeko, beharrezkoa izango da graduko unibertsitate-titulua edo enplegu publikora iristeko titulazio baliokidea izatea.

2. Euskal administrazio publikoetako zuzendaritza publiko profesionala osatzen duten lanpostuak beteko dituztenei dagokienez, bertako langile funtzionarioak edo langile lan-kontratudunak izan daitezke. Kanpoko langileak ere izan daitezke, baina, horretarako, inguruabar hori zehaztu beharko da zuzendaritza-izaerako lanpostuak antolatzeko baliabide edo tresnetan.


35. artikulua. Zuzendaritza-postuen monografiak. 

1. Euskal administrazio publikoek eta haien erakunde instrumentalek monografia bana egin beharko diote egituran dagoen zuzendaritza-postu bakoitzari. Hauek zehaztu beharko ditu monografiak: zer funtzio esleitu zaion lanpostu bakoitzari, eta, hala badagokio, zer gaitasun profesional berezi eskatzen den lanpostuko zereginak zuzen betetzeko. 

2. Lanpostuan jarduteko eskatzen diren gaitasun profesionalak gutxienez hiru atal hauetan sailkatu beharko dira: 

a) Eskatzen diren gutxieneko ezagutzak. 

b) Gutxieneko lan-esperientzia eremu funtzional bereko edo antzeko bateko lanpostuetan. Behar izanez gero, hau ere adieraziko da: zer prestakuntza-programa baloratuko den zuzendaritza-postua hornitzeko prozesuan.

c) Bestelako konpetentzia batzuk, lanpostua zuzen betetzeari lotuak. 




36. artikulua. Zuzendaritza-izaerako lanpostuak antolatzeko baliabideak edo tresnak. 

1. Zuzendaritza-izaerako lanpostuak antolatzeko baliabide batean jasoko dira zuzendaritza-izaerako lanpostuak, eta baliabide edo tresna hori, enplegu publikoari buruzko oinarrizko legeetan aurreikusitakoaren arabera, ez da negoziazio kolektiboaren xede izango.

2. Beraz, zuzendaritza-lanpostuak antolatzeko baliabide horretan, gutxienez datu hauek jaso beharko dira espresuki: 

a) Lanpostuaren izena.

b) Lanpostua hornitzeko betekizun orokorrak. Besteak beste, hauek zehaztu beharko dira: lanpostua dagokion administrazioko karrerako funtzionarioei edo langile lan-kontratudun finkoei erreserbatzen zaien, edo beste administrazio batzuetako langileentzat irekita dagoen, are enplegatu publiko ez direnentzat ere.

c) Lanpostuaren betekizun bereziak, lanpostuan jarduteko eskatzen diren konpetentzia profesionalei lotuak.

d) Dena delako zuzendaritza-lanpostua funtzionario publikoen sistemaren barruan badago, lanpostua betetzeko behar den edo diren garapen profesionaleko gradua edo graduak, karrera profesionaleko sistema ezarrita badago, edo, hala badagokio, lanpostua hornitzeko behar den gradu pertsonal finkatua.

e) Lanpostuaren hizkuntza-eskakizuna eta, hala badagokio, hizkuntza-eskakizunaren derrigortasun-data.

f) Lanpostuaren ordainsariak, ordainsari osagarriak eta aurreikusitako helburuak erdietsi edo gaindituz gero jaso daitezkeen ordainsari aldakorren gehieneko portzentajea, dagokion erakundearen aurrekontuetan ezarritakoaren arabera, lege honetan aurreikusitako ehunekoen mugak muga.

g) Postuan jarduteko aldia, zeina ezingo baita izan 5 urte baino gutxiago.

3. Antolatzeko baliabide edo tresna hori euskal administrazio publiko bakoitzaren organo eskudunak onartuko du. Publikoa izango da, eta dagokion aldizkari ofizialean argitaratuko da.



II. KAPITULUA. Zuzendaritzako langile publiko profesionalak izendatzeko prozedura eta haien araubide juridikoa.

37. artikulua. Zuzendaritzako langile publiko profesionalak izendatzeko prozedura. 

1. Zuzendaritzako langile publiko profesionalak izendatzeko prozeduretan merezimendu-, gaitasun- eta objektibotasun-printzipioei begiratuko zaie, bai eta lanpostuak betetzeko izangaien egokitasunari ere; horretarako, konpetentzia profesionalak egiaztatzeko sistema bat erabiliko da, artikulu honetan aurreikusia. 

2. Zuzendaritzako langile publiko profesionalak izendatzeko prozedurarako erreserbatu diren lanpostuak deialdi publikoan aterako dira. Deialdi horrek zehaztuko du zer ezaugarri eta konpetentzia profesional eskatzen diren lanpostuok hornitzeko, lege honen 36. artikuluan aurreikusitako antolamendu-baliabideetan ezarritakoaren arabera.

3. Deialdia dagokion aldizkari ofizialean argitaratuko da, eta, behar izanez gero, beste bide batzuk ere erabiliko dira deialdiaren publizitatea eta izangaien partaidetza bermatzeko. 

Zuzendaritzako lanpostuak hornitzeko deialdiak, era berean, dagokion administrazio publikoaren egoitza elektronikoan ere agertuko dira.

4. Jaurlaritzak dekretuz arautuko ditu hauek: konpetentzia profesionalak egiaztatzeko prozedura, konpetentzia horien ebaluazioa, zuzendaritzako langile profesionalak hautatu eta izendatzeko irizpideak eta lanpostua uzteko inguruabarrak. Nolanahi ere, beti errespetatuko du eremu horretako foru-, toki- eta unibertsitate-autonomiaren printzipioa.

38. artikulua. Kudeaketaren erantzukizuna: emaitzen ebaluazioa. 

1. Zuzendaritza-postuen titularren kudeaketa ebaluazioaren mende egongo da. Ebaluaziorako irizpide izango dira: efikazia eta efizientzia, erantzukizuna eta emaitzen kontrola, ezarri zaizkien helburuen araberakoa. Edonola ere, helburu horiek berriro definitu ahal izango dira, unean uneko politika publikoen arabera. 

2. Hauek egingo dute kudeaketa-emaitzen ebaluazioa: nagusi hierarkikoak; beste pertsona batzuek, zeinek, aztertzeko eta egiaztatzeko aukera izanik, fidagarritasun-, objektibotasun-, inpartzialtasun- eta ebidentzia-irizpideak beteko baitituzte ebaluazioetan, edo dagokion gobernu-organoak. Emaitzak ebaluatzeko orduan, batez ere honako irizpide hauek hartuko dira kontuan:
 
a) Helburuak jartzea eta ebaluatzea. 

b) Proiektuen diseinua, plangintza eta kudeaketa. 

c) Pertsonen zuzendaritza eta kudeaketa. 

d) Baliabide material, finantzario edo teknologikoen kudeaketa.

3. Izendapen-erabakiak eta goi-zuzendaritzako kontratuak pizgarri-sistema bat ezar dezakete, kudeaketan lortutako emaitzen araberakoa. Horretarako, ordainsari aldakorren sistema bat ezarriko da, oinarritzat hartuta helburuen betetze-mailaren araberako osagarri bat, zeina emaitzen arabera aldatuko baita. Osagarri hori inoiz ez da izango zenbateko finkokoa, ez eta lanpostuko ordainsari guztien ehuneko bosta baino txikiagoa eta ehuneko hamabosta baino handiagoa ere. Kalkulua egiteko, ordainsari horietatik guztietatik kanpo utziko dira, hala badagokio, funtzionarioen karrera profesionaleko osagarria eta antzinatasuna.

4. Gobernu Kontseiluak hauek onartuko ditu dekretuz bere eskumen-esparrurako: alde batetik, araubide orokor bat, Euskal Autonomia Erkidegoko Administrazioaren zuzendaritzako langileentzako pizgarriak onartu eta ezartzeko; bestetik, pizgarrien ordainketa ahalbidetuko duen ebaluazio-sistema. 

Gainerako euskal administrazio publikoek ere beharrezko diren neurriak hartu ahal izango dituzte, zuzendaritzako langileentzako pizgarrien araubidea ezarri eta langile horien ebaluazio-sistema finkatzeko, pizgarriok ordaintze aldera. Horretarako erreferentziatzat hartuko dituzte Enplegu Publikoa Koordinatzeko Euskadiko Batzordeak eta Eusko Jaurlaritzak berak emandako irizpide eta orientazio orokorrak.

39. artikulua. Zuzendaritzako langile publiko profesionalei aplikatzeko araubide juridikoa. 

1. Zuzendaritzako langile publiko profesionalen enplegu-baldintzen zehaztapena ez da hartuko negoziazio kolektiboaren gaitzat; izan ere, kasuan kasuko administrazio publikoaren gobernu-organo eskudunek finkatuko dituzte, beren kabuz.  

2. Euskal administrazio publikoetako sektore publikoko zuzendaritza-postuetan diharduten karrerako funtzionarioek irizpide hauen arabera formalizatuko dituzte zerbitzu-harremanak:

a) Bete nahi den zuzendaritza-postua baldin bada Autonomia Erkidegoko Administrazio Orokorrekoa, Foru Administraziokoa, Toki Administraziokoa edo Euskal Herriko Unibertsitatekoa, edota administrazio horien mendeko erakunde autonomo edo zuzenbide pribatuko erakunde publikoetakoa, administrazio-izaerako izendapenaren bitartez hornituko da postua.

1. Karrerako funtzionarioek zerbitzu aktiboan jarraituko dute, eta jabetzan duten lanpostua erreserbatuko zaie, baldin eta beren administrazio publikoko zuzendaritza-postuak betetzeko izendatzen badituzte, edo haren mendeko organismo autonomo edo zuzenbide pribatuko erakunde publikoetako zuzendaritza-postuak betetzeko.

2. Karrerako funtzionarioak, berriz, zuzendaritzako langile publiko profesional modura zerbitzuak emateko egoerara igaroko dira, eta jabetzan duten lanpostua erreserbatuko zaie, lege honen X. tituluan aurreikusitakoaren arabera, baldin eta beren administrazioko zuzendaritza-postuetarako barik beste administrazio publiko bateko edo haren organismo autonomo eta zuzenbide pribatuko erakunde publikoetako zuzendaritza-postuak betetzeko izendatzen badituzte.

b) Euskal administrazio publikoen sektore publikoko zuzendaritza-postu baterako izendapena bada, goi-zuzendaritzako lan-kontratua egingo da. Karrerako funtzionarioak, bestalde, sektore publikoan zuzendaritzako langile publiko profesionalen zerbitzuak emateko egoerara igaroko dira, eta jabetzan duten lanpostua erreserbatuko zaie, lege honen X. tituluan aurreikusitakoaren arabera.

3. Euskal administrazio publikoetako sektore publikoko zuzendaritza-postuetan diharduten langile lan-kontratudun finkoek irizpide hauen arabera formalizatuko dituzte zerbitzu-harremanak:

a) Bete nahi den zuzendaritza-postua baldin bada Autonomia Erkidegoko Administrazio Orokorrekoa, Foru Administraziokoa, Toki Administraziokoa edo Euskal Herriko Unibertsitatekoa, administrazio-izaerako izendapenaren bitartez hornituko da postua. Langile lan-kontratudun finkoak nahitaezko eszedentzia-egoerara pasatuko dira, eta jabetzan duten lanpostua erreserbatuko zaie, hala badagokie. 

b) Bete nahi den zuzendaritza-postua baldin bada euskal administrazio publikoetako edozeinen sektore publikokoa, goi-zuzendaritzako lan-kontratua formalizatuko da postua hornitzeko. Langile lan-kontratudun finkoak nahitaezko eszedentzia-egoerara pasatuko dira, eta jabetzan duten lanpostua erreserbatuko zaie, hala badagokie.

4. Zuzendaritza-izaerako lanpostuak betetzeko izendatu langileak ez badira euskal administrazio publikoetako karrerako funtzionario edo langile lan-kontratudun finko, goi-zuzendaritzako lan-kontratuaren bitartez formalizatuko dute zuzendaritza-postuarekiko lotura.

5. Zuzendaritzako langile publiko profesionalek, bestalde, Eusko Jaurlaritzako kargu publikodunen bateraezintasunen araubidea bete beharko dute, ahaztu gabe, jakina, toki-araubideko oinarrizko legeriak bateraezintasunei eta interes-gatazkei buruz aurreikusitako berezitasunak,Toki Administrazioko zuzendaritzako langile publiko profesionalei dagokienez.

6. Zuzendaritzako langile publiko profesional izatea ez da merezimendutzat joko funtzionario edo langile lan-kontratudun izatera iristeko orduan. Dena den, karrera profesionalean eta hornikuntzan baloratu ahal izango da. 

7. Nolanahi ere, Osakidetza-Euskal osasun zerbitzuak bere arauen arabera hornituko ditu zuzendaritza-postuak, zuzenbide pribatuko erakunde publiko den aldetik.

8. Euskal Autonomia Erkidegoaren Administrazioko, Foru Administrazioko, Toki Administrazioko edo Euskal Herriko Unibertsitateko zuzendaritzako langile publiko profesionalek hauek bete beharko dituzte bere jardunean: erakunde bakoitzeko kargudun publikoen jokabide-kodeek dakartzaten irizpideak eta aurreikuspenak.

9. Artikulu honetan lanpostuaren erreserba aipatzen denean, lanpostu hau erreserbatzen dela ulertu behar da: enplegatu publikoak jabetzan duena, dela lehiaketaren bitartez, dela destino-esleipenez enplegatu publikoaren izaera iristeko prozesuaren ondoren.

40. artikulua. Lanpostua.

1. Lanpostua da enplegu publikoa egituratzeko oinarrizko unitatea. Lanpostua eratzeko, funtzio edo erantzukizun batzuk ematen zaizkio, eta enplegatu publikoek baliatzen dituzte zeregin edo atazetan jardunda.

2. Lanpostuak dotazio bat edo gehiago izan ditzake, lan-kargak edo haien interdependentziak eskatu bezain beste.

3. Hala egokituz gero, unean uneko egoeraren araberako edo aldi baterako lanpostuak izan ditzakete euskal administrazio publikoek, aldi baterako programak aurrera eramateko edo ohiko baliabideekin burutu ezin dituzten lan-kargei aurre egiteko.

4. Administrazio publiko bakoitzak bere antolaketa-premien arabera ezarriko du zer erantzukizun-mailatan egituratuko diren lanpostuak, hauek kontuan hartuta: lanpostuan jarduteko behar diren konplexutasun- eta koordinazio-eskakizunak, lanpostuaren funtzioak eta lanpostuan aritzeko behar den edo diren garapen profesionaleko gradua edo graduak.

5. Administrazioak autoantolatzeko gaitasuna duenez, bere esku izango du, alde batetik, lanpostuak sortu eta kentzea, eta, bestetik, lanpostuen funtzioak eta zereginak aldatzea. Lanpostu edo dotazioren bati oinarrizko ezaugarriak funtsean aldatuz gero, amortizazioa gertatuko da, eta beste bat sortu beharra, edo, hala badagokio, izan baden beste baten barruan sartzea.

[bookmark: _Toc294186705]41. artikulua. Funtzioak behin-behinekoz esleitzea

1. Euskal administrazio publikoek behin-behinekoz esleitu ahal izango dizkiete beren langileei betetzen duten lanpostuko funtzioez eta zereginez bestelakoak, baldintza hauek beteta, betiere: funtzio-zereginok langilearen sailkapenaren, graduaren edo talde profesionalaren heinekoak izatea; zerbitzuaren beharrizanek hala justifikatzea, eta ordainsarietan murrizketarik ez eragitea. Behin-behinekoz emandako funtzioak eta zereginak ordainsari osagarri handiagoko lanpostu batekoak badira, dagokion neurrian handituko da ordainsaria funtzio-zeregin horiek burutzen diren artean; handitu ere, dagokion arau-garapenean zehaztutakoaren arabera.

2. Funtzio-zereginen esleipenaren behin-behinekotasunaren aldia negoziazio kolektiboaren esparruan zehaztuko da.

42. artikulua. Lanpostuak taldekatzea. Arlo funtzionalak.

1. Euskal administrazio publikoek beren lanpostuak taldekatu ahal izango dituzte haietan jarduteko behar diren ezaguera edo trebetasunen arabera; taldekatu ere, giza baliabideen kudeaketa arrazionalizatzeko. Lanpostuen taldekatzeak tresna egokiak dira langileak hautatzeko eta lanpostuak hornitzeko prozesuak antolatzeko, baita prestakuntzarako eta karrera profesionalerako ere.

2. Euskal Autonomia Erkidegoko Administrazio Orokorrean eta Instituzionalean, "Arlo funtzional" esango zaio lanpostuak taldekatzeko antolaketa-tresnari. Ondorio horietarako, honela definitzen dira arlo funtzionalak, gerora erregelamenduz garatuko badira ere: lanpostuen taldekatze batzuk, polibalentzia errealean edo potentzialean oinarrituak, eta lanpostuotan jarduteko behar diren ezaguera eta trebetasun komunetan oinarrituak.

3. Euskal Autonomia Erkidegoko Administrazio Orokorreko eta Instituzionaleko arlo funtzionalak zehazteko orduan, lege honen 17. artikuluak ezarritakoaren arabera jokatuko da.

4. Gainerako euskal administrazio publikoek beren arlo funtzionalak edo lanpostuen taldekatze alternatiboak zehaztu ahalko dituzte, bat etorrita beren arauetan jarritakoarekin edo toki-araubideko legediak dioenarekin.

43. artikulua. Lanpostu motak

[bookmark: _Toc294186708]Honela sailkatuko da lanpostu bakoitza, esleitu zaizkion funtzioak nolakoak diren: funtzionarioentzat soilik erreserbatua, langile lan-kontratudunentzat, behin-behinekoentzat edo, hala badagokio, zuzendari publiko profesionalentzat.  

44. artikulua. Eginkizun publikoen erreserba. Salbuespenak.

1. Funtzionario publikoak ariko dira, eskuarki, euskal administrazio publikoetako lanpostuetan. 

2. Oro har, euskal administrazio publikoetan, funtzionario publikoentzat erreserbatuta daude eginkizun hauek bereziki: administrazio publiko bakoitzaren ahal publikoak baliatzen edo interes orokorrak zaintzen zuzenean nahiz zeharka parte hartzea eskatzen dutenak. Eginkizun horien artean daude, besteak beste:

a) Administrazio-espedienteen instrukzioa edo ebazpen-proposamena egitea.

b) Administrazio-arauak edo -ebazpenak betetzen diren ikuskatzea, zaintzea edo kontrolatzea.

c) Polizia-aginduak.

d) Ekonomia-, finantza- eta aurrekontu-kudeaketaren kontrola eta fiskalizazioa.

e) Kontabilitatea.

f) Diruzaintza.

g) Fede publikoa.

h) Nahitaezko diru-bilketa.

i) Erregistroetako inskripzio, idazpen, ezerezte eta gainerako administrazio-egintzak, erregistroak euskal administrazio publikoen titulartasunekoak direnean.

j) Arau juridikoak prestatzea.

k) Zehapenak ezartzea.

l) Arbitraje- eta bitartekaritza-ahalak baliatzea.

m) Kontratazio-prezioen eraketa.

n) Baimentze-eginkizunak.

ñ) Laguntzak eta dirulaguntzak ematea.

o) Gardentasunaren eta gobernu onaren arloekin lotutako jarduerak.

p) Larrialdien eta babes zibilaren kudeaketa.
		
3. Lanpostu-zerrendetan aurreikus daiteke langile lan-kontratudunak aritzea lanpostu jakin batzuetan, baina esparru hauetan bakarrik: 

a) Aldian behingo edo jarraipenik gabeko premiak betetzeko lanpostuak.

b) Alor jakin batzuetako enplegu instrumentalak ─eraikin, ekipamendu eta instalazioen mantentze-lanak eta zaintza, arte grafikoak eta inkestak─, funtsezko funtzio dituztenak zerbitzuen funtzionamendurako behar den azpiegitura materiala mantentzea edo erabakiak hartzeko beharrezko diren azterlanak ahalbidetzeko datu objektiboak eskaintzea.

c) Izaera bereziko enpleguak, haietan jarduteko prestakuntza akademiko jakin baten beharrik ez dutenak, izan badiren kidegoei edo eskalei ezin esleituzkoak eta, lanpostuen edukiaren izaeragatik, beste lanpostu batzuk sortzeko egokierarik ematen ez dutenak.

d) Zeregin hauek berezko dituzten enpleguak, edo zeregin hauek baino ez dituztenak: zaintza, harrera, informazioa, agiriak zaindu eta garraiatzea, agiriak erreproduzitzea edo zeregin horietan laguntzea.

e) Araututako irakaskuntza-sistemakoak edo unibertsitatekoak ez diren ikastetxeetako irakasleak, laguntzaileak eta espezialistak, eta adingabeak berrezteko zentroetakoak.

f) Lanpostu-zerrenden arabera, desgaitasunen bat duten pertsonentzat erreserbatutako enpleguak, baldin eta, desgaitasunaren mota edo mailaren arabera, konpetentziak edo trebetasunak ezin badira frogatu desgaitasunen bat duten pertsonak sartzeko sistema orokorraren bidez.

g) Protokoloarekin eta ekitaldi edo kongresuak antolatzearekin soilik zerikusia duten enpleguak.

h) Lehen eta bigarren hezkuntza arautuko erlijio-irakasleak.

i)  Atzerriko postuak, laguntza-eginkizunak dituztenak.

j) Eusko Legebiltzarraren lege baten bitartez zehazten diren enpleguak, kontuan hartuta enplegu horien izaera edota enpleguak adskribatuta dauden organo edo unitateek ematen duten zerbitzuaren ezaugarriak.

4. Era berean, euskal administrazio publikoek ahalmena izango dute funtzionarioak izendatzeko, aurreko apartatuan zerrendatutako funtzioekin zerikusia duten lanpostuetan ari daitezen; betiere, sinesgarriro justifikatuta lanpostu horietan ahal publikoak baliatzen direla.

5. Era berean, enplegatu publiko hauek ere izan daitezke langile lan-kontratudun: foru- eta toki-administrazioetako erakunde autonomo eta instrumentaletakoak, baldin eta beren eginkizunak gizarte-zerbitzu, enplegu, kultura eta kirol politiketara bideratzen badituzte. 

6. Dagokion sortze legeak kontrakoa esaten ez badu, langile lan-kontratudun izango dira zuzenbide pribatuaren mendeko erakunde publikoen zerbitzuko langileak, enpresa-erakunde publikoetakoak, sozietate publikoetakoak, tokiko merkataritza-sozietateetakoak eta partzuergo, mankomunitate eta fundazio publikoetakoak; nolanahi ere, funtzionarioentzat erreserbatutako lanpostuak izango dira, beti, agintaritza edo ahal publikoak baliatzea dakartenak.

45. artikulua. Lanpostu-zerrendak.

1. Lanpostu-zerrendak euskal administrazio publikoen tresna edo baliabideak dira, eta haien bitartez beren barne-egiturak arrazionalizatu eta ordenatzen dituzte, langile-beharrizanak zehazten, lanpostuetan jarduteko eskakizunak definitzen eta lanpostu bakoitza sailkatzen.

2. Lanpostu-zerrendek hauek hartuko dituzte barruan, batera edo bereizita: aurrekontuan zuzkidura duten egiturako lanpostu guztiak, funtzionario, langile lan-kontratudun eta behin-behineko langileentzat erreserbatuta daudenak.

3. Lanpostu-zerrendak eta haietan izandako aldaketak Euskal Herriko Agintaritzaren Aldizkarian argitaratuko dira, edo kasuan kasuko lurralde historikoko aldizkarian foru-aldundietakoak edo toki-erakundeetakoak direnean. Argitaratu eta hurrengo egunean hasiko dira ondorioak izaten lanpostu-zerrendak, non eta berariaz beste data bat zehazten ez den. Hori guztia, lanpostu-zerrenden barruko datuen transferentzia bermatze aldera.

4. Une bakoitzean errazago ezagutu dadin zein den lanpostu-zerrenden egoera, bai eta zerrenda horien kudeaketa errazteko ere, enplegu publikoaren eskumena duten organoek aldian-aldian eguneratuko dute zerrendon gaineko informazioa. Halaber, administrazio bakoitzeko egoitza elektronikoan agertu beharko dira bateratuta, gardentasunez, eta etengabe eguneratuta.

5. Ez da egongo lanpostu-zerrenda aldez aurretik zertan aldaturik kasu hauetan: dagokien euskal administrazio publikoetan enplegu publikoaren eskumena duten sailek funtzionarioen lanpostuen adskripzioa aldatzea ─giza baliabideen berresleipen, berradskripzio edo birbanaketarengatik aldatu ere─, baldin eta destino berria badago eragindako langileen arestiko zerbitzu-udalerri berean ─edo campus berean, Euskal Herriko Unibertsitatearen kasuan─ eta lan-baldintzak aldatzen ez badira. Gorabehera hori, dena den, lanpostu-zerrendan sartu beharko da; sartu ere, lanpostu-zerrendaren hurrengo aldaketan, berradskripzioa gertatuz gerokoan.

6. Nolanahi ere den, lanpostu-zerrenden bitartez sortu, kendu edo aldatuko dira lanpostuak. Era berean, egitura organikoa aldatu nahi izanez gero, aldi berean aldatu beharko dira dagozkien lanpostu-zerrendak edo haien ordezko tresnak.

Apartatu honetan xedaturik dagoenerako, aldaketa hauek ez dira kontuan hartuko: eduki funtzionala ukitu gabe, lanpostuak adskribatuta dauden sail edo organoen izenari bakarrik eragiten diotenak. 
	
7. Lanpostu-zerrendak aurrekontu-aurreikuspenetara egokituko dira, halako moldez non ezingo duten barnean hartu lanposturik baldin eta haren dotazioari ezin bazaio eutsi dagokion ekitaldirako aurrekontu-plantilletan aurreikusitako kredituekin.

8. Euskal Autonomia Erkidegoko Administrazio Orokorreko eta haren erakunde autonomoetako lanpostu-zerrendak Gobernu Kontseiluak onartuko ditu, lege honen 17. artikuluan xedatutakoaz bat. 

9. Foru- eta toki-administrazioetan eta Euskal Herriko Unibertsitatean, haien arauen arabera horretarako eskumena duen organoak onartuko ditu lanpostu-zerrendak.  

[bookmark: _Toc294186709]46. artikulua. Lanpostu-zerrenden edukia.

1. Lanpostu-zerrendek datuok adieraziko dituzte, nahitaez, lanpostu bakoitzeko: 

a) Lanpostuaren izena eta lanpostu bakoitzetik dagoen dotazio-kopurua.

b) Zer sail edo zentro organikori adskribatu zaion.

c) Funtzionarioentzat erreserbatutako lanpostuei dagokienez: sailkapen profesionaleko talde edo azpitaldeak eta zer kidego, eskala edo beste sistemari adskribatuta dauden, hala badagokio. Ez dago eragozpenik lanpostuak talde, azpitalde, kidego edo eskala bat baino gehiagori adskribatzeko.

d) Langile lan-kontratudunentzat erreserbatutako lanpostuei dagokienez, bakoitzaren talde profesionala.

e) Hornitzeko-sistema ─dela lehiaketa, dela izendapen askea─, eta, hala badagokio, zein administrazio publikotako langileei irekitzen zaien hornikuntza hori.

f) Ordainsari osagarriak, lanpostuari lotuak.

g) Lanpostuaren hizkuntza-eskakizuna eta, hala badagokio, derrigortasun-data.

h) Dedikazio-araubidea.

i) Lanpostuaren izaera berezia ala normalizatua den.

2. Lanpostu-zerrendetan zehaztuko dira, era berean, dena delako lanpostuan jarduteko eskatzen diren berariazko betekizunak, hala badagokio. 

3. Lanpostu-zerrenden bitartez bakarrik ken daitezke lanpostuak edo dotazioak lan-kargak aztertzeko prozesuen ondorioz, langileen ordezkaritzarekin negoziatu ondoren.

4. Behin-behineko langileen lanpostu-zerrendek hauek jasoko dituzte, gutxienez: artikulu honen 1. apartatuko a), b), g) eta h) letretan aipatzen den informazioa, eta ordainsarien guztizko zenbatekoa.

[bookmark: _Toc294186710]
47. artikulua. Enplegu publikoa antolatzeko tresna edo baliabide osagarriak.

1. Euskal administrazio publikoek enplegu publikoa antolatzeko beste tresna osagarri batzuk erabil ditzakete, lanpostu-zerrendek jasotako informazioa osatze aldera. 

2.  Kudeatzeko tresna osagarriak dagokien euskal administrazio publikoetan enplegu publikoaren eskumena duen organoak onartuko ditu. Besteak beste, datu hauek jasoko dituzte tresna horiek: 

a) Baloratu beharreko konpetentzien profila eta garapen profesionaleko gradua, edo, hala badagokio, gradu pertsonal finkatua.

b) Lanpostua zer arlo funtzionali edo taldekatze-sistema alternatibori adskribatzen zaion.

c) Lanpostuak hornitzeko prozeduretan baloratu behar diren merezimendu espezifikoak.

d) Unean uneko egoeraren araberako edo aldi baterako lanpostuak, aldi baterako programak aurrera eramateko edo ohiko baliabideekin burutu ezin dituzten lan-zamei aurre egiteko, edo aldian behingo edo jarraipenik gabeko premiak betetzeko lanpostuak.

e) Lanpostuen ordainsari-osagarrien zenbatekoak zehazteari dagokionez, kontuan hartu beharreko faktoreen identifikazioa eta balioespena.

f) Aukera gutxiagoko edo integratzeko beharra duten kolektibo jakin batzuei gordetako aldi baterako lanpostuak, eta mota edo maila desberdineko desgaitasunak dituzten langileei gordetakoak.

3. Enplegu publikoa antolatzeko tresna osagarriak publikoak izango dira, eta arau-garapenean zehaztuko dira horretarako prozedurak. 


[bookmark: _Toc294186711][bookmark: _Toc321914552]Bigarren atala.- Enplegu publikoa planifikatzeko tresnak. 

48. artikulua. Enplegu publikoaren plangintza.

1. Helburu hauek izango dituzte enplegu publikoaren plangintzak eta enplegu publikoa planifikatzeko tresnak prestatu edo erabiltzeak: efikazia lortzea zerbitzu-prestazioan, bai eta efizientzia ere eskueran dauden baliabide pertsonal, ekonomiko, material eta teknologikoak erabiltzean.

2. Enplegu publikoaren plangintzak genero-ikuspegia sartuko du, helburutzat hartuta Administrazio Publikoaren giza baliabideak egokitzea, honen bitartez: prestakuntzako, lanbide-sustapenerako eta mugikortasunerako politikak lantzea.

3. Enplegu publikoaren plangintzarako prozesuak sindikatu-ordezkaritzarekiko negoziazio kolektiboaren gaitzat hartuko dira.

49. artikulua. Enplegu publikoa antolatzeko planak.

1. Euskal administrazio publikoek, langileen ordezkaritzarekin negoziatu ondoren, aukeran izango dute enplegu publikoa antolatzeko planak onartzea eta funtzionarioei zein langile lan-kontratudunei aplikatzea.

2. Enplegu publikoa antolatzeko planek hauek bete beharko dituzte: aurrekontuan jarritako mugak eta lege honetan nahiz lege hau garatuko duten xedapenetan jasotako arauak. Enplegu publikoa antolatzeko planen neurriek edo jarduerek langile lan-kontratudunei eragiten badiete, lan-zuzenbideko arauek diotenaren arabera garatu beharko dira.

3. Enplegu publikoa antolatzeko planek neurri hauek jaso ditzakete, beste batzuen artean: 

a) Langile-baliabide eta -beharrizanen azterketa, hala langile-kopuruaren aldetik nola lanpostuan jarduteko behar den konpetentzia profesionalarenetik.

b) Lana antolatzeko eta lan-denbora berrantolatzeko sistemei buruzko aurreikuspenak, denbora partzialeko lanari buruzkoak eta lanari aplikatutako komunikazio eta informazioko teknologiei buruzkoak. 

c) Telelan-neurriak eta lanpostuaren kokapena malgutzeko neurriak.

d) Plangintzaldirako pertsonal-beharrizanak betetzeko moduak identifikatzea, kontuan izanda hautaketarako, mugikortasunerako eta prestakuntzarako neurriak. 

e) Berresleipena, lanpostu-dotazioen berradskripzioa eta langileen birbanaketa. Kasu horietan, eta neurri osagarri gisa, aldi baterako etenda utz daiteke kanpoko langileak jardun-eremu jakin batzuetan sartzeko aukera, edo lanpostuak hornitzea eremu jakin batzuetako langileentzat mugatu.

f) Lanpostuen azterketari eta lanpostuen egituren arrazionalizazioari buruzko aurreikuspenak.

g) Administrazioen arteko mugikortasunaren sustapena, lege honetan esaten denaz bat. Kasu horietan, eta neurri osagarri gisa, aldi baterako etenda utz daiteke kanpoko langileak jardun-eremu jakin batzuetan sartzeko aukera, edo lanpostuak hornitzea eremu jakin batzuetako langileentzat mugatu.

h) Barne-sustapeneko neurriak edo, hala badagokio, sustapen profesionalerako eta langileak prestatzeko neurriak, bai eta nahitaezko mugikortasunerako neurriak ere.

i) Prestakuntzako eta praktiketako kontratuak sustatzeko neurriak, gazteak sektore publikoan sar daitezen.

j) Borondatezko eszedentzia eta erretiro aurreratua sustatzeko pizgarriak, baita zerbitzu aktiboari uko egin edo zerbitzu aktiboan behin betiko baja hartzekoak ere.

k) Enplegu publikoaren eskaintzaren bitartez, giza baliabideak sartzeko aurreikuspena egitea, eta, hala badagokio, gerora agertutako arrazoi objektiboen ondorioz, hasieran sartutako plazak kanpoan uztea.

l) Beste edozein neurri, 48. artikuluan zehaztutako helburuak baldin baditu.

4. Orobat, hauek jaso beharko dituzte enplegu publikoa antolatzeko planek:

a) Planaren aplikazio-eremua eta, hala badagokio, iraunaldia.

b) Azalpen-memoria arrazoitu bat, gutxienez hauek definituko dituena: lortu nahi diren helburuak, eta helburu horiek lortu ahal izateko zenbat langile eta enplegu publikoaren nolako egitura jotzen den egokitzat.

c) Plana betetzeko behar diren neurrien definizioa.

d) Epeak ezartzea planean definitutako neurriak eta jarduerak aurrera eramateko.

e) Txosten ekonomiko bat, planaren zenbatespena egite aldera kostuaren ikuspegitik edo gastuaren murrizketarenetik.

5. Nolanahi ere, artikulu honen 3. apartatuan jasotzen diren neurriak negoziazio kolektiboko prozesu berezian landuko dira, langileen ordezkaritzarekin, lege honetan aurreikusten diren prozedura eta epeak errespetatuta. Gainera, entzunaldia eskainiko zaio interesdunari.

50. artikulua. Lanpostu-dotazioen berradskripzioak.

1. Lanpostu ez-berezituen dotazioak, unitate edo zentro organiko bati adskribatuta badaude ere, sail edo erakunde autonomo bereko edo ezberdineko beste unitate edo zentro organiko batzuei berradskribatu ahalko zaizkie, zerbitzu-arrazoiak edo antolamendu-beharrizanak direla eta. Ordura arteko eginkizunen antzekoak izango dituzte aurrerantzean ere. 

2. Lanpostu-dotazioak berradskribatzeko, beharrezkoa izango da arrazoiak jasoko dituen memoria bat, zeinean egiaztatu beharko diren hartzen den neurriaren egokitasuna justifikatzeko arrazoiak, bai eta aldeko txosten bat ere, enplegu publikoaren eskumena duen organoak emana, aurreko zenbakian adierazitako eskakizunak betetzeari buruzkoa.  Gainera, entzunaldia eskainiko zaio interesdunari.

3. Berradskripzio hori, ahal dela, berradskribatutako lanpostua zegoen herrian egingo da.

4. Lanpostu-dotazio horiek betetzen zituzten enplegatu publikoak berradskribatuz gero artikulu honetan xedaturik dagoen moduan, ordura arteko baldintza berberetan jarraituko dute lanean.

5. Salbuespen gisa, osasun-arrazoiak direla-eta egin daiteke lanpostu-dotazioen berradskripzioa, dagokion erregelamendu-garapenean ezartzen denaren arabera.

51. artikulua. Aurrekontu-plantillak.

1. Euskal administrazio publikoen aurrekontuek zehaztuko dituzte aurrekontu-plantillak, hau da, lanpostu bakoitzari dagozkion plaza aurrekontu-zuzkiduradunen zerrenda, bai eta zein sailkapen-talde edo -azpitalderi adskribatu zaizkion eta zein kidego, eskala, aukera, eta, hala badagokio, espezialitatetakoak diren. Lan-kontratuko plazen kasuan, hauek adieraziko dira: zenbat diren, eta langile lan-kontratudunen sailkapeneko zein talde profesionalari adskribatuko zaizkion, halakorik baldin badago. Behin-behineko langileentzako dotazioei dagokienez, banan-banan zehaztuko da lanpostu bakoitzari ezarritako ordainsariaren zenbatekoa.

2. Funtzionario publikoei dagozkien aurrekontu-plantilletan zerrendatuko dira kreditu-zuzkidurak, kontzeptu hauen arabera ordenatuta: 

a) Oinarrizko ordainsariak, sailkapen-talde edo -azpitalde bakoitzari dagozkionak.

b) Aparteko ordainsariak.

c) Ordainsari osagarriak, lege honetan aurreikusitakoaz bat. 

3. Langile lan-kontratudunen aurrekontu-plantillek, gainera, dagozkien kreditu-zuzkidurak ere sartuko dituzte, honela antolatuta: aplikatzeko hitzarmen kolektiboetan jasotakoaren arabera ordaintzekoak diren lansari-kontzeptuen arabera. 

4. Hauek ere jasoko dira aurrekontuetan: langileei dagozkien haborokinak eta kalte-ordainak ordaintzeko zuzkidura orokorrak. Era berean, aurreikuspen hauek ere sartuko dira: epaitegiek eduki ekonomikoko eskubideak aitortze aldera emandako epai irmoen exekuzioari dagozkionak, aldi baterako programak gauzatzekoak eta unean uneko lanpostuei dagozkien zereginen pilaketa edo gaindikina ordaintzekoak, ez baitira iraunkorrak edo aldez aurretik ikusteko modukoak. 

5. Lurralde historikoetan, batzar nagusiek onartuko dute plantilla, aurrekontuei buruzko urteroko foru-arauaren bidez. Udalerrietan, berriz, plantilla onartzea egokituko zaio horretarako eskumena duen organoari, toki-araubidearen legediaren arabera.

Foru- eta toki-administrazioen aurrekontu-plantillak kasuan kasuko lurralde historikoko aldizkari ofizialean argitaratuko dira. 

1. Aurrekontu-esleipena duten postuak betetzeko langileak behar badira, eta beharrizan horiek ezin badira bete administrazio bakoitzean dauden giza baliabideekin, eta, beraz, langile sartu berriekin hornitu behar badira, enplegu publikoaren eskaintza egin beharko dute euskal administrazio publikoek eta haien mendeko erakundeek, edo antzeko beste edozein kudeaketa-tresna erabili, langileen ordezkaritzarekin negoziatu ondoren. 

2. Enplegu publikoaren eskaintza edo antzeko tresnarik onartuz gero, konprometitutako postu-dotazioak atera beharko dira deialdian, eta, hala badagokio, gehienez beste ehuneko hamar gehiago, eta kasuan kasuko hautaketa-prozeduren deialdia egiteko gehienezko epea ere jarri beharko da. Eskainitako plazen gehikuntza hori gertatuz gero, lege honen 78.8 artikuluan adierazitako baldintzak bete beharko dira.

3. Enplegu publikoaren eskaintzaren edo antzeko edozein tresnaren exekuzioa hiru urteko epean amaitu beharko da, deialdia onartzen den datatik kontatzen hasita.

Hiru urteko epe hori igaro eta hautaketa-prozedura amaitu ez bada, dagokion euskal administrazio publikoaren edo erakunde instrumentalaren organo eskudunak arrazoiak emanda luzatu beharko du espresuki hautaketa-prozesu horren garapena, amaitzeko behar den gutxieneko aldirako luzatu ere, eta helburu horretarako hartu behar diren neurriak zehaztu.

4. Hauek adierazi beharko dituzte enplegu publikoaren eskaintzak edo antzeko edozein kudeaketa-tresnak: zer plaza huts bete behar dituzten karrerako funtzionarioek eta langile lan-kontratudun finkoek. Funtzionarioek bete beharrekoei dagokienez, talde edo azpitaldetan sailkatuko dira, eta kidego, eskala, aukera, espezialitate eta titulazio-eskakizunik gabeko beste lanbide-taldetan; langile lan-kontratudunek betetzekoak, berriz, talde profesionaletan. Hau ere sar daiteke enplegu publikoaren eskaintzan: plaza huts bakoitza zer arlo funtzional edo lanpostuen taldekatze-sistema alternatibori adskribatzen zaion. 

5. Ezingo da hautaketa-probarik deitu karrerako funtzionarioek edo langile lan-kontratudun finkoek plazak hornitu ditzaten, plaza horien hornikuntza konprometituta ez badago enplegu publikoaren eskaintzan edo antzeko edozein kudeaketa-tresnatan.

6. Enplegu publikoaren eskaintza edo antzeko edozein kudeaketa-tresna urtero onartu beharko dute administrazio publikoetako edo kasuan kasuko erakundeetako organo eskudunek. 

7. Enplegu publikoaren eskaintzak Euskal Herriko Agintaritzaren Aldizkarian argitaratu beharko dira, Euskal Autonomia Erkidegoko Administrazio Publikoaren kasuan, eta dagokion lurralde historikoaren aldizkari ofizialean, foru- eta toki-administrazioen kasuan. Administrazio bakoitzaren egoitza elektronikoan ere argitaratuko dira.

Euskal Herriko Unibertsitateak Euskal Herriko Agintaritzaren Aldizkarian eta Estatuko Aldizkari Ofizialean argitaratu beharko du bere enplegu publikoaren eskaintza, bai eta bere egoitza elektronikoan ere.

Gainerako erakundeen enplegu publikoaren eskaintza edo antzeko edozein kudeaketa-tresna kasuan kasuko administrazioaren egoitza elektronikoan argitaratu beharko da.

8. Euskal administrazio publikoetako gobernu-organoek, kasuan kasuko hitzarmenak baliatuta eta Enplegu Publikoa Koordinatzeko Euskadiko Batzordeak proposatuta, badute aukera enplegu publikoaren eskaintzak edo antzeko tresnak koordinatzeko, enplegu publikoaren eskaintzak era bateratuan antolatze aldera ekimenera borondatez biltzen diren administrazio publikoetan. Eskaintza bateratu hori Euskal Herriko Agintaritzaren Aldizkarian eta administrazio publiko bakoitzaren egoitza elektronikoan argitaratuko da gutxienez. Eusko Jaurlaritzak erregelamendu bidez garatuko du eskaintza bateratu hori egiteko prozedura, eta Enplegu Publikoa Koordinatzeko Euskadiko Batzordearen txostena beharko du aldez aurretik. 

Nolanahi ere, hautaketa-prozesurako deia egin duen euskal administrazio publiko bakoitzak bere gobernu-organoen bitartez formalizatu behar ditu enplegu publikoaren eskaintzarako edo antzeko tresnetarako deialdi-egintzak, orobat ebazpen-egintzak, hautatutako izangaiak funtzionario edo langile lan-kontratudun finko izendatzekoak.

9. Enplegu publikoaren eskaintzak edo antzeko kudeaketa-tresnak, era berean, hauek har ditzake: enplegu publikoa antolatzeko planen edukiaren ondoriozko neurriak.

10. Enplegu publikoaren eskaintzatik kanpo utzi beharko dira amortizazio-espediente baten xedeko dotazioak edo bete-betean plazaren edukiari eragiten dion aldaketa-espediente baten xedeko dotazioak.
[bookmark: _Toc294186716]
53. artikulua. Pertsonalaren erregistroa eta giza baliabideen kudeaketa integratua.

1. Euskal Autonomia Erkidegoko Administrazioak, foru-aldundiek eta toki-administrazioek, Euskal Herriko Unibertsitateak, Eusko Legebiltzarrak eta batzar nagusiek pertsonalaren erregistro bana izango dute, eta bertan jasoko dira administrazio horien zerbitzuko langile guztien datuak. Erregistro hori datu pertsonalak babesteari buruzko indarreko legediak eskatzen duenaren arabera eratuko da, aldez aurretik langileen ordezkaritzarekin negoziatuta, eta Datuak Babesteko Euskal Bulegoari jakinaraziko zaio haren sorrera, dagozkion ondorioetarako.

2. Erregistro horiek beharrezko diren sistema osagarriak izango dituzte kasuan kasuko sektore publikoko pertsonal guztiari buruzko informazio agregatua jasotzeko.

3. Pertsonalaren erregistroek helburu hauek izango dituzte:

a) Erregistroan inskribatutako langileen espediente pertsonalak erregistroan jasota daudela bermatzea, interesdunentzako berme gisa eta erregistroaren aplikazio-eremuaren barruko giza baliabideak kudeatzen laguntzeko.

b) Euskal Autonomia Erkidegoko sektore publikoaren giza baliabideei buruzko informazioa eskura edukitzea, bai haien plangintzaz arduratzen diren organoen beharrizanetarako, bilakaeraren analisia eta jarraipena egite aldera, bai erregistroetan jasota dauden datuei buruzko ziurtagiriak egiteko.

c) Enplegatu publiko bakoitzaren nominan sar daitezkeen ordainsariak zehaztea, halako moldez non ezingo baita lansaririk ordaindu ordainsariok aitortzeko ekintza edo ebazpena aldez aurretik inskribatu gabe pertsonalaren erregistroan.

4. Horretarako, euskal administrazio publiko bakoitzeko sektore publikoa osatzen duten erakundeek pertsonalaren erregistro bana izango dute, bakoitzak bere aldetik zuzenean kudeatuko duena, baina administrazio bakoitzeko pertsonalaren erregistro orokorrarekin koordinaturik jardun beharko du.

5. Giza baliabideen kudeaketari buruzko informazio-sistemak ezartzea sustatuko dute euskal administrazio publikoek eta bere sektore publikoa osatzen duten gainerako erakundeek. 

6. Pertsonalaren Erregistroari buruzko oinarrizko arauak gorabehera, Enplegu Publikoa Koordinatzeko Euskadiko Batzordeak gutxieneko irizpide komun batzuk proposatuko ditu, pertsonalaren erregistroetan erabil daitezen, eta Eusko Jaurlaritzak onartuko ditu, dekretu bidez.

7. Euskal Autonomia Erkidegoko Administrazioko Pertsonalaren Erregistroan atal edo sekzio bat sortuko da, enplegu publikoari buruzko estatistikak, azterlanak eta txostenak egiteko. Atal horrek datu agregatuen informazioa jasoko du, barnean hartuta Euskal administrazio publiko guztietako langile guztiak, bai eta administrazio horien sektore publikoa osatzen duten langileak ere.

8. Erregistro horietan, sexu-aldagaiari buruzko datuak inskribatuko dira, Emakumeen eta Gizonen Berdintasunerako otsailaren 18ko 4/2005 Legearen 16. artikuluan aipatuak, eta bermatu egin beharko da erregistratutako datuek bide emango dutela jakiteko zeintzuk diren emakumeek eta gizonek euskal administrazio publikoetan dituzten egoera eta baldintzak.

9. Euskal Autonomia Erkidegoko Administrazioko Pertsonalaren Erregistroa Eusko Jaurlaritzari adskribatuko zaio; hain zuzen ere, enplegu publikoaren eskumena duen sailari.

10. Erregelamendu bidez ezarriko dira pertsonalaren erregistroen antolamendua, funtzionamendua eta edukia, bai eta, hala badagokio, Euskal Autonomia Erkidegoko Administrazio Publikoaren sektoreetan erregistro osagarriak sortzea ere.

11. Enplegu Publikoa Koordinatzeko Euskadiko Batzordeak, datu pertsonalak babesteko legeriak dioena errespetatuz, irizpide batzuk ezarriko ditu informazioa modu homogeneoan truka dadin euskal administrazio publikoen artean .

12. Euskal Autonomia Erkidegoko Administrazioko beste erregistro batzuetako datuak jaso ditzake Euskal Autonomia Erkidegoko Pertsonalaren Erregistroak bere helburuak betetzeko behar baditu. Elkarrekiko trukatzea izan daiteke, baldin eta bermatzen bada datu pertsonalen babesari buruzko araudia betetzen dela.

13. Toki-administrazioek ez badute gaitasun teknikorik edo ekonomikorik langileen erregistro bat garatu edo mantentzeko, foru-administrazioek beharrezko laguntza teknikoa eskainiko diete, artikulu honetan eskatzen dena beteko dela bermatzeko; horretarako, eragindako administrazioen arteko lankidetza-hitzarmena izenpetuko da.

14. Nolanahi ere, pertsonalaren erregistroen barruko informazioaren tratamendu integratuak errespetatu egingo du datu pertsonalak babesteko indarreko legeria, eta datu hauek baino ez dira sartuko: helburuak betetzeko egokiak eta behar-beharrezkoak direnak.

Hirugarren atala. Enplegu publikoa antolatzeko eta planifikatzeko beste tresna batzuk.

54. artikulua. Jardunaren ebaluazioa

1. Euskal administrazio publikoek sistema batzuk ezarriko dituzte beren enplegatuen jarduna ebaluatzeko. Lanpostu bakoitzaren ezaugarriak eta betekizunak hartuko dira kontuan horretarako.

Ondorio horietarako, jardunaren ebaluazioak, tresna gisa, aukera ematen du jokabide profesionala eta errendimendua ebaluatu eta baloratzeko, edo emaitzen lorpena neurtu ahal izateko.

Jardunaren ebaluazioa egiteko tresnen ezaugarriei eta aplikazio-irizpideei nahikoa zabalkunde emango zaie enplegatu publikoen artean.

2. Jarduna ebaluatzeko sistemek, nolanahi ere, irizpide hauek errespetatu beharko dituzte: edukien garrantzia, tresnen fidagarritasuna, inpartzialtasuna, neurrien objektibotasuna, gardentasuna eta bereizkeriarik eza. Aplikazioari dagokionez, enplegatu publikoen eskubideei kalterik egin gabe aplikatuko dira. 

3. Jarduna ebaluatzeko sistemen helburu nagusiak honi lotuko zaizkio: enplegatu publikoen errendimendua, motibazioa eta prestakuntza hobetzeari. Era berean, enplegatu publikoei egindako ebaluazioetatik lortutako datuak erabili ahalko dira lanpostuak berraztertzeko eta prestatze-, hornitze- eta hautatze-prozesuak diseinatu eta berraztertzeko. 

4. Jardunaren ebaluazioak bere ondorioak izango ditu enplegatuen karrera profesionalean, barne-sustapenean, lanpostuen horniduran eta ordainsari osagarrietan; hain zuzen ere, euskal administrazio publikoek egingo dute ondorioen erregelamendu-garapena, Enplegu Publikoa Koordinatzeko Euskadiko Batzordearen irizpideen arabera eta langileen langileen ordezkaritzarekin negoziatu ondoren, lege honek aurreikusitakoaren arabera. 

5. Karrera profesionala aplikatu eta hari lotutako ordainsari osagarriak jaso ahal izateko ─122.2 b) eta 122.2 c) artikuluetan aurreikusten baitira─, aldez aurretik arautu eta onartu beharko dira, kasu bakoitzean, jarduna ebaluatzeko sistema objektiboak, eta langileen ordezkaritzarekin negoziatu beharko dira.

6. Jardunaren ebaluazioan emaitza positiboak lortzea beharrezko baldintza izango da enplegatu publikoek garapen profesionaleko graduak eskuratu ahal izateko administrazio bakoitzean ezarriko den karrera-sisteman, lege honetan ezarritakoaren arabera.

7. Ebaluazio-batzorde teknikoen bitartez egingo da ebaluazioa, eta batzorde horiek bermatuko dute jarduna ebaluatzeko prozesuaren objektibotasuna.

1. Lanpostuen azterketa beharrezko tresna da informazioa emateko, hala lanari buruzkoa, postuen atazei dagokienez, nola lan hori egiten duten langileei buruzkoa, lana behar bezala egiteko behar den konpetentzia-profilari dagokionez. Lanpostuen azterketa enplegu publikoaren plangintza egiteko baliabidetzat hartuko da, eta honetarako erabiliko da: Administrazio Publikorako giza baliabideen antolaketa eta kudeaketarako gainerako tresnen diagnostikoa eta diseinua egiteko.

2. Lanpostuen azterketan jasotako informazioak irizpide hauek bete beharko ditu: garrantzia, fidagarritasuna, baliotasuna, objektibotasuna eta gardentasuna.

3. Lanpostuen azterketetatik ateratako informazioa Administrazio bakoitzaren enplegu publikoaren alorreko organo eskudunean egongo da, eta bertako enplegatu publikoen eskura egon beharko du.

4. Kudeaketako tresna hori aplikatzen duten euskal administrazio publikoek elkarrekin koordinatzeko aukera izango dute, era bateko zein besteko aplikazioetan duten informazioa elkarri trukatzeko, aplikazio-irizpideak bateratzen saiatze aldera; hala ere, kontuan hartu beharko dira, alde batetik, administrazio bakoitzaren ezaugarri bereziak, eta, bestetik, Enplegu Publikoa Koordinatzeko Euskadiko Batzordeak eta Enplegu Publikoaren Euskal Kontseiluak gai horren inguruan garatutako eskudantziak, hala badagokio. Informazio hori beti izango da agregatua, datu pertsonaletatik bereizia.

5. Tresna hori aplikatzeko asmoa duen administrazio publikoak langileen ordezkaritzarekin negoziatu beharko du.

II. KAPITULUA. Euskal enplegu publikoaren egitura.

56. artikulua. Sailkapen-taldeak. 

1. Hauek erabiltzen dira funtzionarioak sailkatzeko: kidegoak, eskalak, espezialitateak, aukerak edo titulazio-eskakizunik gabeko lanbide-taldeak, bai eta beste sistema batzuk ere, baldin eta barnean hartzen badituzte hautaketa-prozesu baten bidez egiaztatutako konpetentzia, gaitasun eta jakintza komunak.

2. Sailkatzeko beste sistema batzuk gorabehera, sailkapen-talde hauetan banatzen dira kidegoak eta eskalak, haietara iristeko behar den titulazio akademikoaren mailaren arabera:

a) A taldea, bi azpitaldetan banatua: A1 eta A2.

Talde horretako kidego edo eskaletara iristeko, graduko unibertsitate-tituluaren jabe izatea eskatuko da. Legeak beste unibertsitate-tituluren bat eskatzen duenean, unibertsitate-titulu hori hartuko da aintzakotzat.

Kidegoak eta eskalak azpitalde horietako bakoitzean sailkatzeko, kontuan hartuko dira bete beharreko funtzioetan eskatzen den erantzukizun-maila eta sarrera-proben ezaugarriak.

b) B taldea.

B taldeko kidego eta eskaletara iristeko, lanbide heziketako goi-mailako teknikariaren tituluaren jabe izatea eskatuko da.

c) C taldea, bi azpitaldetan banatuta, C1 eta C2, sartzeko eskatzen den titulazioaren arabera.

1. C1 azpitaldeko kidego eta eskaletara iristeko: batxiler-titulua edo lanbide-heziketako teknikariaren titulua.

2. C2 azpitaldeko kidego eta eskaletara iristeko: derrigorrezko bigarren hezkuntzako graduatuaren titulua.

3. Aurreko taldeez gain, euskal administrazio publikoek badute aukera bestelako taldekatze batzuk ezartzeko, haietara iristeko exijitu gabe hezkuntza-sisteman aurreikusita dauden titulazioetatik bat ere izatea.

4. Artikulu honen bosgarren eta seigarren apartatuek aurreikusitakoa ahaztu gabe, Eusko Legebiltzarraren lege baten bitartez sortu, aldatu edo kenduko dira kidegoak eta eskalak. Hauek zehaztu beharko ditu legeak:

a) Kidego-eskalen izena.

b) Horietara sartzeko eskatzen den titulazioa.

c) Bete beharko dituzten funtzioen definizioa, haien artean sartu gabe administrazio-organoek berezko dituzten ahalmen, funtzio edo eskudantziak.

d) Erregelamendu-garapenerako irizpideak zehaztea berariazko tratamendua behar duten gaietarako, baldin eta dena delako kidego edo eskalaren funtzioen espezialitateak hala eskatzen badu.

5. Foru- eta toki-administrazioek euren esku dute funtzionarioen eskalak, azpieskalak, motak eta espezialitateak ezartzea, bai eta haien sailkapena egitea ere, kontuan hartuta, jakina, lege honetan eta toki-araubideko arau berezietan jasotako aurreikuspenak.

6. Euskal Herriko Unibertsitateak bere esku izango du administrazio eta zerbitzuetako bere langileen kidego eta eskalak sortzea, lege honetan aurreikusitako titulazio-taldeak errespetatuta. Kidego eta eskala horiek Euskal Herriko Unibertsitatearen gobernu-organoaren erabakiz onartuko dira, bat etorrita, betiere, kasu bakoitzari aplikatu behar zaion berariazko arauekin.
 
7. Ezin izango da sortu kidego edo eskalarik lehendik dauden beste batzuei izendatutako funtzioen antzekoak edo berdinak betetzeko.

Euskal administrazio publikoek onartuz gero titulazio-eskakizunik gabeko funtzionarioen talderik, honela egingo da talde horien ezaugarri komunen zehaztapena: lege honi dagokion erregelamendu-garapena emanda, aldez aurretik langileen ordezkaritzarekin negoziatuta eta Enplegu Publikoaren Euskal Kontseiluak txostena eginda.

57. artikulua. Euskal Autonomia Erkidegoko Administrazioko funtzionarioen kidegoak. Funtzionarioak taldekatzeko beste tresna batzuk foru- eta toki-administrazio publikoetan eta Euskal Herriko Unibertsitatean.

1. Euskal Autonomia Erkidegoko Administrazioko funtzionarioak kidegoka elkartzen dira, hauek kontuan hartuta: funtzionario izateko hautatze-prozeduren ezaugarriak, kidegoetan sartzeko exijitutako titulazio-maila eta bete beharreko funtzioen izaera homogeneoa.

2. Kidegoa baino maila apalagoko taldekatzeak ere egon daitezke, administrazio publiko bakoitzean enplegu publikoaren arrazionalizazioa ahalbidetzeko. Horretarako, eta bete beharreko funtzioen espezializazioa kontuan hartuta, eskalak, aukerak edo espezialitateak egongo dira.

3. Euskal Autonomia Erkidegoko Administrazioko kidegoak sailartekoak izango dira eta funtzio publikoaren eskumena duen sailarekiko mendetasun organikoa izango dute, hargatik eragotzi gabe sail bakoitzarekiko edo administrazio instituzional zehatz bakoitzarekiko mendetasun funtzionala.

4. Euskal Autonomia Erkidegoko Administrazioaren esparruan, lege honek kidegoak eta eskalak aipatzen dituenean hau ulertu behar da: kidegoak, eskalak eta aukerak aipatzen direla.

5. Foru-administrazio eta toki-administrazio publikoen eta Euskal Herriko Unibertsitatearen eremuan, berriz, lege honek kidegoak eta eskalak aipatzen dituenean hau ulertu behar da: eskala eta azpieskalak aipatzen direla, eta, hala badagokio, haien barruan dauden mota eta espezialitateak, hargatik eragotzi gabe azken bi horiek sortzea, dagokion administrazioko organo eskumendunak sortuko baititu.

6. Lege honek kidegoak aipatzen dituenean, titulazio-eskakizunik gabeko lanbide-taldea ere barnean sartzen dela ulertuko da.

58. artikulua. Eskalak eta azpieskalak.

1. Euskal administrazio publikoetan, kidegoen barruan, eskalak egon daitezke baldin eta bete beharreko funtzioek eskatzen badute kualifikazio profesional bat, titulazio akademiko desberdinekin bete daitezkeen edukiak hartzen dituena.

2. Euskal administrazio publikoetako funtzionarioen eskala bakoitzaren barruan azpieskalak egon daitezke, ezarritako ataza- eta gaitasun-multzoen araberakoak.

59. artikulua. Aukerak

Euskal administrazio publikoetako funtzionarioak aukera baten bidez irits daitezke kidegoetara. Aukera hori bat etorriko da enplegu publikora iristeko deialdian eskatutako unibertsitate-graduko, goi-mailako teknikariaren edo teknikariaren titulazio ofizialekin.

60. artikulua. Espezialitateak

1. Lanpostu jakin batzuen eduki tekniko eta zehatzak ezagueren espezializazio handiagoa eskatuz gero lanpostu horietan jardun eta kidego eta eskalen funtzioak betetzeko, espezialitateak sortzea egongo da. 

2. Espezialitateen araubide juridikoaren erregulazioa eta haiek sortu, aldatu, elkartu edo ezabatzeko eskakizunak ezartzea administrazio publiko bakoitzaren gobernu-organoei egokituko zaie; nolanahi ere, nahitaezkoa izango da hauek zehaztea: 

a) Espezialitateen izena. 

b) Eskatzen diren ezaguera bereziak. 

c) Eskatutako betekizunak egiaztatzeko eta, hala badagokio, galtzeko prozedurak. 


61. artikulua. Lanpostuak adskribatzea kidego, eskala eta titulazio-eskakizunik gabeko lanbide-taldeei.

1. Lanpostuak kidego, eskala eta titulazio-eskakizunik gabeko lanbide-talde zehatz bati adskriba dakizkioke, esklusiboki, baldin eta adskripzio hori ondorioztatzen bada lanpostu horietan garatu beharreko funtzioen izaeratik. Halaber, lanpostuak kidego edo eskala batzuei adskriba dakizkieke, lanpostuei emandako eginkizunak komunak zaizkienean kidego edo eskala batzuei.

2. Kidego, eskala eta titulazio-eskakizunik gabeko lanbide-talde baterako edo batzuetarako adskripzioa, nolanahi ere, lanpostu-zerrendaren bitartez egingo da.

62. artikulua. Langile lan-kontratudunak. 

Lan-kontratuko langileak lan-arloko legerian esaten denaren arabera sailkatuko dira.

[bookmark: _Toc321914557]I. KAPITULUA. Zerbitzu-harremana eskuratzea eta galtzea

63. artikulua. Karrerako funtzionarioaren eta langile lan-kontratudun finkoaren izaera eskuratzea.

1. Euskal administrazio publikoetako karrerako funtzionarioaren edo langile lan-kontratudun finkoaren izaera eskuratzeko, eskakizun hauek bete beharko dira, bata bestearen ondoren: 

a) Hautaketa-prozesua gainditzea, barnean direla, hala badagokio, praktikaldi edo probaldiak.

b) Organo edo agintari eskudunak izendapena egitea. Izendapen hori Euskal Herriko Agintaritzaren Aldizkarian argitaratuko da, edo, hala badagokio, kasuan kasuko lurralde historikoko aldizkari ofizialean.

c) Ordenamendu juridikoari men egiten zaiola adierazteko egintza.

d) Lanpostuaz edo karguaz jabetzea ezarritako epearen barruan, edo, hala badagokio, organo edo agintari eskudunak lan-kontratu finkoa formalizatzea. 

2. Hauek ezingo dira funtzionario izendatu edo langile lan-kontratudun finko gisa kontratatu, eta, beraz, ondoriorik gabe geratuko dira ordura arteko jarduketak: behin hautaketa-prozesua gaindituta, deialdian eskatutako betekizunak eta baldintzak betetzen dituztela egiaztatzen ez dutenak. 

3. Beste administrazio publiko batzuetako funtzionarioak edo langile lan-kontratudunak euskal administrazio publikoetan sartuz gero transferentzien ondorioz, xede-administrazioko berezko funtzionario edo langile lan-kontratudun bihurtuko dira, sorburu-administrazioan zuten izaera berarekin.

Karrerako funtzionarioen kasuan, hauek errespetatuko zaizkie: bai jatorrizko administrazioko kidego edo eskalako taldea edo azpitaldea, bai aitorturik zuten gradu pertsonalari edo karrerako mailari datxezkion eskubideak eta antzinatasuna. Langile lan-kontratudunei dagokienez, aitorturik zituzten talde profesionala eta antzinatasuna errespetatuko zaizkie 


64. artikulua. Karrerako funtzionarioaren izaera eta langile lan-kontratudun finkoaren lotura galtzeko arrazoiak. 

1. Karrerako funtzionarioaren izaera galtzeko arrazoi dira: 

a) Funtzionarioaren izaerari uko egitea.

b) Nazionalitatea galtzea.

c) Funtzionarioak erretiro osoa hartzea.

d) Zerbitzutik kentzearen diziplina-zehapen irmoa.

e) Kargu publikorako erabateko desgaikuntzako edo desgaikuntza bereziko zigor irmoa, berdin dio nagusia edo erantsia den.

f) Heriotza.

2. Lan-kontratuko langile finkoaren kontratu-lotura azkenduko da karrerako funtzionarioaren izaera galtzeko arrazoi berberengatik ─aurreko apartatuetan daude deskribatuta─, lege-bizilekua galtzeagatik eta lan-alorreko arauetan azkentzea dakarten beste inguruabarrengatik.

65. artikulua. Funtzionarioaren izaerari uko egitea. 

1. Borondatez uko eginez gero funtzionarioaren izaerari, idatziz adierazi beharko da, eta administrazioak berariaz onartu beharko du, salbu eta hurrengo apartatuan agertzen den kasuan. 

2. Ezingo du uko egitea onartu funtzionarioa diziplinako espediente baten mende badago, edo, haren aurka auzipetze-autoa nahiz ahozko epaiketa hasteko autoa eman bada delituren bat egin duelako ustean. 

3. Funtzionarioaren izaerari uko egiteak ez du kentzen administrazio publikora berriz ere sartzeko aukera, ezarritako hautaketa-prozeduraren bitartez sartu ere. 

66. artikulua. Funtzionarioaren izaera galtzea nazionalitatea galtzearen ondorioz. 

Espainiako nazionalitatea galduz gero, edo Europar Batasuneko beste edozein estatu kidetakoa, edo, Europar Batasunak izenpetu eta Espainiako estatuak berretsitako nazioarteko tratatuen arabera, langileen zirkulazio askea aplikatu behar zaien estatuetakoa, baldin eta izendapenerako ezinbestekotzat hartu bazen, funtzionarioaren izaera galduko da, non eta, aldi berean, aipatu estatuetako baten nazionalitatea eskuratzen ez den. 

67. artikulua. Euskal administrazio publikoetako funtzionarioen erretiroa. 

1. Euskal administrazio publikoetako funtzionarioen erretiroa izan daiteke: 

a) Borondatezkoa, norberak eskaturik. 

b) Arrunta, legez ezarritako adina betetzen denean. 

c) Ezintasun orokorra deklaratzen denean, dagokion kidego edo eskalako funtzioak betetzea eragozteko moduko graduan.

2. Borondatezko erretiroa hartu ahal izango da, interesdunak berak eskatuta, baldin eta aplikatu beharreko gizarte-aurreikuspeneko araubidean ezarritako betekizunak eta baldintzak betetzen badira. 

3. Erretiro arrunta ofizioz deklaratuko da, funtzionarioa legez ezarritako adinera iristen denean. 

Hala ere, funtzionarioek bere esku dute eskatzea, erregelamenduz ezarriko den epean, zerbitzu aktiboaren luzapena ─funtzionarioak hirurogeita hamar urte bete bitartekoa gehienez ere, eta zerbitzurako gai jotzen badute, betiere─, kasu hauetan eskatu ere: enplegu publikoa antolatzeko plan batean edo dagozkion aurrekontu arauetan jasotakoetan.

Erretiro-arau bereziak dituzten funtzionarioei ez zaie aplikatuko apartatu honetan xedatzen dena. 

4. Funtzionarioak zilegi izango du ezintasunarengatiko erretiroa hartzea, erretiroaren egunean zeukan lanpostua gordeta, baldin eta hasierako ezintasun-aitorpenak berrikuspena erabaki bazuen, litekeena zelako funtzionarioak hobera egitea eta lan egin ahal izatea funtzionarioari aplikatzen zaion gizarte-aurreikuspeneko araubideak ezarritako epean.

68. artikulua. Kargu publikorako erabateko desgaikuntzako edo desgaikuntza bereziko zigor nagusia edo erantsia. 

1. Berdin dio nagusia edo erantsia den, erabateko desgaikuntzako zigorrak hau dakar, zigorra ezartzeko epaia irmo bihurtuz gero: funtzionarioaren izaera galtzea, funtzionarioaren enplegu edo kargu guztiei dagokienez. 

2. Berdin dio nagusia edo erantsia den, desgaikuntza bereziko zigorrak hau dakar, zigorra ezartzeko epaia irmo bihurtuz gero: funtzionarioaren izaera galtzea, epaian zehaztutako enplegu edo karguei dagokienez. 

69. artikulua. Funtzionario-izaera berreskuratzea euskal administrazio publikoetan. 

1. Zerbitzu-harremana azkenduz gero funtzionarioak nazionalitatea galdu duelako edo, zerbitzurako ezintasun iraunkorra dela-eta, erretiroa hartu duelako, interesdunak, azkentzea ekarri zuen arrazoi objektiboa desagertutakoan, funtzionarioaren izaera berreskuratzeko eskaera egin dezake, eta onartu egingo zaio. 

2. Administrazio publikoen gobernu-organoek, salbuespenez, funtzionarioaren izaera berreskura diezaiokete interesdunari, berak hala eskatuta, baldin eta funtzionarioaren izaera galdu bazuen desgaikuntzako zigorra jasotzeagatik, berdin dio nagusia edo erantsia den; betiere, delitua nolakoa den eta zein egoeratan egin den aintzakotzat hartuta. Ebazpena emateko epea igaro eta ebazpen espresurik eman ez bada, eskaera ezetsi egin dela ulertu behar da. 

[bookmark: _Toc321914558]II. KAPITULUA. Euskal sektore publikoan enplegura iristeko printzipioak eta betekizunak.

70. artikulua. Euskal sektore publikoan enplegura iristeko printzipio gidariak. 

1. Euskal sektore publikoan enplegura iristeari dagokionez, erabat errespetatu beharko dira berdintasunaren, merezimenduaren, gaitasunaren eta publikotasunaren printzipio konstituzionalak, eta lege honek eta hura garatzeko arauek ezarritakoa betez egin beharko dira hautaketa-prozesuak. 

2. Euskal administrazio publikoek eta haien sektore publikoa osatzen duten erakundeek prozedura batzuk erabiliko dituzte beren funtzionarioak eta langile lan-kontratudunak hautatzeko, eta prozedura horiek, artikulu honen 1. apartatuak ezarritakoaren arabera garatzeaz gain, printzipio hauek errespetatuko dituzte beti:

a) Publikotasuna, deialdiena, haien oinarriena eta gainerako hautaketa-prozesuarena, bide telematikoetatik eman behar zaie eta zabalkundea, hargatik eragotzi gabe zabalkunderako beste bide batzuk erabiltzea, lege honetan bertan aurreikusitako kasuetarako. 

b) Lehia askea, salbuespen hauekin: barne-sustapenerako ezarritakoa eta lege honetan aurreikusitako ekintza positiboko neurriak. 

c) Gardentasuna hautaketa-prozesuaren kudeaketan eta hautaketa-organoen funtzionamenduan. 

d) Hautaketa-organoetako kideen inpartzialtasuna eta profesionaltasuna. 

e) Hautaketa-organoen independentzia eta diskrezionalitate teknikoa. 

f) Hautagaien gaitasuna eta egokitasuna neurtzeko baliabideen erakotasuna. 

g) Hautaketa-prozesuetako edukiak egokitzea deitutako plazetan bete beharreko zereginei. 

h) Hautaketa-prozesuen bizkortasuna, hargatik eragotzi gabe prozesuak gauzatzean gorde beharreko objektibotasuna eta berme guztien errespetua. 

i) Hautaketa-prozesuan hizkuntza ofizialetatik edozein erabili ahal izateko bermea.

j) Hautaketa-prozesuetako ariketak eta probak egiteko deialdien izaera bateratua, beti errespetatuta enplegu publikora iristeko berdintasun-printzipioa.

k) Gainerako izangaiek dituzten baldintza beretan parte hartzea desgaitasunen bat duten pertsonek.

[bookmark: _Toc294186738]71. artikulua. Euskal enplegu publikora iristeko betekizunak. 

1. Betekizun hauek dituztenek parte hartu ahal izango dute euskal enplegu publikora iristeko hautaketa-prozesuetan: 

a) Europar Batasuneko estatu kide bateko herritarra izatea, lege honen 72. artikuluan aipatzen diren salbuespenak salbuespen. 

b) Behar besteko gaitasun funtzionala izatea atazak betetzeko.

c) Hamasei urte beteta izatea eta erretiro arrunta hartzeko legez ezarritako gehieneko adinetik gorakoa ez izatea, salbuespentzat hartuta legez araututako berezitasun batzuk, kidego, eskala, espezialitate edo titulazio-eskakizunik gabeko lanbide-talde jakin batzuei dagozkienak.

d) Diziplinako espediente bidez zerbitzutik kenduta ez egotea, administrazio publikoei edo konstituzio-organoei nahiz autonomia-erkidegoetako estatutu-organoei dagokienez, eta ebazpen judizialaren arabera erabateko desgaikuntzarik edo desgaikuntza berezirik ez izatea, ez enplegu edo kargu publikoak betetzeko, ez funtzionarioen kidegora edo eskalara iristeko, ezta, langile lan-kontratudunen kasuan, zerbitzutik kendu edo desgaitu duten lanpostuan langileak zituen eginkizunen antzekoak betetzeko ere. Beste estatu bateko herritarra bada, desgaitua edo horren pareko egoera batean ez egotea, eta bere estatuan egoera berean egonda enplegu publikora iristeko eragozpen izango litzatekeen diziplinazko zehapenik edo horren parekorik ez izatea. 

e) Betetzen ziren eginkizunen antzekoetan aritzeko desgaikuntzarik ez izatea, lan-kontratudun langileen diziplinazko iraizpenaren zehapenaren ondoriozkoa, zehapen hori falta oso astun batengatik bada.

f) Eskatutako titulazio akademiko ofiziala izatea.

g) Deialdian aurreikusitako beste betekizun espezifiko batzuk, bat etorrita lege honetan ezarritakoarekin eta dagokion lanpostu-zerrendan edo enplegu publikoa antolatzeko tresna osagarrietan aurreikusitakoarekin, bai eta iristeko baldintzak direla eta araututako betekizunekin ere. 

2. Euskal administrazio publikoek deialdi bakoitzean jakinaraziko dute zenbat lanpostu-dotaziok duen nahitaezko hizkuntza-eskakizuna, lanpostu-zerrendetan edo antzeko baliabideetan ezarritakoarekin bat etorriz. Nahitaezko hizkuntza-eskakizuna dutenetara iristeko, beraz, nahitaezkoa izango da egiaztatzea deitutako lanpostuan jarduteko behar besteko hizkuntza-gaitasuna. Deialdien oinarrietan argituko da zenbat plazari bete zaion hizkuntza-eskakizunaren derrigortasun-data, eta, gainerako plazetan, merezimendutzat baloratuko da euskara jakitea.  

3. Hautaketa-prozesuko deialdiaren oinarrietan beste betekizun espezifiko batzuk sar daitezke, lanpostuetan bete behar diren funtzio eta zereginetarako egoki diren heinean. Betekizun horiek irizpide objektiboekin eta proportzioz finkatuko dira. 

4. [bookmark: _Toc294186739]Behin hautaketa-prozesua amaituta, destinoak esleituko zaizkie eskatutako baldintzak ─hizkuntza-eskakizuna barne, nahitaezkoa balitz─ betetzen dituzten hautagaiei; esleitu ere, hautagai bakoitzak lortutako puntuazioaren eta adierazitako lehentasunen arabera. Destino jakin batzuetara sartzeko eskatzen diren betekizunak betetzeak inola ere ez dio murrizketarik ekarriko izangaiaren eskubideari, hots, izangaiak egiaztatutako betekizunen bat eskatzen ez duten beste postu batzuk aukeratzekoari.

5. Esleitutako destinoak behin betikoak izango dira, eta, zer hornikuntza-sistema erreserbatu zaien, bada sistema horrekin lortu direla joko da, ondorio guztietarako.

Hautaketa-prozesu bat gainditzeagatik edo funtzionario bihurtzeko prozedura baten ondorioz sartu berri diren funtzionarioek ezin izango dute parte hartu lekualdatze-lehiaketa hauetan: dagokion prozesuan esleitutako destinoaz jabetzeko egunaz geroko bi urteen barruan deitutakoetan.

72. artikulua. Beste estatu batzuetako herritarrak enplegu publikora iristea. 

1. Europar Batasuneko beste estatu kide batzuetako herritarrak funtzionario izatera irits daitezke euskal administrazio publikoetan, enplegu hauetan salbu: zuzenean nahiz zeharka dakartenak botere publikoa baliatzen parte hartzea edo administrazio horien interesak zaintzeko zereginetan parte hartzea eskatzen dutenak. Euskal administrazio publikoetako gobernu-organoek erabakiko dute, hala badagokio, zein funtzionario-talde, lanpostu-talde edo lanpostu zehatzetara ezingo diren iritsi Europar Batasuneko herritarrak, apartatu honetan jasotako irizpideak aintzat hartuta. 

2. Aurreko apartatuan jasotako araubide bera aplikatuko zaie hauei ere, nazionalitatea edozein dutela: Europar Batasuneko edozein estatu kidetako herritar baten ezkontideari, herritarra eta ezkontidea zuzenbidez banatuta ez badaude; herritarraren eta ezkontidearen ondorengoei, eta, herritarra eta ezkontidea zuzenbidez banatuta ez badaude, ezkontidearen ondorengoei, hogeita bat urtetik beherakoak badira, edo, adin horretatik gorakoak izanda ere, mendeko direnei. 

3. Era berean, hauek ere izango dute euskal enplegu publikora funtzionario gisa iristea, artikulu honen 1. apartatuan ezarritakoa kontuan hartuta: Europar Batasunak izenpetu eta Espainiako estatuak berretsitako nazioarteko tratatuen aplikazio-eremuan sartzen diren pertsonek, baldin eta tratatu horien arabera langileen zirkulazio askea aplikatu behar bada. 

4. Legezko bizilekua Espainiako estatuan duten atzerritarrak euskal sektore publikoko enplegu batera iritsi ahalko dira, langile lan-kontratudun gisa, baldin eta deialdi bakoitzean eskatutako betekizunak betetzen badituzte. 

5. Artikulu honetan ezarritakoa gorabehera, interes orokorreko arrazoiak direla eta, Eusko Legebiltzarraren lege bidez ezar daiteke ez dagoela zertan bete nazionalitate edo herritartasunaren baldintza euskal administrazio publikoen jarduera-esparru edo -sektore jakin batzuetako funtzionario izateko. 

Zehazki, premia objektiboak aintzat hartuta, hautaketa-probetarako deialdietan ezar daiteke ez dagoela zertan bete 71. artikuluan aurreikusitako nazionalitate edo herritartasunaren baldintza honako arlo eta sektore hauetan: 

a) Informazioaren eta komunikazioaren sistemak eta teknologiak. 

b) Osakidetzako Euskal osasun zerbitzuko mediku espezialistak eta erizaintzako langileak.

c) Ertzaintzako eta udaltzaingoko plaza batzuk, hots, hornitzeko beharrezko dutenak lurraldean bereziki errotuta dauden immigrazio-sektoreen hizkuntzak eta kultura ezagutzea.

73. artikulua. Nazioarteko erakundeetako funtzionarioak enplegu publikora iristea euskal sektore publikoan. 

[bookmark: _Toc294186742]Euskal administrazio publikoek ezarriko dute nazioarteko erakundeetan diharduten funtzionario espainiarrek zer betekizun eta baldintza bete behar dituzten administrazio horietara iristeko; betiere, eskatutako titulazioaren jabe direla eta gainditu beharreko hautaketa-prozesuak gaindituta. Kasuan kasuko hautaketa-proben deialdiaren oinarrietan, euskal administrazio publikoek aukera izango dute erabakitzeko zer proba-mota egitetik salbuetsiko dituzten nazioarteko erakundeetako funtzionario horiek, uste baldin badute funtzionario horien ezagutzak aski frogaturik geratu direla nazioarteko erakundearen funtzio publikora iristeko prozeduran. 

74. artikulua. Desgaitasunen bat duten pertsonak enplegu publikora iristea euskal sektore publikoan. 

1. Euskal sektore publikoko enplegu publikoaren eskaintzetan kupo bat gordeko zaie desgaitasunen bat duten pertsonei: deitutako lanpostu hutsen ehuneko zazpi gutxienez. Desgaitasunen bat duen pertsonatzat hartuko da indarrean dagoen legeriak halakotzat hartzen duena. Helburua da administrazio bakoitzeko giza baliabide guztien ehuneko bira heltzea, arian-arian. Izangai horiek enplegu publikora iristeko baldintza izango dira, betiere, hautaketa-prozesuak gainditzea, desgaitasuna egiaztatzea eta desgaitasun hori bete beharreko zereginekin bateragarri dela erakustea.

2. Honela egingo da ehuneko zazpiko erreserba hori: eskainitako plazetatik, gutxienez ehuneko bi izango dira desgaitasun intelektuala egiaztatzen duten pertsonentzat, eta eskainitako gainerako plazak, berriz, beste edozein desgaitasun egiaztatzen dutenentzat.

3. Euskal administrazio publikoek aratuko dute zer enplegu-mota eta zer baldintza izango den desgaitasunen bat dutenek lanpostuak bete ditzaten. Era berean, sustapen-neurriak arautuko dituzte, desgaitasunen bat duten pertsonak euskal administrazio publikoetan sar daitezen, arian-arian. 

4. Euskal administrazio publiko bakoitzak hartu beharreko neurriak hartuko ditu hautaketa-prozesuan denborak eta bitartekoak arrazoizkoa den eran moldatzeko eta egokitzeko, eta, behin prozesua gaindituta, beharrezko diren egokitzapenak prestatuko ditu lanpostuetan, desgaitasunen bat duten pertsonek beren ataza profesionalak egoki betetzeko modua izan dezaten. 

75. artikulua. Desgaitasunen bat dutenak enplegu publikora iristeko sistemak eta plazen erreserba.

1. Desgaitasunen bat dutenak euskal sektore publikoko enplegu publikora iristeari eta haiei plazak erreserbatzeari dagokienez, bi sistema bereiz daitezke:

a) Desgaitasunen bat dutenak iristeko sistema orokorra: plaza-kupo bat gordeko da enplegu publikoaren eskaintzatik etorritako deialdietan.

b) Desgaitasun intelektuala dutenak iristeko sistema espezifikoa: hautaketa-prozesu independenteetarako deialdia egitean datza.

2. Desgaitasunen bat dutenak sistema orokorraren bidez iristeko, hauek hartuko dira kontuan: deialdi berean bestelako txanden edo hautatzeko moduen bidez parte hartzen duten gainerako pertsonei aplikatuko zaizkien oinarri, arau eta eskakizun-mailak.

3. Era berean, desgaitasunen bat duten langileek enplegu publikora iristeko modua baldin badute sistema orokorraren bidez, destino hauek eskatu beharko dituzte, lehentasunez, hautaketa-prozesuan eskaini direnen artean: euskal administrazio publikoek eta haien mendeko entitateek beren lanpostu-zerrendan edo antzeko tresnan erreserbatu dituztenak langile horiek bete ditzaten.

4. Desgaitasun intelektuala dutenak iristeko sistema espezifikoa, berriz, honetan datza: hautaketa-prozesu independenteetarako deialdia egitean. Hauek bakarrik hartuko dute parte prozesu horietan: jarduera intelektualean gutxienez ehuneko hogeita hamahiru mugak dituztenek.

5. Iristeko sistema espezifiko horren ezaugarri dira:

a) Administrazio publikoek beren lanpostu-zerrendan edo antzeko tresnan erreserbatu dituzten plazak beteko dira sistema horren bitartez; hain zuzen ere, aurreko apartatuan aurreikusitako baldintzak biltzen dituzten pertsonek betetzeko erreserbatu dituztenak.


b) Sistema espezifiko horren bidez egindako hautatze-prozesuetako proben funtsezko helburua izango da izangaiek egiazta dezatela zer oinarrizko jokabide-multzo duten lanpostuaren berezko atazak edo eginkizunak burutzeko.

c) Administraziora sistema espezifiko horren bidez iristen direnek beste lanpostu batzuk bete ahal izango dituzte administrazio publikoan, kasuan kasuko mugikortasun prozesuaren bidez, baldin eta gaitasuna egiaztatzen badute dena delako lanpostuan aritzeko.



VI. TITULUA

EUSKAL SEKTORE PUBLIKOKO ENPLEGATUEN HAUTAKETA ETA PRESTAKUNTZA

[bookmark: _Toc294186744][bookmark: _Toc321914559]I. KAPITULUA. Enplegatuak hautatzeko prozesuak eta sistemak euskal sektore publikoan.

76. artikulua. Karrerako funtzionarioak eta langile lan-kontratudun finkoak hautatzeko sistemen irizpide orokorrak. 

1. Euskal sektore publikoan, lege honen 70. artikuluan jasotako printzipioen arabera garatuko dira langileak hautatzeko prozesuak. 

2. Oro har, hauetara iristeko egingo dira hautaketa-prozesuak: kidegoetara, eskaletara, titulazio-eskakizunik gabeko lanbide-taldeetara, langile lan-kontratudunen talde profesionaletara edo enplegatu publikoen beste taldekatze-sistema batzuetara. sEra berean, salbuespen modura, lanpostuetarako eta arlo funtzionaletarako edo lanpostuak taldekatzeko ordezko sistemetarako hautaketa-prozesuak egin ahal izango dira, hargatik eragotzi gabe lanpostua edo lanpostuak prozesua egin aurretik adskribatzea kidego, eskala edo titulazio-eskakizunik gabeko lanbide-talde jakin bati edo langile lan-kontratudunen talde profesional jakin bati, kontuan izanik zer identitate funtzional dagoen eta lege honetan ezarritakoarekin bat etorrita. Kasu horretan, lanpostuetarako edo lanpostu-taldeetarako hautaketa-prozesuetan, proba orokor bat edo gehiago aurreikusi beharko dira kidego, eskala edo espezialitate jakin bati adskribatutako lanpostu guztietarako.

3. Hautaketa-prozesuen barruko probak egokiak izango dira, hau bermatzeko modukoak: deitutako kidego, eskala edo titulazio-eskakizunik gabeko lanpostu-taldeetako edo talde profesionaletako lanpostuetan edo lanpostu-taldeetan garatu beharreko eginkizunak ondo beteko direla eta atazak efikaziaz egin.

Euskal sektore publikoko enplegu batetara iristeko hautaketa-prozeduretan, gutxienez proba praktiko bat sartu ahal izango da, edo egoera praktikoak garatzeko proba bat. Proba horren bidez egiaztatuko da nola egokitzen zaizkion elkarri, alde batetik, izangaien ezagutza eta trebetasunak, eta, bestetik, deitutako kidegoko, eskalako, titulazio-eskakizunik gabeko lanbide-taldeko edo talde profesionaleko lanpostuetan edo lanpostu-taldeetan egin beharreko ataza nagusiak; izan ere, proba horren helburua izango da aurreikustea eginkizun nagusi horiek egokiro bete edo ikasten direla.

4. Euskal administrazio publikoetara eta haien mendeko erakundeetara sartzeko hautaketa-prozesu guztietan erabili ahal izango dira, aldi berean edo txandaka, lege honen 80.2 artikuluan azaltzen diren baliabideak. 

5. Aurreko apartatuan aipatutako baliabide edo tresnez gain, proben garapenean erabil baitaitezke, praktikaldi edo probaldi bat, hautakorra, jar daiteke enplegu publikoetara iristeko hautaketa-prozeduretan, berdin dio karrerako funtzionarioentzat diren edo langile lan-kontratudun finkoentzat. Probaldi edo praktikaldi horrek prestakuntza-prozesu bat har dezake barnean.

"A" sailkapen-taldeko lanpostuetan eta unibertsitate-gradua edo titulu baliokidea betetzen dituzten lan-kontratuko enpleguetan, probaldia sei hilabetekoa izango da, gehienez; gainerako sailkapen-taldeetan, berriz, gutxienez hiru hilabetekoa. Nolanahi ere, lan-kontratuko enpleguei aplikatzeko probaldia bateragarria izango da lan-alorreko legediak aurreikusitakoarekin.

6. Herri Ardularitzaren Euskal Erakundeari egokituko zaio prestakuntza-ikastaro horiek antolatu edo egiaztatzea. Ikastaro horiek foru- eta toki-administrazioen eremuetan eman behar direnean, lankidetza-hitzarmen bat sinatu beharko da aurretik.

7. Horrenbestez, hierarkiako nagusi batek edo hura eskuordetzen duen batek gainbegiratu beharko du funtzionario edo langile lan-kontratudun finko izatera iristeko praktikaldia edo probaldia. Nagusi horrek tutore-lanak egingo ditu, eta bere ardura izango da praktiketako funtzionarioa edo probaldian dagoen langile lan-kontratuduna profesionalki bideratu edo zuzentzea. Era berean, txosten bat egin beharko du, adierazteko ea izangaia egokia den ala ez deitutako kidego, eskala, titulazio-eskakizunik gabeko funtzionarioen lanbide-talde edo talde profesionaleko lanpostuen edo lanpostu-taldeen berezko ardurak betetzeko. Txosten hori, gero, hautaketa-organo teknikoari bidali beharko dio.

Eusko Jaurlaritzari egokituko zaio erregelamenduz garatzea euskal administrazio publikoetako praktikaldi edo probaldi hori egiteko inguruabarrak eta baldintzak, eta, horretarako, Enplegu Publikoa Koordinatzeko Euskadiko Batzordeak horri buruz adierazitako irizpideak eta jarraibideak beteko ditu.

77. artikulua. Bitarteko funtzionarioak eta aldi baterako langile lan-kontratudunak hautatzeko irizpideak. 

1. Bitarteko funtzionarioak eta aldi baterako langile lan-kontratudunak hautatzeko prozedurak arinak izango dira, eta printzipio hauek bermatuko dituzte: berdintasuna, merezimendua eta gaitasuna, publikotasuna eta lehia askea. 

2. Lanpostuak aldi baterako hornitzeko ere jarri ahal izango da probaldi bat gainditu beharra, bai eta, hala badagokio, prestakuntza-aldi bat ere. 

3. Lege honetan aurreikusitakoarekin bat etorrita, lanpostuak bitarteko funtzionarioekin eta aldi baterako langile lan-kontratudunekin hornitze aldera, aldi baterako ekar daitezke hautaketa-prozesu batean parte hartu baina plazarik lortu ez duten izangaiak; betiere, kontuan hartuta administrazio publiko bakoitzak zer irizpide ezarri duen horretarako onartutako arauetan, langileen ordezkaritzarekin negoziatuta.

4. Giza baliabideen kudeaketa efizientea eragozten ez bada, euskal administrazio publikoek lankidetzan jardungo dute, eta administrazio bakoitzak besteen esku utziko du bere aldi baterako kontratazioetarako lan-poltsa, dena delako administrazioak hala eskatzen badu bitarteko funtzionarioak edo aldi baterako langile lan-kontratudunak izendatzeko. Eskuragarritasun horretarako, dena den, hau bete beharko da, betiere: dagozkion lanpostuak bitarteko funtzionarioekin edo aldi baterako langile lan-kontratudunekin hornitzeko arauek diotena.

Era berean, aldi baterako kontratazioetarako lan-poltsa erkideak edo bateratuak era ditzakete hala erabakitzen duten euskal administrazio publikoek.

5. Izangai-zerrendak edo bitarteko funtzionarioak edo aldi baterako langile lan-kontratudunak hornitzeko probak, izangairik eza dela eta, aski ez badira euskal administrazio publikoen premia objektiboei erantzuteko, enpleguko zerbitzu publikoetara jo ahal izango da lanpostu horiek betetzeko.

78. artikulua. Karrerako funtzionarioak eta langile lan-kontratudun finkoak hautatzeko sistemak. 

1. Hauek dira enplegu publikora iristeko hautaketa-sistemak: oposizioa, lehiaketa eta oposizio-lehiaketa.

2. Hauek dira enplegu publikora iristeko ohiko hautaketa-sistemak: oposizioa eta oposizio-lehiaketa.

3. Oposizioan, hautaketa-probak egingo dira izangaien egokitasuna eta gaitasuna zehazteko, bai eta lehentasun-ordena finkatzeko ere. Hautaketa-probetan, lege honen 80.2. artikuluan araututako hautaketa-baliabideetako bat edo gehiago sartu ahal izango dira.

4. Oposizio-lehiaketan, hautaketa-probak egingo dira, bata bestearen ondoren, eta, era berean, izangaien merezimenduak baloratuko dira, deialdiaren oinarrietan ezarritako baremoen arabera. Erako edo neurriko puntuazioa emango zaio merezimenduen balorazioari, ez dadin gerta hark berez erabakitzea hautaketa-prozesuaren emaitza. Lehiaketa-fasearen balorazioa inoiz ez da gehiago izango oposizio-fasean gehienez atera daitekeen puntuazioaren ehuneko berrogeita bost baino. Izangaien egokitasuna ziurtatzeko, oposizio-aldian, kasuan kasuko hautaketa-probetako bakoitzean jarritako gutxieneko puntuazioa gainditu beharko dute izangaiek.

5. Lanpostu hauek bete daitezke lehiaketa-sistemaren bidez: ikertzaileenak eta legeak ezartzen dituenak.

6. Euskal administrazio publikoetako hautaketa-organoek ezingo dute proposatu deialdiko plaza-kopurua baino izangai gehiago iristea karrerako funtzionariotzara, non eta deialdian bertan aurreikusten ez den. Beraz, zuzenbide osoz deusezak izango dira muga hori hausten duten proposamenak.

7. Aurreko apartatuan aurreikusitakoa gorabehera, euskal administrazio publikoetako hautaketa-organoek izendapenerako proposatu dituzten izangaien kopurua bat datorrenean deitutako plaza-kopuruarekin, eta plazak beteko direla ziurtatze aldera, deialdia egin duen organoak hau eska diezaioke hautaketa-organoari: izangaien zerrenda osagarri bat, hasieran proposatutakoen hurrengoek osatua, probak gainditu badituzte, jakina. Baldintza guztiak betez gero, egoera hauetan izendatuko dituzte azken izangai horiek karrerako funtzionario:

a) Barne-sustapeneko txandan hautatuei destinoa esleituz gero betetzen ari ziren postu berean.

b) Hautatuek uko eginez gero izendatuak izan baino lehen edo plazak jabetzan hartu baino lehen, edo, postuaz jabetzean, postua erreserbatzeko eskubiderik gabeko eszedentzia eskatuz gero, edo, besterik gabe, postuaz jabetzen ez badira.

8. Era berean, enplegu publikoaren eskaintzan agindutako plaza-kopurua areagotu ahal izango da, ehuneko hamar gehienez ere, baldin eta, eskaintza onartu eta gero, lanpostu hutsik sortzen bada. Dagokion deialdiak finkatu beharko du prozedurako zein fasetan gehitu plazak.

9. Hautaketa-sistema osatze aldera, praktikaldi bat edo probaldi bat jar daiteke, gainditu beharrekoa. Azken ebaluazio eta guztiko prestakuntza-ikastaro bat ere sar daiteke aldi horretan.

[bookmark: _Toc294186746]79. artikulua. Deialdiaren oinarriak. 

1. Hauek sartu behar dira hautaketa-prozesuetako deialdi-oinarrietan: 

a) Zenbat plaza deitzen diren, ondo adierazita zer talde, kidego, eskala, titulazio-eskakizunik gabeko lanbide-talde edo talde profesionaletakoak diren.

b) Zehaztu beharko da zer plaza-kupo gordetzen den barne-sustapeneko txandarako, eta, hala badagokio, zer kupo gordetzen den desgaitasunen bat duten pertsonentzat.

c) Hala badagokio, zehaztu beharko da diskriminazio positiboko zer neurri jartzen den genero-indarkeriaren eta terrorismoaren biktimak enplegu publikora irits daitezen.

d) Zer titulu akademiko eta ezagutza eskatzen den deitutako kidego, eskala edo lan-arloko talde profesionaletako lanpostuetan edo lanpostu-taldeetan aritzeko.

e) Deitutako plazen hizkuntza-eskakizuna, argi adierazita zenbat plazatarako exijitzen den hizkuntza-eskakizuna egiaztatuta izatea, bat etorrita dagokion lanpostu-zerrendak horri buruz esandakoarekin

f) Zer hautaketa-baliabide erabiliko den izangaien egokitasuna egiaztatzeko, eta zer pisu ematen zaion baliabide bakoitzari hautaketa-prozesuan. 

g) Hautaketa-organoko kideen kopurua eta izaera. 

h) Formalizatu beharreko eskabide-eredua, edo eskabideari izapidetze elektronikoa emateko helbide edo egoitza elektronikoa, bide elektronikotik ere bidal baitaiteke eskabidea, ondorio guztiekin. 

i) Zenbat iraungo duen praktikaldiak edo probaldiak, halakorik bada. 

j) Zer sistemaren bidez emango zaien publizitatea hautaketa-prozesuaren faseei.

k) Tasarik badago, zenbat ordaindu behar den tasa eta haren zerga-egitatea.

2. Aldi baterako enpleguko plazak betetzeko prozesuen oinarrietan, aurreko puntuko d), e), f), g), h) eta i) apartatuetan ezarritakoa jaso beharko da gutxienez. 

3. Nolanahi ere, euskal administrazio publikoetara iristeko hautaketa-prozesuetan parte hartzen dutenen eskubidea da baliabide elektronikoen bitartez jasotzea prozesuaren egutegiari buruzko eta prozesuaren faseen gaineko informazioa. 

4. Euskal administrazio publikoetako karrerako funtzionarioak edo langile lan-kontratudun finkoak hautatzeko prozesuen oinarrien zabalkundeari dagokionez, kasuan kasuko aldizkari ofizialean sartuko dira, eta dagokion erakunde edo administrazio publikoaren egoitza elektronikoan argitaratu.

Era berean, gizarte-komunikabideetan argitaratuko dira hautaketa-prozesuen deialdia eta alderdi garrantzizkoenak.  

5. Deialdiaren oinarriak dagokion eremuko langileen ordezkaritzarekin negoziatuko dira.

80. artikulua. Hautaketa-baliabideak edo -tresnak.

1. Hautaketa-prozesuek kontu handiz zainduko dute lotura egokia izatea gainditu beharreko proben eta hautaketa-prozesuaren ondorioz beteko diren lanpostuetan garatu beharreko funtzioen artean.

2. Hautaketa-probak garatzeko, euskal administrazio publikoek hautaketa-baliabide hauek erabili ahal izango dituzte, besteak beste:

a) Ezagutzak neurtzeko probak: ahozkoak edo idatziak.

b) Proba psikoteknikoak: deitutako postuetan jarduteko garrantzitsuak diren gaitasunak eta ezaugarriak baloratzeko egingo dira.

c) Proba fisikoak.

d) Informazioaren eta komunikazioaren teknologiekin zerikusia duten probak, eta, bereziki, arlo horietako ezagutzak egiaztatzeko probak: dagokien administrazio publikoek erabakitzen dituzten sistemen bidez egingo dira. 

e) Erregelamendu bidez zehaztutako moduan egiaztatzea informazioaren eta komunikazioaren teknologiekin zerikusia duten ezagutzak.

f) Atzerriko hizkuntzak menderatzen direla egiaztatzea, akreditazio-sistemak erabiliz edo horretarako probak eginez.

g) Izangaiek curriculuma azaltzea.

h) Proiektuak eta memoriak azaldu eta defendatzea.

i) Desgaitasun intelektuala edo mentala duten pertsonak iristeari dagokionez, jokabide-multzo eta ezagutza oinarrizkoak egiaztatzea.

j) Azterketa medikoen bidez egiaztatzea izangaiak baduela gaitasun funtzionalik aski deialdiko lanpostuari esleitutako zereginak betetzeko.

k) Hautatzeko elkarrizketak egitea bete beharreko funtzio eta zereginei buruz.

l) Hizkuntza-eskakizunak egiaztatzeko probak.

3. Hizkuntza-politikaren eskumena duen organoak arautuko ditu lege hau garatuz ezar daitezkeen egiaztatze-sistemak, hizkuntza-eskakizunei buruzkoak. 

Egiaztapenerako beste sistema batzuen artean, hau ezar daiteke: izangaiek Euskal Autonomia Erkidegoko bi hizkuntza ofizialetatik edozein aukeratu ahal izatea artikulu honetan aipatzen diren hautaketa-probak egiteko. Erregelamendu bidez ezartzen den heinean dagokion baliokidetze-sistema, 191. artikuluak dioenaren araberakoa, hautaketa-probak gaindituz gero hizkuntza ofizial bat komunikazio-hizkuntzatzat erabilita, hizkuntza-eskakizunari dagokion hizkuntza-gaitasuna egiaztatzeko eta ebaluatzeko sistematzat hartuko da.


[bookmark: _Toc294186750][bookmark: _Toc321914560]II. KAPITULUA. Hautaketa-organoak euskal enplegu publikoan.

81. artikulua. Hautaketa-organoak. Hautaketa-organoen eraketarako eta jarduketarako printzipio orokorrak. 

1. Euskal enplegu publikoaren hautaketa-organoek printzipio hauek hartuko dituzte jarduteko: objektibotasuna, inpartzialtasuna, autonomia funtzionala eta profesionaltasuna.

2. Hautaketa-organoetako kideak abstenitu egin beharko dira indarreko ordenamendu juridikoak aurreikusitako kasuetan. 

3. Hautaketa-organoetako kideen erantzukizuna izango da: prozesu bakoitzaren gardentasuna eta objektibotasuna, proben edukia eta isilpekotasuna, eta deialdiaren oinarriak zorrotz betetzea. 

4. Hautaketa-organoek osaera orekatua izango dute gizonen eta emakumeen presentziaren aldetik, non eta behar bezala justifikatzen ez den hori ezinezkoa dela. Hau joko da ordezkaritza orekatutzat: lau kide baino gehiago dituzten hautaketa-organoetan, sexuetariko bakoitzak gutxienez ehuneko berrogeiko ordezkaritza izatea; gainerakoetan, berriz, sexu biak ordezkatuta izatea. 

5. Hautaketa-organoetako kide guztiek izan beharko dute gaitasun, konpetentzia eta prestakuntza egokia, eta haietako batek, gutxienez, prestakuntza edo esperientzia izan beharko du enplegu publikoaren alorreko hautatze-lanetan.

6. Epaimahaiak osatzeko orduan, espezialitate-printzipioa betetzen dela zainduko da. Gutxienez epaimahaikideen erdiek izan beharko dute titulazio hau: sarbiderako jakintza-arloa zein den, arlo horri berari dagokiona. Epaimahaikide guzti-guztiek izan beharko dute maila akademiko bereko edo goragoko titulua.

7. Inoiz ez dira hautaketa-organoetako kide izango: 

a) Hautaketa edo izendapen politikoko langileak. 

b) Behin-behineko langileak 

c) Bitarteko funtzionarioak. 

d) Aldi baterako lan-kontratuko langileak. 

e) Azken bost urteetan izangaiak enplegu publikoan sartzeko prestatzen jardun direnak: zer talde edo kategoria profesionaletan jardun diren prestakuntzan, bada haietarako.

f) Sindikatuen, funtzionario-elkarteen edo profesionalen elkargoen izenean edo ordezkaritzan diharduten langileak.

8. Hautaketa-prozesuko deialdia egiten duen organoari dagokio hautaketa-organoetako kideak izendatzea.

9. Epaimahaiek aholkulariak sartu ahal izango dituzte hautaketa-prozesuko proba guztietan edo haietako batzuetan lan egiteko. Aholkulariok, berriz, nork bere espezialitate teknikoan jardungo dute, ez beste ezertan. Aholkulariek ere jardun beharko dute objektibotasun-, inpartzialtasun- eta isilpekotasun-printzipioen arabera.

10. Epaimahaien edo hautaketa-organo teknikoen ebazpenak lotesleak izango dira izendapenak egiteko eskumena duen organoarentzat, baina organo horrek ebazpenak berrikus ditzake, administrazio-prozeduraren arloan indarrean den legerian aurreikusitakoaren arabera.

11. Euskal administrazio publikoek Herri Arduralaritzaren Euskal Erakundeari eskatu beharko diote pertsona bat ─ karrerako funtzionario edo langile lan-kontratudun finko─ izenda dezala hautaketa-organoetarako, helburutzat hartuta hautaketa-prozesuaren garapena indartzea deialdiaren xedeko gaietako profesional adituak sartuta.

[bookmark: _Toc294186752]82. artikulua. Hautaketa-organo iraunkorrak. 

1. Euskal administrazio publikoek hautaketa-organo iraunkorrak sortu ahal izango dituzte. Hautaketa-organo iraunkorrak osatzeko, kontuan izango dira gizonen eta emakumeen arteko ordezkaritza orekatuaren printzipioa, lege honen 81.4 artikuluan aurreikusten dena, eta profesionaltasun-, objektibotasun- eta inpartzialtasun-irizpideak.

2. Hautaketa organo iraunkorren helburua da: prozesuen irizpide orokorrak modu koordinatuan aplikatzea, eta prozesuak modu arin eta efizientean antolatzea eta kudeatzea.

Dagokion arauaren bitartez zehaztuko zaizkie hauek organo iraunkorrei: irizpide orokorrak, eginkizunak eta organoko kideen dedikazio-araubidea. Enplegu Publikoa Koordinatzeko Euskadiko Batzordeak ezarritako irizpideak baliatuko dira horretarako, eta langileen ordezkaritzarekin negoziatu beharko da, aldez aurretik. 

3. Hautaketa-organo iraunkorretako kideek, bestalde, hautaketa-tekniken gaineko prestakuntza edo esperientzia izan beharko dute. Herri Arduralaritzaren Euskal Erakundeak antolatu ahal izango ditu prestakuntza-ikastaro horiek, edo, hala badagokio, homologatu. 

4. Euskal Autonomia Erkidegoko sektore publikoaren eremuan, enplegu publikoaren eskumena duen sailak izendatuko du hautaketa-organo iraunkorra, eta Herri Ardularitzaren Euskal Erakundeari adskribatuko zaio. Prozesu bakoitza kudeatzeko, adituen aholkularitza izango du organo iraunkorrak, deialdiaren xedeko lanpostuen eginkizun eta atazetan adituak direnena alegia. Herri Arduralaritzaren Euskal Erakundearen zuzendariak izendatuko ditu aditu horiek. Organo iraunkor horrek Euskadiko foru- eta toki-administrazioetako hautaketa-organo gisa jardun ahal izango du, helburu horretarako sinatutako hitzarmenaren bidez. 

III. KAPITULUA. Prestakuntza euskal enplegu publikoan. Herri Arduralaritzaren Euskal Erakundea

83. artikulua. Prestakuntza euskal enplegu publikoan. 

1. Prestakuntza-politikak euskal administrazio publikoetako giza baliabideen politiken osagai dira. 

2. Prestakuntza ikasketa planifikatua da, zerbitzu publikoa hobetze aldera eta enplegatu publikoak garatze aldera, ezaguerak, trebetasunak eta balioak hartzeko, atxikitzeko eta transferitzeko egiten dena. Prestakuntzaren helburuak dira: lanpostuan hobeto jardutea eta enplegatu publikoen garapen eta sustapen profesionala. 

3. Euskal Autonomia Erkidegoko Administrazio Orokorreko eta Instituzionaleko zuzendaritza-langile publiko profesionalen prestakuntza Herri Arduralaritzaren Euskal Erakundearen eskumenekoa izango da, edo, hala badagokio, enplegu publikoaren eskumena duen organoak gauzatuko du, Herri Arduralaritzaren Euskal Erakundeak berak aldez aurretik homologatutako programen bitartez; homologatu ere, alderdi hori erregulatzen duten arauek prestakuntza homologatzeari buruz aurreikusi duten irizpideen arabera. Gainerako euskal administrazio publikoetako zuzendaritza-langile publiko profesionalen prestakuntzari dagokionez, berriz, Herri Arduralaritzaren Euskal Erakundeak antolatu eta egiaztatu ahal izango du, horretarako hitzarmena sinatu eta gero.

4. Euskal administrazio publikoek hitzarmenak egin ahal izango dituzte unibertsitate publiko zein pribatuekin graduondoko programak bultzatze aldera, zeinek administrazio publikoen berezko alor edo eginkizunetako espezializazioa jorratu eta enplegu publikorako izangaiak sortzea sustatuko baitute. Programa horiek, homologatzen badira, merezimendutzat baloratu ahal izango dira euskal enplegu publikorako hautatze-fasean.

5. Toki-erakundeek prestakuntza-aldi bat aurreikusiz gero bere enplegatu publikoak hautatzeko prozesuko parte modura, hitzarmen bat sinatu beharko dute Herri Ardularitzaren Euskal Erakundearekin, hautaketa-ikastaro horiek egiteko. Ikastaro horiek, berriz, komunak izan daitezke hainbat udaletarako.

84. artikulua. Herri Arduralaritzaren Euskal Erakundearen funtzioak enplegatu publikoen prestakuntzaren arloan. 

1. Herri Arduralaritzaren Euskal Erakundeak eskudantzia hauek baliatuko ditu prestakuntzaren eta ikerketaren arloan:
 
a) Prestakuntza-planak diseinatu, kudeatu eta ebaluatzea ─hasierako edo sarrerako prestakuntza, lanposturakoa eta karrera profesionalerakoa─ Euskal Autonomia Erkidegoko Administrazio Orokorraren eta Euskal Autonomia Erkidegoaren sektore publikoko erakundeen zerbitzuko langileei dagokienez, bat etorrita prestakuntza-arloan indarrean dagoen araudiarekin, eta kontuan izanik Eusko Jaurlaritzan enplegu publikoaren eskumena duen zuzendaritzarekin adostutako helburuak. 

b) Lankidetzan jardun dezake Euskadiko lurralde historikoetako foru-organoekin, udalekin eta toki-administrazioetako gainerako erakundeekin, bai eta Euskal Herriko Unibertsitatearekin ere, haien zerbitzuko langileen prestakuntza-prozesuetan ─hasierako edo sarrerako prestakuntza, lanposturakoa eta karrera profesionalerakoa─, prozesu horien eremuetatik edozeinetan: prestakuntza-premien diagnostikoa, plangintza eta programazioa edo ebaluazioa. Horretarako, lankidetza-hitzarmen eta -akordioak ezarriko dira.

c) Prestakuntza-programak diseinatu, antolatu eta ebaluatzea, Eusko Jaurlaritzan enplegu publikoaren eskumena duen zuzendaritzak emandako irizpideekin bat etorriz; hain zuzen ere, postuen azterketen ondorioz eta Euskal Autonomia Erkidegoko Administrazio Orokorreko eta Instituzionaleko lanpostuetako jardunaren ebaluazioaren ondorioz identifikatutako prestakuntza-beharrizanei erantzuteko prestakuntza-programak. Foru- eta toki-administrazioek eta Euskal Herriko Unibertsitateak dagokien hitzarmena sinatu beharko dute programa horietara biltzeko. 

d) Prestakuntza-programak diseinatu, antolatu eta ebaluatzea, Euskal Enplegu Publikoa Koordinatzeko Euskadiko Batzordeak ezarritako irizpideekin bat etorrita, euskal administrazio publikoetako zuzendaritzako langile publiko profesionalei dagokienez. Programa horiek izan daitezke bai postu horietan jarduteko behar diren gaitasunak lortzera bideratuak, bai zuzendaritza-gaitasunak garatzera bideratuak. Dena den, Euskal Autonomia Erkidegoko Administrazio Orokorreko eta Instituzionaleko zuzendaritza-langile publiko profesionalentzako programa horien diseinuak bat etorri beharko du enplegu publikoaren eskumena duen sailak zehazten dituen helburuekin. 

e) Hautaketarako prestakuntza-programak diseinatu, antolatu eta ebaluatzea euskal administrazio publikoetako lanpostuetara iristeari begira, euskal administrazio publikoekin egindako hitzarmenen arabera, halakorik bada.

f) Enplegatu publikoen prestakuntza egiaztatzea, baldin eta Herri Arduralaritzaren Euskal Erakundeak antolatu edo homologatu badu prestakuntza hori.

g) Konpetentziak egiaztatzeko sistemak garatzea.

h) Azterketa- eta ikerketa-funtzioak garatzea administrazio publikoetako prestakuntzaren alorrari buruz, eta azterlanak sustatu eta bultzatzeko lanak egitea.

i) Homologazioa ematea euskal administrazio publikoek sustatzen dituzten prestakuntza-ekintzei, gai horri buruz garatzen den araudiaren arabera.

j) Bultzada ematea zeharkako prestakuntza-planen plangintza, diseinu eta ezarpenari, eta euskal administrazio publikoen arteko koordinazioari eta sare-lanari prestakuntza-plan koordinatuak diseinatzeari begira.

k) Azterlanak eta ikerketak sustatzea zerbitzu publikoa hobetzeari eta euskal administrazio publikoen zerbitzuko langileen garapen profesionalari begira, aurrera egiten lagundu dezaten euskal sektore publikoko giza baliabideei buruzko politiken barruko prestakuntza-sistema eraikitzeko prozesuan.

l) Hauek ere diseinatu, antolatu eta kudeatzea: eguneratze-ikastaroak, lanpostu jakin batzuetarako prestakuntza-programa egokiak, bai eta beste edozein prestakuntza-jarduera, baldin eta interesgarria bada euskal administrazio publikoen eginkizunetarako eta hango enplegatu publikoentzako.

m) Euskal administrazio publikoek egindako prestakuntza-planen ebaluazioa, baldin eta Herri Arduralaritzaren Euskal Erakundeak finantzatu baditu.

2. Jardueraren beraren prestazioari dagokionez, prestakuntza-jarduera guztiak antolatu eta kudeatu ahal izango ditu zuzenean Herri Arduralaritzaren Euskal Erakundeak, edo, bestela, unibertsitateek, prestakuntza-enpresek edo Herri Arduralaritzaren Euskal Erakundeak berak kontratatutako profesionalek garatuko dituzte. Azken kasu horietan, Herri Ardularitzaren Euskal Erakundeak homologatu beharko du programaren diseinua, eta, era berean, erakunde horren esku egongo da prestakuntza-jardueraren ebaluazioa. 

85. artikulua. Karrera profesionala. Kontzeptua 

1. Karrerako funtzionarioek sustapen profesionalerako eskubidea izango dute.

2. Karrera profesionala multzo planifikatu bat da, eta barnean hartzen ditu lana hobetzeko eta lanean mugitzeko aukerak eta lanbidean aurrera egiteko espektatibak, berdintasun-, merezimendu- eta gaitasun-printzipioen arabera arautuak. 

3. Hau ere bada karrera profesionala: administrazio publikoan pertsonak kudeatzeko tresna bat, lanpostu-jarduna efikaza, efizientea eta emankorra izatea sustatzen duena.  

4. Karrerako funtzionarioek euskal administrazio publiko guztietan egin ahal izango dute aurrera lanbidean, lege honetan aurreikusitakoarekin bat.

5. Negoziazio kolektiboaren gai izango dira karrera profesionalaren alorreko irizpide orokorrak finkatzeko arauak.  

6. Euskal administrazio publikoek, giza baliabideen arloan dituzten politikekin bat, behar den prestakuntza eskaini beharko diete karrerako funtzionarioei lanean aurrera egiteko modua izan dezaten, eta, sustapenari begira nahiz garapen profesionalari begira, aurrera egin dezaten antolamenduz erabakitzen diren lanpostuetan edo lanpostu-multzoetan. 

7. Euskal administrazio publikoen zerbitzuko langile lan-kontratudunen karrera profesionalari eta barne-sustapenari dagokionez, lan-arloko legerian jasotako prozeduren bidez gauzatuko da, eta kasuan kasuko lan-hitzarmenetan xedatutakoaz bat bideratu. Nolanahi ere, harremanaren izaera ikusita, litekeena da egokitzapenak egin behar izatea lege honetan jasotako printzipio orokorrei begira.


86. artikulua. Karrerako funtzionarioen karrera profesionaleko modalitateak.

1. Funtzionario publikoen karrera profesionala modalitate hauetakoren baten bidez gauzatuko da:

a) Karrera profesional bertikala.

b) Karrera profesional horizontala

c) Barne-sustapen bertikala.

d) Barne-sustapen horizontala.

2. Euskal administrazio publikoek karrera profesionaleko sistema hauek ezarri ahal izango dituzte: bertikala eta horizontala edo mistoak. 


II. KAPITULUA. Karrera profesional bertikala eta horizontala

87. artikulua. Karrera profesional bertikala. 

1. Karrera profesional bertikala da: lanpostuen egituran gora egitea, betiere lege honetan jasotako hornidura-prozeduren arabera. 

2. Nolanahi ere, sailkapeneko talde edo azpitalde beraren barrutik edo kidego, eskala edo titulazio eskakizunik gabeko lanbide-talde beraren barrutik hedatzen da karrera profesional bertikala.

3.  Hauek egiaztatu beharko dira karrera profesional bertikalean: lanpostua betetzeko eskatzen diren guztiak betetzen direla, eta, lege honetan ezarritako karrera profesionala ezarri den kasuetan, aldez aurretik aitortu izana garapen profesionaleko gradua edo graduak, baldin eta aipatu lanpostuan jarduteko eskatzen badira. 

88. artikulua. Karrera profesional horizontala. Garapen profesionala. 

1. Euskal administrazio publikoek karrera profesional horizontaleko sistemak ezarri ahal izango dituzte.

2. Karrera profesional horizontala da: karrerako funtzionarioak bere garapen profesionaleko graduan aurrera egitea, baina lanpostuz aldatu beharrik gabe. 

3. Karrera profesional horizontalaren ezarpena garapen profesionaleko graduetan aurrera eginez gauzatuko da. Nolanahi ere, nahitaezkoa izango da interesdunaren merezimenduen balorazioa aldekoa izatea. 

4. Funtzionarioari aitortutako garapen profesionaleko graduek bidea ireki diezaiokete, hala badagokio, bere administrazioko lanpostuen egituran gora egiteko; betiere, lege honetan karrera profesional bertikalerako aurreikusten diren arauen arabera. 

5. Karrera profesional horizontalaren modalitateak eraginkortasunez ezarri eta aplikatzeko, euskal administrazio publiko bakoitzak bere arauak garatu beharko ditu, nahitaez; nolanahi ere, administrazio bakoitzaren aurrekontu-eskuarteen menpe egongo da karrera profesionalaren eraginkortasuna. 

Nolanahi ere, Eusko Jaurlaritzak, aintzat hartuta Enplegu Publikoa Koordinatzeko Euskadiko Batzordeak horretarako ezartzen dituen irizpideak, eta aldez aurretik negoziatuta langileen ordezkaritzarekin, erregelamendu bat prestatuko du, garapen profesionalari eta jardunaren ebaluazioari buruzkoa, euskal administrazio publiko guztietan gai horren inguruan aplikatu behar diren irizpideak jasoko dituena.

6. Irakasleek, Justiziako langileek, Osakidetza-Euskal osasun zerbitzuko langileek eta Ertzaintzako langileek beren araudi espezifikoaren arabera garatuko dute karrera profesionala, hargatik eragotzi gabe lege honetan eta hura garatzeko arauetan jasotako irizpideak osagarri gisa aplikatzea.

Era berean, foru- eta toki-administrazioek eta Euskal Herriko Unibertsitateak bakoitzaren karrera-ereduak garatuko dituzte, berezko duten autonomia-printzipioaren arabera.

7. Karrera profesional horizontaleko sistema bakarra egongo da euskal administrazio publiko bakoitzean edo haren eremu sektorial bakoitzean. Sistema horretan, jardun profesionalaren edozein alderdi sartu ahal izango da, produktibitatea barne, baldin eta jardunaren ebaluazioan baloratzeko modukoa bada.

8. Enplegu Publikoa Koordinatzeko Euskadiko Batzordearen bidez, karrera profesionalaren erregelamendu-ereduak proposatuko dira, erraztasunak emate aldera, hala badagokio, enplegatu publikoak administrazio publiko batetik bestera mugi daitezen eta administrazioek garapen profesionaleko graduak elkarri aitor diezazkioten. 

III. KAPITULUA. Karrera profesional horizontala. Garapen profesionaleko graduak

89. artikulua. Garapen profesionaleko gradua. Kontzeptua. 

1. Karrera profesional horizontala garapen profesionaleko graduen segida ordenatu baten bidez egituratzen da, eta euskal administrazio publikoek karrerako funtzionario bakoitzari aitortu ahal izango dizkiote graduak.

2. Garapen profesionaleko graduak, bestalde, funtzionarioak izandako hazkunde profesionala aitortzen eta aintzatesten du, eta, hala badagokio, aukera ematen du lanpostu batean edo batzuetan jarduteko euskal administrazio publikoetan. 

3. Euskal administrazio publikoetako lanpostuei dagokienez, zilegi da zehaztea garapen profesionaleko zer gradu balora daitekeen lanpostuan jarduteko merezimendutzat. 

4. Karrerako funtzionarioen karrera profesionala dagokion taldeko edo azpitaldeko garapen profesionaleko gradurik edo mailarik txikienetik abiatuko da. 

5. Garapen profesionaleko graduetan gora egitean, sailkapeneko talde edo azpitalde bakoitzean zehaztuko den maila-tartean egingo da gora, hain zuzen ere goragoko hurrengo gradura. 

90. artikulua. Garapen profesionaleko graduen aitorpenaren araubide juridikoa.

1. Gaitasun profesionalak egiaztatzeko sistema bat da karrera profesionalaren aitorpena, eta irizpide objektiboen bidez egituratzen da, funtzionario bakoitzak benetan izandako garapen profesionala identifikatu, baloratu eta ebaluatzeko.

2. Karrera profesionalaren aitorpenerako eta konpetentzia profesionalen egiaztapenerako irizpideak langileen ordezkaritzarekin negoziatuko dira.

3. Garapen profesionaleko gradu jakin baten aitorpen profesionalerako sistemak, berriz, hauek hartuko ditu oinarritzat: alde batetik, irizpide batzuk, eskatutako arlo funtzionalerako edo lanpostu-talderako egiaztatutako eduki profesionalen garrantzia erakustekoak, eta, bestetik, egiaztatzeko prozesuaren fidagarritasuna eta objektibotasuna.

4. Euskal administrazio publikoetako karrera profesionala arautzean, hauek zehaztu beharko dira: garapen profesionaleko graduak, gradu horietako bakoitzera iristeko zenbat urte jardun beharko den profesional modura eta graduak egiaztatzeko zer prozedurari jarraitu behar zaion.

5. Karrerako funtzionarioek bermatuta izango dituzte eskubide ekonomiko hauek: euskal administrazio publikoek ezarritako karrera profesionaleko sistemen barruan eskuratu dituztenak edo aitortu zaizkienak. Ondorio horietarako, arauz garatuko da sistema bat, euskal administrazio publiko bakoitzak egiaztaturiko garapen profesionaleko mailak elkarri aitortzeko.

6. Garapen profesionaleko graduak aitortu eta gero, finkatu egingo dira. Dena den, euskal administrazio publikoek, bakoitzak bere karrera profesionaleko ereduen erregulazioan, hau aurreikusi ahal izango dute: salbuespen modura, finkatutako gradua galdu ahal izango dela, bai eta inguruabar horren ondorioak ere.

IV. KAPITULUA.- Barne-sustapena.

91. artikulua.- Karrerako funtzionario eta langile lan-kontratudun finkoen barne-sustapena. 

1. Euskal administrazio publikoetako barne-sustapeneko modalitateak dira:

a) Barne-sustapen bertikala.

b) Barne-sustapen horizontala.

2. Barne-sustapeneko deialdiak gauzatzeko, proba espezifikoak egin ahal izango dira, zeinetan bakarrik parte ahal izango baitute administrazio-eremu bereko karrerako funtzionarioek eta langile lan-kontratudun finkoek. 

3. Barne-sustapeneko probetan parte hartuko badute, baldintza hauek guztiak bete beharko dituzte karrerako funtzionarioek eta langile lan-kontratudun finkoek:

a) Zerbitzu aktiboan edo zerbitzu berezietan egon behar dute jatorrizko kidegoan, eskalan, titulazio-eskakizunik gabeko lanbide-taldean edo talde profesionalean, edo, bestela, egoera hauetakoren batean: familiartekoak zaintzeko eszedentzian, genero-indarkeriagatiko eszedentzian, indarkeria terroristagatiko eszedentzian edo, langile lan-kontratudunen kasuan, nahitaezko eszedentzian.

b) Bi zerbitzu-urte beteta izan beharko dute, karrerako funtzionario edo langile lan-kontratudun finko modura, jatorrizko kidegoan, eskalan, titulaziorik gabeko lanbide-taldean edo talde profesionalean.

c) Kidegora, eskalara edo funtzionarioak taldekatzeko beste edozein sistematara sartzeko behar diren titulua eta gainerako eskakizunak eduki beharko dituzte. 

4. Titulazio-eskakizunik gabeko lanbide-taldeetako funtzionarioek, eskatzen den titulazioa daukatenean, aukera izango dute karrerako funtzionarioen barne-sustapeneko sisteman parte hartzeko.

5. sEnplegu publikoaren eskaintzen deialdietako oinarriek zehaztuko dute zenbat lanpostu huts eskainiko diren barne-sustapenaren bidetik. 

6. Enplegu publikoaren eskaintzen deialdietako oinarriek hau aurreikusi ahal izango dute: barne-sustapeneko txandan hautatutako izangaiek eskatzea artean bete izan duten postua bera eslei dakien destinotzat; betiere, postu horren baldintzak betetzen badituzte. 

7. Funtzionarioak barne-sustapenez iritsiz gero beste kidego edo eskala batetara, hutsik dauden lanpostuetara adskribatuko dira, adierazten dituzten lehentasunak kontuan hartuta, hautaketa-prozesuko behin betiko sailkapenean ageri den hurrenkeraren arabera eta, jakina, lanpostu-zerrendek dena delako lanpostua betetzeko eskatzen dituzten baldintzak beteta. Nolanahi ere, destinoak aukeratzerakoan, lehentasuna izango dute dagokion deialdiko txanda irekitik datozen izangaiekiko.


92. artikulua. Barne-sustapen bertikala. 

1. Barne-sustapen bertikala da: sailkapen profesionaleko azpitalde bateko ─edo, azpitalderik ezean, talde bateko─ edo titulazio-eskakizunik gabeko lanbide-talde bateko kidego edo eskala batetik goragoko hurrengora igotzea, lege honetan ezarritakoaren arabera.

Sailkapeneko "C1" azpitaldeko funtzionarioek, horretarako behar den titulazioa baldin badute, "A" taldeko A2 azpitaldera igotzeko aukera izango dute, "B" taldetik pasatu beharrik gabe.

2. Barne-sustapen bertikala hautaketa-proben bidez gauzatuko da, eta, hala badagokio, merezimenduen balorazioaren bitartez. Kidegoetara, eskaletara edo funtzionarioak taldekatzeko beste sistema batzuetara iristeko proba horiek, bestalde, lehia askearen bidezko sistema irekiko proben eduki bera izan beharko dute. 

3. Zilegi da hautaketa-prozesuan barne-sustapeneko sistemaren bidez parte hartzen dutenak jare uztea proba-motaren bat egitetik, baldin eta egiaztatzen badute dagoeneko proba horiek eginda daudela jatorrizko kidegoan, eskalan edo funtzionarioak taldekatzeko dena delako sisteman, edo lanpostuen eduki funtzionaletik egiaztatzen bada bereganatuta dituztela hautaketa-prozesuan eskatutako ezagutza edo gaitasunak. Erregelamenduz zehaztuko dira hala salbuespen hori aplikatzeko inguruabarrak eta baldintzak, nola hautaketa-prozesuan parte hartzen dutenentzako ondorioak.

93. artikulua. Barne-sustapen horizontala. 

1. Barne-sustapen horizontala da: sailkapen profesionaleko azpitalde bereko edo, azpitalderik ezean, talde bereko kidego edo eskaletara iristea, lege honetan xedatutakoarekin bat.

2. Hauen barruan bakarrik egin ahal izango da barne-sustapen horizontala: “A1”, “A2”, “B”, “C1”, “C2” azpitalde bakoitzaren barruan (edo, halakorik ezean, taldean) eta titulazio-eskakizunik gabeko lanbide-taldetan.

3. Zilegi da hautaketa-prozesuan barne-sustapeneko sistemaren bidez parte hartzen dutenak jare uztea proba-motaren bat egitetik, baldin eta egiaztatzen badute dagoeneko proba horiek eginda daudela jatorrizko kidegoan, eskalan edo funtzionarioak taldekatzeko dena delako sisteman, edo lanpostuen eduki funtzionaletik egiaztatzen bada bereganatuta dituztela hautaketa-prozesuan eskatutako ezagutza edo gaitasunak. Erregelamenduz zehaztuko dira hala salbuespen hori aplikatzeko inguruabarrak eta baldintzak, nola hautaketa-prozesuan parte hartzen dutenentzako ondorioak.

I. KAPITULUA. Funtzionarioen lanpostuak hornitzeko moduak.
 

94. artikulua. Euskal administrazio publikoetako funtzionarioen lanpostuak hornitzea. 

1. Titulu honetan ezarritako prozeduren bidez hornituko dituzte beren lanpostuak euskal administrazio publikoek, printzipio hauek errespetatuta: berdintasuna, merezimendua, gaitasuna, publikotasuna eta gardentasuna. 

2. Honako sistema hauek baliatuko dira euskal administrazio publikoetako lanpostuen behin betiko hornikuntzarako:

a) Lehiaketa. 

b) Izendapen askea.

3. Hauek hartuko dira, berriz, lanpostuak aldi baterako hornitzeko prozeduratzat: 

a) Behin-behineko adskripzioa.

b) Zerbitzu-eginkizuna, lege honek arautzen dizkion modalitateetan. 

c) Osasun-arrazoiengatiko eta lan- eta sexu-jazarpenaren ondoriozko mugikortasuna.

d) Genero-indarkeriagatiko eta indarkeria terroristagatiko mugikortasuna.

e) Euskal administrazio publikoen arteko mugikortasuna.

f) Nahitaez lekualdatzeko diziplina-zehapenaren ondoriozko mugikortasuna.

4. Era berean, lanpostuak hornitzeko prozeduratzat hartuko dira giza baliabideen berresleipena eta birbanatzea.

5. Itzultzeko prozesuetan, behin-behineko adskripzioa baliatuko da, non eta funtzionarioa ez dabilen lanpostua behin betiko hornitzeko prozeduretan lehiaketa bidez edo izendapen askearen bidez. 

6. Funtzionario-izaerara birgaitzeak lanpostu bati behin-behinekoz adskribatzea ekarriko du, baldin eta funtzionario-izaera galtzea badator nazionalitatea galtzetik edo kondena gisa desgaikuntzako zigorra jasotzeagatik, berdin dio nagusia edo erantsia den. Birgaitzea gertatzen bada ezintasun iraunkor berrikusgarriarengatiko erretiroa deklaratu ondoren, funtzionarioa behin betiko itzuliko da erreserbatuta zuen lanpostura.

7. Lanpostu bat hornitzeko, nahitaez bete beharko dira lanpostuen zerrendan edo, hala badagokio, kudeaketa-tresna osagarrietan ezarritako betekizunak eta gainerako baldintza guztiak. Hala ere, salbuespenak aurreikus daitezke lanpostua aldi baterako betetzeko kasuetan ─administrazio publiko bakoitzak ezar ditzake─ edo enplegu publikoa antolatzeko planetan.

8. Lege honetan jasotako lanpostuak hornitzeko prozeduren garapena Eusko Jaurlaritzaren dekretu bidez egingo da. 

9. Postuak hornitzeko deialdiak, berdin dio lehiaketarako edo izendapen askerako diren, eta prozedura horiei bukaera emateko ebazpenak Euskal Herriko Agintaritzaren Aldizkarian edo lurralde historikoetako aldizkari ofizialetan argitaratuko dira, zer lanposturi eragiten dieten: autonomia-erkidegoko administrazio publikoetako lanpostuei edo Euskadiko gainerako administrazio publikoetako lanpostuei. Dena den, lanpostuak hornitzeko deialdiak beste administrazio publiko batzuetako funtzionarioei irekitzen bazaizkie, Euskal Herriko Agintaritzaren Aldizkarian ere argitaratu behar dira, den-denek horren berri izan dezaten. Lehiaketa guztien deialdiak argitaratuko dira euskal administrazio publiko bakoitzaren egoitza elektronikoan.

10. Nolanahi ere, eta estatutu-harremanaren egonkortasuna kaltetu gabe, lanpostu bat okupatzea ez da funtzionarioak eskuratutako eskubidea izango.


95. artikulua. Lanpostu baterako behin betiko adskripzioa galtzea.

1. Karrerako funtzionarioek arrazoi hauek direla eta galduko dute lanpostu baterako behin betiko adskripzioa:

a) Lekualdatze-lehiaketan lortutako postutik mugiaraztea edo edo izendapen askekotik kentzea.

b) Uko egitea, izendapena egin zuen organoak onartuz gero.

c) Lanpostua ezabatzea. 

d) Postua gordetzea ez dakarren administrazio-egoera batera igarotzea.

e) Behin betiko izendatzea beste lanpostu baterako.

2. Kasu guztietan, d) eta e) apartatuetakoetan izan ezik, lanpostu-zerrendan eskatzen zaizkien baldintzak betetzen dituzten lanpostu batera adskribatuko dira langileak behin-behinean, administrazio publiko bakoitzeko karrera profesionaleko sistemarekin bat etorriz eta sistema horri datxezkion bermeekin.

3. Lanpostu bat hornitzeko sistema aldatzeak ez du ekarriko lanpostu horretarako behin betiko adskripzioa galtzea. Hornitzeko modua aldatu zaien lanpostuetan diharduten funtzionarioek lanpostu horietan jarraituko dute, eta, lanpostuotatik kentzeari dagokionez, izendapenerako baliatutako sistemaren arauak nagusituko dira.


96. artikulua. Langile lan-kontratudunek lanpostuak hornitzea eta langile horien mugikortasuna. 

Aplikatzekoak diren hitzarmen kolektiboetan ezarritakoaren arabera egingo da langile lan-kontratudunen lanpostu-hornidura eta mugikortasuna, eta, hitzarmenik ezean, aintzakotzat hartuko da titulu honek araututako sistema, funtzionarioen lanpostu-hornidura eta mugikortasunerakoa. 

97. artikulua. Lanpostuak lehiaketa bidez hornitzea

1. Lehiaketa da lanpostuak hornitzeko prozedura arrunta. 

2. Lanpostuak hornitzeko lehiaketak orokorrak edo espezifikoak izan daitezke. Lehiaketa orokorrak izango dira deitutako lanpostuaren zereginek ez badute behar jakintza edo trebetasun espezifikoa baloratzerik. Espezifikoak izango dira, aldiz, deitutako lanpostuaren zereginek jakintza edo trebetasun espezifikoa baloratzea eskatzen dutenean

3. Lehiaketan, beraz, izangaien jakintzak, trebetasunak, gaitasunak eta jarrerak neurtzen dira, bai eta merezimenduak baloratu ere, lege honen 104. artikuluak aurreikusitako kide anitzeko organo teknikoaren bidez.

4. Euskal administrazio publikoetan sartzeko hautaketa-prozesuetarako deialdiak egin baino lehen, eta alde batera utzita bakoitzaren enplegu publikoaren alorreko planak horri buruz dioena, euskal administrazio publikoek lekualdatze-lehiaketarako deia egingo dute, lege honen 98. artikuluan aurreikusitako baldintzetan.

5. Oro har, lanpostuak betetzeko lehiaketetarako deialdiak egingo dituzte euskal administrazio publikoek, beranduenik hiru urtean behin, aurreko deialdiaren datatik zenbatuta, non eta enplegu publikoa antolatzeko planetan aurreikusitakoek justifikatzen ez duten epe hori gainditzea.

[bookmark: _Toc294186780]98. artikulua. Lehiaketarako deialdia

1. Lanpostuak hornitzeko lehiaketetarako deialdiek lanpostu hauek har ditzakete: lanpostu guztiak; arlo jakin edo sektore espezializatu bateko lanpostuak; kidego, eskala edo titulazio-eskakizunik gabeko lanbide-talde bateko edo gehiagoko lanpostu hutsak, edo postu- edo merezimendu-tipologia batekoak, edo lanpostu jakin batzuk. Betiere, zerbitzu-beharrak kontuan izanda. 

2. Nolanahi ere, postu huts hauek ere sartu beharko dituzte euskal administrazio publikoek lanpostuak hornitze aldera antolatutako deialdietan: funtzionarioek behin-behineko adskripzioan eta zerbitzu-eginkizunetan betetzen dituztenak. 

3. Lehiaketetarako deialdiek informazio hau jaso beharko dute, gutxienez: 

a) Hornitu beharreko postuen izena, kokapena eta ordainsariak, eta, hala badagokio, postuen lanaldi-araubidea.

b) Lanpostuan jarduteko bete beharrekoak, lanpostuen zerrendan jasotakoak besterik ezin daitezke izan, eta, hala badagokio, enplegu publikoa antolatzeko tresna osagarrian jasotzen direnak.

c) Merezimenduen baremoa; bertan adieraziko da zer proba espezifiko sar daitekeen eta, hala badagokio, proba gainditzeko eskatzen den gutxieneko puntuazioa.

d) Izangaiak baloratzeaz arduratuko den organoaren osaera.

e) Eskabideak aurkezteko epea: inola ere ez da izango 10 egun baliodun baino laburragoa.


4. Funtzionario hauek har dezakete parte lanpostuak hornitzeko deialdietan: zerbitzu aktiboan, zerbitzu berezietan eta lege honetan jasotako eszedentzia-egoeretan daudenak, bai eta beste administrazio publiko batzuen zerbitzuan dihardutenak edo funtziogabetze ez-irmoa dutenak ere, baldin eta egoera horietan egon behar zuten denbora bete badute. 

5. Behin-behineko adskripzioa duten funtzionarioek, egoera horretan dirauten bitartean, nahitaez hartu beharko dute parte bere kidego, eskala edo funtzionario-taldeko lanpostuak hornitzeko lehiaketetan. Ez badute parterik hartzen, ofizioz eta behin betiko esleituko zaie postu bat, deialdian ezarritako irizpideen arabera. 

6. Funtzionarioren batek posturik lortuz gero lehiaketaren bitartez, ezingo du hurrengo bi urteetan deitutako deialdietan parte hartu. Nolanahi ere, denbora-muga hori ez da aplikatuko funtzionarioak lanposturako adskripzioa galduz gero lanpostutik mugiarazi dutelako edo lanpostua ezabatu delako.

7. Langileen ordezkaritzarekin negoziatuko dira hauek: deialdia eta lehiaketan sartu beharreko postuen zehaztapena, lanpostu bakoitzean baloratu beharreko faktoreei zenbateko proportzioa eman eta deialdian sartu beharreko informazioa.

[bookmark: _Toc294186805]99. artikulua. Lehiaketetarako deialdi bateratua. 

Enplegu Publikoa Koordinatzeko Euskadiko Batzordeak proposatuta, euskal administrazio publikoek badute lanpostuak hornitzeko prozesu bateratuak egitea, administrazio publiko batzuk hartuta.

100. artikulua. Lehiaketen balorazioa eta arau osagarriak. 

1. Lanpostuak hornitzeko lehiaketetan, bereziki baloratuko da izangaiaren gaitasunak noraino egokitzen zaizkion lanpostuaren profil funtzionalari. Edonola ere, hauek baloratuko dira: 

a) Jardunaren ebaluazioaren emaitzak, halakorik egin bada. 

b) Esperientzia antzeko lanpostuetan edo arlo funtzional bereko lanpostuetan. 

c) Dagozkion tituluak, betiere deitutako lanpostuarekin erlazionatuta badaude. 

d) Prestakuntza- eta hobekuntza-ikastaroak, deialdiaren xedeko lanpostuari egokitzen bazaizkio. 

e) Euskararen ezagutza-maila egiaztatua, euskara jakitea bete beharreko baldintza ez bada.

f) Funtzionarioek bere karrera profesionalean lortutako garapen profesionaleko gradua edo graduak, alde batera utzita lanpostu horretan jarduteko ezinbestekotzat eskatzen direnak.  

2. Aurreko apartatuan aurreikusitakoa gorabehera, hauek ere balora daitezke lanpostuak hornitzeko lehiaketetan: hizkuntzak jakitea, irakaskuntza eta ikerketa, proiektu eta batzordeetan parte hartu izana, prestakuntza eta Administrazioaren plan estrategikoen barruko beste jarduera batzuk.

3. Izangaiak lanpostura egokitzen diren baloratzeko, bakoitzaren merezimenduak baloratzeaz gain, honako bitarteko hauetatik edozein erabiltzeko aukera izango da: 

a) Jakintza-probak

b) Hobekuntzako proiektuak prestatu eta proiektuotan parte hartu izana, eta dena delako lanpostu horretako zerbitzuak eta prozedurak modernizatu, berritu eta optimizatzeko helburua duten memoriak aurkeztea.

c) Gaitasuna eta ahalmen kognitiboa neurtzeko probak.

d) Trebetasunak badituela erakusteko ariketak eta simulazioak

4. Hau ere zehaztu ahalko da deialdietan: merezimenduen balorazioan gutxieneko puntuazioa lortu behar dela deialdiko lanpostura iristeko.


[bookmark: _Toc294186781]101. artikulua. Lanpostua lehiaketa bidez lortu duten funtzionarioak lanpostutik mugiaraztea. 

1. Lehiaketa bidez lortu zuen lanpostuan ari den funtzionarioa bere postutik mugiaraz dezakete honelako gorabeheraren bat gertatuz gero: 

a) Gerora gertatutako arrazoiak, lanpostuaren edukia aldatu izanaren ondorio badira eta horrek deialdiaren oinarri izan ziren premisak aldatzen baditu. Aldaketa horrek bere isla izan behar du lanpostu-zerrendan edo, hala badagokio, kudeaketako tresna osagarrian.

b) Bere errendimendua nabarmen eskasa izatea eta inhibiziorik ez ekartzea emandako atazak betetzean.

c) Jardunaren ebaluazioa eginda, modu fede-emailean egiaztatzea funtzionarioa ez dela funtzionalki ondo egokitzen lanpostuaren eskakizun berrietara, eta gabezia horiek ez izatea prestakuntza-prozesu bitartez konpontzeko modukoak, edo, behin prestakuntza-prozesua eginda, funtzionarioak ez gainditzea haren eskakizunak.

d) Modu fede-emailean egiaztatzea, arauz ezarritakoaren arabera egiaztatu ere, aitortuta daukan gradu profesionalak ez duela ziurtatzen lanpostu horri lotutako zereginak behar bezala egiteko gauza denik, postu hori eskuratu zuenetik egindako lehenengo jardunaren ebaluazioaren ondoren.

e) Lanpostuaren amortizazioa, sektore publikoaren ekonomia-, teknika-, antolamendu- edo ekoizpen-inguruabarren ondorioz.

f) Eta lege honetan aurreikusitako beste kasu batzuk, baldin eta berekin badakarte giza baliabideak berresleitu edo birbanatzeko prozedurak, lanpostuen berradskripzioa edo mugiarazteko beste edozein neurri, enplegu publikoa antolatzeko planen ondoriozkoa.

2. Lanpostutik mugiarazteko egin behar direnak ─aurreko apartatuaren e) letrako kasuan salbu, berezko prozedura izango duelako─: aldez aurretik, aldebiko espedientea; izendapena egin zuen organoaren ebazpen arrazoitua, interesdunari entzunaldia eskaini ondoren, eta dagokion ordezkaritza-organo unitarioari ere entzunda. 

3. Funtzionarioren batek lehiaketa bidez lortutako lanpostua uzten badu artikulu honen lehenengo apartatuan aurreikusitako kausengatik, eta ez badu beste lanposturik lortzen, lehiaketa bidez edo izendapen libre bidez, behin-behinekoz adskribatuta geratuko da, lege honek aurreikusitakoaren arabera. 

102. artikulua. Izendapen askea, lanpostuak hornitzeko sistema. 

1. Deialdi publiko bidez egindako izendapen askea erabiltzen denean, organo eskudunak hautagaien egokitasunari eta konpetentziei begiratu behar die era diskrezionalean, lanpostuan jardun ahal izateko eskatu diren betekizunei dagokienez 

2. Lanpostu hauek bakarrik bete daitezke izendapen askeko sistemaren bitartez: lanpostu-zerrendetan hornitzeko modu hori erreserbatu zaienak, erantzukizun berezia dutelako, baldin eta zuzendaritzako langile publiko profesionalei erreserbatu ez bazaizkie, bai eta lanpostuan jarduteko konfiantza pertsonal berezia eskatzen dutenak ere.

Zehazki, izendapen askeko sistemaren bidez horni daitezke:

a) Euskal Autonomia Erkidegoaren Administrazioko zuzendariordetzen eta lurralde-ordezkaritzen titularren postuak.

b) Erantzukizun bereziko postuak, zuzendaritza-izaerarik gabeak; betiere, mendetasun hierarkikorik ez badute funtzionarioei gordetako beste lanpostu batekiko.

c) Goi-kargudunaren idazkari postuak, berdin dio goi-kargudunak Euskal Autonomia Erkidegoko Administraziokoak diren, edo gainerako euskal administrazio publikoetako kargudun publikoak, hautaketa nahiz izendapen bidezkoak.

d) Agintarien zaintzako jarduerak garatzen dituzten lanpostuak.

e) Salbuespen izaeraz eta duten erantzukizuna berezia dela eta, lanpostu-zerrendetan halakotzat zehaztutako lanpostuak.

3. Halakoetan, organo teknikoak zerrenda bat prestatuko du, dena delako lanpostuaren monografiak eskatzen dituen konpetentziak egiaztatzen dituzten langileek osatua, eta izendapena egiteko eskumena daukan organoari proposatuko dizkio zerrenda horretatik bost pertsona, gehienez, lanpostu hori behar bezala betetzeko egokiak eta konpetentzia profesionalekoak denak. Gero, izendapena egiteko organo eskudunak nahieran aukeratuko du, bost horietatik, lanpostua beteko duena.

4. Izendapen askea jaso duen funtzionarioak beste postu baten titulartasun badu, hala lehiaketaz nola karrerako funtzionariotzara iristeko prozesu egokiaren ondorengo destino-esleipenez lortua, postu horren erreserbari eutsi ahal izango dio, bere Administrazioaren barruan, lege honen 118.5 artikuluak aurreikusitakoa ahaztu gabe. 

Euskal administrazio publikoek zehaztuko dute zer inguruabar eta baldintzatan gerta litekeen erreserba hori, eta hauek hartuko dituzte kontuan horretarako: dagokion lanpostu-zerrendan zenbat postu dagoen izendapen askeko, postu horien ezaugarriak eta administrazio edo erakunde bakoitzaren antolaketa-eredua. Enplegu publikoa antolatzeko planek edo antzeko tresnek ezarriko dute zer baldintzatan gorde dakiokeen jatorrizko lanpostua izendapen askeko beste postu batera igarotzen denari.

5. Euskal Autonomia Erkidegoaren Administrazioko zuzendariordetzen eta lurralde-ordezkaritzen titular-postuetarako izendapen askeak hau ekarriko du: interesdunak duen postua gordetzea, haren titulartasuna lortua badu hala lehiaketaz nola karrerako funtzionariotzara iristeko prozesu egokiaren ondorengo destino-esleipenez.

6. Gradua finkatzearen edo karrera profesionalaren ondorioetarako, izendapen askez betetako lanpostua hartuko da kontuan.


103. artikulua. Funtzionarioak izendapen askeko lanpostuetatik kentzea.

Hornitzeko modua izendapen askea duten lanpostuen titularrak lanpostutik kendu ahal izango dituzte era diskrezionalean. 


IV. KAPITULUA. Lanpostuak hornitzeko organo teknikoak. 

104. artikulua. Lanpostuak hornitzeko organo teknikoak.

1. Administrazio publiko bakoitzean enplegu publikoaren eskumena duen organoari dagokio hornitzeko organo teknikoa osatuko duten pertsonak izendatzea. 

2. Organo horren osaerak printzipio hauek errespetatuko ditu: kideen inpartzialtasuna, objektibotasuna, profesionaltasuna eta espezializazioa. Era berean, hautaketa organoen osaerak orekatua behar du trebakuntza, gaitasun eta prestakuntza aproposak dituzten emakumeen eta gizonen presentziaren aldetik, non eta oreka hori ezinezkoa dela justifikatzen ez den. Ordezkaritza orekatutzat joko da hornikuntza-organo teknikoan sexuetariko bakoitzak gutxienez ehuneko berrogeiko ordezkaritza izatea.

3. Lanpostuak hornitzeko organo teknikoen kideetako batek, gutxienez, prestakuntza edo esperientzia izan beharko du enplegu publikoaren alorreko hautatze-lanetan.

4. Salbuespen gisa, dena delako administrazioak egoki ikusten baldin badu adituren baten iritzia biltzea lanpostuaren bereizgarriak direla-eta, hautaketako organo teknikoek aukera izango dute kanpoko aholkulariengana jotzeko, eta aholkulari horiek txostena baino ez dute egin beharko, hautagaiak egoki diren-edo bete beharreko postuetarako. Ez dute ez hizpiderik ez botorik izango ebazpen-proposamenaren aurreko eztabaidetan. 

[bookmark: _Toc321914570]V. KAPITULUA. Lanpostuak hornitzeko beste prozedura batzuk.

105. artikulua. Behin-behineko adskripzioa.

1. Euskal administrazio publikoetako funtzionarioei honelakoetan emango zaie behin-behineko adskripzioa:

a) Lehiaketa bidez lortutako lanpostutik mugiarazten dituztenean.

b) Izendapen askeko lanpostutik kendu eta gero, betiere lehiaketa bidez lortutako lanposturen bat erreserbatuta ez badu.

c) Lanpostuan jarduteari uko egiteagatik, izendapena egin zuen organoak ukoa onartu eta gero.

d) Birgaitze kasuetan, baldin eta nazionalitatea galtzetik badator edo desgaikuntzako zigorra jasotzeagatik, berdin dio nagusia edo erantsia den, funtzionarioak hala eskatzen duenean aldez aurretik.

e) Funtzionarioa ari zen lanpostua eta destinoa ezabatzearen ondorioz, lege honen 112. artikuluan aurreikusitako kasuan izan ezik.

f) Zerbitzu-aktibora itzuliz gero, lanpostua eta destinoa erreserbatzea ez dakarren administrazio-egoeratik etorrita.

g) Behin-behineko adskripzioa ondoriorik gabe geratu denean artikulu honen 6. apartatuaren a) eta b) letretan aurreikusitako kasuetan.

h) Postua behin betiko hornitzen denean edo titularra itzultzen denean.

2. Aurreko apartatuko gorabeheraren batek eragindako funtzionarioa behin-behinekoz adskribatzeko, funtzionarioaren kidego eta eskalako edo titulazio-eskakizunik gabeko lanbide-taldeko beste lanpostu eta destino bat baliatuko da. Funtzionarioak, jakina, bete egin beharko ditu postu horretarako baldintzak.

Behin-behineko adskripzioaren sorburu direnean lanpostutik mugiaraztea, lanpostua uztea edo lanpostua eta destinoa ezabatu edo aldatzea ─artikulu honen lehenengo apartatuan aipatuak─, gorabehera hori gertatu eta hurrengo egunetik aurrera izango ditu ondorioak behin-behineko adskripzioak. Uko eginez gero, behin-behineko adskripzioak ondorioak izango ditu izendapena egin zuen organoak ukoa onartu zuen egunaren hurrengotik aurrera.

3. Lanpostu berria esleitzerakoan, euskal administrazio publiko bakoitzaren karrera profesionaleko sistema bete beharko da, eta sistema horren bermeak atxiki, aintzat harturik lege honen 157.2 eta 158.2 artikuluetan ezarritakoak.

4. Funtzionarioek lanpostu batean behin-behinekoz diharduten bitartean, lanpostu horri izendatutako ordainsari osagarriak jasoko dituzte, eta, betiere, finkatutako gradu pertsonalari edo garapen profesionalaren mailari dagozkionak. 

5. Era berean, behin-behineko adskripzioaren arrazoia baldin bada lehengo lanpostua kendu izana edo lehengo lanpostuaren edukia gerora aldatzeagatik mugiarazi izana funtzionarioa, berme hauek aitortuko zaizkio:

a) Postu berriari esleitutako ordainsariak txikiagoak badira utzitako lanpostuari dagozkionak baino, funtzionarioak aldi baterako osagarria jasoko du diferentziagatik.

Osagarri horri eutsiko zaio behin betiko destinoa lortu arte.

Horretarako, eta osagarri hori jasotzeari eusteko, ukitutako funtzionarioak nahitaez hartu beharko du parte lege honen 98.5 artikuluan aurreikusitako baldintzak betetzen dituzten lekualdatze-lehiaketa guztietan, eta eskainitako destinoetatik eslei dakizkiokeen guztiak eskatu beharko ditu.

b) Funtzionario horiek, era berean, lehentasunezko eskubide hau izango dute egingo den hurrengo lehiaketan, eta behin bakarrik: udalerri berean, kidego, eskala edo titulazio-eskakizunik gabeko lanbide-taldeko lanposturen bat betetzea, kendutako edo aldatutako lanpostuaren destino-osagarri berdina edo baxuagoa duena.

6. Postu bati behin-behinekoz adskribatzea ondoriorik gabe geratuko da kasu hauetan:

a) Lanpostua erreserbatuta zuen funtzionarioa zerbitzu aktibora edo lanpostura itzultzea.

b) Postua behin betiko hornitzea edo kentzea.

c) Behin-behinean adskribatutakoa beste lanpostu batera joatea, behin-behinekoz edo behin betiko, edo zerbitzu aktiboa ez den beste egoera batera igarotzea.

106. artikulua. Zerbitzu-eginkizuna. 

1. Premia larria eta atzera ezina denean, aukera dago funtzionarioei zerbitzu-eginkizuna esleitzeko, beren lanpostua erreserbatuta dutela; esleitu ere, bere kidego, eskala, titulazio-eskakizunik gabeko lanbide-talde edo talde profesionaleko lanpostuetan jardutea, edo adskribatuta dauden postuaren berezko eginkizunez bestelakoak.

2. Euskal administrazio publikoek tresna edo baliabide egokiak izango dituzte ohiko zerbitzu-eginkizunak azkar eta modu objektiboan hornitzeko, eta haietan kontuan izan beharko dira deialdiaren xedeko postuari dagozkion merezimenduak. 

3. Zerbitzu-eginkizun arrunta borondatezkoa da. 

4. Diharduen lanpostuari ezarritako ordainsariak jasoko ditu zerbitzu-eginkizunetako funtzionarioak. 

5. Zerbitzu-eginkizuna ematen bada lanpostu bati bereziki esleitu gabeko zeregin berezietan jarduteko, edo zereginok esleituta dituzten lanpostuetako titularrek egoeraren arabera bete ezin dituztenetarako, funtzionarioak bere lanpostuari ezarri zaizkion ordainsariak jasoko ditu, gutxienez. 

6. Euskal administrazio publikoen esku egongo dira, besteak beste, lanpostu batean zerbitzu-eginkizunetan jarduteko gehieneko denbora bat ezartzea, orobat erabakitzea gutxienez zenbat denbora igaro behar den zerbitzu-eginkizuna esleitzen denetik lanpostuak zerbitzu-eginkizunetan hornitzeko beste prozesu batean parte hartzeko aukera izan arte.


107. artikulua. Beste administrazio publiko baterako zerbitzu-eginkizuna. 

1. Funtzionarioak berak badauka, hala nahi badu, beste administrazio publiko bateko lanpostu bat zerbitzu-eginkizunean betetzerik, bere lanpostua gordeta daukala. Zerbitzu-eginkizun honek urtebeteko muga izango du, baina luzatu egin daiteke, la urterako gehienez ere. Zerbitzu-eginkizun hori amaituko da, ezarritako epe horiek agortzeagatik ez ezik, emandako zerbitzu-eginkizunak eragindako administrazio publikoetatik edozeinek espresuki eta arrazoiak emanez hala erabakitzen duenean ere. 

2. Beste administrazio publiko batean zerbitzu-eginkizunetan daudenak administrazio horrek ezarritako lan-baldintzen mende geratuko dira, salbu eta karrera profesionalari eta zerbitzutik kentzearen zehapenari dagozkionetan. 

3. Beste administrazio publiko batean zerbitzu-eginkizunetan dauden funtzionarioek benetan betetako postuari dagokion ordainsaria jasoko dute.


[bookmark: _Toc294186791]108. artikulua. Lankidetza-programetako zerbitzu-eginkizuna. 

1. Badago zerbitzu-eginkizuna adosterik lankidetza-programetan edo -misioetan boluntario jarduteko, lanpostua erreserbatuta eta 6 hilabetetik beherako aldian, antolamendu, erakunde edo gobernuen zerbitzura; betiere, bi erakundeek horretarako interesa baldin badute, eta aldez aurretik justifikatuta erakundeok ezin dituztela beren zerbitzuko langileekin bete eginkizunetan eman nahi dituzten funtzioak.

2. Zerbitzu-eginkizunetarako ebazpenak xedatuko du zer ordainsari jasoko den, jatorriko postukoa ala xedeko postukoa. 

109. artikulua. Nahitaezko zerbitzu-eginkizuna. 

1. Nahitaezko zerbitzu-eginkizuna erabaki daiteke borondatezkoa ezinezkoa denean, eta, betiere, presako eta atzeraezineko kontua bada zerbitzua emateko.

2. Nahitaezko zerbitzu-eginkizuna ebazteari dagokionez, kontuan hartu behar dira funtzionarioaren inguruabar objektiboak, bai eta, bereziki, bete beharreko lanpostuen behar funtzionalak ere, Eusko Jaurlaritzaren dekretu bidez ezarriko baitira erregelamenduz. Nolanahi ere, entzunaldiaren izapidea eskainiko zaio eragindako funtzionarioari, eta informazioa eman langileen ordezkaritzari.

3. Nahitaezko zerbitzu-eginkizunek urtebete iraungo dute, gehienez, eta urtebetez luza daitezke ezinezkoa gertatuz gero lanpostua arauz hornitzea, eta ezingo dira amaitu zerbitzu-eginkizuna enkargatu zaion funtzionarioak uko egiteagatik. 

4. Zerbitzu-eginkizunetan betetako lanpostuak ordainsari txikiagoa badu jatorrikoak baino, interesdunak aldi baterako osagarria jasoko du, diferentzia berdintzeko, egoera horretan dirauen bitartean. 

5. Nahitaezko zerbitzu-eginkizuna eman zaiola eta, funtzionarioak bizilekua aldatu behar badu, kalte-ordaina jasotzeko eskubidea izango du: horretarako legez ezarritakoa, hain zuzen.

[bookmark: _Toc294186793]110. artikulua. Zerbitzu-eginkizuna, proiektuak abiarazteko eta lanpostu bati bereziki esleitu gabe dauden eginkizun berezietan jarduteko.

1. Zerbitzu-eginkizuna baldin bada izaera bereziko atazak eta dagokion gobernu-organoak onartutako programak, proiektuak edo planak egiteko edo lanpostu bati bereziki esleitu gabeko funtzio berezietan jarduteko, bi urte iraungo du, gehienez, eta bi urte gehiago luza daiteke. Deialdia egin duen administrazioak hauek zehaztuko ditu: agindutako funtzioak, hornitzeko baldintzak eta ordainsariak. 

Deialdia, hura justifikatzen duten ataza bereziak, programak, proiektuak eta planak publikoak izango dira, orobat ordainsariak.

2. Funtzionarioak ordainsari hauek jasoko ditu: proiektua onartu duen gobernu-organoaren erabakian ezarri direnak agindutako funtzioak betetzeko. 

111. artikulua. Zerbitzu-eginkizunak amaitzeko arrazoiak. 

Lanpostuak behin-behinekoz betetzeko zerbitzu-eginkizunek beti edukiko dute aldi baterako izaera, eta arrazoi hauengatik amaituko dira: 

a) Lanpostua erreserbatuta zuen funtzionarioa zerbitzu aktibora edo lanpostura itzultzea.

b) Lanpostua behin betiko hornitzea edo karrerako funtzionario bat behin-behinekoz adskribatzea. 

c) Zerbitzu-eginkizunak ekarri zituzten urgentziazko premia atzeraezinak desagertutzat jotzea. 

d) Zerbitzu-eginkizuna hartu duenak uko egitea ─onartu egin behar diote─, salbu eta nahitaezko zerbitzu-eginkizuna denean. 

e) Berariazko ezeztapena: arrazoitua behar du. 


f) Zerbitzu-eginkizunetarako emandako epea amaitzea. 


112. artikulua. Giza baliabideen berresleipena.

1. Lanposturen bat ezabatuz gero enplegu publikoa antolatzeko plan bat aplikatzearen ondorioz, karrerako funtzionarioei eta langile lan-kontratudun finkoei beste lanposturen bat emango zaie destinotzat, giza baliabideak berresleitzeko prozeduraren bidez eman ere. Giza baliabideen berresleipenaren bitartez eskuratutako lanposturako adskripzioa behin betikoa izango da. 

1. Berresleipenak bizilekua aldatzea dakarrenean, eragindako langileek kalte-ordainerako eskubidea izango dute, gaiari buruzko arauetan ezarritakoa.

1. Euskal administrazio publikoek irizpide objektiboekin arautuko dute bere langileak berresleitzeko prozedura, langileen esperientzia, prestakuntza eta kualifikazioa kontuan hartuta. Berrorientazio profesionalerako proiektuak definitu ahalko dira, beste eremu funtzional batzuetako edo Administrazioko beste sektore batzuetako postuetan jarduteko. Era berean, berresleipena aldi baterako izan daiteke, administrazio bakoitzaren beharrizanen arabera.


113. artikulua. Giza baliabideen birbanatzea.

1. Giza baliabideen birbanatzea enplegu publikoa antolatzeko plan baten edo neurri zehatz batzuen ondoriozkoa izango da, eta behar bezala arrazoitua egongo da. Enplegu publikoaren eskumena duen organoaren ekimenez, lanpostu ez-berezituetara adskribatutako funtzionarioak edo langile lan-kontratudun finkoak eraman daitezke, interesdunari entzun eta gero, antzeko ezaugarriak dituzten beste lanpostu huts batzuetara; betiere, zerbitzu-beharrak direla eta edo erakundeko giza baliabideak optimizatze aldera. Horretarako, antzeko lanpostutzat hartzen dira lanpostuen monografietan pareko funtzioak izendatuta dituztenak, hornikuntzari dagokionez antzekoak direnak eta, hasieran betetzen zen lanpostuarekin konparatuta, jasotako ordainsarietan ehuneko hamarreko alderik ez daukatenak, ez gora eta ez behera. 

Giza baliabideen birbanatzearen bitartez esleitutako postuak ez du ekarriko udalerriz aldatzea, salbu eta eragindako pertsona ados dagoenean. Nolanahi ere, karrerako funtzionarioari edo langile lan-kontratudun finkoari bizilekua aldatzen badiote zerbitzuen birbanaketaren ondorioz, eskubidea izango du kalte-ordainak jasotzeko, gaiari buruzko arauetan kontzeptu horrengatik ezartzen direnak.

2. Eragindako langileak zer adskripzio-mota zuen aurreko postuan, hori bera izango du berrian.

3. 98.6. artikuluak aipatutako urteen zenbaketa hemendik hasiko da: karrerako funtzionarioa edo langile lan-kontratudun finkoa behin betiko sartu zenetik giza baliabideen birbanatzea aplikatu baino lehen betetzen zuen lanpostura.

VI. KAPITULUA. Funtzionario publikoen mugikortasuna. 

114.- artikulua. Genero-indarkeriagatiko edo lan- edo sexu-jazarpenarengatiko mugikortasuna.

1. Genero-indarkeriaren biktima diren emakumeek, ordura arte lanean ziharduten udalerrian zuten lanpostua utzi behar dutenean, dagokien babesa edo gizarte-laguntza integrala benetan jaso dezaten, eskubidea izango dute beste lanpostu batera aldatzeko. Lanpostu hori emakumearen kidego, eskala, titulazio-eskakizunik gabeko lanbide-talde edo kategoria profesionalekoa izango da, aurreko lanpostuaren antzeko ezaugarriak izango ditu, eta ez du zertan izan bete beharreko lanpostu huts. Administrazio publiko eskudunak, edonola ere, udalerri berean edo interesdunak berariaz eskatutako udalerrietan hutsik dauden lanpostuen berri eman beharko dio emakumeari.

Lekualdaketa hori nahitaezko lekualdaketatzat joko da. 

2. Genero-indarkeriarekin zerikusia duten jarduketa eta prozeduretan biktimen intimitatea babestuko da; batez ere, haren datu pertsonalak, haren ondorengoenak eta haren zaintza edo babespean den beste edozeinenak. 

3. Euskal administrazio publikoek hitzarmenak egin ditzakete elkarren artean, mugikortasuna bermatzeko artikulu honetan jasotako kasuetan.

4. Euskal administrazio publikoek aurrekoen pareko neurriak hartu ahal izango dituzte lan- edo sexu-jazarpenaren biktima diren emakumeentzat.

115. artikulua. Indarkeria terroristagatiko mugikortasuna.

1. Terrorismoaren Biktimei Aitorpena eta Erreparazioa Egiteko ekainaren 19ko 4/2008 Legearen 24. artikuluan aipatutako enplegatu publikoek, ekintza terroristen ondoriozko kalte pertsonal fisiko edo psikofisikoen edo mehatxuen biktima diren neurrian, eskubide hau izango dute, euren baldintzak eta gorabeherak kontuan hartuta horretarako premia dutela arrazoi eta guzti egiaztatzen denean: beren kidego, eskala edo titulazio-eskakizunik gabeko lanbide-talde edo talde profesionaleko beste lanpostu batera aldatzekoa. 

2. Lekualdatzeko eskubidearen helburua izango da biktimen osotasuna babestea eta dagokion laguntza erraztea. Era berean, indarkeria terroristarekin zerikusia duten jarduketa eta prozeduretan, eragindako pertsonen intimitatea babestuko da; batez ere, haien datu pertsonalak. 

3. Lekualdaketa hori nahitaezko lekualdaketatzat joko da.

116. artikulua. Osasunagatiko mugikortasuna.

1. Enplegatu publikoak beste lanpostu batetara adskriba daitezke, baldin eta osasun-arrazoiek lanpostu horretako eginkizunak burutzea galarazi edo larri zailtzen badizkiete. 

2. Lekualdaketak zerbitzu medikoaren txostena beharko du, bai eta enplegu publikoaren ardura duen sail edo unitatearena ere, eta, gainera, baldintzapean egongo da: aurrekontu-zuzkidura duten lanpostu hutsak egon behar dira, eta jatorrizko postuaren maila eta lanpostu-osagarri berdinak edo baxuagoak izan behar dituzte. Eragindakoak, gainera, lanpostua betetzeko gainerako baldintzak konplitu beharko ditu. 

3. Osasunagatiko mugikortasuna 2 urterako izango da, gehienez. Hala ere, beste horrenbeste denborako luzapenak eman daitezke, baldin eta medikuaren txostenaren bidez egiaztatzen bada mugikortasun hori emateko arrazoiek bere horretan dirautela. 

4. Osasunagatiko mugikortasunarekin zerikusia duten jarduketa eta prozeduretan, eragindako pertsonen intimitatea babestuko da; batez ere, haien datu pertsonalak. 

5. Euskal administrazio publikoek zehaztuko dute zer prozedura eta betekizun ezarri osasunagatiko mugikortasuna emateko eta ebazteko.

117. artikulua. Nahitaez lekualdatzeko diziplina-zehapenaren ondoriozko mugikortasuna.

1. Nahitaez lekualdatzeko diziplina-zehapena jaso duen funtzionarioa kenduko egingo dute diziplina-prozeduraren xedeko gertaerak egin zituen unean betetzen zuen lanpostutik, eta, zehapena betetzen hasten denean, bere kidego edo eskalako edo titulazio-eskakizunik gabeko lanbide-taldeko lanpostu batera adskribatuko da.

2. Zehapena betetzen ari den aldian, ezingo du parte hartu utzarazi zioten lanpostu hori hornitzeko prozesuetan, eta, zentro organikoz aldatzera zigortu badute, ezta zentro organiko horretako lanpostuak betetzeko prozesuetan ere.

3. [bookmark: _Toc294186806]Behin zehapena beteta, berriro adskribatuko da nahitaezko lekualdaketaren diziplina-zehapena aplikatu aurretik betetzen zuen lanpostura, baldin eta haren titularra bada.

118. artikulua. Euskal administrazio publikoen arteko mugikortasuna. 

1. Enplegatu publikoek aukeran dute parte hartzea euskal administrazio publikoetako lanpostuak behin betiko edo aldi baterako hornitzeko prozesuetan, dagokien lanpostu-zerrendan agertzen diren lanpostuetan; edo, zuzendaritzako langileen kasuan, lanpostu-zerrendaren antzeko antolaketa-tresnetan agertzen diren lanpostuetan. 

2. Nolanahi ere, lanpostuak hornitzeko prozeduretan parte hartzeko, karrerako funtzionarioek, langile lan-kontratudun finkoek edo zuzendaritzako langile profesionalek behar bezala egiaztatu behar dituzte lanpostu bakoitzerako ezarritako baldintzak eta betekizunak, dagokion deialdian ezarritako gainerako baldintzak bete, eta, hala badagokio, deialdiaren xedeko lanpostua betetzeko eskatutako probak edo eskakizunak gainditu.

Horrez gain, karrerako funtzionarioei dagokienez, hau eska daiteke mugitu ahal izateko: funtzionario-talde baliokide batekoa izatea, Enplegu Publikoa Koordinatzeko Euskadiko Batzordearen proposamenez prestatuko den euskal legerian jasotakoaren arabera. 

3. Euskal administrazio publikoek hitzarmenen bitartez sustatuko dute, Enplegu Publikoa Koordinatzeko Euskadiko Batzordeak prestaturiko analisiarekin bat etorrita, hala badagokio, beren enplegatu publikoen administrazioarteko mugikortasuna, eta pertsonal-sistemen arteko konbergentzia-prozesu bati ekingo diote, alderdi hauek aintzat hartuta, adibidez: lanpostuen antolaketa, analisi funtzionalak, arlo funtzionalen zehaztapena, ordainsariak eta lan-baldintzak arian-arian parekatzea, ahaztu gabe, jakina, euskal funtzio publikoari buruzko arauek funtzionarioen taldekatzeen alorrean ezar ditzaketen baliokidetzak. 

4. Nolanahi ere, deialdia egin duen administrazio publikoko enplegatu publikoek eskubidea izango dute baldintza berberetan parte hartzeko hauetan: lanpostuak hornitzeko deialdietan edo zuzendaritzako langileak izendatzeko prozeduretan, beste administrazio batzuetako enplegatu publikoei eskaintzen zaizkienetan, alegia. 

5. Karrerako funtzionarioek, beste euskal administrazio publikoren batean behin betiko destinorik lortuz gero lege honek lanpostuak hornitzeko aurreikusi prozeduren bitartez, egoera eta araubide juridiko hau izango dute:

a) Sorburu-administrazioarekiko, beste administrazio publiko batzuen zerbitzuko administrazio-egoeran geratuko dira.

b) Xede-administrazioan integratuko dira, eta karrera profesionala egin eta lanpostuak hornitzeko prozeduretan parte hartu ahal izango dute, gainerako langileen baldintza berberetan.

c) Lehiaketaren bitartez lortutako lanpostua kenduz gero edo halako lanpostu batetik mugiaraziz gero, xede-administrazioan jarraituko dute, eta administrazio horrek berak esleitu beharko dizkie lanpostu bat, administrazio horretan karrerarako eta lanpostuak hornitzeko indarrean dauden sistemen arabera.

d) Funtzionarioek izendapen askez lortutako postua utziz gero, xede-administrazioak gehienez ere hilabeteko epea izango du, kargu-uztea eta hurrengo egunetik aurrera, funtzionarioak administrazio bereko beste lanpostu batera atxikitzea erabakitzeko ala atxikipenik egingo ez duela jakinarazteko. Nolanahi ere, hau ulertuko da aldi horrek dirauen bitartean: administrazio horren zerbitzu aktiboan jarraitzen dutela, ondorio guztietarako.
Epe hori igaro eta beste lanpostu batera atxikitzea erabaki ez bada, edota atxikipenik izango ez delako komunikazioa jasotzen bada, eragindako funtzionarioek gehienez hilabeteko epean eskatu beharko dute zerbitzu aktibora itzultzea, sorburu-administraziora, zeinak lanpostu bat esleituko baitio administrazio horretan karrerarako eta lanpostuak hornitzeko indarrean dauden sistemen arabera, itzultzea eskatu zen egunetik aurrerako ondorio ekonomiko eta administratiboekin.
Adierazitako epean ez badute eskaririk egiten zerbitzu aktibora itzultzeko, ofizioz deklaratuko dituzte norberaren interesarengatiko borondatezko eszedentzian, xede-administrazioan zerbitzu aktiboan egoteari utzi eta hurrengo egunetik aurrerako ondorioekin.
6. Euskadiko beste administrazio publiko batean lortutako destinoa aldi baterakoa balitz, zerbitzu-eginkizunetan beteko du lanpostua funtzionarioak, eta jatorriko Administrazioan beste lanposturen bat balu jabetzan, lehiaketaz lortua, azken horren erreserbari eutsiko dio.

7. Euskal administrazio publikoek beste mugikortasun-sistema batzuk arautu ahal izango dituzte, beren antolaketari egokitzen zaizkienak, baldin eta enplegatu publikoek eskuratutako eskubideak errespetatzen badituzte.

ORDAINSARI-SISTEMA EUSKAL ENPLEGU PUBLIKOAN

119. artikulua. Ordainsari-sistemaren printzipio eta betekizun orokorrak. 

1. Euskal administrazio publikoetako ordainsari-sistemak honako printzipio hauek izango ditu:
 
a) Euskal enplegatu publikoen ordainsarien nahikotasuna, zerbitzu publikoa izan dadin enplegatu horien funtzio esklusiboa. Era berean, ordainsariak ondo egokituko zaizkie lanpostu bakoitzaren erantzukizunei, funtzioei, atazak betetzeari eta jardunari. 

b) Ordainsarien iraunkortasuna, dauden baliabide publikoen arabera.

c) Gizonen eta emakumeen arteko ordainsari-berdintasuna. 

d) Egindako jardunarekiko lotura, ordainsari-osagai aldakorrak sartuta, helburu ebaluagarriak betetzeari lotuak.

e) Euskal enplegatu publiko guztien ordainsarien gardentasuna eta publikotasuna (ordainsari aldakorrak eta produktibitate eta helburuengatik ezarritakoak barne), helburu izanik herritarrek une oro jakin ahal izatea jasotzen diren ordainsari horiek zenbatekoak diren eta nola banatzen diren.
 
f) Ordainsari-sistema negoziazio kolektiboko gai gisa onartzea, lege honek aurreikusitako moduan.

2. Euskal administrazio publikoen aurrekontu-arauetan ezarriko dira funtzionarioen oinarrizko ordainsarien zenbatekoak eta ordainsari osagarrien zenbateko orokorren igoerak, baita langile lan-kontratudunen soldata-masa handitzeko igoerak ere.

3. Lege honetan ezartzen diren ordainsari-kontzeptuengatik bakarrik ordainduko zaie funtzionarioei. Langile lan-kontratudunek, berriz, aplikatzekoa zaien hitzarmenean jasotako ordainsari-kontzeptuen arabera jasoko dituzte ordainsariak, zeinak titulu honetan ezarritako printzipio eta arauetara egokituko baitira, betiere, lan-legeriaren eskakizunen arabera egin beharreko aldaketekin.

4. Lanpostu jakin baterako ordainsari-kontzeptuen multzoari dagokion guztizko kopurua da urteko lanaldiaren egiazko betetzea saritzen duen diru-hartukizuna.

Arauzko lanaldia eta enplegatu publikoak benetan egindako lanaldia bat ez badatoz eta hori ez bada justifikatzen, hartzekoak murriztuko dira proportzionalki, hargatik eragotzi gabe egoera horren ondoriozko diziplina-erantzukizuna, hala badagokio. 

5. Administrazio publikoek sustatutako gizarte-ekintzako programetan aurreikusitako dirulaguntzak jaso ahal izango dituzte enplegatu publikoek, betiere, horietan ezartzen diren betekizunak eta baldintzak betetzen badituzte.

6. Ezin izango da partaidetzarik izan ez tributuetan ez euskal administrazio publikoen beste inolako diru-sarreretan, emandako edozein zerbitzuren ordain gisa, eta, era berean, ezin izango da inolako saririk edo partaidetzarik izan isunetan, ezta arauen arabera zerbitzuei atxikita egonda ere.

120. artikulua. Funtzionarioen ordainsari-sistema. 

Euskal administrazio publikoek kontzeptu hauen arabera ordainduko diete lana funtzionarioei: 

a) Oinarrizko ordainsariak. 

b) Ordainsari osagarriak.

c) Aparteko ordainsariak. 

d) Ordainsari geroratuak. 

121. artikulua. Oinarrizko ordainsariak. 

1. Oinarrizko ordainsaritzat jotzen dira honako ordainsari-kontzeptu hauek: 

a) Euskal Autonomia Erkidegoko Aurrekontu Orokorren Legean sailkapen-azpitalde bakoitzari, sailkapen-talde bakoitzari (baldin eta azpitalderik ez badauka) eta titulazio-eskakizunik gabeko lanbide-taldeari esleitutako soldata.

b) Hirurtekoak: diru-kopuru bera emango da hiru urteko zerbitzu-aldi bakoitzeko, azpitalde, talde (hala badagokio) edo titulazio-eskakizunik gabeko lanbide-talde bakoitzaren arabera. Funtzionario batek zenbait talde eta azpitaldetan egin badu lan segidan, eskubidea izango du aurreko talde edo azpitaldeetan sortutako hirurtekoak jasotzen jarraitzeko. 

c) Aparteko ordainsarien soldata- eta hirurteko-osagaiak.

2. Hirurtekoak osatzerakoan, aintzat hartuko dira:

a) Edozein administrazio publikotan emandako zerbitzuak, baita estatuko organo konstituzionaletan, autonomia-erkidegoetako estatutu-organoetan edo justizia-administrazioan emandakoak ere, zeinahi delarik ere araubide juridikoa edo lanaldi-araubidea. Nolanahi ere, salbuespen izango dira nahitaezko prestazio pertsonaltzat jotzen diren zerbitzuak. 
b) Europar Batasuneko estatuetako administrazio publikoetan emandako zerbitzuak, baita Europar Batasunak sinatu eta Espainiak berretsitako nazioarteko itunen bidez langileen zirkulazio librea aplikatzen duten estatuetako administrazio publikoetan emandakoak ere. 

3. Funtzionarioak lanbide-sailkapeneko talde edo azpitalde bati dion atxikipena aldatzen badu hirurtekoa bete aurretik, hor emandako denbora-zatia talde edo azpitalde berrian emandako zerbitzalditzat hartuko da.

4. Denbora-epeak ezin izango dira behin baino gehiagotan zenbatu, ezta funtzionarioak aldi berean zerbitzu bat baino gehiago eman baditu ere, administrazio bereko sektore batean edo gehiagotan edo beste administrazio publiko batzuetan.

[bookmark: _Toc294186812]122. artikulua. Ordainsari osagarriak. 

1. Ordainsari osagarrien bidez, honako hauek ordaintzen dira: betetako lanpostuaren ezaugarriak, karrera profesionalean edo jardunean egindako aurrerabidea, eta errendimendua edo lortutako emaitzak, lanpostuari esleitutako funtzio, erantzukizun eta zereginak betetzerakoan. Halaber, ordainsari osagarriak dira aparteko zerbitzuengatiko haborokinak ere, artikulu honetan ezarritakoarekin bat. 

2. Euskal administrazio publikoek, enplegu publikoaren inguruan hartzen duten ereduari jarraikiz eta lege honen aurreikuspenak kontuan hartuz, ordainsari osagarrien egitura ezarri ahal izango dute, eta bertan, osagarri hauek guztiak sartu ahal izango dituzte: 

a) Lanpostuaren osagarria: lanpostu bakoitzaren baldintzak ordaintzen ditu, eta bi zatitan bana daiteke, destino-osagarria eta berariazko osagarria. 

1. Destino-osagarria, urtero finkatuko baitzaio zenbatekoa autonomia-erkidegoaren aurrekontu orokorretan, betetzen den lanpostuari dagokiona da, erantzukizun-maila hierarkikoen egituraren araberakoa. Egitura hori administrazio publiko bakoitzak ezartzen du bere antolaketa-ahalen arabera.

Destino-osagarriaren maila izendatzearen ondorioetarako, kontuan hartuko dira alderdi hauek: eskatutako titulazio-maila; lanpostuaren hierarkia- edo funtzio-harremanak eskatutako koordinazio-maila; erabakiak zein neurriak hartzerakoan izan behar den erantzukizuna, ekimena eta autonomia, eta lanpostuari dagozkion eginkizunak modu egokian garatzeko nahitaez prozesatu behar den informazioaren zailtasun-maila. 

2. Berariazko osagarria: kontrako arau edo itunik ezean, bakarra izango da esleitua duen lanpostu bakoitzerako. Osagarri horrek hauek ordaintzen ditu: lanpostu bakoitzaren berariazko baldintzak, aintzat hartuta zailtasun tekniko berezia, erantzukizuna, dedikazioa, nekagarritasuna edo arriskua, bai eta lanpostuaren beste edozein baldintza ere.

Bateraezintasunaren faktorearengatiko zenbateko espezifiko bat ezarri ahalko da, baldin eta lanpostu jakin batzuetan jarduteak zerbitzu publikoarekiko erabateko dedikazioa eskatzen badu.

Berariazko osagarria inoiz ez da hartuko ordainsari finkatutzat; izan ere, osagarri hori jasotzeko, lanpostuan benetan zerbitzu ematen aritu behar da, hura baloratua izan zen baldintza berberetan.

Euskal administrazio publikoek, hala badagokio, berariazko osagarria esleitu ahal izango diete euren erakundeko lanpostu guztiei.

Lanpostuari dagokion osagarriaren zenbatekoak euskal administrazio publiko bakoitzaren aurrekontu-arauan ezarriko dira, administrazio publiko bakoitzaren gobernu-organoak horretarako erregelamenduz ezarritako irizpideen arabera. Nolanahi ere, errespetatu egingo dira administrazio bakoitzak osagarri horiek esleitzean izan ditzakeen berezitasunak. 
Enplegu publikoa antolatzeko tresna osagarrien bidez (lege honen 47. artikulua) zehaztu ahal izango da lehen aipatutakoen artean zein faktore hartuko diren kontuan lanpostuaren osagarriaren zenbatekoak finkatzerakoan.

b) Karrera profesionaleko osagarria, funtzionarioak lanean izandako aurrerabidea saritzeko, euskal administrazio publikoetan karrera profesionalaren sistema egituratzeko ezarrita dauden lanbide-garapeneko graduen arabera. 

Sailkapen-talde edo -azpitaldearen araberako garapen profesionaleko gradu bakoitzari dagozkion ordainsarien kopuru zehatzaz denaz bezainbatean, euskal administrazio publikoen aurrekontu-arauetan zehaztuko da.

Karrera-osagarri hau bakarrik jaso daiteke: garapen profesionaleko azken gradu aitortuari dagokiona.

c) Kudeaketa-emaitzengatiko osagarria, edo produktibitatekoa, enplegatu publikoek lanpostuan izandako errendimendu berezia, ohiz kanpoko jarduera eta interesa edo ekimena ordaintzekoa. Aldagarria izango da, epe bakoitzerako zehaztutako helburuen betetze-mailaren araberakoa Ez da finkoa izango, ezta aldizkakoa ere, eta dagokion kudeaketa-unitatean helburuak aurrez ezarrita izatea eskatuko du, baita lortutako emaitzak objektiboki baloratzea ere, geroago, neurketan erabiliko diren adierazleak definitu ondoren.

Kontzeptu horrengatik ordaindu beharreko gehienezko zenbateko orokorrak dagokion aurrekontu-arauaren urtealdi bakoitzerako aurreikusi beharko dira. 

Administrazio publiko bakoitzak erabakiko du osagarri hau esleitzeko sistema eta osagarriaren zenbateko zehatza. 

d) Lanaldi arruntetik kanpo egindako aparteko zerbitzuengatiko haborokinak inoiz ez dira izango kopuruaren aldetik finkoak eta sortzapenaren aldetik periodikoak. Ez da halakorik jasoko berariazko osagarria dedikazio berezia haztatuta zehaztu zaien lanpostuetan.

Aparteko haborokinen zenbatekoa dagokion aurrekontu-arauan agertuko da, oro har, eta banan-banan zehaztuko da aparteko zerbitzuak egin direla egiaztatu eta gero. Emandako aparteko haborokinen zenbateko indibidualak publikoak izango dira.

3. Jaurlaritzak erregelamenduz ezarriko ditu ordainsari osagarriak zehazteko oinarrizko irizpideak.

4. Ordainsari osagarri horiek jasotzeak ez du eskubiderik sortuko funtzionarioak aurrerantzean ere osagarri horiek jasotzen jarraitzeko. Nolanahi ere, salbuespena izango da karrera profesionaleko osagarria jasotzea ─garapen profesionala dela-eta aitortutako graduari dagokiona─, lege honek adierazten duen moduan. 

5. Bateraezintasunaren faktoreari dagokion zenbatekoa zehazteko, kontuan izango da lanpostuen osagarrien zenbateko osoa. 
[bookmark: _Toc294186813]
123. artikulua. Aparteko ordainsariak. 

1. Euskal administrazio publikoetako funtzionarioek bi aparteko ordainsari izango dituzte urtean. Hauek hartuko ditu aparteko ordainsari bakoitzaren zenbatekoak: hileroko bat, oinarrizko ordainsariena eta ordainsari osagarri guztiena, salbu eta 122.2 artikuluaren c) eta d) apartatuetan aurreikusitakoak.

2. Lege honen aplikazio-eremuaren barruko administrazio publiko bakoitzak zehaztuko du zer hiletan jaso aparteko ordainsariak. 

124.- artikulua. Zerbitzuagatiko kalte-ordainak. 

1. [bookmark: _Toc294186815]Euskadiko administrazio publikoetako enplegatu publikoek eskubidea dute zerbitzuagatiko kalte-ordainak jasotzeko, erregelamenduz ezartzen den eran eta kasu hauetan: 

a) Udalerriz aldatzea dakarten lantoki aldaketak, betiere, horrek galera ekonomikoa sortzen badu. Ez da kalte-ordainik emango lantoki-aldaketa diziplina-zehapen bat aplikatzearen ondoriozkoa bada. 

b) Zerbitzuagatiko joan-etorriak.

c) Prestakuntza- eta trebakuntza-ikastaroetara joatea, eskumena duen organoak baimenduta.

d) Administrazioko kide anitzeko organoen eta sozietate publikoetako eta zuzenbide pribatuko sozietate publikoen administrazio-kontseiluen bileretara joatea, langileen hautaketa- eta hornikuntza-prozesuak edo lanbidean aritzeko edo jarduerak egiteko gainditu behar diren probak epaitzen dituzten epaimahaietan parte hartzea, eta Administrazioaren prestakuntza-jardueretan laguntzea modu ez iraunkorrean eta ezohikoan.

e) Aholkularitza ematea langileen hautaketa- edo hornikuntza-prozesuak epaitzen dituzten epaimahaiei, edo haiei laguntza ematea zaintza edo sorospen materialeko zereginetan.

f) Destinoa atzerrian izatea.

2. Kalte-ordainak jasotzeko eskubidea beti egongo da gastua benetan gauzatzearen baldintzaren pean, eta funtzionarioak ez du kalte-ordainik jasoko, baldin eta edozein ordainsari-kontzepturen bidez ordaindu bazaio aurreko apartatuan adierazitako kasuak direla-eta. Gastua ordaintzeko erabili den zenbatekoa txikiagoa bada artikulu hau garatzeko emandako erregelamenduzko xedapenaren ondoriozko zenbatekoa baino, dagokion aldea ordainduko da.

3. Dagokion prozesurako deia egiten duen administrazioak ordainduko ditu beti hautaketako eta hornikuntzarako kide anitzeko organoetan parte hartzearen ondoriozko kalte-ordainak.

4. Inola ere ez da kalte-ordainik ordainduko kide anitzeko organo, administrazio kontseilu edo langileak hautatzeko edo hornitzeko proben epaimahai batean parte hartzea zuzenean lotuta badago betetzen den lanpostuaren egitekoekin.

125. artikulua. Langile lan-kontratudunen ordainsariak. 

1. Langile lan-kontratudunen ordainsariak finkatzeko orduan, kontuan hartuko dira lan-arloko legeria, aplikatu beharreko hitzarmen kolektiboa eta lan-kontratua, eta beti errespetatuko da enplegu publikoaren oinarrizko araudian ezarritakoa oinarrizko ordainsarien eta ordainsari osagarrien muga eta zenbatekoei buruz. 

2. Bateraezintasunaren faktoreari dagokion ehunekoa zehazteko moduko ordainsari-egiturarik ez badago, maila edo ordainsari-kategoria bera edo antzekoa duten funtzionario publikoei dagokien ehunekoa aplikatuko da. 

3. Langile lan-kontratudunen karrera profesionaleko osagarria, kasu bakoitzean aitortutako garapen profesionalaren graduaren arabera, administrazio eskumendun bakoitzak bere aurrekontu-arauan funtzionarioentzako ezarrita daukan osagarriaren zenbateko berekoa izango da.

[bookmark: _Toc294186817]126. artikulua. Zuzendaritza publiko profesionaleko postuetan diharduten langileen ordainsariak.

1. Euskal administrazio publikoetan zuzendaritza publiko profesionaleko lanpostuak betetzen dituzten funtzionarioei lege honen 120. artikuluan ezarritako ordainsari-egituraren arabera ordainduko zaie. Beste administrazio publiko bateko karrerako funtzionario izatekotan, jatorriko administrazioan aitortuta daukan lanbide-garapeneko graduari dagokion karrerako osagarria jasoko du, baina, betiere, lanbide-garapeneko maila bererako destino administrazioan ezarritako zenbatekoa.

2. Goi-zuzendaritzako lan-harreman berezi baten bidez kontratatutako langileak badira, lan-kontratuan zehaztutako ordainsariak jasoko dituzte, funtzionarioek dituzten parekoak. Kalte-ordainen gainean hitzartzen diren klausulak ez dira handiagoak izango administrazio-izendapenaren bidez aukeratutako zuzendaritzako langile publiko profesionalentzat aurreikus daitezkeenak baino.

3. [bookmark: _Toc294186818]Zuzendaritza publiko profesionaleko lanpostuak betetzen dituzten langileen ordainsarien ehuneko jakin bat aldakorra izan daiteke, kudeaketaren ondorioz lortutako emaitzaren araberakoa; ez da inola ere izango lanpostuaren ordainsarien guztizkoaren ehuneko bost baino gutxiago eta ehuneko hamabost baino gehiago (kanpoan utzita, hala badagokio, funtzionarioen karrera profesionaleko osagarria eta antzinatasuna). 

127. artikulua. Praktiketako funtzionarioen ordainsariak. 

1. Euskal administrazio publikoek ezarriko dituzte praktiketako funtzionarioen ordainsariak. Nolanahi ere, praktiketako funtzionarioek eskubidea dute honako hauek jasotzeko, gutxienez: sartu nahi duten kidego edo eskala sailkatuta dagoen azpitaldeari, taldeari edo titulazio-eskakizunik gabeko lanbide-taldeari dagozkion oinarrizko ordainsariak. 

Nolanahi ere, praktikak egiten badira lanpostu batean jardun bitartean, lanpostu horri dagozkion ordainsari osagarriak gehituko zaizkio aurreko zenbatekoari.

2. Hautaketa-prozesurako deia egin duen administrazioari dagokio ordainsariak praktiketako funtzionarioei ordaintzea.

Salbuespenez, praktikak egiten badira deialdia egin duen administrazioaz bestelako baten lanpostu batean jardunda, lanpostua dagoen administrazioari dagokio ordainketa egitea, bi administrazio publikoek kontrakorik erabakitzen ez badute, behintzat.

3. Praktiketako funtzionario bat administrazio publiko berean bada karrerako funtzionario, bitarteko funtzionario edo langile lan-kontratudun, aukera izango du hautatzeko zer jaso nahi duen: praktiketako funtzionarioari dagozkion ordainsariak edo karrerako edo bitarteko funtzionario edo lan-kontratuduna izanda jasotzen zituenak. Horretarako, ezinbestekoa izango da praktiketarako baimena duen bitartean lanpostu berari lotuta egotea.

[bookmark: _Toc294186819]128. artikulua. Euskal Autonomia Erkidegotik kanpoko destinoetan zerbitzuak ematen dituzten funtzionarioen ordainsariak. 

1. Euskal Autonomia Erkidegotik kanpoko destinoa duten funtzionarioei Autonomia Erkidegoan zerbitzuak ematen dituzten funtzionarioentzat ezarritako kontzeptu berberak ordainduk zaizkie. 

2. Ordainsari osoa, hau da, funtzionarioaren taldeari, azpitaldeari edo titulazio-eskakizunik gabeko lanbide-taldeari dagokion soldataren eta soldata horretatik aparteko ordainsarietan sartutako zenbatekoaren batura, bai eta ordainsari osagarri finkoak eta aldizkakoak ere, modulu batez biderkatuko da. Modulu hori Gobernu Kontseiluak erabakiko du ekitaldi bakoitzerako, destinoko lekuan biltzen diren faktore diferentzialen arabera. 

129. artikulua. Bitarteko funtzionarioen ordainsariak. 

1. Bitarteko funtzionarioek hauek jasoko dituzte: adskribatuta dauden taldeari, azpitaldeari edo titulazio-eskakizunik gabeko lanbide-taldeari dagozkion oinarrizko ordainsariak eta aparteko ordainsariak. Halaber, izendapeneko modalitatearen araberako ordainsari osagarriak eta ordainsari geroratuak jasoko dituzte.

2. Hirurtekoak osatzeari eta sortzeari dagokionez, karrerako funtzionarioei aplikatuko zaizkien arau berberak aplikatuko zaizkie bitarteko funtzionarioei.

130. artikulua. Behin-behineko langileen ordainsariak. 

1. Behin-behineko langileek hauek jasoko dituzte: diharduten lanpostuko ordainsariak, dagozkion lanpostu-zerrendetan zehaztutakoaren arabera, eta dagozkion ordainsari geroratuak.  

2. Hirurtekoak osatzeari eta sortzeari dagokionez, karrerako funtzionarioei aplikatuko zaizkien arau berberak aplikatuko zaizkie behin-behineko langileei. 

3. Behin-behineko langileek inoiz ezingo dute jaso aparteko haborokinik, ezta kudeaketan lortutako emaitzengatiko pizgarririk ere.

131. artikulua. Ordainsari geroratuak. 

Ordainsari geroratuak dira ekarpen batzuk, euskal administrazio publikoek borondatezko gizarte-aurreikuspeneko erakundeei eginak, beren eremuan diharduten langileentzako pentsio- zein enplegu-planak edo aseguru-kontratu kolektiboak finantzatzekoak, erretiro-gertakizunaren estaldura ere barnean dela; betiere, dagozkion aurrekontu-arauetan ezarritako aurreikuspenen eta mugen arabera. 

132. artikulua. Osagarri pertsonal iragankorrak. 

1. Funtzionarioak osagarri pertsonal iragankorrak jaso ahal izango ditu kasu hauetan, baldin eta murrizketa gertatzen bada beren ordainsari finko eta periodikoen urteko zenbatekoan:

a. Lanpostu baterako behin-behineko adskripzioa ematen zaionean, lehen betetzen zuen lanpostua ezabatu dela-eta lanpostutik kendu dutelako edo edukian gerora sortutako aldaketak direla-eta lanpostutik mugiarazi dutelako. Funtzionarioek osagarri iragankor bat jasoko dute, ordainsari-diferentziarengatik, harik eta parte har dezaketen lehenengo lehiaketa ebatzi arte edo beste lanpostu bat betetzen duten arte.

b. Administrazioak lanpostu baten balorazioa aldatuz gero, lanpostu horren titularrak osagai iragankor bat jasoko du, diferentziarengatik, harik eta beste lanpostu bat betetzen duen arte.

c. Transferentzia-prozesuen ondorioz, bestelako estatutu-araubidetan sartzearen ondorioz edo lege-mailako arau batek aurreikusitako gainerako kasuetan

2. Osagarri horiek aitortzeko, beti eman beharko da ebazpen indibidualizatu bat, eta osagarri horiek ezingo dira ez gehitu ez balioz handitu, non eta arau edo itun bat ez dagoen, berariaz zehazten duena horien gehikuntza edo balio-handitzea.

3. Inolaz ere ez dira sortuko osagarri pertsonal iragankorrak, administrazio publikoek beren eskumenen eremuan aurrekontu-neurriak aplikatzearen ondoriozkoak, baldin eta enplegatu publiko guztiei edo haien kolektibo jakin batzuei eragin, eta ordura arte jasotzen zituzten ordainsarien guztizkoa murriztea badakarte.

133. artikulua. Ordainsariak kentzea. 

1. Enplegatu publikoek arrazoi justifikaturik gabe bete gabe utzi duten lanaldi-zatiak kenketa proportzionala eragingo du hartzekoetan. Hartzekoen kenketa horrek ez du zehapen-izaerarik izango, hargatik eragotzi gabe sor daitezkeen diziplina-erantzukizunak. 

2. Greba-eskubidea baliatzen duten euskal enplegatu publikoek ez dute ez sorraraziko ezta jasoko ere egoera horretan egon diren denbora-tarte horri dagokion ordainsaririk; ordainsarietako kenketa horrek ez du inoiz zehapen-izaerarik izango, eta bakoitzari dagozkion gizarte-prestazioen araubidean ere ez du eraginik izango. 

134. artikulua. Bidegabeko ordainketak.

1. Bidegabeko ordainketa bat osorik edo partez jasotzen duenak itzuli egin behar du, legez ezarritako prozedurei jarraikiz.

Lege honen ondorioetarako, hau izango da bidegabeko ordainketa: akats materiala, aritmetikoa edo egitatezkoa dela-eta egiten dena, hots, administrazioarengandik kobratzeko eskubiderik ez duen pertsona bati egiten zaiona, edota hartzekodunaren eskubidea onartu zuen egintzan edo agirian zehaztutako zenbatekoa gainditzen duen ordainketa.

2. 1. apartatuan aipatutako bidegabeko ordainketez bestelako itzulketa batzuk eragiten dituzten egintzak berrikusteko, honela jardungo da: administrazio-prozedura erkideari buruzko araudian egintza deusezak edo deuseztagarriak ofizioz berrikusteko prozedurak baliatuko dira, edo, bestela, itzultzeko prozedura espezifikoak, egintzaren baliogabetasuna eragiten duen kausaren arabera.

135. artikulua. Ordainsarien sortzapena. 

1. Benetan betetako zerbitzu-denborarekiko proportzioan kalkulatu eta ordainduko dira ordainsariak. 

2. Ordainsariak mugaeguneratutako hilabete osoarekin sortu eta ordainduko dira, enplegatuak dagokion hilaren lehen egunean duen egoerari eta eskubideei erreparatuta. Salbuespen izango dira kasu hauek, zeinetan egunak aintzat hartuta kitatuko baitira:

a) Zerbitzu aktiboan sartzeko edo zerbitzu horretara bueltatzeko hilabetea; ordainsarirako eskubiderik gabeko baimenak amaitu ondoren, zerbitzura bueltatzeko hilabetea, eta lanpostu berrirako atxikipena indarrean sartzen den hilabetea, baldin eta ordainsarietan alderik bada lanpostu honen eta aurrekoaren artean.

b) Ordainsarirako eskubiderik gabeko baimenaz baliatzeari ekiten zaion hilabetea, bai eta zerbitzu aktibotik bestelako administrazio-egoera batera benetan igarotzen den hilabetea ere.

c) Zerbitzu aktiboari uzten zaion hilabetea. Salbuespena izango da funtzionarioen heriotza edo erretiroa, baldin eta funtzionarioen pentsio publikoen araubidean eskubidea sortu eta hurrengo hilabeteko lehenbiziko egunetik hilabete osoen arabera sortzen badira pentsioak.

3. Hirurtekoa bete eta hurrengo hileko lehen egunetik aurrera hasiko da hirurtekoaren zenbatekoaren sortzapena. Honela sortuko eta ordainduko dira hirurtekoak: funtzionarioa hirurtekoa osatzeko unean dagoen azpitalde, talde (hala badagokio) edo titulazio-eskakizunik gabeko lanbide-taldeari dagokion balioarekin.

4. Aparteko ordainsarien sortzapena ordainsari horiek kobratu aurreko sei hilabeteetan gertatuko da. 

5. Aparteko ordainsaria sortzen den egunera arte langile publikoak egin duen zerbitzu-denborak ez baditu hartzen dagokion sortzapen-aldiaren aurreko sei hilabeteak, aparteko ordainsariaren zenbatekoa proportzioan murriztuko da. Ondorio horietarako, ez da zerbitzu-denboratzat hartuko ordainsarirako eskubiderik ez duten baimenen iraupena. 

6. Behin-behineko langileen ordainsariak izendapenaren ondorio-egunetik lanpostua benetan uzteko egunera arte sortuko dira.

[bookmark: _Toc294186873][bookmark: _Toc321914580]FUNTZIONARIOEN ADMINISTRAZIO-EGOERAK EUSKAL ADMINISTRAZIO PUBLIKOETAN

136. artikulua. Funtzionarioen administrazio-egoerak. Irizpide orokorrak.

1. Karrerako funtzionarioak honako administrazio-egoera hauetakoren batean egongo dira:

a) Zerbitzu aktiboa. 

b) Zerbitzu bereziak. 

c) Beste administrazio publiko batzuen zerbitzuan. 

d) Sektore publikoan zuzendaritzako langile publiko profesionalen zerbitzua ematea.

e) Norberaren interesarengatiko borondatezko eszedentzia.

f) Borondatezko eszedentzia lanpostu- eta destino-erreserbaduna.

g) Familia elkartzeko borondatezko eszedentzia. 

h) Familiartekoak zaintzeko borondatezko eszedentzia. 

i) Genero-indarkeriagatiko borondatezko eszedentzia. 

j) Indarkeria terroristagatiko borondatezko eszedentzia.

k) Borondatezko eszedentzia pizgarriduna. 

l) Sektore publikoan zerbitzuak emateko borondatezko eszedentzia. 

m) Destinoaren zain. 

n) Aldi baterako nahitaezko eszedentzia. 

ñ) Nahitaezko eszedentzia. 

o) Funtziogabetzea. 

2. Zerbitzu aktiboaz bestelako administrazio-egoera guztiek haiek emateko ebazpenean zehazten den egunetik aurrera izango dituzte ondorioak.

3. Ezingo da borondatezko eszedentziarik eman, modalitate bakar batean ere, baldin eta funtzionarioek, erretiro arrunta hartzeko legezko adina igaro eta gero, borondatez luzatu badute zerbitzu aktiboa.

4. Funtzionarioei ez zaie zerbitzu aktiboa luzatuko, baldin eta, erretiro arrunta hartzeko adinera heltzean, borondatezko eszedentziako egoeraren batean badaude. Egoera horretan, ofizioz deklaratu beharko da erretiro arrunta. 

5. Administrazio-egoerak aldatzeko, ebazpena eman behar du administrazioan edo dagokion erakunde publikoan enplegu publikoaren eskumena duen organoak. Aldaketa horiek Pertsonalaren Erregistroan jasoko dira. Kasu bakoitzean bete beharreko baldintzak betez gero aldatu ahal izango dira egoera horiek, eta ez da zerbitzu aktibora itzuli beharrik izango.

6. Funtzionarioek, baldin eta lanpostu-erreserbarako eskubidea ematen dien egoera batean badaude, lanpostu-hornikuntzako eta sustapen profesionaleko deialdietan parte hartu ahal izango dute.

7. Sorburu-administrazioak izapidetuko ditu beste administrazio publiko batzuen zerbitzuko egoeran dauden funtzionarioen administrazio-egoeren aldaketak, funtzionario horiek administrazio horietan sartuta ez daudenean. Aldaketa horiek pertsonalaren erregistroan jasoko dira, eta, ondoren, xede-administrazioari jakinaraziko zaizkio.

137. artikulua. Zerbitzu aktiboa. 

1. Karrerako funtzionarioa zerbitzu aktiboan egongo da egoera hauetan:

a) Behin betiko edo behin-behineko funtzionario modura zerbitzuak ematen dituenean aurrekontuan jasota dagoen eta plantillan azaltzen den plaza batean, funtzionarioei erreserbatutako lanpostu batean diharduenean, edo zerbitzu-eginkizun bat ematen zaionean, edozein delarik ere destinatuta dagoen administrazio edo organo publikoa, eta, lege honetan aurreikusitakoaren arabera, ez dagokionean beste egoera batean egotea.

b) Lanpostu bat uzten duenean lanpostuak hornitzeko sistemaren bidez beste bat lortu duelako, jabetzeko epeak dirauen bitartean, hots, aurreko lanpostua uzten duenetik lanpostu berriaz jabetu arteko tartean.

c) Sektore publikoan zerbitzuak ematen dituenean, eta legezko xedapenez hala ezartzen denean.

d) Kasuan kasuko eskubideak direla-eta, opor edo baimenez baliatzen denean, aldi baterako ezintasun-egoeran dagoenean, edo arrisku-egoeran dagoenean haurdunaldian edo eradoskitze naturalean.

2. Zerbitzu aktiboan dagoen karrerako funtzionarioak funtzionario izaera horri datxezkion eskubide guztiak izango ditu, bai eta izaera horri lotutako eginbeharrak eta erantzukizunak ere. Lege honen arauak eta garapen-araudia bete beharko dituzte, eta lan egiten duten administrazio edo sektore publikoko erakundearen lan-baldintzak izango dituzte. 

1. Karrerako funtzionarioa zerbitzu berezietan dagoela deklaratuko da honako egoera hauetako bat gertatzen bada: 

a) Eusko Jaurlaritzako, lurralde historikoetako gobernu-organoetako, Estatuko Gobernuko edo autonomia-erkidegoetako nahiz Ceuta eta Melilla hirietako legebiltzarretako gobernu-organoetako edo Europako instituzioetako nahiz nazioarteko erakundeetako kide izendatzen dutenean, edo aipatutako administrazio edo erakunde horietako goi-kargudun izendatzen dutenean. 

b) Administrazioak baimena ematen dionean sei hilabetetik gorako aldi batean eginkizun bat burutzeko nazioarteko erakundeetan edo atzerriko gobernu nahiz erakunde publikoetan, edo garapen-lankidetzarako programa eta proiektuetan parte hartzen duenean, baita ekintza humanitarioetan ere, lankide profesional edo boluntario moduan, Garapenerako Lankidetzari buruzko otsailaren 22ko 1/2007 Legean xedatutakoaren arabera. 

c) Erakunde publikoetako edo administrazio publikoei lotutako edo haien mendeko erakundeetako lanpostuetan edo karguetan jarduteko izendatzen dutenean, baldin eta, dagokion administrazio publikoak ezarritakoaren arabera, lanpostu edo kargu horiek goi-karguen administrazio-mailaren parekotzat jotzen badira.

d) Konstituzio Auzitegiaren, Herriaren Defendatzailearen, Arartekoaren zerbitzuei, Botere Judizialaren Kontseilu Nagusiaren organo teknikoei atxikita dagoenean, edo haren destinoa Kontu Auzitegian dagoenean, apirilaren 5eko 7/1988 Legearen 93.3 artikuluan jasotakoari jarraituz.

e) Euskadiko Aholku Batzorde Juridikoko kide izendatzen dutenean.

f) Eusko Legebiltzarreko, lurralde historikoetako batzar nagusietako edo autonomia-erkidegoetako legebiltzarretako kide izatera iristen denean, salbu eta, bateraezintasunean sartu gabe, zerbitzu aktiboan jarraitzea erabakitzen duenean. 

g) Gorte Nagusietako diputatu edo senatari edo Europako Parlamentuko diputatu izatera iristen denean. 

h) Tokiko erakundeetan edo Ceuta eta Melilla hirietako legebiltzarretan edo hautetsi-karguan diharduenean, ordainsaria jasota eta arduraldi esklusiboan; erantzukizunezko eginkizunak betetzen dituenean udaletako goi-mailako edo zuzendaritzako organoetan, edo, toki-organoetako kide izanda, erreklamazio ekonomiko-administratiboak aztertzeko eta ebazteko erantzukizunezko eginkizunak dituenean.

i) Botere Judizialaren Kontseilu Nagusiko edo autonomia-erkidegoetako justizia-kontseiluetako bokal izendatzen dutenean.

j) Organo konstituzionaletan nahiz Euskal Autonomia Erkidegoko edo beste edozein autonomia-erkidegotako estatutu-organoetan parte hartzeko hautatzen edo izendatzen dutenean, baita antzeko ezaugarriak dituen beste edozein kargutarako hautatzen dutenean ere. Halakoetan, Eusko Legebiltzarrak, batzar nagusiek, Diputatuen Kongresuak, Senatuak, autonomia-erkidegoetako legebiltzarrek edo toki-erakundeetako udalbatzek hautatu beharko dute.

k) Herri Kontuen Euskal Epaitegiko kide edo Idazkaritza Nagusiko titular bihurtzen denean.

l) Konfiantzazkotzat edo aholkularitza politikokotzat berariaz kalifikatutako eginkizunak dituzten lanpostuak betetzen dituela-eta, behin-behineko langile izendatzen dutenean.

m) Nazioarteko edo nazioz gaindiko erakundeen zerbitzuko funtzionarioaren izaera hartzen duenean.

n) Honako hauen aholkulari izendatzen dutenean: Eusko Legebiltzarreko legebiltzar-taldeena, beste autonomia-erkidego batzuetako legebiltzarretakoena, batzar nagusietako batzarkide-taldeena, Kongresuko edo Senatuko legebiltzar-taldeena edo Europako Parlamentukoena.

ñ) Kargu publiko baterako izendatzen dutenean, eta kargu publiko hori bateraezina denean funtzio publikoan jardutearekin.

o) Indar armatuetan zerbitzuak emateko erreserbista boluntario gisa jarduten hasten denean. 

p) Eusko Legebiltzarreko lege baten bidez zehaztu daitezkeen beste egoera batzuetan. 

2. Zerbitzu berezietan dauden karrerako funtzionarioek betetzen duten lanpostuari edo karguari dagozkion ordainsariak jasoko dituzte, eta ez karrerako funtzionario modura dagozkienak, hargatik eragotzi gabe funtzionario modura unean-unean aitortuta dituzten hirurtekoak jasotzeko eskubidea.

3. Funtzionarioak zerbitzuak ematen dizkion administrazioak ordainduko ditu zerbitzu berezietan dauden langileen hirurtekoei dagozkien ordainsariak. Salbuespen modura, langileek aitortuta dauzkaten hirurtekoengatiko ordainsariak legez ezin direnean aurrekontuen kontura jaso, zerbitzu berezien egoera deklaratu duen administrazio edo erakunde publikoak egingo du ordainketa. 

4. Zerbitzu berezien egoeran ematen den denbora hori aintzat hartuko da funtzionarioen karrera profesionalaren ondorioetarako, hirurtekoak aitortzeko eta barne-sustapenerako, baita aplikatu behar zaien Gizarte Segurantzako araubideko eskubideen ondorioetarako ere. Ondorio horiek ez zaizkie aitortuko Europar Batasuneko instituzioetan edo horien parekoak diren erakundeetan sartuta dauden eta Europako Erkidegoetako Funtzionarioen Estatutuan ezarritako transferentzia-eskubideaz baliatzen diren funtzionario publikoei.

5. Zerbitzu berezietan dauden karrerako funtzionarioek eskubidea izango dute egoera horretan izan aurretik edo egoera horretan daudela lehiaketa bidez lortutako lanpostuaren erreserbarako. Administrazioak bermatu behar du funtzionarioak zerbitzu aktibora itzuliko direla, finkatuta dituzten eskubideen arabera eta dagokien administrazio publikoan indarrean den administrazio-karrerako sistemarekin bat etorriz.

6. Karrerako funtzionarioek, kargua uzten dutenetik aurrera, hogeita hamar egun natural izango dituzte zerbitzu aktibora itzultzea eskatzeko, eta, hala egin ezean, norberaren interesarengatiko borondatezko eszedentzian deklaratuko dituzte, ofizioz, eta egoera horretan iraun beharko dute gutxienez bi urte jarraikiz, zerbitzu aktibora itzultzeko eskaera egiteko ezarritako epea amaitu eta hurrengo egunetik aurrera.

7. Funtzionarioek zerbitzu berezien egoeran jarraituko dute, egoera horretara igarotzea eragin zuen baldintza bertan behera gelditzen denetik zerbitzu aktibora itzultzen diren arte.

8. Diputatu, senatari eta Eusko Legebiltzarreko, lurralde historikoetako batzar nagusietako, beste autonomia-erkidego bateko legebiltzarreko edo Europako Parlamentuko kide diren funtzionarioek izaera hori galtzen badute ganbera desegin delako edo agintaldia amaitu delako, zerbitzu berezietan jarraitu ahal izango dute ganbera berria eratu arte.

9. Zerbitzu berezien egoera ofizioz deklaratuko da zerbitzu berezietara igarotzea eragiten duen egoera administrazio edo erakunde publiko beraren barruan sortzen denean. Gainerako kasuetan, interesdun funtzionarioek eskatuta deklaratuko da, egoera egiaztatu eta gero.

10. Deklarazioa eraginkorra izango da hura eragiten duen egoera gertatzen den egunetik aurrera.

11. Zerbitzu berezien egoeran deklaratu dituzten karrerako funtzionarioek ez dute inolako kalterik izango sustapen profesionalerako eskubidean honako hauengatik: goi-kargudun, botere judizialeko kide edo beste konstituzio- edo estatutu-organoren bateko kide izendatu dutelako; alkate aukeratu dutelako, ordainduta eta dedikazio esklusiboarekin, edo diputazioetako, uharte-kontseiluetako edo -kabildoetako presidente, Gorte Nagusietako diputatu edo senatari, Eusko Legebiltzarreko kide edo autonomia-erkidegoetako biltzar legegileetako kide, Euskadiko Aholku Batzorde Juridikoko edo pareko izaera eta eginkizunak dituen kontsulta-organo bateko bokal, edo Euskal Autonomia Erkidegoko Kontratuen inguruko Errekurtsoen Administrazio Organoko titular.

Funtzionario horiek, betiere, lege honen bosgarren xedapen iragankorrean aurreikusitako tratamendua jasoko dute gradua finkatzeari dagokionez. Euskal Autonomia Erkidegoko goi-kargudunaren izaera duen karrerako funtzionarioak karrera profesionalean aurrera egiteko beste edozein aurreikuspen berariaz aintzatetsi beharko da autonomia-erkidegoko kasuan kasuko aurrekontu orokorren legean, eta aplikagarria izango zaie, halaber, apartatu honen aurreko paragrafoan zerrendatutako karguetan aritzeko izendatuei.

139. artikulua. Beste administrazio publiko batzuen zerbitzuan. 

1. Karrerako funtzionarioak beste administrazio publiko batzuen zerbitzuko egoeran deklaratuko dira honako kasu hauetan: 

a) Beste administrazio publiko batean lanpostu bat lortzen dutenean lehiaketa nahiz izendapen askeko prozeduren bidez.

b) Transferentzia-prozesuen ondorioz edo iristen diren administrazioaren lege-xedapen baten bidez, administrazio horretako funtzionario bihurtzen direnean.

c) Beste administrazio publiko batean sartzen direnean, giza baliabideen berresleipenen edo administrazioen arteko mugikortasunaren ondorioz, zeinak enplegu publikoa antolatzeko plan batetik abiatutako hitzarmen baten ondorio izango baitira. 

2. Administrazioak bermatu behar du funtzionarioak zerbitzu aktibora itzuliko direla, finkatuta dituzten eskubideen arabera eta dagokien administrazio publikoan indarrean den administrazio-karrerako sistemarekin bat etorriz.

3. Beste administrazio publiko batzuen zerbitzuko egoeran dauden funtzionarioek funtzionario izaerari eutsiko diote sorburu-administrazioan, lanpostu- eta destino-erreserbarik gabe, eta benetako destinoa duten administrazioaren araubide juridikoa aplikatuko zaie. 

4. Egoera horretan emandako zerbitzu-denbora sorburu-administrazioan emandako zerbitzu-denboratzat joko da hirurtekoen eta karrera profesionalaren ondorioetarako. 

5. Beste administrazio publiko batzuen zerbitzuko egoeratik sorburu-administrazioko zerbitzu aktibora itzultzen diren funtzionarioek aitorpen profesionala lortuko dute, karrera profesionalaren sisteman lortutako aurrerapausoei eta ordainsarien mailari dagozkion ondorioei dagokienez; betiere, euskal administrazio publikoen arteko mugikortasuna sustatzeko sinatutako hitzarmenetan eta gainerako lankidetza-baliabideetan aurreikusitako prozeduraren arabera. Halako hitzarmenik edo baliabiderik ezean, funtzionarioa itzuli den administrazio edo erakunde publikoak egin beharko du aitorpen hori.

6. Funtzionarioa transferentzia-prozesuen ondorioz igarotzen bada beste administrazio publiko batzuen zerbitzuko egoerara, egoera hori ofizioz deklaratuko da; gainerako kasuetan, interesa duen funtzionarioak eskatuta deklaratuko da.

7. Xede-administrazio publikoan kargua utzi, eta hogeita hamar egun naturaleko epean egin beharko da sorburu-administrazioko zerbitzu aktibora itzultzeko eskabidea. Hala egin ezean, norberaren interesarengatiko borondatezko eszedentzian deklaratuko dira, ofizioz, eta egoera horretan iraun beharko dute gutxienez bi urte jarraikiz, zerbitzu aktibora itzultzeko eskaera egiteko ezarritako epea amaitu eta hurrengo egunetik aurrera.

Nolanahi ere, kargu-uzte hori baldin badagokie beste administrazio publiko batzuen zerbitzuko administrazio-egoerako funtzionario izaki izendapen askeko lanpostu batean dihardutenei, zerbitzu aktibora itzultzeko egoerak eta baldintzak lege honen 118.5.d) artikuluan aurreikusitakoari egokituko zaizkio.

8. Lege honetan lanpostuak hornitzeko aurreikusitako sistemen bidez lanpostu bat lortzearen ondorioz beste administrazio publiko batzuen zerbitzuko administrazio-egoeran dauden euskal enplegatu publikoek eskubidea izango dute sorburu-administrazioak lanpostuak hornitzeko egiten dituen deialdietan parte hartzeko.

9. Funtzionario publikoak transferentzia- edo mugikortasun-prozesuren baten objektu direnean artikulu honen 1. apartatuaren b) eta c) letretan aurreikusitako kasuetan, guztiz integratuko dira xede-administrazioan, eta zerbitzu aktiboan egongo dira bertan. Lortuta daukaten karrera-mailari datxezkion eskubide ekonomikoak aitortuko zaizkie; era berean, sorburu-administrazioko eskubide guztiak mantenduko dituzte, bertan zerbitzu aktiboan baleude bezala. 

Euskal administrazio publikoek, funtzionario transferituak administrazio horietako funtzionario gisa hartu behar dituztenean, errespetatu egin beharko dute sorburuko kidego, eskala edo titulazio-eskakizunik gabeko lanbide-taldeari dagokion taldea edo azpitaldea.

Langile transferituek xede-administrazioan jarraituko dute, lanpostua uzten badute edo betetzen duten lanpostua ezabatzen bada. Administrazio horrek lanpostua eta destinoa esleitu beharko die, administrazio horretan karrerarako eta lanpostuak hornitzeko dauden sistemen arabera.

Euskal administrazio publikoetako funtzionarioen arteko berdintasuna aitortzen da, zeinahi delarik ere haien sorburu-administrazioa.

[bookmark: _Toc294186878]
140. artikulua. Sektore publikoan zuzendaritzako langile publiko profesionalen zerbitzuak ematea. 
1. Lege honen 39. artikuluan aurreikusitakoaren arabera sektore publikoko zuzendaritza-postuetan diharduten karrerako funtzionarioak sektore publikoan zuzendaritzako langile publiko profesionalen zerbitzuak emateko egoerara igaroko dira, salbu eta zerbitzu berezietako egoeran deklaratzen badituzte lege honen 138.1 artikuluko h) eta ñ) apartatuek aurreikusitakoaren arabera.

2. Sektore publikoan zuzendaritzako langile publiko profesional modura zerbitzuak emateko egoeran dauden karrerako funtzionarioek eskubidea izango dute egoera horretan izan aurretik edo egoera horretan daudela lortutako lanpostuaren erreserbarako. Lanpostu horien titulartasuna lehiaketa bidez edo karrerako funtzionariotzara iristeko dagokion prozesuaren ondorengo destino-esleipenaren bidez lortua izango da. Administrazioak bermatu behar du funtzionarioak zerbitzu aktibora itzuliko direla, finkatuta dituzten eskubideen arabera eta dagokien administrazio publikoan indarrean den administrazio-karrerako sistemarekin bat etorriz.

3. Sektore publikoan zuzendaritzako langile publiko profesionalen zerbitzuak emateko egoeran dauden funtzionarioek eutsi egingo diote jatorriko administrazioko karrerako funtzionario izateari. 

4. Sektore publikoan zuzendaritzako langile publiko profesionalen zerbitzuak emateko egoera eta gero, sorburu-administrazioko zerbitzu aktibora itzultzen diren funtzionarioek aitorpen profesionala lortuko dute, karrera profesionalaren sisteman lortutako aurrerapausoei eta ordainsarien mailari dagozkion ondorioei dagokienez, betiere, administrazioen arteko mugikortasunerako neurriak ezartzen dituzten hitzarmenetan eta gainerako lankidetza-baliabideetan aurreikusitakoaren arabera.

Halako hitzarmenik edo baliabiderik ezean, funtzionarioa itzuli den administrazio edo erakunde publikoak egin beharko du aitorpen hori.

Egoera horretan emandako zerbitzaldia sorburu-administrazioan emandako zerbitzalditzat joko da antzinatasunaren eta karrera profesionalaren ondorioetarako. 

5. Funtzionario publikoek, sektore publikoan zuzendaritzako langile publiko profesionalen zerbitzuak emateko egoeran izan arren, mantendu egingo dute sorburu-administrazioak lanpostuak hornitzeko egiten dituen deialdietan parte hartzeko eskubidea.

6. Sorburu-administrazioko zerbitzu aktibora itzultzeko eskabidea hogeita hamar egun naturaleko epean egin beharko da, xedeko administrazio publikoan kargua uzten denetik, eta, hala egin ezean, norberaren interesarengatiko borondatezko eszedentzian deklaratuko dira, ofizioz, eta egoera horretan iraun beharko dute gutxienez bi urte jarraikiz, zerbitzu aktibora itzultzeko eskaera egiteko ezarritako epea amaitu eta hurrengo egunetik aurrera.


141. artikulua. Norberaren interesarengatiko borondatezko eszedentzia. 

1. Karrerako funtzionarioek norberaren interesarengatiko borondatezko eszedentzia eskuratu ahal izango dute, baldin eta administrazio publikoren batean edo sektore publikoan benetako zerbitzuak eman badituzte, jarraian, aurreko bi urteetan gutxienez. Gutxienez bi urte jarraikiz egon beharko dute egoera horretan itzultzea eskatzeko. Behin itzuli eta gero, funtzionarioek ezingo dute berriro norberaren interesarengatiko borondatezko eszedentzia eskatu, harik eta gutxienez hiru urte igaro arte benetako zerbitzuak ematen.

Epe horiek zenbatzeko, benetako zerbitzu-urtetzat joko dira egoera hauetakoren batean ematen direnak: zerbitzu berezietan, destinoaren zain, familiartekoak zaintzeko eszedentzian, genero-indarkeriagatiko eszedentzian, indarkeria terroristagatiko eszedentzian, aldi baterako nahitaezko eszedentzian eta nahitaezko eszedentzian. Aldiz, funtziogabetze irmoaren aldia ez da zenbatuko.

2. Alde batek eskatuta deklaratuko da norberaren interesarengatiko borondatezko eszedentzia; hura deklaratzeko, kontuan izango da zeintzuk diren zerbitzuaren aldian aldiko premiak. Eszedentzia ukatuz gero, arrazoiak adierazi beharko dira. Funtzionarioaren aurka diziplina-espedientea hasita dagoenean edo hark zehapen bat bete behar duenean, ezingo da eszedentzia hori deklaratu. 

3. Nolanahi ere, norberaren interesarengatiko borondatezko eszedentzia deklaratuko da, ofizioz, baldin eta, zerbitzu aktiboaz bestelako egoera batera igarotzea ekarri zuen arrazoia amaitutakoan, interesdunak ez badu zerbitzu aktibora itzultzeko eskatzen ezarritako epean.

4. Norberaren interesarengatiko borondatezko eszedentzian daudenek ez diote postu-erreserbari eutsiko, ez dute ordainsaririk sorraraziko, eta egoera horretan emandako denbora ez zaie karrera profesionalaren eta hirurtekoen ondorioetarako, ezta aplikatu beharreko Gizarte Segurantzako araubideko eskubideen ondorioetarako ere. 

5. Funtzionarioek norberaren interesarengatiko borondatezko eszedentzian jarraituko dute, baldin eta, egoera horretan daudela, zerbitzu aktibora itzultzea eskatzen badute, baina halakorik lortzen ez badute lanpostu hutsik ez dagoelako.

142. artikulua. Borondatezko eszedentzia lanpostu- eta destino-erreserbaduna. 

1. Karrerako funtzionarioek borondatezko eszedentzia lanpostu-erreserbaduna eskatu ahal izango dute. Horretarako, gutxienez aurreko hiru urteetan jardun behar izan dute funtzionario modura zerbitzuak ematen administrazio publikoren batean edo sektore publikoan. Eszedentzia horren iraupena, berriz, sei hilabete eta urtebete bitartekoa izango da. Kasu horretan, ezin izango da beste eskaerarik egin harik eta benetako hiru zerbitzu-urte metatu arte, eszedentziaz baliatzeko aldia amaitzen denetik aurrera. 

Epe horiek zenbatzeko, benetako zerbitzu-urtetzat joko dira egoera hauetakoren batean ematen direnak: zerbitzu berezietan, destinoaren zain, familiartekoak zaintzeko eszedentzian, genero-indarkeriagatiko eszedentzian, indarkeria terroristagatiko eszedentzian, aldi baterako nahitaezko eszedentzian eta nahitaezko eszedentzian. Aldiz, funtziogabetze irmoaren aldia ez da zenbatuko.

2. Borondatezko eszedentzia lanpostu- eta destino-erreserbaduna zerbitzuaren aldian aldiko premien mende egongo da. Eszedentzia hori ukatuz gero, arrazoiak adierazi beharko dira. Funtzionarioaren aurka diziplina-espedientea hasita dagoenean edo hark zehapen bat bete behar duenean, ezingo da eszedentzia hori deklaratu. Halaber, ezin izango da deklaratu, baldin eta enplegu publikoa antolatzeko plan bat badago onartuta, eta plan horrek badakar lanpostuak murriztea edo kentzea, aldi baterako edo behin betiko. 

3. Borondatezko eszedentzia lanpostu- eta destino-erreserbadunean daudenek ez dute ordainsaririk sorraraziko, eta egoera horretan emandako denbora ez zaie aintzat hartuko karrera profesionalaren eta hirurtekoen ondorioetarako, ezta aplikatu beharreko Gizarte Segurantzako araubideko eskubideetarako ere. 

4. Karrerako funtzionarioek, eszedentziaren epealdia amaitutakoan, hogeita hamar egun natural izango dituzte zerbitzu aktibora itzultzea eskatzeko. Hala egin ezean, norberaren interesarengatiko borondatezko eszedentzian deklaratuko dira, ofizioz, eta egoera horretan iraun beharko dute gutxienez bi urte jarraikiz, zerbitzu aktibora itzultzeko eskaera egiteko ezarritako epea amaitu eta hurrengo egunetik aurrera.

5. Borondatezko eszedentzia lanpostu- eta destino-erreserbadunak dirauen bitartean, ezingo dute bestelako lanposturik bete sektore publikoan, ez funtzionario-harremanaren bidez, ez kontratu-harremanaren bidez (izan lan- kontratua, izan administrazio-kontratua). Ildo beretik, ezin izango dute jardun ez behin-behineko langileen modura, ez zuzendaritzako langile publiko profesional modura.

143. artikulua. Familia elkartzeko borondatezko eszedentzia. 

1. Karrerako funtzionarioari familia elkartzeko borondatezko eszedentzia eman ahal izango zaio, baldin eta ezkontideak zein izatezko bizikideak beste udalerri batean badu bizilekua, eta hor bizitzeko arrazoia bada karrerako funtzionario edo langile lan-kontratudun finko modura behin betiko lanpostua lortu duela eta lanpostu horretan diharduela erakunde hauetakoren batean: administrazio publiko, erakunde publiko eta horien mendeko edo horiei lotutako zuzenbide publikoko entitateetako edozeinetan; Herri Kontuen Euskal Epaitegian eta Euskal Autonomia Erkidegoko gainerako estatutu-organoetan; Datuak Babesteko Bulegoan; Lan Harremanen Kontseiluan; lurralde historikoetako foru-aldundietan, toki-administrazioetan edo batzar nagusietan; organo konstituzionaletan edo botere judizialaren organoetan eta autonomia-erkidegoetako antzeko organoetan, eta Europar Batasunean nahiz nazioarteko erakundeetan. 

2. Eszedentzia hori alderdi-eskariz emango da, eta, gutxienez, bi urte iraungo du.

3. Familia elkartzeko borondatezko eszedentzian deklaratzeko, ez da beharrezkoa izango aurrez benetan zerbitzuak eman izana administrazio publikoan.

4. Familia elkartzeko borondatezko eszedentziak ez du lanpostu-erreserbarik ekarriko. Egoera horretan, ez da ordainsaririk sorraraziko, eta eszedentzian emandako denbora ez da aintzat hartuko karrera profesionalaren eta hirurtekoen ondorioetarako, ezta Gizarte Segurantzako araubideko eskubideen ondorioetarako ere.

5. [bookmark: _Toc294186881] Familia elkartzeko borondatezko eszedentziaren epealdia amaitutakoan, hogeita hamar egun natural izango dituzte karrerako funtzionarioek zerbitzu aktibora itzultzea eskatzeko. Hala egin ezean, norberaren interesarengatiko borondatezko eszedentzian deklaratuko dira, ofizioz, eta egoera horretan iraun beharko dute gutxienez bi urte jarraikiz, zerbitzu aktibora itzultzeko eskaera egiteko ezarritako epea amaitu eta hurrengo egunetik aurrera.

144. artikulua. Familiartekoak zaintzeko borondatezko eszedentzia. 

1. Karrerako funtzionarioek eskubidea izango dute gehienez ere hiru urteko eszedentzia hartzeko seme edo alaba bakoitza zaintzeko, izan norberak edukitako seme edo alaba, izan adopzioan edo harreran hartua (harrera iraunkorra edo adopzio aurrekoa). Epe hori zenbatzeko, kontuan hartuko da zein egunetan jaio den haurra, edo, hala dagokionean, zein egunetan eman den adopzio edo harreraren administrazio-ebazpena edo ebazpen judiziala.

Hiru urtera arteko eszedentzia hartzeko eskubidea izango dute, halaber, euren ardurapeko familiarteko bat zaintzeko (lehen eta bigarren mailako odol- nahiz ezkontza-ahaidetasuna), baldin eta, adina edo istripu, gaixotasun zein desgaitasun bat dela-eta, hura ez bada gai bere kabuz moldatzeko, eta ez badu ordaindutako lanik egiten.

2. Eszedentzia-aldi bakarra izango da kausatzaile bakoitzeko, eta, zatituta hartu ahal izango da, zerbitzuaren beharrekin bat etorriz gero. Beste kausatzaile batek beste eszedentzia-aldi baterako eskubidea ematen badu, aldi berria hastean, amaitu egingo da aurretik baliatu den eszedentzia-aldia. 

3. Funtzionarioen eskubide indibiduala da eszedentzia hau. Bi funtzionariok kausatzaile bera dela-eta badute eszedentziarako eskubidea, eskubide hori batera erabiltzeko aukera mugatu ahal izango du administrazioak, zerbitzuen funtzionamenduari lotutako arrazoiak justifikatuta. 

4. Egoera horretan ematen den denbora aintzat hartuko da hirurtekoen eta Gizarte Segurantzako araubideko eskubideen ondorioetarako. Karrera profesionalaren ondorioetarako ere zenbatuko da denbora hori. Hiru urte horietan, familiartekoak zaintzeko borondatezko eszedentzian deklaratu aurre-aurretik betetzen zuten lanpostua eta destinoa erreserbatuko zaizkie funtzionarioei. Nolanahi ere, salbuespen izango dira behin-behineko langileentzat edo zuzendaritzako langile publiko profesionalentzat gordetako lanpostuak.

5. Funtzionarioek, egoera horretan dauden bitartean, administrazioak antolatzen dituen prestakuntza-ikastaroetan parte hartu ahal izango dute. 

6. Onartutako eszedentzia-aldia amaitu bezain laster itzuliko dira funtzionarioak erreserbatuta duten lanpostura eta destinora, zerbitzu aktibora itzultzeko eskaria egin eta gero. Hala egin ezean, norberaren interesarengatiko borondatezko eszedentzian deklaratuko dira, ofizioz, eta egoera horretan iraun beharko dute gutxienez bi urte jarraikiz, zerbitzu aktibora itzultzeko eskaera egiteko ezarritako epea amaitu eta hurrengo egunetik aurrera.

7. Egoera horretako denboran jarduera ordaindutan arituz gero, administrazio publikoen zerbitzuko langileei aplikatzen zaien bateraezintasun-araubidea bete beharko da, eta ariketa horrek ezingo du galarazi edo oztopatu seme-alaben edo senitartekoaren zaintza.

[bookmark: _Toc294186882]145. artikulua. Genero-indarkeriagatiko borondatezko eszedentzia. 

1. Genero-indarkeriaren biktima diren emakumezko funtzionarioek eszedentzia eskatzeko eskubidea izango dute, beren burua babesteko edo gizarte-laguntza integraleko eskubideaz baliatzeko. Horretarako, ez da beharrezkoa izango aurrez zerbitzuak eman izana gutxieneko denbora batez, eta ez da eskatuko eszedentzian epe jakin batean jarraitzea.

2. Eszedentziako lehen sei hilabeteetan, emakumezko funtzionarioek eskubidea izango dute eszedentzia hartu aurretik betetzen zuten lanpostuaren erreserbarako; denbora-tarte hori, bestalde, aintzat hartuko da antzinatasunerako, karrera profesionalerako eta aplikatu beharreko Gizarte Segurantzako araubideko eskubideetarako. Jarduketa judizialek hala eskatzen dutenean, eta biktima babesteko eskubidea benetan bermatuta gera dadin, epe hori hiru hilabeteka luzatu ahal izango da (gehienez ere, hemezortzi hilabete), eta goian adierazitako ondorio berberak izango ditu horrek. 

3. Eszedentzia honetako lehenengo sei hilabeteetan, ordainsariak osorik jasotzeko eskubidea izango du funtzionarioak, eta, hala badagokio, bai eta ardurapean dituen seme-alabengatiko familia-prestazioak jasotzeko eskubidea ere. Hurrengo sei hilabeteetan, berriz, oinarrizko ordainsariak eta hirurtekoak jasoko ditu. 

4. Zerbitzu aktibora itzultzea interesdunak aldez aurretik eskatuta egingo da.

[bookmark: _Toc294186883]146. artikulua. Indarkeria terroristagatiko borondatezko eszedentzia.

1. Terrorismoaren Biktimei Aitorpena eta Erreparazioa egiteko ekainaren 19ko 4/2008 Legearen 24. artikuluan adierazitako karrerako funtzionarioek eszedentzia berezi bat hartzeko eskubidea izango dute beren burua babesteko edo laguntza jasotzeko, ekintza terroristen biktima izan badira (kalte pertsonal psikiko eta psikofisikoen biktima edo oso mehatxu larrien biktima). Horretarako, ez da beharrezkoa izango gutxieneko denbora bat eman izana aurrez zerbitzuan, eta ez da eskatuko eszedentzian epe jakin batean jarraitzea.

2. Eszedentzia horretako lehen sei hilabeteetan, lanpostua eta destinoa erreserbatzeko eskubidea izango dute, eta denbora-tarte hori aintzat hartuko da antzinatasunerako, karrera profesionalerako eta aplikatu beharreko Gizarte Segurantzako araubideko eskubideetarako. Epe hori hiru hilabeteka luzatu ahal izango da (gehienez ere, hemezortzi hilabete), eta goian adierazitako ondorio berberak izango ditu horrek.

3. Eszedentzia hartu eta lehenengo sei hilabeteetan, oso-osorik sorraraziko dira eszedentzia hartu arte sorrarazten ziren ordainsariak. Hurrengo sei hilabeteetan, berriz, oinarrizko ordainsariak eta hirurtekoak jasoko dira. 

4. Zerbitzu aktibora itzultzea interesdunak aldez aurretik eskatuta egingo da.

[bookmark: _Toc294186884]147. artikulua. Borondatezko eszedentzia pizgarriduna. 

1. Enplegu publikoa antolatzeko planak aplikatzearen ondorioz, karrerako funtzionarioa baldin badago lege honen 112. artikuluak aipatzen duen giza baliabideen berresleipen-prozesuan, borondatezko eszedentzia pizgarriduneko egoeran deklaratu ahal izango da, aldez aurretik hala eskatzen badu bere borondatez.

Era berean, eta aurrez hala eskatuz gero, egoera horretara igaro ahal izango dira enplegu publikoa antolatzeko programa horiek aplikatzearen ondorioz destinoaren zain edo nahitaezko eszedentzian dauden funtzionarioak. 

2. Borondatezko eszedentzia pizgarriduna bost urterako eskatu ahal izango da; denbora horretan, ezin izango da lanposturik bete sektore publikoan, ez funtzionario-harremanaren bidez, ez kontratu-harremanaren bidez (izan lan-kontratua, izan administrazio-kontratua). Ildo beretik, ezin izango da lan egin, ez behin-behineko langile modura, ez zuzendaritzako langile publiko profesional modura.

3. Karrerako funtzionarioek, borondatezko eszedentzia pizgarridunaren epealdia amaitutakoan, hogeita hamar egun natural izango dituzte zerbitzu aktibora itzultzea eskatzeko. Hala egin ezean, norberaren interesarengatiko borondatezko eszedentzian deklaratuko dira, ofizioz, eta egoera horretan iraun beharko dute gutxienez bi urte jarraikiz, zerbitzu aktibora itzultzeko eskaera egiteko ezarritako epea amaitu eta hurrengo egunetik aurrera.

4. Borondatezko eszedentzia pizgarridunean dauden funtzionarioek ezin badute zerbitzu aktibora itzuli lanpostu hutsik ez dagoelako, egoera horretan jarraituko dute harik eta lanposturen bat hutsik geratzen den arte. 

5. Borondatezko eszedentzia pizgarridunera igarotzen direnek eskubidea izango dute oinarrizko ordainsarien eta ordainsari osagarrien hileroko bat jasotzeko (kudeaketa-helburuei eta aparteko haborokinei dagozkien ordainsariak salbu), bai eta lanean emandako azken lanpostuan sorrarazitako aparteko ordainsarien zati proportzionala jasotzeko ere, zerbitzuan benetan emandako urte bakoitzeko (gehienez ere, hogeita lau hileroko). 

6. Eszedentzia honek ez du ekarriko lanpostu- eta destino- erreserbarik, eta bertan emandako denbora ez da zenbatuko karrera profesionalaren eta hirurtekoen ondorioetarako, ezta aplikatu beharreko Gizarte Segurantzako araubideko eskubideen ondorioetarako ere. 

7. Borondatezko eszedentzia pizgarridunean dauden funtzionarioek uko egin ahal izango diote eszedentzia hori baliatzeari, baina jasotako ordainsariaren zati proportzionala itzultzeko obligazioa izango dute.

148. artikulua. Sektore publikoan zerbitzuak emateko borondatezko eszedentzia. 

1. Karrerako funtzionarioek sektore publikoan zerbitzuak emateko borondatezko eszedentzia hartu ahalko dute, baldin eta zerbitzu aktiboan badaude ─hala karrerako edo bitarteko funtzionario moduan, nola estatutupeko finko edo aldi baterako moduan ─ beste kidego, eskala edo titulazio-eskakizunik gabeko lanbide-talde batean, edo langile lan-kontratudun finko edo aldi baterako moduan, edozein administrazio publikotan ─non eta dagokien bateragarritasuna lortu ez duten─, edo sektore publikoko erakundeetan zerbitzuak ematen hasten badira eta ez badagokie beste egoera batean geratzea. 

2. Eszedentzia ofizioz emango da, baldin eta zerbitzuak emateari ekiten bazaio administrazio edo erakunde publiko bereko beste kidego, eskala edo titulazio-eskakizunik gabeko lanbide-talde batean edo langile lan-kontratudun modura; gainerako kasuetan, interesa duen funtzionarioak eskatuta deklaratuko da eszedentzia.

3. Karrerako funtzionarioek egoera horretan jarraitu ahal izango dute egoera hori eragin zuen zerbitzu-harremanak dirauen bitartean.

4. Karrerako funtzionarioek, kargua uzteko datatik aurrera, hogeita hamar egun natural izango dituzte zerbitzu aktibora itzultzea eskatzeko. Hala egin ezean, norberaren interesarengatiko borondatezko eszedentzian deklaratuko dira, ofizioz, eta egoera horretan iraun beharko dute gutxienez bi urte jarraikiz, zerbitzu aktibora itzultzeko eskaera egiteko ezarritako epea amaitu eta hurrengo egunetik aurrera.

5. Sektore publikoan zerbitzuak emateko borondatezko eszedentzian dauden karrerako funtzionarioek eutsi egingo diote karrerako funtzionarioaren izaerari sorburu-administrazioan, baina ez zaie erreserbatuko ez lanpostua, ez destinoa, eta benetako destinoa duten administrazio publikoaren araubidea aplikatuko zaie. 

6. Administrazio publikoak erabakitzen badu bere sektore publikoan erakunde instrumental bat sortzea (lege honen 7. artikuluan araututakoak barne) edo funtzionarioak dagoeneko sortuta dagoen erakunde bati adskribatzea, sektore publikoan zerbitzuak emateko eszedentzia-egoerara bilduko dira bai erakunde horietara esleitzen diren karrerako funtzionarioak, bai programa espezifikoen bidez edo izenpetutako hitzarmenen bidez haietan zerbitzuak ematen dituzten karrerako funtzionarioak. Kasu horietan, egoera horretan emandako denbora kontuan hartuko da hirurteko eta karrera profesionalaren ondorioetarako; era berean, funtzionarioek eskubidea izango dute lanpostuak betetzeko prozeduretan parte hartzeko eszedentzian dauden administrazioan, eta ez diote zertan uko egin erakunde horretan betetzen duten lanpostuari.

7. Karrerako funtzionarioak zerbitzuan ari diren erakunde edo entitateak sektore publikotik kanpo geratzen direnean izaera aldatu zaielako, karrerako funtzionario horiek norberaren interesarengatiko borondatezko eszedentzian deklaratuko dira, sektore publikoan zerbitzuak emateko borondatezko eszedentziaren deklarazioaren ondorioetarako, eta ezin izango zaie exijitu sektore publikoan gutxieneko denbora bat egitea benetako zerbitzuak ematen.


Iraupen- eta itzultze-araubideari dagokionez, sektore publikoan zerbitzuak emateko borondatezko eszedentziarako xedatutakoari jarraituko zaio.
149. artikulua. Destinoaren zain egotea. 

1. Giza baliabideak berresleitzeko prozesu batek ukitutako karrerako funtzionarioak destinoaren zain egoteko egoeran deklaratuko dira. 

2. Destinoaren zain dauden funtzionarioek honako hauek jasoko dituzte: oinarrizko ordainsariak; karrera profesionaleko osagarria edo, halakorik ezean, gradu pertsonal finkatuarena, eta egoera horretara pasatu aurreko lanpostuari dagokion lanpostuagatiko osagarriaren ehuneko berrogeita hamar. 

3. Destinoaren zain dauden karrerako funtzionarioak behartuta daude:

a) Eskaintzen zaizkien destinoak onartzera, baldin eta aurreko lanpostuaren antzeko ezaugarriak badituzte eta destinatuta zeuden lurralde historikoan badaude.

b) Aldi baterako betetzera aurreko lanpostuaren antzeko ezaugarriak dituzten lanpostuak, betiere, zerbitzuaren premiak direla-eta eskatzen bazaie. Lanpostu horiek aldi baterako betetzeak eten egingo du artikulu honen laugarren paragrafoan aurreikusitako epearen zenbaketa.

c) Lanpostuak betetzeko lehiaketetan parte hartzera; betiere, euren kidego, eskala, espezialitate edo titulazio-eskakizunik gabeko lanbide-taldera egokitutako lanpostuetarako deia egiten bada, eta lanpostu horiek funtzionarioak destinatuta zeuden lurralde historikoan badaude.

d) Nahitaez parte hartzera prestakuntza-programa ebaluatuetan, zeinetarako deia egingo baitzaie konpetentzia profesionalak indartzeko. 

4. Destinoaren zain, gehienez, urtebete egon ahal dira, eta, epealdi hori igaro ondoren, nahitaezko eszedentziara igaroko dira.

5. Gainerako ondorioei dagokienez, egoera horretan egotea eta zerbitzu aktiboan egotea parekoak dira.

150. artikulua. Aldi baterako nahitaezko eszedentzia. 

1. Karrerako funtzionarioak aldi baterako nahitaezko eszedentziara igaroko dira destinoaren zain gehienez eman dezaketen denbora igarotzen denean, edo egoera horren ondoriozko eginbeharrak betetzen ez direnean. 

2. Gehienez ere, hiru urtekoa izango da aldi baterako nahitaezko eszedentziaren iraupena; hiru urte horiek igaro ondoren, nahitaezko eszedentziara pasako da funtzionarioa. 

3. Aldi baterako nahitaezko eszedentzian deklaratutako karrerako funtzionarioek eskubidea izango dute honako hauek jasotzeko: oinarrizko ordainsariak eta karrera profesionaleko osagarria, edo, halakorik ez badago, gradu pertsonal finkatua. Egoera horretan emandako denbora aintzat hartuko da hirurtekoetarako, eskubide pasiboetarako eta, hala badagokio, gradu pertsonala edo karrera profesionalaren maila finkatzeko. 

151. artikulua. Nahitaezko eszedentzia.

1. Karrerako funtzionarioak nahitaezko eszedentziara igaroko dira honako kasu hauetan: 

a) Funtzionarioak behin-behinean lanpostu bati adskribatu behar zaizkionean, baina hori ezinezkoa denean haien kidego, eskala edo titulazio-eskakizunik gabeko lanbide-taldean lanpostu hutsik ez dagoelako edo haiek ez dituztelako betetzen lanpostua hornitzeko baldintzak (salbuespena izango da lege honen 141.5 artikuluan ezarritakoa).

b) Funtziogabetze irmoaren aldia igarota (155.4 artikuluan adierazten diren baldintzetan), funtzionarioek itzultzea eskatzen dutenean, baina ez dagoenean lanpostu hutsik haien kidego, eskala edo titulazio-eskakizunik gabeko lanbide-taldean, edo ez dituztenean lanpostua hornitzeko baldintzak betetzen.

c) Aldi baterako nahitaezko eszedentzian gehienez eman daitekeen denbora igaro delako edo lege honen 149.3 artikuluan zehaztutako eginbeharrak betetzen ez dituztelako.

2. Nahitaezko eszedentzian deklaratutako karrerako funtzionarioek eskubidea izango dute honako hauek jasotzeko: oinarrizko ordainsariak eta aitortutako karrera profesionaleko osagarriaren ehuneko berrogeita hamar, edo, halakorik ezean, gradu pertsonal finkatuaren ehuneko berrogeita hamar. Egoera horretan ematen duten denbora hori aintzat hartuko da hirurtekoen eta karrera profesionalaren ondorioetarako eta aplikatu behar zaien Gizarte Segurantzako araubideko eskubideen ondorioetarako.

3. Nahitaezko eszedentzian dauden karrerako funtzionarioei destino bat ematen bazaie enplegu publikoa antolatzeko planak aplikatzearen ondorioz, eta hori dela-eta egoitza aldatu behar badute, eskubidea izango dute gaiari buruzko araudian kontzeptu hori dela-eta ezarritako ordainsariak jasotzeko.

152. artikulua. Nahitaezko eszedentziaren araubide juridikoa. 

1. Nahitaezko eszedentzian dauden karrerako funtzionarioek derrigorrean parte hartu beharko dute beren kidego, eskala, espezialitate edo titulazio-eskakizunik gabeko lanbide-taldeko lanpostuak hornitzeko egiten diren lehiaketa-deialdi guztietan; era berean, eta, betiere, funtzio publikoaren eskumena duen organoak beharrezkotzat jotzen badu, nahitaez parte hartu beharko dute kasuan kasuko administrazioak eskaintzen dizkien prestakuntza ebaluatuko programetan, beren ezagutza eta trebetasunak administrazioaren beharrizan funtzionaletara eta bete ditzaketen balizko lanpostuetara egokitzeko.

2. Edonola ere, aurrekontu-zuzkidura duen lanpostu huts bat dagoen unean bertan erabakiko du administrazioak funtzionarioak nahitaez itzuli behar duela zerbitzu aktibora, eta funtzionarioak onartu egin beharko du esleitzen zaion destinoa; betiere, dagokion kidego, eskala, espezialitate edo titulazio-eskakizunik gabeko lanbide-taldeko lanpostua bada eta lanpostu-zerrendan eta antzeko baliabideetan eskatzen diren baldintzak betetzen baditu. 

3. Karrerako funtzionarioek betetzen ez badituzte artikulu honetan jasotako eginbeharrak, edo, administrazioak nahitaezko eginbehartzat jo arren, 30 eguneko epean zerbitzu aktibora itzultzen ez badira, norberaren interesarengatiko borondatezko eszedentzian deklaratuko dira, ofizioz, eta egoera horretan iraun beharko dute gutxienez bi urte jarraikiz.

Bi urteko epe hori egoera hauetakoren bat gertatu eta hurrengo egunetik aurrera zenbatuko da:

a) Lehiaketan parte hartzeko eskabide-epea amaitzea.

b) Prestakuntza ebaluatuko nahitaezko programetan parte hartzeko azken eguna.

c) Administrazioak eraginpeko funtzionarioak zerbitzu aktibora nahitaez itzultzeko xedatu duen hogeita hamar egun naturaleko epea amaitzea.

4. Nahitaezko eszedentzian dagoen karrerako funtzionarioak ezingo du sektore publikoko lanposturik bete, ez funtzionario-harremanaren bidez, ez kontratu-harremanaren bidez (izan administrazio-kontratua, izan lan-kontratua), ezta behin-behineko langile edo zuzendaritzako langileentzako gordetako lanposturik ere. Sektore publikoan lanpostu bat lortzen badu, dagokion administrazio-egoerara igaroko da, lege honetan aurreikusitakoaren arabera.
 
[bookmark: _Toc294186888]153. artikulua. Funtziogabetzea. 

1. Funtziogabetzea behin-behinekoa edo irmoa izan daiteke. 

2. [bookmark: OLE_LINK3][bookmark: OLE_LINK4]Funtziogabetze-egoeran deklaratutako funtzionarioak, egoera horretan egon behar duten bitartean, beren funtzioetan jarduteaz eta beren izaerari dagozkion eskubide guztiez gabetuta egongo dira, hargatik eragotzi gabe lege honetan behin-behineko gabetzerako xedatzen dena. 

3. Funtziogabetze-egoeran deklaratutako funtzionario publikoek, zigorra edo zehapena betetzen duten bitartean, ezingo dute zerbitzurik bete inongo administrazio publikotan, erakunde publikotan, zuzenbide publiko edo pribatuko agentzia edo erakunde publikotan, fundaziotan, enpresa edo elkarte publikotan eta sektore publikoaren menpe eta hari atxikita dauden erakunde instrumentaletan (lege honen 7. artikuluan araututakoak barne).


154. artikulua. Behin-behineko funtziogabetzea. 

1. Prozedura judizial bat zein diziplinako espediente bat izapidetzearen ondorioz, behin-behineko funtziogabetzea erabaki daiteke; betiere, interes publikoaren babesak hala eskatzen badu, salbuespenez.

2. Diziplinako espediente bat izapidetzen ari den bitartean, hura irekitzeko eskumena duen organoak deklaratuko du behin-behineko funtziogabetzea. Izapidetze aldi horretan, behin-behineko funtziogabetzea ezingo da sei hilabetetik gora luzatu, salbu eta atzerapena espedientepeko funtzionarioari egotzi ahal zaionean.

3. Prozedura judizial baten menpe dagoen funtzionarioaren behin-behineko funtziogabetzea auzi penalaren izapide guztiak amaitu arte luzatu ahal izango da.

Nolanahi ere, izapidetze-aldi horretan, organo judizialak behin-behineko espetxealdia erabakitzen badu edo lana egitea eragozten duten beste neurri batzuk ezartzen baditu, funtzionarioa behin-behineko funtziogabetze-egoeran deklaratuko da, neurri horiek indarrean dauden bitartean.

Kasu horretan, administrazio edo erakunde publiko bakoitzean funtzio publikoaren eskumena duen organoak deklaratuko du behin-behineko funtziogabetzea, erabaki judiziala eman zen eguneko ondorioekin. 

4. Halaber, behin-behinekoz funtziogabetutako funtzionarioek lanpostua galduko dute, baldin eta, eurei egotz dakizkiekeen arrazoiak direla-eta, prozedura eteten bada, eta, ondorioz, kautelazko neurria sei hilabetetik gorakoa bada.

5. Behin-behinekoz funtziogabetuta dauden funtzionarioek eskubidea izango dute oinarrizko ordainsariak jasotzeko, bai eta, hala badagokio, familia prestazioak jasotzeko ere, beren ardurapean seme-alabak izateagatik. Nolanahi ere, ez dute inolako ordainsaririk jasotzeko eskubiderik izango agertzen ez badira edo espedientea atzeratzen bada haiei egozteko moduko arrazoiengatik.

6. Behin espedientea ebatzita, ez bada irmo deklaratzen funtziogabetzea, funtzionarioa berehala itzuliko da bere lanpostura; jaso gabeko ordainsariak jasoko ditu, eta zerbitzu aktibo modura zenbatuko zaio behin-behineko funtziogabetze-egoeran emandako denbora, baita honako hauen ondorioetarako ere: karrera profesionaleko eskubideak, hirurtekoen aitorpena, barne-sustapena eta aplikatu behar zaion Gizarte Segurantzako araubideko eskubideak. 


155. artikulua. Funtziogabetze irmoa. 

1. Auzi penalean emandako epaiaren bitartez edo diziplina-zehapen irmoaren bitartez ezarriko da funtziogabetze irmoa. Diziplina-zehapenaren ondorioz deklaratzen den funtziogabetze irmoa ezin izango da sei urtetik gora luzatu; zehapena administrazio-bidean irmo bilakatzen denetik aurrera beteko da, betiere, aintzat hartuta behin-behineko funtziogabetze-egoeran emandako denbora.

Epai judizialaren ondoriozko funtziogabetze irmoa bere horretan ezarriko da.

2. Funtziogabetze irmoak, sei hilabetetik gorakoa bada, lanpostua eta destinoa galtzea ekarriko du. 

3. Behin zehapena beteta, karrerako funtzionarioak hogeita hamar egun natural izango ditu zerbitzu aktibora itzultzea eskatzeko eta itzultzeko, eta itzuli ezean, norberaren interesarengatiko borondatezko eszedentzian deklaratuko da, ofizioz.

Funtziogabetzea sei hilabetetik gorakoa ez bada, aurreko lanpostura eta destinora itzuliko da automatikoki.

4. Lanpostua eta destinoa galtzea eragin duen funtziogabetzearen zehapena beteta, funtzionarioak zerbitzu aktibora itzultzeko eskatzen badu, baina sei hilabeteko epean halakorik onartzen ez badiote lanpostu hutsik ez dagoelako, nahitaezko eszedentzian deklaratuko da hura, erantzukizun penal edo diziplinazkoa iraungitzen den egunetik aurrerako ondorioekin. Zerbitzu aktibora itzultzeko ebazpenak, epe horretan ematen bada, itzultze horren ondorio ekonomiko eta administratiboak zehaztuko ditu.

5. Funtziogabetze irmoak dirauen bitartean, ezin izango da parte hartu lanpostuak hornitzeko prozeduretan.

156. artikulua. Zerbitzu aktibora itzultzea. 

1. Funtzionarioek sorburu-administraziora itzultzea eskatu behar dute administrazio-egoera bakoitzerako ezartzen den epean.

2. Funtzio publikoaren eskumena duen organoaren ebazpen baten bidez erabakiko da zerbitzu aktibora itzultzea: ebazpen horretan erabakitzen den egunean egin beharko da, eta egun horretatik aurrera izango ditu ondorio ekonomikoak.

3. Ebazpenean ezarritako epean lanpostuaz jabetu ezik, arrazoizko kausarik ez badago behintzat, norberaren interesarengatiko borondatezko eszedentziaren deklarazioa egingo da. Egoera horretan iraun beharko dute gutxienez bi urte jarraikiz, zerbitzu aktibora itzultzeko eskaera egiteko ezarritako epea amaitu eta hurrengo egunetik aurrera.

4. Zerbitzu aktibora itzultzeko baldintza izango da administrazio publikoetako langileei aplikatzeko bateraezintasun-araubidea betetzea.

Zerbitzu aktibora itzultzea titularrik gabeko lanpostu edo dotazio batean gauzatuko da, baldin eta dagokion kidego, eskala, azpieskala, aukera, titulazio-eskakizunik gabeko lanbide-talde, mota edo kategoriara egokitzen bada, eta egiaztatzen diren konpetentzia profesionaletara egokitzen bada (konpetentzia horiek garapen profesionaleko gradua edo, horrelakorik ezean, funtzionarioak finkatutako gradu pertsonala aitortuta egiaztatzen dira). Itzultzea gauzatzeko, ezingo dira baliatu behin betiko hautaketa edo hornikuntzarako prozesuetan hitzartutako eta indibidualki identifikatutako postuak.


157. artikulua. Zerbitzu aktibora itzultzea lanpostu-erreserba dakarren egoera batetik. 

1. Lanpostu-erreserba dakarren egoera batetik zerbitzu aktibora itzultzeko, egoera bakoitzerako ezarritako epeari jarraituko zaio, eta zerbitzura itzultze hori eraginkorra izango da dagokion ebazpena jakinarazten den egunetik aurrera; ebazpena jakinarazi eta –gehienez ere– hiru eguneko epean itzuli beharko da zerbitzu aktibora.

2. Lanpostu-erreserba dakarren egoeran dagoen funtzionarioak erreserba hori galtzen badu, eta, ondoren, lanpostua utzi behar badu lege honen 95.1. artikuluko a) eta c) apartatuetan eta 101. eta 103. artikuluetan xedatutakoa betez, zerbitzu aktibora itzultzen denean, behin-behinean adskribatuko da sorburu-administrazioan, administrazio bakoitzak ezartzen duen prozeduraren arabera, harik eta behin betiko lanpostu bat lortzen duen arte. Behin-behineko adskripzioko lanpostua funtzionarioari dagokion kidego, eskala edo titulazio-eskakizunik gabeko lanbide-taldekoa izango da ─eta funtzionarioak bete egin beharko ditu lanpostu-zerrendan eskatzen diren baldintzak─, udalerri berekoa ahal dela ─eta, halakorik ezean, lurralde historiko berekoa─. Lanpostu horrek aurretik betetzen zuen lanpostuak baino maila baxuagoa izan dezake: gehienez ere, bi maila gutxiago, hargatik eragotzi gabe lege honen 105.5 artikuluak xedatzen duena.


158. artikulua. Zerbitzu aktibora itzultzea lanpostu-erreserbarik ez dakarren egoera batetik. 

1. Lanpostu-erreserbarik ez daukaten funtzionarioak zerbitzu aktibora itzultzeari dagokionez, bide hau lehenetsiko da: lanpostuak hornitzeko prozeduretan parte hartzea, lehiaketaren edo izendapen askearen sistemen bidez. Honela ere itzuli ahal izango dira funtzionarioak zerbitzu aktibora: behin-behinekoz atxikita beren kidego, eskala edo titulazio-eskakizunik gabeko lanbide-taldeko lanpostu huts batera. Hala eginez gero, egoera horretan geldituko dira behin betiko destinoa lortu arte, lanpostuak hornitzeko ohiko prozeduretako baten bidez lortu ere. 

2. Behin-behineko atxikipenaren bidez zerbitzu aktibora itzultzen diren funtzionarioak, behin betiko lanpostua lortzen ez duten bitartean, beren kidego, eskala edo titulazio-eskakizunik gabeko lanbide-taldeko lanpostu batera adskribatuko dira, lanpostu-zerrendako baldintzak betetzen badituzte, euskal administrazio publikoetako bakoitzak ezartzen duen prozeduraren arabera; lanpostu horren maila baxuagoa izan daiteke funtzionarioek finkatutako gradua baino: gehienez ere, bi maila gutxiago.

3. Lanpostu-erreserbarik ez daukaten funtzionarioak zerbitzu aktibora itzultzeko baldintza izango da aurrekontu-zuzkidura duen lanpostu hutsen bat egotea. Zerbitzura itzultzeko, funtzionarioen administrazio-egoeren lehentasun-hurrenkera honi jarraituko zaio: 

a) Aldi baterako nahitaezko eszedentzia.

b) Destinoaren zain.

c) Nahitaezko eszedentzia.

d) Genero-indarkeriagatiko borondatezko eszedentzia.

e) Indarkeria terroristagatiko borondatezko eszedentzia.

f) Sektore publikoan zerbitzuak emateko borondatezko eszedentzia, lege honen 148.6 artikuluan araututakoaren kasuan.

g) Sektore publikoan zerbitzuak emateko gainerako borondatezko eszedentziak.

h) Familia elkartzeko borondatezko eszedentzia.

i) Norberaren interesarengatiko borondatezko eszedentzia.

j) Beste administrazio publiko batzuen zerbitzuan.

k) Borondatezko eszedentzia pizgarriduna.

l) Funtziogabetzea.

4. Funtzionarioak zerbitzu aktibora itzultzeko eskatzen badu, baina halakorik lortzen ez badu, dela aurrekontu-zuzkidura duen lanpostu hutsik ez dagoelako bere kidego, eskala edo titulazio-eskakizunik gabeko lanbide-taldean, dela ez dituelako lanpostu-zerrendan ezarritako baldintzak betetzen lanpostura iristeko, nahitaezko eszedentziara pasako da lanpostu huts bat suertatu eta zerbitzu aktibora itzultzeko modua izan arte (salbuespena izango da lege honen 141.5 eta 147.4 artikuluan xedatutakoa).
 
[bookmark: _Toc294186890]159. artikulua. Bitarteko funtzionarioen administrazio-egoerak. 

1. Bitarteko funtzionarioei zerbitzu aktiboaren eta funtziogabetzearen administrazio-egoerak aplikatuko zaizkie; betiere, euren egoerak dituen berezitasunekin.

2. Bitarteko funtzionarioek, aurreko apartatuan aurreikusitako administrazio-egoerei ez ezik, honako administrazio-egoera hauei ere heldu ahal izango diete, lanpostuaren erreserbari eutsita: 

a) Familiartekoak zaintzeko borondatezko eszedentzia.

b) Genero-indarkeriagatiko eta indarkeria terroristagatiko eszedentzia. 
[bookmark: _Toc294186891]
3. Artikulu honen bigarren apartatuan azaltzen diren eszedentzietariko batean dauden bitarteko funtzionarioei lanpostua eta destinoa erreserbatuko zaizkie, kasu hauetan izan ezik: lanpostua erregelamenduz hornitu bada karrerako funtzionario batekin, bitarteko funtzionarioaren izendapena justifikatu zuen egitatezko baldintza desagertzen bada, edo lege honetan langile-mota horrek lanpostua uzteko aurreikusitako egoeretakoren bat suertatzen bada.

160. artikulua. Langile lan-kontratudunen egoerak. 

1. Euskal administrazio publikoen zerbitzuko langile lan-kontratudunek Langileen Estatutuan ezarritakoa eta aplikatzen zaizkien hitzarmen kolektiboetan ezarritakoa bete behar dute. 

2. Hitzarmen kolektiboek beren aplikazio-eremuko langile lan-kontratudun finkoei titulu hau aplikatzea erabaki dezakete, Langileen Estatutuan ezarritakoarekin bateragarri diren alderdi guztietan.

[bookmark: _Toc321914573]XI. TITULUA

[bookmark: _Toc294186825][bookmark: _Toc321914574]EUSKAL ENPLEGATU PUBLIKOEN ESKUBIDEAK, BETEBEHARRAK, JOKABIDE-KODEA, BATERAEZINTASUNAK ETA ERANTZUKIZUNAK

[bookmark: _Toc321914575][bookmark: _Toc294186826]I. KAPITULUA. Euskal enplegatu publikoen eskubideak. Baimenak, oporrak eta lanaldi-araubidea.

[bookmark: _Toc294186828]161. artikulua. Euskal enplegatu publikoen eskubide indibidualak. 

Euskal enplegatu publikoek honako eskubide indibidual hauek dituzte: 
	
a) Karrerako funtzionario-izaeraren mugiezintasunerako eskubidea. 

b) Nagusi hurrenen eskutik informazioa jasotzeko eskubidea: administrazio-unitateko helburuei, antolamenduari eta funtzionamenduari buruzko informazioa, eta, batez ere, beren mendekotasun hierarkikoari eta dagozkien eskumen, betebehar eta erantzukizunei buruzkoa. 

c) Euren maila profesionalari dagozkion funtzio eta zereginak benetan betetzeko eskubidea; betiere, karrera profesionalean izan duten aurrerapenaren arabera. 

d) Karrera profesionalean eta barne-sustapenean aurrera egiteko eskubidea, lege honetan ezarritakoaren arabera. 

e) Zerbitzuaren ondoriozko ordainsariak eta kalte-ordainak jasotzeko eskubidea. 

f) Zerbitzuan diharduten unitateari esleitutako helburuak lortzen parte hartzeko eskubidea. 

g) Etengabeko prestakuntza izateko eta ezagutza nahiz gaitasun profesionala etenik gabe eguneratzen jarraitzeko eskubidea (ahal dela, lan-ordutegiaren barruan). 

h) Lanean, intimitatea, sexu-joera, norberaren irudia eta duintasuna errespetatuak izateko eskubidea. 

i) Sexu-jazarpenaren, sexuan oinarritutako jazarpenaren, jazarpen moralaren eta lan-jazarpenaren aurrean arreta eta babesa jasotzeko eskubidea.

j) Inolako diskriminaziorik ez izateko eskubidea, jaiotza, arraza edo etnia, generoa, sexua edo orientazio sexuala, erlijioa edo sinesmenak, iritzia, desgaitasuna, adina edo bestelako egoera edo inguruabar pertsonal nahiz sozialak direla-eta. 

k) Norberaren bizimodua, familia eta lana uztartzeko neurriak baliatzeko eskubidea.

l) Adierazpen-askatasuna izateko eskubidea, antolamendu juridikoaren mugak errespetatuta. 

m) Enplegatu publikoen datu pertsonalen babeserako eta pribatutasunerako eskubidea.

n) Oporrak, atseden-aldiak eta baimenak izateko eskubidea. 

ñ) Erretiroa hartzeko eskubidea, aplikatu beharreko arauetan ezarritako zehaztapen eta baldintzen arabera. 

o) Gizarte Segurantzaren prestazioak jasotzeko eskubidea, aplikatu beharreko araubidearen arabera. 

p) Dagozkion osasun-laguntzako eta gizarte-ekintzako prestazioetarako eskubidea. 

q) Lanbide-elkarteetara askatasunez biltzeko eskubidea.

r) Eginkizun edo kargu publikoak bidezko eran betetzeagatik, edozein jurisdikzio ordenatan bideratzen diren prozeduretan, administrazio publikoaren babesa eta defentsa juridikoa jasotzeko eskubidea. 

s) Laneko osasun eta segurtasunaren arloan babes eraginkorra jasotzeko eskubidea.

t) Antolamendu juridikoak aitortutako gainerako eskubideak.

162. artikulua. Kolektiboki baliatzen diren eskubide indibidualak. 

Euskal enplegatu publikoek kolektiboki baliatzen diren eskubide indibidual hauek dituzte: 

a) Askatasun sindikalerako eskubidea. 

b) Negoziazio kolektiborako eskubidea. 

c) Lan-baldintzak erabakitzeko orduan erakundeetan parte hartzeko eskubidea. 

d) Grebarako eskubidea, komunitatearentzat ezinbestekoak diren zerbitzuak emango direla bermatuta. 

e) Biltzeko eskubidea. 

f) Laneko gatazka kolektiboak planteatzeko eskubidea, kasuan-kasuan aplikatu beharreko legeriaren arabera. 



163. artikulua. Euskal enplegatu publikoen baimenak. 

1. Enplegatu publikoek enplegu publikoaren oinarrizko legerian eta aplikagarriak diren lege eta araudietan araututako baimenak edukiko dituzte, baita negoziazio kolektiboko tresnen bidez aurreikusi daitezkeenak ere. 

2. Euskal administrazio publikoetako karrerako edo bitarteko funtzionarioek, baldin eta praktiketako funtzionario izendatzen badituzte beste edozein administrazio publikotan (lege honen aplikazio-eremuko administrazio publikoa izan edo ez), ordaindu gabeko baimena jasoko dute hautaketa-ikastaroak edo praktikaldiak irauten duen bitartean. Nolanahi ere, sartu nahi duten administrazio horren kontura ordainsariak jasotzeko eskubidea izango dute, administrazio horretan aplikagarria den araudiaren arabera.

3. Langile lan-kontratudunei baimen hauek aplikatuko zaizkie: lan-arloko legerian, hitzarmen kolektiboetan eta, hala dagokionean, enplegu publikoaren oinarrizko legerian aurreikusitakoak. 

4. Baimenak hartzeko baldintzak eta aldiak ezartzerakoan, bermatuta utzi behar da zerbitzu publikoa emateko beharrei erantzungo zaiela.

164. artikulua. Bizitza pertsonala, familia eta lana uztartzeko baimenak

Baimen hauetan, lege edo hitzarmen bidez aurreikusitakoari jarraituko zaio, baita jarraian ezartzen diren baldintzei ere:


a) Guraso-baimena.

1.- Euskal administrazio publikoek artikulu honetan arautzen den guraso-baimena aitortu ahal izango dute. Bertan aurreikusten ez denerako, ordezko izaerarekin aplikatuko da enplegu publikoaren oinarrizko arauetan edo, hala badagokio, lan-arauetan ezarritako uztartze-baimenen erregulazioa.

2.- Adingabekoaren gurasoek, diren sexukoak direla, guraso-baimenerako eskubidea izango dute, 16 astekoa, jaiotza, adopzio, adopziorako zaintza edo harrera kasuetarako, enplegu publikoaren oinarrizko arauetan edo lan-arauetan ezarritakoaren arabera. Bai eta ordezkapenezko haurdunaldirako ere. 

3.- Guraso-baimena gizarte-aurreikuspeneko araubide aplikagarriaren arabera ordainduko da, edo, halakorik ezean, enplegatu publikoa zerbitzuan ari den administrazioak ordainduko du.

4.- Guraso-baimenak kanpoan uzten ditu zenbait baimen ─erditze-baimena, amatasunekoa, aitatasunekoa, semea edo alaba adoptatu, hartu edo jaiotzearengatikoa, baita helburu bereko beste edozein ere, izena edozein duela─, lan-baldintzei buruzko arau zein akordioetan edo hitzarmen kolektiboetan arautuak.  Edozein arau-aldaketak guraso-baimen honen barruko baimenen iraunaldia zabalduz gero, guraso-baimenaren iraunaldiaren murrizte baliokidea ekarriko du.

5.- Baimen hau transferiezina izango da, eta gurasoek bata bestearen ondoren hartuko dute.
Gurasoek batera hartu ahal izango dute baimena egintza kausatzailearen ondoko lehenengo lau asteetan, kontra egiten ez bazaio enplegu publikoaren oinarrizko araudiak edo lan-araudiak xedatutakoari.

6.- Enplegatu publikoek aukera izango dute uztartze-baimenak hartzeko enplegu publikoaren oinarrizko araudiak edo lan-araudiak xedatutakoaren arabera. Halakoetan, ez da artikulu honetan araututako guraso-baimena aitortuko. 

b) Minbizia edo beste gaixotasun larri bat daukan seme edo alaba adingabea zaintzeko baimenean, lanaldiaren murrizketa, gutxienez, ohiko lanaldiaren erdia izango da, eta, gehienez, ohiko lanaldiaren ehuneko laurogeita hemeretzikoa.
Kasu bakoitzari dagokion murrizketaren ehunekoa ezartzeko, baldintza batzuk ezarriko dira erregelamenduz.
Zerbitzuaren aparteko beharrak direla-eta bakarrik ukatu ahal izango da murrizketa lanaldi osoetan pilatzea.
c) Hamabi hilabete baino gutxiagoko semea edo alaba zaintzeko baimena.

Euskal administrazio publikoek aukeran izango dute hamabi hilabete baino gutxiagoko semea edo alaba zaintzeko baimena arautzeko, eradoskitzeagatiko baimenaren ordez. 

Baimen bakarra da seme edo alaba bakoitzeko: aitak edo amak baliatuko du, batak bezala besteak. Biak ari badira lanean, elkarren adostasunez hartuko dute baimen hori, eta biek parteka dezakete, baina ez aldi berean. 

Baimena baliatzen duen gurasoa bat izan edo bestea izan, baimenaren gehienezko iraupena berbera izango da beti, bai eguneroko lanaldi-murrizketaren modalitatean, bai baimena lanaldi osoetan pilatzen denean. 

Enplegatu publikoek aukeran izango dute baimena lanaldi osotan erabiltzea, 150 orduko iraupenarekin; halakoetan, guraso-baimena amaitzean hartu beharko da, edo enplegu publikoaren oinarrizko araudian edo lan-araudian araututako uztartze-baimenak amaitzean, zer aukeratu den.

Baimen horren iraupena proportzionalki handituko da erditze anizkoitzen kasuan.

Administrazioak antolatzen dituen prestakuntza-ikastaroetan parte hartu ahal izango dute baimen horretaz baliatzen ari diren langileek. 

Enplegatu publikoek aukera izango dute eradoskitze-baimenak hartzeko enplegu publikoaren oinarrizko araudiak edo lan-araudiak xedatutakoaren arabera. Halakoetan, ez da artikulu honetan araututako guraso-baimena aitortuko. 

d) Familiartekoei kontsulta, tratamendu eta azterketa medikoetara laguntzeko baimena.

Langileek kontsulta, tratamendu eta azterketa medikoetara lagundu ahal izango diete familiartekoei; betiere, pertsona horiek laguntza horren beharrean badaude eta zentro horiek ez badaukate ezarrita kontsulta-ordurik, lanorduz kanpo joateko aukera ematen duenik. Familiartekotzat joko dira lehen mailako odol- nahiz ezkontza-ahaidetasuna dutenak, edo, ahaidetasun-maila txikiagoa izanik ere, langilearekin bizi direnak. Horretarako, gutxienez 8 orduko kreditua izango dute langileek, eta behin ordu horiek erabilita, errekuperatu egin beharko dute denbora, hilabeteko epean.


[bookmark: _Toc294186857]165. artikulua. Oporrak.

1. Funtzionarioek, urte natural bakoitzean, eskubidea izango dute ordaindutako hogeita bi egun balioduneko oporraldia izateko; zerbitzuan emandako denbora urtebetera iristen ez bada, berriz, proportzioan dagozkien opor-egunak izateko eskubidea izango dute. 

2. Artikulu honetan ezarritakoaren ondorioetarako, larunbata ez da egun balioduntzat joko, hargatik eragotzi gabe ordutegi berezietarako ezarritako egokitzapenak. 

3. Oporrak hartzeko baldintzek eta aldiek bermatu egin beharko dute zerbitzu publikoa emateko beharrei erantzungo zaiela, eta, kasu bakoitzean, langileen ordezkariekin negoziatu ondoren finkatuko dira baldintza-aldiok.

[bookmark: _Toc294186859]166. artikulua. Lanaldia. Lanaldia antolatzea. 

1. Lanaldia da: enplegatu publikoak dagokion erakundearen esanetara lanean eman behar duen denbora, bere jarduera eta eginkizunak betetzeko. 

2. Euskal administrazio publikoek beren langileen lanaldi orokorra eta lanaldi bereziak ezarriko dituzte, eta, horretarako, negoziazio kolektiboa egingo dute aurrez. Ezarrita utziko da urteko lanaldia zenbatekoa den eta nola banatuta dagoen. Nolanahi ere, banaketa horrek bermatu egin beharko du, hala enplegatu publikoen oporretako atsedenaldia, nola norberaren gauzetarako baimenen denbora.

3. Lanaldia osoa edo partziala izan daiteke. Erregelamenduz arautuko da lanaldi partziala, baita enplegatu publikoak lanaren zati bat etxetik egin ahal izatea ere, baliabide telematikoz baliatuta.

4. Langile lan-kontratudunen lanaldia artikulu honetan ezarritakoak eta aplikatu beharreko lan-legeriak arautuko dute. 


[bookmark: _Toc294186861]II. KAPITULUA. Euskal enplegatu publikoen etika- eta jokabide-kodea.

167. artikulua. Euskal enplegatu publikoen etika- eta jokabide-kodea: oinarrizko printzipioak.

1. Deusetan galarazi gabe Enplegatu Publikoaren Oinarrizko Estatutuak ezarritakoa sektore publikoko funtzionarioek, langile lan-kontratadunek eta estatupekoek begiratu beharreko jokabide-kodeari eta etika- eta portaera-printzipioei dagokienez, eta bat etorrita balore eta printzipio etikoak erakunde bakoitzari dagozkiola dioen printzipioarekin (ez baitagozkio erakunde horien barruan zerbitzua ematen duten giza kolektiboetako bakoitzari), euskal enplegatu publikoek, beren funtzioetan dihardutela, euskal sektore publikoko kargudun publikoen jokabide-kodea eraentzen duten printzipio orokor berberak errespetatuko dituzte, Kargu publikodunen jokabide kodea eta haien interes gatazkak arautzeko ekainaren 26ko 1/2014 Legeak xedatu duenaren arabera.
2. Aurreko puntuan xedatzen denarekin bat etorrita, euskal enplegatu publikoen jarduketa profesionalak zintzotasun- eta gardentasun-printzipioak begiratuko ditu, eta guztiz bete portaera indibidualeko, kalitate instituzionaleko eta herritarrekiko harremanetarako printzipio hauek: Kargu publikodunen jokabide kodea eta haien interes gatazkak arautzeko ekainaren 26ko 1/2014 Legearen 6. 7. eta 8. artikuluetan jasotakoak.
3. Eusko Jaurlaritzak, Langileen eta Zerbitzuen Ikuskaritza Orokorrak proposatuta, jokabide-kode bat onartuko du Euskal Autonomia Erkidegoko Administrazioaren sektore publikoko enplegatu publikoentzat. Aurreko puntuan aipatutako printzipioak garatuko ditu kode horrek, eta jarraipen- eta ebaluazio-sistema bat hartuko du, kodea benetan eta eraginkortasunez beteko dela bermatze aldera. 
4. Euskal administrazio publikoek etika- eta jokabide-kode bat onartuko dute beren langileentzat, aurreko apartatuetan ezarritako printzipioak garatuta. 

[bookmark: _Toc321914578]III. KAPITULUA. Erantzukizuna eta bateraezintasun-araubidea.

168. artikulua. Euskal enplegatu publikoen erantzukizuna.

Enplegatu publikoek agindu zaizkien zerbitzuak ondo kudeatzeko erantzukizuna izango dute. Nolanahi ere, horrek ez du esan nahi euren nagusi hierarkikoek erantzukizunik izango ez dutenik; izan ere, zerbitzuan atzemandako arazo guztien berri eman behar diete langileek, une oro, nagusi horiei.
[bookmark: _Toc294186868]

169. artikulua. Ondare-erantzukizuna.

Administrazio publikoek, kaltea jasan dutenei ordaina eman ondoren, agintarien eta enplegatu publikoen aurka joko dute, ofizioz, baldin eta dolu, erru edo zabarkeria larria dela-eta eragin badituzte kalte horiek (zerbitzu publikoaren funtzionamendu okerra); halakoetan, espedientea bideratuko dute, eta, aurrez, interesdunari entzungo zaio.

170. artikulua. Erantzukizun penala.

Dagokion legerian ezarritakoarekin bat etorriz eskatuko da erantzukizun penala, bai eta delitutik eratorritako erantzukizun zibila ere.
[bookmark: _Toc294186870]
171. artikulua. Diziplina-erantzukizuna.

Enplegatu publikoen diziplina-erantzukizuna lege honen XII. tituluan xedatutakoaren arabera gauzatuko da.

172. artikulua. Bateraezintasun-araubidea.

1. Enplegatu publikoek zorrotz bete behar dute indarrean dauden legeetan jarritako bateraezintasun-araubidea, eta euskal administrazio publikoek hori bete dadin eskatu behar dute.

2. Sektore publikoan edo pribatuan edozein jarduera betetzeko, berariazko ebaluazioa egin beharko da aurrez, eta, hala badagokio, bateragarritasun-baimena beharko da, zeina bakar-bakarrik emango baita indarrean den legedian aurreikusitako egoeretan eta erregelamenduz erabakitzen den prozedurari jarraikiz.
[bookmark: _Toc321914581]

XII. TITULUA
[bookmark: _Toc294186893][bookmark: _Toc321914582]
DIZIPLINA-ARAUBIDEA
[bookmark: _Toc294186894]
[bookmark: _Toc321914583][bookmark: _Toc294186895]I. KAPITULUA. Diziplina-araubidea: xedapen orokorrak eta printzipioak.

173. artikulua. Aplikazio-eremua. 

1. [bookmark: _Toc294186896]Titulu hau eta berau garatzen duten erregelamendu-arauak funtzionarioei eta zuzendaritzako langile publiko profesionalei aplikatuko zaizkie.

2. Langile lan-kontratudunen diziplina-araubidea Enplegu Publikoari buruzko oinarrizko araudiak eraenduko du, eta araudi horretan aurreikusten ez denerako, lan-arloko legeriak, administrazio publikoek sinatzen dituzten hitzarmen kolektiboek eta titulu honek jasotzen dituen aurreikuspenek. 

174. artikulua. Diziplina-ahala baliatzea. Diziplina-erantzukizuna. 

1. Euskal administrazio publikoek diziplinaren bidetik zuzenduko dituzte beren zerbitzuko langileen arau-hausteak, hots, eginkizunak eta karguak betetzerakoan egiten diren arau-hausteak, hargatik eragotzi gabe horrelako jokabideetatik ondoriozta daitezkeen ondare- edo zigor-erantzukizunak. 

2. Diziplina-prozedura baten instrukzioan erantzukizun penalaren zantzu funtsatuak agertzen badira, eten egingo da haren tramitazioa, eta jakinaren gainean jarriko da Ministerio Fiskala. 

3. Ebazpen judizial irmoek frogatutzat deklaratutako gertakariek Administrazioa lotetsiko dute. 

4. Funtzionarioek beste pertsona batzuk bultzatzen badituzte diziplinazko falta izan daitezkeen egintzak edo jarrerak egitera, haien erantzukizun berbera izango dute. 

5. Era berean, erantzukizuna izango dute falta burutu astun edo oso astunak estaltzen dituzten funtzionarioek, baldin eta egintza horietatik kalte larria badatorkie Administrazioari edo herritarrei. 

6. Lege honetan aurreikusitakoari jarraikiz beste euskal administrazio publiko batzuetako lanpostuetan diharduten funtzionarioei, berriz, xede-administrazioko diziplina-araubidea aplikatuko zaie, xede-administrazio horrekiko funtzionario-harremanak dirauen bitartean. Nolanahi ere, salbuespena izango da zerbitzutik behin betiko kentzeko zehapena, zeina sorburu-administrazioko organo eskudunak erabakiko baitu.

175. artikulua. Diziplina-araubidearen printzipioak. 

Honako hauek dira diziplina-araubidearen printzipioak: 

a) Falta nahiz zehapenen legezkotasun- eta tipikotasun-printzipioa: 

1. Lege honetan edo beste lege batzuetan faltatzat tipifikatutako egintzengatik edo ez-egiteengatik bakarrik zehatu ahal izango dira funtzionario publikoak. 

2. Garapeneko erregelamenduko xedapenek zehaztu eta mailakatu egin ditzakete lege honetan ezarritako arau-hausteak eta zehapenak, haien izaera edo mugak aldatu gabe. 

3. Arau-hausteak eta zehapenak definitzen dituzten arauak ez dira analogiaz aplikatuko. 

b) Atzeraeraginik ezaren printzipioa, zehatzeko xedapenak ustezko arau-hauslearen kalterako badira, eta atzeraeragineko printzipioa, haren mesederako badira. 

c) Proportzionaltasun-printzipioa, zeina arau-hausteak eta zehapenak sailkatzerakoan nahiz aplikatzerakoan erabiliko baita. 

d) Erruduntasun-printzipioa.

e) Errugabetasun-presuntzioaren printzipioa eta defentsarako frogabide egokiak erabiltzeko eskubidea.

f) [bookmark: _Toc294186898]Non bis in idem printzipioa, subjektu-, gertakari- eta oinarri-berdintasuna dagoenean.

176. artikulua. Diziplina-erantzukizuna azkentzea eta falta nahiz zehapenak preskribatzea. 

1. Diziplina-erantzukizuna zio hauetakoren batengatik azkenduko da:

a) Zehapena betetzea.

b) Heriotza. 

c) Falta edo zehapena preskribatzea. 

2. Falta oso astunek hiru urtera preskribatuko dute; astunek, bi urtera, eta arinek, sei hilabetera. Preskripzio-epea falta egin den unetik aurrera hasiko da kontatzen, edo, falta behin eta berriz egin denean, falta egiteari utzi zaionetik aurrera hasiko da kontatzen. 

3. Arau-hauste oso astunengatik ezarritako zehapenek hiru urtera preskribatuko dute; astunengatik jarritakoek, bi urtera, eta arinengatik jarritakoek, urtebetera. Zehapen-ebazpena administrazio-bidean irmo egiten denetik hasiko da kontatzen zehapenen preskripzio-epea. 

177. artikulua. Diziplina-zehapenen idazpena eta ezeztapena. 

1. Diziplina-zehapenak, behin irmotuta, funtzionarioaren espediente pertsonalean jasoko dira idatziz. Idazpenak ofizioz edo alderdi-eskariz ezeztatuko dira, zehapena betetzen denetik aurrera zenbatuko diren aldi hauen arabera: 

a) Urtebete, falta arinengatik ezarritako zehapenei dagokienez.

b) Bi urte, falta astunengatik ezarritako zehapenei dagokienez.

c) Hiru urte, falta oso astunengatik ezarritako zehapenei dagokienez.

2. Ezeztatutako idazpenak ez dira inola ere kontuan hartuko berrerortzearen ondorioetarako. 

[bookmark: _Toc321914584]II. KAPITULUA. Diziplinako arau-hausteak.

178. artikulua. Arau-hauste motak. 

1. Diziplina-faltak egintzak edo ez-egiteak dira, hots, kapitulu honetan, beste lege batzuetan edo, hala dagokionean, garapen-erregelamenduetan tipifikatutako edozein eginbehar edo betebehar ez betetzea dakarten egintzak edo ez-egiteak. 

2. Hona hemen diziplina-falten sailkapena: 

a) Oso astunak. 

b) Astunak. 

c) Arinak. 

179. artikulua. Falta oso astunak. 

	Falta oso astun dira: 

a) Indarrean dagoen antolamendu juridikoa errespetatu beharra ez betetzea eginkizun publikoetan jardutean.

b) Diskriminazioa dakarren edozein ekintza. Diskriminazioaren arrazoi izango dira arraza edo etnia, erlijioa edo uste sendoak, desgaitasuna, adina, orientazio sexuala, hizkuntza, iritzia, jaioleku edo bizilekua, sexua edo beste edozein arrazoi pertsonal edo sozial.

c) Jazarpena, horren arrazoiak direnean arraza edo etnia, erlijioa edo uste sendoak, desgaitasuna, adina edo orientazio sexuala. Orobat, jazarpen morala, sexuala edo sexuan oinarritutako jazarpena.

d) Ez betetzea arduradunek edo zuzendaritzako langileek lanpostuko jardunaz emandako aginduak eta jarraibideak; betiere, falta astuntzat jo ez bada. 

e) Funtzionario izateagatik eskaintzen zaion edozein opari, mesede edo abantailazko zerbitzu onartzea, ohiko, gizarteko edo kortesiazko usadioez aparte; betiere, falta astuna ez bada eta Zigor Kodean ezarritakoaren kalterik gabe.

f) Zerbitzua uztea, baita enplegatu publikoak bete beharreko zeregin edo eginkizunak bete gabe uztea ere, zirkunstantzia hori nabarmen larria denean.

g) Ageri-agerian legez kontrakoak diren akordioak hartzea, eta Administrazioari edo herritarrei kalte larria eragitea.

h) Behar ez den moduan argitaratzea edo erabiltzea kargua edo eginkizuna dela-eta eskuragarri dagoen edo egon den dokumentazioa edo informazioa. 

i) Arduragabekeriaz jokatzea sekretu ofizialak zaintzerakoan (legez hala deklaratu diren edo hala sailkatuta dauden sekretuak), eta, horren ondorioz, sekretu horiek argitaratzea edo behar ez den moduan zabaltzea edo jakinaraztea.

j) Datu eta informazioak isilpean gordetzeko betebeharra ez betetzea; hain zuzen ere, kargu publikodunen jokabide-kodea eta haien interes-gatazkak arautzen dituen ekainaren 26ko 1/2014 Legearen 24. artikuluan aipatzen den organoan eta Jardueren eta Ondare Ondasun eta Eskubideen Erregistroan (kargu publikodunen bateraezintasunen arloko legeriak ezarri baitu) eginkizunak betetzerakoan ezagutzen dituzten datu eta informazioei dagokiena.

k) Ageri-agerian ez betetzea lanpostuari datxezkion funtsezko eginkizunak edo langileak esleituta dituen eginkizunak.

l) Inpartzialtasuna urratzea, esleitutako ahalmenak edozein eratako eta eremutako hauteskunde-prozesutan eragina izateko erabilita.

m) Nagusien agindu eta jarraibideekiko desobedientzia nabarmena, non eta antolamendu juridikoaren urratze nabarmena ez diren.

n) Enplegatu publikoaren izaeraz baliatzea norberarentzako nahiz beste batentzako onura bidegabe bat lortzeko. 

ñ) Askatasun publiko eta eskubide sindikalen egikaritza oztopatzea.

o) Greba-egoeretan ezinbestekoak diren zerbitzuak emateko eginbeharra ez betetzea, eta legezko debekua dutenek grebetan parte hartzea.

p) Adierazpen-, pentsaera-, ideia- eta iritzi-askatasuna mugatzen duten egintzak.

q) Falta astuna egitea baldin eta urtebetean beste bi falta astunengatiko zehapena jaso badu.

r) Bateraezintasun-arauak ez betetzea, eta, horren ondorioz, bateraezintasun-egoera bat sortzea.

s) Bidezko arrazoirik izan gabe ez bertaratzea Eusko Legebiltzarraren, Batzar Nagusien eta, hala badagokio, Gorte Nagusietako ganberetako baten ikerketa batzordeetara.

t) Bidezko arrazoirik izan gabe, lankidetzan ez aritzea Herri Kontuen Euskal Epaitegiarekin.

u) Laneko jazarpena.

v) Greba egiteko eskubidea askatasunez baliatzea eragozteko ekintzak, edota lanera joatea galaraztea greba egiteko eskubidea baliatu nahi ez dutenei. 

w) Ez betetzea lan-arriskuak prebenitzearen arloko eginbeharrak, eta horrek funtzionarioei edo hirugarrenei arriskua edo kaltea ekartzea.

x) Sektore publikoko kontratuei buruzko araudian jasotzen diren xedapenak urratzea edo xedapen horiek bidegabe aplikatzea, gutxienez zabarkeria larria tartekatzen bada. 

y) Bestelako jarduera pertsonalak edo profesionalak egitea lanorduetan, behin eta berriro edo irabazteko asmoz.

z) Zabarkeriaz edo asmo txarrez, kalte oso larriak eragitea enplegatu publiko gisa funtzioak betetzen dituzten administrazio publikoen ondarean.

aa) Kalte larriak eragitea hirugarrenei (pertsona zein ondasunei), laneko arriskuen alorreko segurtasun- eta prebentzio-neurriak ez betetzearren.

ab) Legeek oso astuntzat jotzen dituzten beste jokabide guztiak.

180. artikulua. Falta astunak. 

	Falta astun dira: 

a) Ez betetzea arduradunek edo zuzendaritzako langileek lanpostuko jardunaz emandako aginduak eta jarraibideak; betiere, falta oso astuntzat jo ez bada.

b) Inolako begirunerik, arretarik edo errespeturik gabe jokatzea herritarren eta enplegatu publikoen arteko harremanetan, eta herritarrei erraztasunik ez ematea beren eskubideez balia daitezen edo beren eginbeharrak bete ditzaten.

c) Zabarkeria edo asmo txarra dela medio, kalte larriak eragitea administrazio publikoaren ondasun eta dokumentuei, edo haien kontserbazioa begiratzen ez duten portaerak izatea.

d) Behar ez bezala erabiltzea, behin eta berriro, administrazio publikoak eskura jarritako baliabideak, hots, esleitutako lanpostuari dagozkion eginkizunak betetzeko eskura jarri zaizkionak, baliabide telematikoak barne.

e) Funtzionario izateagatik eskaintzen zaion edozein opari, mesede edo abantailazko zerbitzu onartzea, ohiko, gizarteko edo kortesiazko usadioez aparte; betiere, falta oso astuna ez bada eta Zigor Kodean ezarritakoaren kalterik gabe.

f) Betetzen ari diren lanpostua dela-eta beren ardurapean dituzten gaiei dagokienez, ez betetzea diskrezio profesionalaren eta zuhurtasunaren betebeharra, eta hori administrazioaren kalterako izatea edo norberaren mesederako erabiltzea.

g) Unitate-arduradunek edo zuzendaritzako langile publikoek toleratzea euren mendekoek egindako faltak.

h) Argi eta garbi legez kontrakoak diren txostenak eta proposamenak egitea, eta horiek administrazioaren edo herritarren kalterako izatea; betiere, falta oso astuntzat jotzen ez badira.

i) Arduradun, mendeko, zuzendaritzako langile eta gainerako enplegatu publikoekiko arreta- eta errespetu-falta larria.

j) Bateraezintasunei buruzko xedapenak ez betetzea; betiere, falta oso astuntzat jotzen ez bada.

k) Arduragabekeriaz jokatzea zereginak betetzerakoan, eta errendimendurik eza, baldin eta zerbitzuek funtzionamendu normalari eragiten badiote; betiere, falta oso astuntzat jotzen ez bada.

l) Agintekeriaz jokatzea lanpostuan jardutean.

m) Administrazio-prozedura batean parte hartzea prozedura horretan parte ez hartzeko legez ezarritako arrazoiak daudenean; betiere, falta oso astuntzat jotzen ez bada.

ñ) Lanaldia ez betetzea bidezko arrazoirik gabe, hots, hilabete naturalean gutxienez hamar ordu huts egitea. Ondorio horretarako, hilabete naturaltzat joko da: urtea osatzen duten hamabi hilabeteetako bakoitzaren lehen egunetik azken egunera arte doan aldia. 

n) Ordutegi-kontroleko sistemak saihesteko edo ordutegiaren ez-betetzeak ez detektatzeko egintzak edo ez-egiteak.

o) Bidezko arrazoirik gabe huts egiteagatiko hirugarren falta, hiru hilabeteko epean; betiere, aurreko biak falta arin modura zehatu badira.

p) Ez betetzea laneko arriskuen prebentzioaren alorreko eginbeharrak; betiere, falta oso astuntzat jotzen ez bada.

q) Ez betetzea gaixotasun- edo istripu-bajei buruzko arauak.

r) Gaixorik egotearen edo istripua izatearen itxura egitea, lanera ez joatea dakarrenean.

s) Lanaldiaren barruan, lanpostutik kanpo egotea, bidezko arrazoirik gabe.

t) Bitarteko edo baliabide ofizialak norberaren kontuetarako erabiltzea edo horrela erabiltzeko baimena ematea, baita hirugarren batzuei eskuratzea ere; betiere, garrantzia txikiko kontua izateagatik, falta arintzat jotzen ez bada.

u) Inskribatuta dauden prestakuntza-ikastaroetara huts egitea behin eta berriz, horretarako bidezko arrazoirik izan gabe; betiere, ikastaro horiek lanorduetan badira.

v) Langileen ordezkarien hauteskundeetan, hauteskunde-batzordeko kide modura parte hartzeari uko egitea, arrazoirik eman gabe.

w) Behar ez den moduan argitaratzea edo erabiltzea kargua edo eginkizuna dela-eta eskuragarri dagoen edo egon den dokumentazioa edo informazioa; betiere, falta oso astuntzat jotzen ez bada.

x) Zerbitzuko gaiei buruzko txostenak ematea zuzenean egiaren kontra egitera iritsi gabe, baina egia itxuraldatuta termino anbiguo, ilun edo lerratiak erabilita, edo egia aldatuta zehaztasun-ezaren bitartez, helburutzat hartuta norberarentzako edo besterentzako onura bat lortzea, edo administrazioari edo herritarrei kaltea eraginda.

181. artikulua. Falta arinak. 

	Falta arin dira:  

a) Begirune, arreta edo errespeturik gabe jokatzea herritar, nagusi, lankide edo mendekoekiko harremanetan; betiere, falta astuntzat jotzen ez bada.

b) Herritarrei behar duen informazioa ez ematea, informazio hori langileak funtzioak gauzatzen dituen unitatearen eskumenekoa bada.

c) Kalteak eragitea administrazio publikoaren ondasun eta dokumentuei, eta behar besteko ardurarik gabe jardutea haien kontserbazioan; betiere, jokabide horiek falta astuntzat jotzen ez badira.

d) Behar ez bezala erabiltzea, behin eta berriz, administrazio publikoak eskura jarritako baliabide telematikoak, hots, funtzioak bete ahal izateko jarritakoak.

e) Lanaldiaren barruan, eta bidezko arrazoirik izan gabe, lanpostuan ez egotea; betiere, falta astuntzat jotzen ez bada.

f) Ez betetzea administrazio publikoak bidaltzen dituen inkestak, lanpostuei eta funtzioei buruzkoak, administrazioaren egiturak arrazionalizatzeko xedez egiten direnak.

g) Lan-ordutegia ez betetzea, bidezko arrazoirik gabe; betiere, falta astuntzat jotzen ez bada.

h) Egun batean lanera ez joatea, bidezko arrazoirik gabe.

i) Norberaren eginkizunak eta zereginak betetzerakoan, zabarkeriaz edo ardurarik gabe jokatzea; betiere, falta astuntzat jotzen ez bada.

j) Ez betetzea enplegatu publikoen betebehar eta eginbeharrak edo etika- eta jokabide-printzipioak; betiere, falta astuntzat edo oso astuntzat jotzen ez bada.
 
182. artikulua. Faltak kalifikatzeko irizpideak. 


1. Falta modura kalifikatu daitezkeen egintzak tipifikatzeko, honako hauek hartuko dira kontuan:

a) Zer gradutan urratu den legeria.

b) Zenbaterainokoak diren interes publikoan edo herritarren edo administrazioaren ondarean zein ondasunetan eragindako kalteak.

c) Zenbateraino kaltetzen den administrazioaren irudi publikoa.

2. Euskal administrazio publikoek erregelamenduz ezarri ahal izango dute nola antolatu irizpide horien aplikazio praktikoa.

[bookmark: _Toc294186904][bookmark: _Toc321914585]III. KAPITULUA. Diziplina-zehapenak.

183. artikulua. Zehapen-motak. 

Faltak nolakoak izan diren ikusita, zehapen hauek jarri ahal izango dira: 

a) Funtzionario publikoak zerbitzutik kentzea; bitarteko funtzionarioa izanez gero, izendapena ezeztatzea eta lan-poltsetan behin betiko baja ematea. 

b) Langile lan-kontratudunak diziplina bidez kaleratzea, eta, gainera, langilea beste lan-kontratu baten titularra izateko desgaitzea (kontratu finkoa, mugagabea zein aldi baterakoa), baldin eta aurretik betetzen zituen eginkizunen antzekoak betetzeko kontratua bada. 

c) Bitarteko funtzionarioaren izendapena ezeztatzea edo aldi baterako lan-kontratua azkentzea, eta, ondorioz, lan-poltsetatik deitua izateko eskubiderik ez izatea zehapenean ezartzen den denboran. 

d) Funtziogabetze irmoa, edo, langile lan-kontratudunen kasuan, enplegu- eta soldata-gabetzea, gehienez ere, sei urterako. Funtziogabetze irmoak beti ekarriko du ordainsariak erabat galtzea ezarritako zehapena betetzeko aldian.

e) Nahitaezko lekualdatzea zentro organikoa aldatuta edo aldatu gabe, kasuan-kasuan ezartzen den aldi baterako. Nahitaezko lekualdatze horrek ekar dezake eraginpeko enplegatu publikoa beste herri bateko lantoki batera eramatea.

f) Demeritua, alegia, enplegatu publikoaren karrera, sustapen edo borondatezko mugikortasunerako penalizazioa. 

g) Ohartarazpena. 

h) Etika publikoari buruzko nahitaezko prestakuntza-ikastaroak edo programak egin behar izatea. 

184. artikulua. Arau-hauste motaren arabera ezar daitezkeen zehapenak. 

1. Zehapen hauek ezar daitezke falta oso astunengatik: 

a) Funtzionario publikoak zerbitzutik kentzea; bitarteko funtzionarioa izanez gero, izendapena ezeztatzea eta lan-poltsetan behin betiko baja ematea ekarriko du. 

b) Langile lan-kontratudunak diziplina bidez kaleratzea, eta, gainera, langilea beste lan-kontratu baten titularra izateko desgaitzea (kontratu finkoa, mugagabea zein aldi baterakoa), baldin eta aurretik betetzen zituen eginkizunen antzekoak betetzeko kontratua bada. 

c) Bitarteko funtzionarioaren izendapena ezeztatzea edo aldi baterako lan-kontratua azkentzea, eta, ondorioz lan-poltsetatik deitua izateko eskubiderik ez izatea, bi urte eta egun batetik sei urtera bitartean.

d) Funtziogabetze irmoa, bi urte eta egun batetik sei urtera artekoa.

e) Nahitaezko lekualdatzea beste lanpostu eta destino batera, zentro organikoa edo herria aldatuta edo aldatu gabe, gutxienez, urtebete eta egun baterako, eta, gehienez ere, hiru urterako. 

f) Egiaztatutako garapen profesionaleko gradu bat galtzea.
	
g) Demeritua, hots, enplegatu publikoaren karrerarako penalizazioa ─garapen profesionalean lortutako azken graduaren edo, hala badagokio, gradu pertsonal baten ondorio ekonomikoak etenda─ edo sustapen edo borondatezko mugikortasunerako penalizazioa. Erregelamendu bidez zehaztuko da hori egiteko modu, eta, gehienez ere, bost urterako izango da.

2. Zehapen hauek jar daitezke falta astunengatik: 

a) Funtziogabetze irmoa, hogeita hamar egunetik bi urtera artekoa. 

b) Bitarteko funtzionarioaren izendapena ezeztatzea, edo aldi baterako lan-kontratua azkentzea, eta bitarteko funtzionario edo aldi baterako lan-kontratudun izendatua izateko eskubidea etetea, aurreko letran aurreikusitako aldirako.

c) Nahitaezko lekualdatzea beste lanpostu eta destino batera, zentro organikoa aldatuta edo aldatu gabe, urtebeterako, gehienez ere. 

d) Demeritua, alegia, enplegatu publikoaren karrera, sustapen edo borondatezko mugikortasunerako penalizazioa. Erregelamendu bidez zehaztuko da hori egiteko modua, eta, gehienez ere, bi urterako izango da.

3. Zehapen hauek ezar daitezke falta arinengatik: 

a) Funtzio- eta ordainsari-gabetzea, edo, langile lan-kontratudunen kasuan, enplegu- eta soldata-gabetzea, egun batetik hogeita hamar egun artekoa. 

b) Ohartarazpena, Administrazioaren irudi publikoan izandako eraginaren araberakoa. 

c) Etika publikoari buruzko programak edo prestakuntza-ikastaroak egin behar izatea, baita egindako arau-haustearen izaerarekin zerikusia dutenak ere. 

4. Nahitaezko lekualdatzearen zehapena ezarri zaion eta zentro organikoz aldatu beharra izan duen funtzionarioak ezingo du inolako prozeduraren bidez berriro destinorik lortu sorburuko zentro organikoan, urte batetik hiru urtera bitarteko epean. Lantokiz aldatzen den unetik bertatik zenbatuko da epe hori.

5. Langile lan-kontratudun finkoa berriz lanean hartu beharko da, baldin eta bidegabekotzat jotzen bada falta oso astuna egiteagatik irekitako diziplinako espedientearen bidez erabakitako kaleratzea.

185. artikulua. Zehapenak mailakatzeko irizpideak. 

Zehapen bakoitzaren norainokoa mailakatzeko, irizpide hauek hartuko dira kontuan: 

a) Jokaera zer mailatan egin den nahita, deskuiduz edo zabarkeriaz. 

b) Egitean edo ez-egitean izan den partaidetza-maila. 

c) Interes publikoari eragindako kalteen larria.

d) Errepikatzea edo berrerortzea. Errepikatzea gertatzen da diziplina-falta egin duena lehendik ere ebazpen irmo baten bidez zehatua izan denean beste falta batengatik, dela astunagoa, astuntasun berekoa edo txikiagokoa. Berrerortzea gertatzen da diziplina-falta egin duena lehendik ere ebazpen irmo baten bidez zehatua izan denean izaera bereko beste falta batengatik.

Errepikatzearen edo berrerortzearen ondorioetarako, inoiz ez da kontuan hartuko ezeztatuta dagoen edo egon behar lukeen aurrekaririk. 

e) Zenbaterainokoa izan den herritarrenganako edo gainerako enplegatu publikoenganako errespetu-falta. 

186. artikulua. Diziplina-prozeduraren arau orokorrak. 

1. Falta oso astunak edo astunak egiteagatik zehatzeko, nahitaezkoa izango da aurrez ezarritako prozedura jarraitzea, lege honetan eta garapen-arauetan aurreikusitako berme guztiak aintzat hartuta.

Prozedurari hasiera emateko organo eskudunak informazio erreserbatua gauzatzea erabaki dezake, aurrez.

2. Falta arinak egiteagatik zehapena ezartzeko orduan, prozedura laburtua eta sinplifikatua erabiliko da, eta interesdunari entzungo zaio. Prozedura hori erregelamendu bidez arautuko da, eta, gehienez ere, hilabete iraungo du, hasiera ematen zaionetik aurrera.

3. Eusko Jaurlaritzaren dekretu baten bidez onartuko da diziplina-prozedura arautzeko erregelamendua, zeinak aintzat hartu beharko baititu beti prozesuaren eraginkortasun-, azkartasun- eta ekonomia-printzipioak; guztiz errespetatu beharko ditu, halaber, ustezko erantzulea defendatzeko eskubide eta bermeak.

4. Foru- eta toki-administrazioek eta Euskal Herriko Unibertsitateak beren antolaketa-berezitasunetara egokituko dituzte aurreko apartatuan aipatutako erregelamenduan jasotako aurreikuspenak.

5. [bookmark: _Toc294186910]Falta astun eta oso astunei dagozkien diziplina-prozeduretan, behar den moduan bereiziko dira beti instrukzio-fasea eta zehapen-fasea, eta organo desberdinei aginduko zaizkie. Fase horiek ez dute sei hilabete baino gehiago iraungo.

6. Ofizioz edo interesdunak hala eskatuta egingo dira egintzak zehazteko egokiak diren frogak. Ebazpen arrazoitua eman beharko da proposatutako frogak ez onartzeko.

7. Langileak ordezkatzen dituzten organoei jakinarazi beharko zaie zer diziplinako espediente ireki den eta zer ebazpen eman den.

8. Diziplina-zehapenak ebazpenean ezarritako baldintzen arabera betearaziko dira, hiru hilabeteko gehienezko epean. Nolanahi ere, betearazpen hori behin-behinean etetea erabaki ahal izango du organo zehatzaileak, interesduna ados baldin badago, baina etete horrek ez du gainditu behar zehapenaren preskripziorako ezarritako legezko epea.

187. artikulua. Behin-behineko neurriak. 

1. Zehapen astunak eta oso astunak ezartzeko prozeduretan, prozedura izapidetzeko eskumena duen administrazio-organoak beharrezkotzat jotzen dituen behin-behineko neurri guztiak har ditzake, amaierako ebazpenaren efikazia ziurtatzeko. Neurri horiek hartzeko, kasuan kasuko ebazpen arrazoitua eman beharko da.

2. Diziplinako espedientea izapidetzean kautela-neurri gisa behin-behineko funtziogabetzea ezartzen bada, etenaldia ezin izango da sei hiletik gorakoa izan, non eta prozedura geldiarazten ez den interesdunari egotz dakizkiokeen arrazoiak direla-eta.

3. Prozedura judiziala izapidetzen den bitartean ere erabaki ahal izango da behin-behineko funtziogabetzea, zeinak iraungo baitu lanpostuan jardutea eragozten duten neurriek irauten duten bitartean (behin-behineko espetxealdia edo epaileak agindutako beste neurri batzuk). Kasu horretan, behin-behineko funtziogabetze hori sei hiletik gorakoa izanda ere, ez da lanpostua galduko. 

4. Behin-behinean funtziogabetuta dagoen funtzionarioak eskubidea izango du etenaldi horretan oinarrizko ordainsariak eta, hala badagokio, semea edo alaba bere ardurapean izateagatiko familia-prestazioak jasotzeko. 

5. Behin-behineko funtziogabetzea irmo egiten denean, funtzionarioak itzuli egin beharko du funtziogabetuta egon den aldian jasotakoa. Behin-behineko funtziogabetze hori zehapen irmo bihurtzen ez bada, administrazioak itzuli egin beharko dio funtzionarioari benetan jasotakoaren eta eskubide guztien jabe izanda jasoko zukeenaren arteko aldea. 

6. Behin-behinean funtziogabetuta emandako denbora hori, bestalde, kontuan izango da funtziogabetze irmoa betetzeko. 

7. Funtziogabetzea irmo deklaratzen ez bada, etenaldi hori zerbitzu aktiboan emandako denbora gisa hartuko da, eta funtzionarioa berehalakoan lanpostura itzultzea erabaki beharko da, funtziogabetuta geratu zenetik aurrerako eskubide guztiak –ekonomikoak eta gainerakoak– aitortuta. 

XIII. TITULUA

HIZKUNTZA-NORMALIZAZIOA

188. artikulua. Hizkuntza-eskakizunak eta euskararen erabilera normalizatzeko planak.

1. Euskara eta gaztelania dira euskal administrazio publikoetako hizkuntza ofizialak, eta administrazio horiek bermatuko dute bi hizkuntzok erabiltzea barneko zein kanpoko harremanetan. 

2. Euskal administrazio publikoek saiatu behar dute been zerbitzuko langileek hizkuntza-gaikuntza egokia izan dezaten eta euskara erabil dezaten euren jarduera-eremuan, eta, horretarako, beharrezkoak diren neurriak hartuko dituzte. 

3. Horretarako, euskal administrazio publikoek eta horien mendeko instituzio eta erakundeek, Eusko Jaurlaritzak berariaz ezarritako irizpideei jarraituz, euskararen erabilera normalizatzeko plan bat onartuko dute, bakoitzak berea, eta bertan finkatuko dituzte plangintzaldi bakoitzerako helburuak, neurriak eta bitartekoak. 

4. Hizkuntza-politikaren eskumena duen Eusko Jaurlaritzako sailak txosten bat egingo du, planaren onarpenaren aurretik, lege honen aplikazio-eremuaren barruko erakunde bakoitzaren normalizazio-planerako egindako proposamenei buruz. Txosten horrek jaso behar du zer eragin duen proposamenak euskararen erabileraren normalizazioan, eta jaso behar du, halaber, nola egokitzen den hori hizkuntzaren arloko araudira.

Euskal administrazio publikoek eta haien instituzio eta erakundeek egoki zaion informazio emango diote hizkuntza-politikan eskumena duen sailari haien langileei buruz, bai eta gaiaren inguruko gainerako alderdiei buruz ere, beharrezkoa zaion neurrian hizkuntza-politikaren koordinazioa aurrera eramateko eta Gobernu Kontseiluari helaraziko dizkion txostenak prestatzeko. 

Datu pertsonalak babesteko araudiari jarraikiz, eskatutako datuak fitxategi automatizatu batean erregistratuko dira, eta hizkuntza-politikan eskumena duen sailak kudeatuko du fitxategi hori.

5. Euskal administrazio publikoetako eta haien instituzio eta erakundeetako lanpostu guztiek, unean uneko egoeraren araberakoak edo aldi baterakoak barne, dagokien hizkuntza-eskakizuna izango dute esleituta, eta horretarako, kontuan izango da zeintzuk diren lanpostu bakoitzaren ezaugarriak eta komunikazio-premiak, eta zer hizkuntza-trebetasun eska daitezkeen premia horiek betetzeko.  

6. Hizkuntza-eskakizunak zehazten du zer gaitasun-maila behar den, euskararen aldetik, lanpostua hornitzeko eta bertan jarduteko. Hizkuntza-eskakizuna derrigorrezkoa ez den bitartean, hark bakar bakarrik balioko du zehazteko zer balio eman behar zaion euskara jakiteari merezimendu gisa, bai lanpostuak hornitzerakoan, bai kanpoko hautaketak egiterakoan. Derrigortasun-datatik aurrera, hizkuntza-eskakizuna bete beharko da dagokion lanpostura iristeko eta bertan jarduteko. 

Nolanahi ere, Eusko Jaurlaritzak, hizkuntza-normalizazioan eskumena duen sailaren proposamenez, erregelamendu bidez erabaki ahal izango du, salbuespenez, eta, betiere, arrazoi nabarmenak direla medio, lanpostu bateko titularra salbuestea lanpostuari ezarritako hizkuntza-eskakizuna betetzetik.

7. Eusko Jaurlaritzak, hizkuntza-politikaren eskumena duen sailak proposatuta, eta, hala badagokio, hizkuntza-plangintza zehatz bat daukan sektorearen ardura duen sailak proposatuta, hizkuntza-eskakizunak nola sailkatu behar diren eta zer ezaugarri izan behar dituzten erabakiko du, eta, aldian-aldian zehaztuko du zeintzuk diren euskal administrazio publikoetako lanpostuei hizkuntza-eskakizun horiek aplikatzeko irizpideak.

8. Kasuan kasuko gobernu-organoek esleituko dituzte euskal administrazio publikoetako eta haien instituzio eta erakundeetako lanpostu guztien hizkuntza-eskakizunak eta derrigortasun-datak, artikulu honetan azaltzen diren irizpideen arabera, eta, betiere, hizkuntza-politikan eskumena duen Eusko Jaurlaritzako sailak aurrez txostena eman ondoren. 

Nolanahi ere, derrigortasun-data izan behar duten lanpostuak zehazterakoan, kontuan izan beharko da zer helburu finkatu duen administrazio publiko, instituzio eta erakunde bakoitzak euskararen erabilera normalizatzeko landu duen planean. 

9. Hizkuntza-eskakizuna eta, hala badagokio, derrigortasun-data sartu behar dira lanpostu-zerrendetan eta 47.2 artikuluko d) apartatuan jasotako tresna osagarrietan agertu behar diren lanpostu-zehaztapenen artean; betiere, lege honetan ezarritakoaren arabera. 

10. Baldin eta lanpostuetan jarduteko araubidearen aldaketa badatza lanpostuari esleitutako hizkuntza-eskakizuna egiaztatzean, bakarrik izango ditu ondorioak, hautaketa- eta hornikuntza-prozesuei dagokienez, aldaketa hori onartu ondoren deituko direnetan.

189. artikulua. Euskara hautaketa- eta hornitze-prozesuetan.

1. Euskal administrazio publikoen zerbitzura iristeko hautaketa-proben deialdietako edukiak bat etorri behar du langile sartu berriek bete behar dituzten lanpostuei esleitutako hizkuntza-eskakizunekin. 

2. Aurreko zenbakian ezarritakoaren ondorioetarako, derrigorrezko hizkuntza-eskakizuna duen lanpostu baterako plaza bat ateratzen bada deialdira, hizkuntza-eskakizun hori bete egin beharko da lanpostu horretarako irispidea izateko. Hizkuntza-eskakizuna betetzea eskatu ahal izango da, deialdiaren oinarriek zehazten dutenaren arabera, aldez aurretik dokumentu bidez egiaztatuta edo berariazko proba bat eginda prozesuaren barruan edo horretarako ezarriko den praktikaldian; azken kasu horretan, ez dira aplikatuko lege honen 76. artikuluan ezarritako denbora-mugak. 

3. Hautaketa-probetarako deialdi bakoitzean euskararen ezagutzari merezimendu gisa eman beharreko balorazioa ezartzeko, kontuan hartuko da lanpostu bakoitzari esleitutako maila nagusia, halako moldez non beheragoko eta goragoko mailak egiaztatu izanari emango zaion puntuazioa koherente eta proportziozko izango zaion maila horretarako ezarri den puntuazioari.

Euskararen ezagutzari emandako puntuazioa inoiz ez da izango hautaketa-prozesu osoan lor daitekeen gehienezko puntuazioaren ehuneko hogei baino gehiago.

Nolanahi ere, lanpostuari dagokion maila espezifikoaren egiaztapenari emango zaion balorazioa inoiz ez da izango hautaketa-prozesu osoan lor daitekeen gehienezko puntuazioaren ehuneko bost baino gutxiago. 

4. Artikulu honetan adierazitako irizpide horiek, halaber, euskal administrazio publikoetako lanpostuak hornitzeko prozesuetan aplikatu beharko dira. 

190. artikulua. Herri Arduralaritzaren Euskal Erakundearen funtzioak hizkuntza-prestakuntzan eta hizkuntza-eskakizunen egiaztapenean.

1. Herri Arduralaritzaren Euskal Erakundeak, hizkuntza-eskakizunak betetzen direla egiaztatzeko, euskararen ezagutza ebaluatzeko proben edukia eta forma erabakiko ditu kasu bakoitzerako, zeintzuk nahitaez eta modu berean aplikatu beharko baitira administrazio publiko guztietan. 

2. Herri Arduralaritzaren Euskal Erakundea izango da hizkuntza-eskakizunak egiaztatzeko gaituta dagoen erakunde bakarra. Horretarako, Herri Arduralaritzaren Euskal Erakundearen erantzukizuna izango da: batetik, euskal administrazio publikoetan eta haien instituzio eta erakundeetan hizkuntza-eskakizunak egiaztatzeko probak antolatzea, eta, bestetik, aldian-aldian proba horietarako deialdia egitea.

3. Era berean, Herri Arduralaritzaren Euskal Erakundea arduratuko da hizkuntza-eskakizunak egiaztatzeko egin beharreko proba guztiak egiteaz, proba horiek beharrezkoak diren heinean euskal administrazio publikoek eta haien instituzio eta erakundeek lanpostuak hornitzeko eta langileak hautatzeko prozesuen deialdiak egiten dituztenean.

4. Euskal administrazio publikoetan eta haien instituzio eta erakundeetara iristeko hautaketa-prozesuetako kalifikazio-mahaietan, ezinbestekoa da Herri Arduralaritzaren Euskal Erakundearen ordezkaritza, eta, horretaz gain, erakunde horren ordezkari batek egon beharko du deialdian eskatzen den hizkuntza-eskakizuna egiaztatzeko proben epaimahaian. Ordezkaritza hori nahitaezkoa izango da, halaber, lanpostuak hornitzeko lehiaketetako kalifikazio-batzordeen osaeran, eta helburu berbera izango du. 

5. Euskal administrazio publikoek lankidetza-hitzarmenak sinatu ahal izango dituzte Herri Arduralaritzaren Euskal Erakundearekin, hizkuntza-eskakizunak egiaztatzeko probak zer baldintzatan egin behar diren zehazteko.

6. [bookmark: _Toc294186936]Herri Arduralaritzaren Euskal Erakundeak eta Helduen Alfabetatze eta Berreuskalduntzerako Erakundeak (HABE, helduen euskalduntzean eskumena duen erakundea) dagokien lankidetza-hitzarmena sinatu ahal izango dute euskal administrazio publikoen zerbitzura lanean diharduten langileen euskalduntzea dela-eta, euskararen ikaskuntza-prozesuaren curriculum-edukiari jarraikiz. 

191. artikulua. Baliozkotzea eta euskararen ezagutza egiaztatzeko beste sistema batzuk.

Eusko Jaurlaritzak, hizkuntza-politikaren eskumena duen sailaren proposamenez, erregelamenduz ezarriko du ziurtagiri ofizialak, tituluak eta euskararen ezaguera frogatzeko eta ebaluatzeko beste sistema batzuk baliozkotzeko araubidea, euskal administrazio publikoetan egiaztatze aldera lanpostuei esleitutako hizkuntza-eskakizunak betetzen direla. 

XIV. TITULUA

NEGOZIAZIO KOLEKTIBOA EUSKAL ADMINISTRAZIO PUBLIKOETAN

192. artikulua. Negoziazioa antolatzeko printzipio orokorrak. 

1. Lege honen ondorioetarako, negoziazio kolektiboa da: euskal enplegatu publikoen lan-baldintzen zehaztapena negoziatzeko eskubidea izatea. Euskal administrazio publikoetako negoziazio kolektiboak printzipio hauek bete beharko ditu:

a) Legezkotasun-printzipioa. Enplegu Publikoaren oinarrizko araudian eta titulu honetan ezartzen diren organoen eta berariazko sistemen bidez gauzatuko da negoziazio kolektiboa, Askatasun Sindikalari buruzko abuztuaren 2ko Lege Organikoaren 6.3. c), 7.1 eta 7.2 artikuluetan erakunde sindikalei aitortzen zaien ordezkatze-ahalmena baliatuz, Enplegatu Publikoaren Oinarrizko Estatutuaren III. tituluko IV. kapituluan aurreikusitakoaren arabera, eta, betiere, oinarrizko araudian eta hura garatzeko legeetan jasotakoa errespetatuz.

b) Aurrekontu-estalduraren printzipioa. Negoziazio-mahaietan adosten diren itun eta akordioek beti errespetatuko dituzte aurrekontu-legeetan ezarritako mugak, hots, funtzionarioen ordainsari osoen eta langile lan-kontratudunen soldata-masaren hazkunde globalari ezarritako mugak.

c) Derrigortasun-printzipioa. Enplegu Publikoaren oinarrizko araudian sartutako gaiak negoziatuko dituzte beti administrazio publikoek.
Zehazki, gai hauek negoziatuko dira; negoziatu ere, dagokien esparruan, administrazio publiko bakoitzaren eskumenak aintzat hartuta eta kasu bakoitzean legez egokitzen den irismenarekin:
1. Estatuko Aurrekontu Orokorrei buruzko Legeak eta Euskal Autonomia Erkidegoko Aurrekontu Orokorren Legeak administrazio publikoen zerbitzuko langileen ordainsariei ezarritako igoeraren aplikazioa.

2. Funtzionarioen ordainsari osagarrien zehaztapena eta aplikazioa.

3. Irizpide orokorrak finkatzeko arauak, gai hauek direla-eta: enplegu publikora iritsi, karrera, lanpostu-hornikuntza, lanpostuak sailkatzeko sistemak eta giza baliabideak antolatzeko planak eta planifikazio-tresnak.

4. Jarduna ebaluatzeko orduan, irizpide eta mekanismo orokorrak finkatzeko arauak.

5. Gizarte-aurreikuspen osagarrirako planak.

6. Barne-sustapeneko eta prestakuntzako planei eta funtsei buruzko irizpide orokorrak.

7. Gizarte-prestazioak eta klase pasiboen pentsioak zehazteko irizpide orokorrak.

8. Eskubide sindikalei eta parte-hartzekoei buruzko proposamenak.

9. Gizarte-ekintzari buruzko irizpide orokorrak.

10. Laneko arriskuen prebentziorako arautegian halaxe ezarrita daudenak.

11. Funtzionarioen lan-baldintzetan eta ordainsarietan eragina dutenak, baldin eta horiek arautzeko lege-mailako arauak izatea beharrezkoa bada.

12. Lanpostu-zerrendak edo tresna baliokideak.

13. Enplegu publikoaren eskaintzei buruzko irizpide orokorrak.

14. Hauei dagozkienak: lan-egutegia, ordutegiak, lanaldiak, oporrak, baimenak, mugikortasun funtzionala eta geografikoa, baita giza baliabideak estrategikoki planifikatzeko irizpide orokorrak ere, enplegatu publikoen lan-baldintzetan eragina duten alderdiei dagokienez.
Negoziazioan edo g) apartatuan aurreikusitako birnegoziazioan akordiorik lortzen ez bada, euskal administrazio publikoetako gobernu-organoek ezarri ahal izango dituzte funtzionarioen lan-baldintzak; betiere, aurreko itunaren edo akordioaren indarraldia amaitu ez bada, artikulu honetako i) apartatuan ezarritako printzipioei jarraikiz. 

Era berean, negoziaziorako eratutako mahai sektorial bakar baten eremuan ere sartzen ez diren erakunde instituzionalak sortzen direnean, haien sortze-arauetan ezarriko da zer lan-baldintza aplikatuko zaizkien beren enplegatu publikoei, harik eta, ordezkaritza-organoko hauteskundeak sustatu eta ordezkariak hautatu ondoren, lan-baldintzen akordioak edo hitzarmen kolektiboak lortzen diren arte horretarako eratzen den negoziazio-mahaian.

d) Fede onez negoziatzeko printzipioa. Fede onaren printzipioan oinarrituta negoziatuko dute bi alderdiek, eta negoziazioaren inguruan beharrezkoa duten informazio oro emango diote elkarri; betiere, datu pertsonalen babeserako oinarrizko eskubidea eta hura babesten duen araudia errespetatuta.

e) Publikotasun- eta gardentasun-printzipioa. Sinatutako itunak eta berretsitako akordioak Euskal Autonomia Erkidegoko Administrazioaren hitzarmen eta akordio kolektiboen erregistrora bidaliko dira, eta organo eskudunak agindua emango du lurralde-eremuaren arabera dagokion aldizkari ofizialean argitaratzeko.

f) Eskumen-printzipioa. Administrazio publikoek nork bere eremuan eta nork bere eskumenen arabera negoziatuko dituzte enplegatu publikoen lan-baldintzak, legez dagokieneraino.

g) Hierarkia-printzipioa. Administrazio-organoek beren eskumen-esparruko gaiei buruzko itunak baino ez dituzte sinatuko. Akordioak, berriz, euskal administrazio publikoetako gobernu-organoen eskumeneko gaiei buruzkoak izango dira, eta baliozkoak eta eraginkorrak izango badira, berariaz eta formalki onartu beharko dituzte organo horiek. Berretsitako akordioak legearen edo foru-arauaren erreserbaren menpe dauden gaiei buruzkoak badira, gobernu-organoek eramango dute aurrera legegintza edo araugintzako ekimena, akordioaren edukiaren arabera eta hitzartutako epearen barruan.

Akordio bat berretsi ezean edo berariaz uko eginez gero dagokion legegintza- edo araugintza-ekimena aurrera eramateari, jorratutako gaiak berriro negoziatzeari ekingo zaio hilabeteko epean; betiere, gutxienez alderdietako baten gehiengoak hala eskatzen badu.

h) Zuzenean aplikatzeko printzipioa. Izenpetutako itunen eta berretsitako akordioen edukia zuzenean aplikatuko zaie beren aplikazio-eremuko langileei, baldin eta gobernu-organoek behin betiko erabaki ditzaketen gaiei eragiten badiete. Nolanahi ere, ondorio formaletarako, dagokion erregelamenduzko araudia aldatzea, edo, hala badagokio, indarrik gabe uztea eska daiteke. Berretsitako akordioen edukiak ez du zuzeneko efikaziarik izango, baldin eta haren gaia lege edo foru-arauaren erreserbaren menpe badago.

i) Indarraldiaren printzipioa. Itun eta akordioen iraunaldia amaituta, itun-akordio horien edukiaren indarraldia haietan ezarri zenaren araberakoa izango da, eta, alderdietako batek berariaz uko egin ezean, urtez urte luzatu ahal izango da; betiere, kontrakorik erabakitzen ez bada. Itun eta akordioek, beste itun edo akordio batzuen ondoren datozenean, erabat indargabetzen dituzte aurrekoak; nolanahi ere, alderdi batzuk mantendu ahal izango dira, berariaz hala erabakitzen bada.

j) Itunak eta akordioak betetzeko printzipioa. Itunak eta akordioak betetzea bermatzen da.

2. Euskal administrazio publikoetako langile lan-kontratudunen negoziazio kolektiboa lan-arloko legerian oinarrituko da, eta artikulu honetan ezarritako printzipioak bete beharko ditu: legezkotasuna, derrigortasuna, negoziatzeko fede ona, publikotasuna eta gardentasuna, aurrekontu-estaldura, eskumena, hierarkia, zuzeneko aplikazioa eta itun eta akordioak betetzeko bermea.

3. Legezkotasun-printzipioa, aurrekontu-estalduraren printzipioa, eskumen-printzipioa edo hierarkia-printzipioa urratuz gero, erabat deusezak izango dira funtzionarioen lan-baldintzei buruzko itun eta akordioak, bai eta hitzarmen kolektiboak ere.


193. artikulua. Negoziazio-jardueraren printzipio orientatzaileak.

1. Euskal administrazio publikoen negoziazio-jardueraren helburua izango da interes orokorra objektibotasunez betetzea. Horretarako, printzipio hauei jarraituko zaie: helburuak efikaziaz betetzea, baliabide publikoak esleitzeko eta erabiltzeko efizientzia eta herritarrei zerbitzu ematea. Horren bidez, bermatuta utziko da herritarren eskubideen eraginkortasuna, zerbitzuen eta prestazio publikoen etengabeko hobekuntza eta haiek denboran zehar izan behar duten iraunkortasuna.

2. Negoziazio kolektiboan, ahaleginak egingo dira erabakitzen diren lan-baldintzak berdintsuak izan daitezen administrazio publiko guztietako langile-taldeentzat, eta kontuan izango da zeintzuk diren eremu sektorial bakoitzeko lan-baldintza zehatzak eta berezitasunak.


194. artikulua. Negoziazio kolektiboko organo teknikoak.

1. Euskal administrazio publikoek organo teknikoak sortu ahal izango dituzte, administrazioa ordezka dezaten enplegatu publikoen lan-baldintzak erabakitzeko negoziazio kolektiboko prozesuan.

2. Negoziazio kolektiboko jarduerak garatzeaz arduratuko dira; horretarako, organo eskudunak ezarritako jarraibide eta gidalerroak beteko dituzte. Lortzen diren akordioak, berriz, horretarako eskumena duten gobernu- edo administrazio-organoek berretsiko dituzte.

195. artikulua. Lan-baldintzen akordioak eta hitzarmen kolektiboak onartzea Euskal Autonomia Erkidegoko Administrazioan.

1. Euskal Autonomia Erkidegoko Administrazioko negoziazio-kolektiboan, Administrazioaren ordezkariek bete egin beharko dituzte Eusko Jaurlaritzak negoziazio kolektiborako ezartzen dituen jarraibideak eta gidalerroak, hala negoziazio-prozesua hasi aurretik ezarriak, nola prozesu horrek dirauen bitartean ezarriak.

Negoziazio kolektiboan, Eusko Jaurlaritzaren gidalerroak bete beharko dituzte lege honen 3. artikuluko aplikazio-eremuan sartzen ez den sektore publikoko erakundeek – sektore publiko autonomikoa, forala edo toki-mailakoa–, baldin eta, euskal administrazio publikoek, zuzenean edo zeharka, haien kapitalaren ehuneko berrogeita hamar baino gehiago jartzen badute, guztira, eta Euskal Autonomia Erkidegoko Administrazioa bada kapitalaren ehunekorik handiena jartzen duena.

2. Eskumena duen gobernu-organoak onartuko ditu funtzionarioen lan-baldintzen akordioak eta hitzarmen kolektiboak, enplegu publikoaren eta ogasunaren alorretako eskumenak dituzten sailek aldeko txostena eman eta gero. 

Gobernu Kontseiluak onartuko ditu funtzionarioen eta langile estatutarioen lan-baldintzen akordioak, bai eta Administrazio Orokorreko eta sektore publikoko erakunde autonomoetako eta partzuergoetako langile lan-kontratudunen hitzarmen kolektiboak ere. Sektore publikoko zuzenbide pribatuko erakunde publiko, sozietate publiko eta fundazioetako langile lan-kontratudunen hitzarmen kolektiboak, berriz, erakunde bakoitzeko gobernu- eta administrazio organo eskudunek onartuko dituzte.

3. Enplegu publikoaren eskumena duen sailak nahitaezko txostena egin dezan, onartzeko proposatutako akordio edo hitzarmen kolektiboa bidaliko zaio. Dokumentazio hori jaso eta, gehienez ere, hamabost eguneko epean, sailak txostena emango du, zeinak aipatuko baitu negoziazio kolektiboko prozesuan eta akordioaren edo hitzarmen kolektiboaren edukian noraino bete diren legezkotasun-, eskumen- eta hierarkia-printzipioak, eta noraino errespetatu negoziazio kolektiboa aurrera eramateko ezarritako jarraibide eta gidalerroak. 

Ogasunaren eskumena duen sailak dagokion txostena emango du, Euskal Autonomia Erkidegoko aurrekontu orokorrei buruzko dagokion legean horri buruz ezarrita dagoenaren arabera.

4. Erabat deusezak izango dira lan-baldintzak edo hitzarmen kolektiboak onartzeko egintzak edo akordioak, baldin eta txostenaren izapidea alde batera uzten badute edo aldekoa ez den txosten bati aurka egiten badiote.

5. Artikulu honetan ezartzen dena aplikatu behar da hala soldata-berrikuspenak onartzerakoan, nola lan-baldintzei buruzko beste akordio edo hitzarmen batzuetara osorik edo partez atxikitzeko edo haiek luzatzeko akordioak onartzerakoan, baldin eta horrek Euskal Autonomia Erkidegoko Administrazioko enplegatu publikoei eragiten badie. 

6. Euskal Autonomia Erkidegoko foru- eta toki-administrazioek eta Euskal Herriko Unibertsitateak, beren antolamenduaren eta egitura organikoaren ezaugarriak kontuan izanik, lan-baldintzei buruzko akordioak eta hitzarmen kolektiboak onartzeko prozedura arautuko dute; prozedura horretan, ezer onartu aurretik, txosten-izapide bat ezarriko da, zeinak baloratuko baitu titulu honetan negoziazio kolektiborako jasotako printzipioak betetzen diren ala ez.


196. artikulua. Negoziazio-mahaiak. 

1. Euskal enplegatu publikoen negoziazio kolektiboaren ondorioetarako, negoziazio-mahai orokor bat eratuko da Euskal Autonomia Erkidegoko Administrazioaren eremuan, bai eta foru-administrazio eta toki-erakundeetako bakoitzean eta Euskal Herriko Unibertsitatean ere. 

2. Mahai orokorren berariazko eskumena da: beren eremuko funtzionario, langile estatutario eta langile lan-kontratudunen lan-baldintza eta gai erkideak negoziatzea. 

3. Negoziazio-mahai orokorren mende, eta, betiere, haiek hala adostuta, mahai sektorialak eratu ahal izango dira, kontuan hartuta zeintzuk diren eragindako administrazio-erakundeetako lan-baldintza zehatzak edo enplegatu publikoen sektore jakin batzuen ezaugarriak eta haien kopurua. 

4. Mahai sektorialen eskumena zabalduko da: dagokion mahai orokorrak sektoreko enplegatu publikoei buruz erabaki ez dituen gaietara edo mahai orokorrak esplizituki birbidaltzen edo eskuordetzen dizkien gaietara. 

5. Negoziazio-prozesua irekitzeko eta mahai horiek eratu eta osatzeko, enplegu publikoaren oinarrizko estatutuan jasotzen diren aginduak bete beharko dira. Lege hau garatzeko arauetan finkatuko da zenbat kide izan beharko dituzten eremu bakoitzeko mahaiek; dena den, alderdietako batek ere ezingo ditu izan hamabost kide baino gehiago.

197. artikulua. Euskal administrazio publikoetako esparruko negoziazio-mahaia. 

1. Euskal administrazio publikoen akordio baten bidez, euskal administrazio publikoetako esparruko negoziazio-mahai bat eratu ahal izango da. Administrazioen ordezkaritza unitarioa izango da; Euskal Autonomia Erkidegoko Administrazioa izango da buru, eta honako hauen ordezkariak izango dira bertan: foru-administrazioak, Euskal Udalen Elkartea (EUDEL) edo, hala badagokio, euskal udalerrietan ordezkaritza handiena duen elkartea, eta Euskal Herriko Unibertsitatea.

Askatasun Sindikalari buruzko abuztuaren 2ko 11/1985 Lege Organikoaren 6. eta 7. artikuluetan ezarritakoaren arabera parte hartzeko legitimitatea duten erakunde sindikalen ordezkaritzaren banaketa zehazteko, langileen ordezkaritza-organoak, langileen ordezkariak, langileen batzordeak eta enpresa-batzordeak aukeratzeko hauteskundeetan lortutako emaitzak hartuko dira kontuan; betiere, euskal administrazio publiko guztiak aintzat hartuta. 

2. Mahai horretan, enplegu publikoaren oinarrizko araudian jasotako gaiak eztabaidatuko dira, hots, Eusko Legebiltzarraren lege baten bidez edo garapen-erregelamendu baten bidez arautu daitezkeenak, euskal administrazio publikoetako enplegatu publiko guztiei aplikatu ahal izateko.

3. Era berean, euskal administrazio publikoek aurrez hala erabakita, esparruko negoziazio-mahaia eratu eta negoziazio-prozesua ireki ahal izango da, euskal administrazio publikoetako enplegatu publikoei buruzko beste gai eta lan-baldintza erkide batzuk negoziatzeko.


198. artikulua. Negoziazio kolektiboa udal-elkarteetan eta udalerria baino lurralde-eremu handiagoko erakundeetan. 

1. Negoziatzeko legitimazioa aitortzen zaie udal-elkarteei, eta, bereziki, EUDEL-Euskadiko Udalen Elkarteari, edo, hala badagokio, euskal udalerrietan ordezkaritza handiena duen elkarteari, toki-mailan ordezkaritzarik handiena duten sindikatuekin batera erabaki dezaten zeintzuk izango diren euskal toki-erakundeetako enplegatu publikoen lan-baldintzak. Udalerria baino lurralde-eremu handiagoko toki-erakundeek ere negoziatzeko legitimazioa dute. 

Ondorio horietarako, udalerriek aukera izango dute tokian tokiko negoziazio kolektiboari atxikitzeko, negoziazioa hasi aurretik edo hura hasi eta gero. Halaber, administrazio edo erakunde publiko batek aukera izango du autonomia erkidego bakoitzaren lurraldearen barruan edo lurralde historiko bakoitzaren barruan lortutako akordioei edo udalerriaz gaindiko esparruan lortutako akordioei atxikitzeko. 

2. Negoziazio kolektiboan udalen interesak ordezkatzen dituzten udal-elkarteek eta udalerria baino lurralde-eremu handiagoko toki-erakundeek eurek sortutako organoei edo guztiz teknikoak diren organoei eskatu ahal izango diete negoziazio kolektiboko jarduerak garatzeko, 194. artikuluan aurreikusitako moduan.  

199. artikulua. Hauteskunde-unitateak.

1. Funtzionarioen ordezkaritza-organoak hautatzeari dagokionez, hauteskunde-unitate hauek izango ditu Euskal Autonomia Erkidegoko Administrazioak: 

a) Zerbitzu zentralek, bat. 

b) Lurralde historikoko bana, destinoa administrazio periferikoan duten funtzionarioentzat. 

c) Lurralde historikoko bana, unibertsitateaz kanpoko ikastetxe publikoetako irakasle funtzionarioentzat. 

d) Zuzenbide pribatuko erakunde publiko bakoitzeko bana, baldin eta bere zerbitzuari atxikitako funtzionarioak baditu. 

e) Erakunde autonomo bakoitzeko bana, baldin eta 200 funtzionarioko errolda badute, gutxienez. Gutxieneko errolda horretara heldu ezean, artikulu honen a) eta b) apartatuetan adierazitako hauteskunde-unitateetan egongo da erakunde autonomoei atxikitako funtzionarioen ordezkaritza. 

2. Euskal Autonomia Erkidegoko foru- eta toki-administrazioetan, hauteskunde-unitate bana izango dute foru-aldundiek, udalek eta gainerako toki-erakundeek. 

3. Euskal administrazio publikoetako gobernu-organoek, Sindikatu Askatasunari buruzko abuztuaren 2ko 11/1985 Lege Organikoaren 6. eta 7. artikuluetan legitimatutako erakunde sindikalekin adostu ondoren, hauteskunde-unitateak aldatu edo beste batzuk ezarri ahal izango dituzte, euren kolektiboen kopurua eta ezaugarriak aintzat hartuta, eta, betiere, unitateen antolamendua administrazio-egiturei edo eratu diren edo eratzekoak diren negoziazio-eremuei egokituta. 

200. artikulua. Gatazka kolektiboak auzibidetik kanpo ebaztea. 

1. Alderdiek eskudantziak ematen badizkiete ere enplegu publikoaren oinarrizko araudian aurreikusitako batzorde paritarioei, euskal administrazio publikoek eta titulu honetan adierazitako erakunde sindikalek gatazka kolektiboak auzibidetik kanpo ebazteko sistemak eratu, egituratu eta garatu ahal izango dituzte, itunak eta akordioak negoziatu, aplikatu eta interpretatzerakoan sortzen diren gatazkak aztertzeko eta ebazteko. 

Aurreko apartatuan aipatutako gatazkak, legeari erreserbatutako gaiak salbuespen direla, 192. artikuluan jasotako gaiei buruz egindako itunak eta akordioak negoziatu, aplikatu eta interpretatzerakoan sortutakoak izan litezke.

2. Eusko Jaurlaritzak, erakunde sindikal nagusiekin adostu ostean, eta enplegu publikoaren eskumena duen sailak proposatuta, bitartekaritza- eta arbitraje-organo bat sortu ahal izango du Euskal Autonomia Erkidegoko Administrazioko gatazka kolektiboak auzibidetik kanpo ebazteko, bai eta erregelamenduz zehaztu ere sistema horiek erabiltzeko prozedurak.

Organo berri hori sortu bitartean, Lan Harremanen Kontseiluari esleitzen zaizkio Euskal Autonomia Erkidegoko Administrazioko langile lan-kontratudunei eragiten dizkieten gatazka kolektiboak auzibidetik kanpo ebazteko bitartekaritza- eta arbitraje-lanak. Esleitu ere, Lan Harremanen Kontseiluari buruzko otsailaren 23ko 4/2012 Legearen 3. artikuluak dioenarekin bat etorrita.

3. Euskal administrazio publikoek badute aurreko apartatuan adierazitako bitartekaritza- eta arbitraje-organo horretara jotzea, baldin eta, gatazka kolektiboez arduratzeari eta haiei ebazpena emateko, dagokion administrazioak ordezkaritza handieneko erakunde sindikalekin adostua badu gatazka kolektiboak auzibidetik kanpo ebazteko sistemak erabiltzea.

4. Gatazkak ebazteko sistema horien barruan bitartekaritza- eta arbitraje-prozedurak ere erabili ahal izango dira. Bitartekaritza-prozedura erabiltzea beharrezkoa izango da alderdietako batek hala eskatuz gero, eta bitartekariak eskaintzen dizkien konponbide-proposamenak askatasunez onartu edo baztertu ahal izango dituzte alderdiek.

Arbitraje-prozedura erabiliz gero, alderdiek beren borondatez erabaki ahal izango dute sortutako gatazkari buruzko ebazpena hirugarren bati agintzea, hark ebatzitakoa onetsiko dutela aldez aurretik hitzemanda.

5. Bitartekaritza-prozeduraren bidez edo arbitraje-ebazpen bitartez lotutako akordioek lege honetan araututako itunek eta akordioek duten efikazia juridiko bera eta tramitazio bera izango dute, baldin eta, betiere, akordioa lotu dutenek edo arbitraje-konpromisoa hartu dutenek lege honen arabera ituna eta akordioa sinatzeko besteko zilegitasuna badute gatazka-eremu horretan.

Akordio horiek aurkaratu ahal izango dira. Arbitraje-ebazpenaren aurkako errekurtsoa jarri ahal izango da, bereziki, arbitraje-jardunean ikusi bada bete beharreko betekizunak eta formalitateak ez direla bete, edo ebazpena bere erabaki-eremukoak ez diren gaiei buruzkoa bada, edo burututako jardun hori indarrean dagoen legeriaren aurkakoa izan bada.

6. Azaldutako sistema horiek erregelamendu bidez ezarriko diren prozeduren arabera erabili beharko dira; betiere, ordezkaritza duten erakunde sindikalekin aurretiaz akordioa adostuta dagoela.


XEDAPEN GEHIGARRIAK

[bookmark: _Toc321914594]Lehenengo xedapen gehigarria.- Sailkapen profesionaleko talde eta azpitalde berrietara behin betiko adskribatzea. 

1. Lege hau indarrean jartzean dauden sailkapen-taldeak 56. artikuluan funtzionarioentzat aurreikusitako sailkapen profesionaleko taldeetan eta azpitaldeetan sartuko dira, baliokidetza hauen arabera: 

- “A” Taldea: “A1” Azpitaldea. 
-  “B” Taldea: “A2” Azpitaldea. 
- “C” Taldea: “C1” Azpitaldea. 
- “D” Taldea: “C2” Azpitaldea. 
“E” taldea: Titulazio-eskakizunik gabeko lanbide-taldeak. 

2. Euskal administrazio publikoetako funtzionarioak talde eta azpitalde berrietan sartzeak ez du ekarriko inolako ondorio ekonomikorik. Funtzionario bakoitzak bere lanpostuari finkatu zaizkio ordainsariak jasotzen jarraituko du.
 
Halaber, kidego edo eskala berrietan sartzeak ez du ekarriko eraginpeko enplegatu publikoen lanpostua eta destinoa aldatzea, behar bezala egiaztatutako arrazoiren bat izan ezik eta interesdunari entzun eta gero.


3. Euskal Autonomia Erkidegoko Administrazio Orokorreko eta haren erakunde autonomoetako funtzionarioen kidegoak, bai eta haietan sartutako eskalak ere, dagozkien sailkapen-talde eta -azpitaldeei adskribatuko zaizkie, lege honen eranskinean ezarritakoaren arabera.

Bigarren xedapen gehigarria. Lanpostuak euskal administrazio publikoetako funtzionarioen kidego, eskala eta titulazio-eskakizunik gabeko lanbide-taldeetan sailkatzea.

1. Lege honek indarra hartu ondoren, lanpostuen sailkapen bat egingo dute halakorik egin ez duten euskal administrazio publikoek, kontuan hartuta euskal administrazio publikoetako kidegoa, eskala eta titulazio-eskakizunik gabeko lanbide-taldeetan sartzeko betekizunak; era berean, dagozkien lanpostu-zerrendak onartuko dituzte, eta Euskal Herriko Agintaritzaren Aldizkarian argitaratu. 

2. Kidego, eskala edo titulazio-eskakizunik gabeko lanbide-talde berriak sortzen badira, karrerako funtzionarioak dagokien kidegoan, eskalan eta titulazio-eskakizunik gabeko lanbide-taldean sartuko dira, funtzio publikoko eskumena duen organo eskudunaren ebazpen baten bidez, eta erabakiko da, halaber, zer lanpostu berezi amortizatu behar diren dagokion taldean, azpitaldean edo funtzionarioen lanbide-taldean. 


Hirugarren xedapen gehigarria. Langileak euskal administrazio publikoetako funtzionarioen kidego, eskala eta titulazio-eskakizunik gabeko lanbide-taldeetan sartu ezin diren egoerak arautzea.

Euskal administrazio publikoetako funtzionarioen ezein kidego, eskala edo titulazio-eskakizunik gabeko lanbide-taldetan sartu ezin diren funtzionarioak ─horietan sartzeko erreferentziatzat hartzen den lanpostuaren berezko funtzioak bereganatu ez dituztelako edo lanpostu horretara iristeko eskatzen den titulazio zehatza ez dutelako─, dagokien sailkapen profesionaleko talde edo azpitaldeko lanpostu berezietara adskribatuko dira, zeinak azkentzekotzat joko baitira.

Bigarren kasuan, eskatutako titulazioa lortu bezain laster eskatu ahal izango dute langile horiek kidego edo eskalan sartzea, erregelamenduz ezartzen diren betekizunak eta prozedura betez.

Laugarren xedapen gehigarria. B eta C1 sailkapen-talde eta -azpitalde berrietan sartzeko prozedura espezifikoak Euskal Autonomia Erkidegoko Administrazio Orokorraren eta Instituzionalaren eremuan. 

1. Gobernu Kontseiluari gaikuntza ematen zaio enplegu publikoaren alorrean prozedura batzuk antola ditzan; hain zuzen ere, B sailkapen-talde berrian sar daitezen lege honek indarra hartu ondoren C1 sailkapen-azpitaldeko kidego, eskala, azpieskala, kategoria, aukera edo administrazio bereziko espezialitateei adskribatutako funtzionarioak, baldin eta horietarako sarbidea izateko betekizun bakarra izan bada Lanbide Heziketako goi-mailako teknikariaren titulu jakin bat edo Lanbide Heziketako antzeko titulu bat izatea. 

Integrazio hori egin ahal izango da bai barne-sustapeneko prozesu murriztuen bidez, bai B sailkapen-taldean zuzenean sartzeko prozesuen bidez.

2. Nolanahi ere, B sailkapen-taldean sartu ahal izateko, nahitaez bete beharreko baldintza izango da prozesu horietan parte hartzen duten funtzionarioek beharrezkoa den titulazioa izatea: Lanbide Heziketako goi-mailako teknikariaren titulua edo Lanbide Heziketako titulu baliokidea.

3. Barne sustapeneko prozesu murriztu horiek salbuespenezkoak izango dira, eta behin bakarrik gauzatu ahal izango dira. Prozesu horietan, eraginpeko funtzionarioak salbuetsi egin daitezke funtzio publikora sartzeko hautaketa-probetako gai-zerrendako edukien ebaluaziotik. 

4. Funtzionarioek, bai barne sustapeneko prozesu murriztuko probak gainditzen dituztenek, bai B sailkapen-taldera zuzenean sartzen direnek, C1 sailkapen-azpitaldeko karrerako funtzionario gisa titular ziren lanpostu horretan jarraituko dute.

5. Xedapen gehigarri honetan aurreikusitako integrazio-prozesua aurrera eramateko, Administrazioak nahitaez egokitu beharko ditu bere antolamendu- eta ordainsari-egiturak, langileen sailkapen- eta ordainsari-sistemek koherentziari eutsi diezaioten. Eusko Jaurlaritzak, helburu horri begira, erregelamendu bat onartu beharko du, zeinetan zehaztuko baitira lege honen 56. artikuluan aipatutako sailkapen-talde eta -azpitaldeetan sartutako kidego edo eskalei dagozkien mailen tarteak. Horretarako, hilabete izango du, legea argitaratzen denetik aurrera.

6. Xedapen gehigarri honetan ezarritakoa aplikatzeak ez du gastu publikoa handituko, eta ez du, halaber, aldatuko eraginpeko funtzionarioek jasotzen zituzten urteko ordainsarien guztizkoa, halako moldez non aldaketa horren dakarren oinarrizko ordainsarien gehikuntza ordainsari osagarrietatik hartuko den.

7. Halaber, xedapen gehigarri honen aurreko apartatuetan ezarritako irizpideekin bat etorriz, Euskal Autonomia Erkidegoko Administrazio Orokor eta Instituzionalak prozedura batzuk antolatu ahal izango ditu, hain zuzen ere, C1 sailkapen-azpitalde berrian sar daitezen lege hau indarrean jarri ondoren C2 sailkapen-azpitaldeko kidego, eskala, azpieskala, kategoria, aukera edo administrazio bereziko espezialitateei atxikitako funtzionarioak, baldin eta horietarako irispidea izateko betekizun bakarra izan bada Lanbide Heziketako teknikariaren titulu jakin bat edo Lanbide Heziketako titulu baliokideren bat izatea. 

C1 sailkapen-azpitaldean sartu ahal izateko, nahitaez bete beharreko baldintza izango da prozesu horietan parte hartzen duten funtzionarioek beharrezkoa den titulazioa izatea: Lanbide Heziketako teknikariaren titulua edo Lanbide Heziketako titulu baliokidea.

8. Osakidetza-Euskal osasun zerbitzuko langileak B taldean eta C1 azpitaldean sartzeko prozesuak xedapen gehigarri honetan ezarritakoaren arabera gauzatuko dira, eta, betiere, aplikatu beharreko berariazko araudia errespetatuta.

[bookmark: _Toc321914596]Bosgarren xedapen gehigarria. Euskal Administrazio publikoetako kidegoen eta eskalen baliokidetza. 
Enplegatu publikoen mugikortasuna errazte aldera, Eusko Jaurlaritzak, Enplegu Publikoa Koordinatzeko Euskadiko Batzordeak aztertu ondoren, baldintza batzuk ezarriko ditu, lege honen aplikazio-eremuko langileek aukera izan dezaten euskal administrazio publikoek lanpostuak hornitzeko egiten dituzten deialdietan parte hartzeko.

Horretarako, identifikatu egin beharko da sorburu-administrazioko kidego eta eskaletako funtzioek zer parekotasun duten deialdia egiten duen administraziokoekin (xede-administraziokoekin) eta zer titulazio-maila eskatzen den horietarako sarbidea izateko.

Erregelamenduzko garapen horretan, nahitaez jaso beharko dira euskal administrazio publikoetako kidego, eskala, azpieskala eta espezialitateen arteko baliokidetzak.


Seigarren xedapen gehigarria. Funtzionario transferituak kidegoetan, eskaletan eta titulazio-eskakizunik gabeko lanbide-taldeetan sartzea.

Beste administrazio publiko batzuetako funtzionarioak transferentziaren bidez sartuz gero euskal administrazio publikoetara, xede-administrazioko kidego, eskala edo titulazio-eskakizunik gabeko lanbide-taldeetan sartuko dira, jatorrizko kidego edo eskalaren talde edo azpitaldearen edo titulazio-eskakizunik gabeko lanbide-taldearen arabera eta esleitutako eginkizunen arabera.


Zazpigarren xedapen gehigarria. Eskalen arteko mugikortasun-kasu bereziak.

Dena delako deialdiaren oinarriek hala aurreikusten dutenean, karrerako funtzionarioek aukera izango dute beren kidego bereko beste eskala batetara iristeko, lege honetan aurreikusitako lanpostuak hornitzeko sistemen bidez; betiere, euren eskalara sartzeko balio izan zien titulu bera azaltzen bada beste eskala horretarako irispidea izateko eskatzen diren betekizunen artean.

Mugikortasun berezi horretaz balia daitezkeen langileek ez dute lehentasunezko eskubiderik izango deialdiko eskalakoak diren funtzionarioekiko.

Halaber, prozedura horren bidez beste eskala batetako lanpostuetan behin-behinean aritzeak ez du aukerarik emango funtzionarioak haietan integratzeko.

Zortzigarren xedapen gehigarria. Kidegora iristea titulazio-eskakizuna bete gabe.

Barne-sustapeneko prozesuen bidez, C1 azpitaldeko plazak iritsi ahalko dira, lege honen 56. artikuluan eskatutako titulaziorik izan gabe ere. Horretarako, hamar urteko antzinatasuna egiaztatu beharko da C2 azpitaldeko kidego edo eskala batean, edo, bestela, bost urteko esperientzia eta prestakuntza-ikastaro espezifiko bat gainditu izana (irizpide objektiboen arabera lortuko da ikastaro horretarako sarbidea).

Aurreko aurreikuspen bera aplikatuko da titulazio-eskakizunik gabeko funtzionarioen edozein lanbide-taldetik C2 azpitaldeko plazetara barne-sustapen bidez iristeko. 

Bederatzigarren xedapen gehigarria. Beste administrazio publiko batzuetako funtzionario-taldeak.
	
Administrazio publikoek, baldin eta berariazko araudia badute euren enplegatu publikoen araubide juridikoaren arloan (lege honen 5. artikulua), ahaleginak egingo dituzte euren langileen sailkapen-sistemak egokitzeko lege honen IV. tituluko II. kapituluan ezarritako irizpideetara.
Hamargarren xedapen gehigarria. Euskal administrazio publikoetako zuzendaritzako langile publiko profesionalak.  

1.  Euskal Autonomia Erkidegoko Administrazioko zuzendaritzako langile publiko profesionalak.

a) Lege honen 32. artikuluan aurreikusitakoaren arabera, Euskal Autonomia Erkidegoko Administrazio Orokorreko eta haren erakunde autonomoetako zuzendaritzako langile publiko profesional izango dira zuzendaritzako lanpostuak antolatzeko tresnan sartuta dauden lanpostuak betetzen dituztenak, dagozkion zuzendaritza-organoak definitu eta erregulatuko dituen arauek ezarritakoaren arabera.

b) Euskal Autonomia Erkidegoko Administrazio Orokorreko eta haren erakunde autonomoetako zuzendaritza-postuak izan daitezke, lege honen 33.3 artikuluak aurreikusitakoaren arabera, Euskal Autonomia Erkidegoko Administrazioko zuzendariorde eta lurralde-ordezkari postuak: 

c) Euskal Autonomia Erkidegoko zuzenbide pribatuko erakunde publikoen eta Euskal Autonomia Erkidegoko Administrazioaren sektore publikoa osatzen duten gainerako erakundeen eremuan, zuzendaritza-postuak izango dira erakunde instrumental horietan zuzendaritza-ardurak dituzten zuzendaritza-postuak.

Ondorio horietarako, eta, betiere, hala erabakitzen bada dagokion antolamendu-baliabidean, zuzendaritza-postutzat joko da hierarkiazko eta erantzukizunezko maila jakin bat duen postua, zeinaren bidez aipatu erakundeen sektore jakin batzuk kudeatu ahal izango baitira dagokion erakundearen gobernu-organoen edo Euskal Autonomia Erkidegoko goi-kargudunen jarraibide zehatzei jarraikiz; zuzendaritza-postutzat joko da, halaber, administrazio publikorako edo dagokion erakunderako ahalmen zabala ematen dion estatutu-ahalduntze bat duen postua.

2.  Foru-administrazioetako zuzendaritzako langile publiko profesionalak.
Lege honetan zuzendaritzako langile publiko profesionalei buruz aurreikusitakoa garatuko dute lurralde historikoetako organo eskudunek, eta erabakiko dute zeintzuk diren zuzendaritza-lanpostuak, eurei dagozkien egituretan. 

3. Toki-erakundeetako organo eskudunek zehaztuko dute zer lanpostutan jardun beharko duten zuzendaritzako langile publiko profesionalek, ondo aplikatuta Euskadiko Toki Erakundeei buruzko apirilaren 7ko 2/2016 Legea, eta, modu osagarrian, lege honek xedatzen duena. 

4	Euskal Herriko Unibertsitateko zuzendaritza-organoak.

Euskal Herriko Unibertsitateko zuzendaritzako langile publiko profesionalek arau izango dute lege honetan arlo horri buruz aurreikusitakoa; betiere, Euskal Unibertsitate Sistemari aplikatu behar zaion araudian horri buruz jasotako zehaztapenak aintzat hartuta.

5. Euskal sektore publikoa osatzen duten beste erakunde batzuetako zuzendaritza-organoak.

Lege honen 3. artikuluari jarraikiz euskal sektore publikoa osatzen duten gainerako erakundeetako zuzendaritza-postuak zehazteko, erakunde horiei aplikatu beharreko araudiari jarraituko zaio.

[bookmark: _Toc321914598]
[bookmark: _Toc321914602]Hamaikagarren xedapen gehigarria. Administrazio-isiltasunaren ondorioak lege honetan aurreikusitako prozeduretan.

Ebazpen espresua emateko eta jakinarazteko epea igaro ostean, ezetsitzat joko dira interesdunen eskabideak, lege honetan aurreikusitako prozedura hauetan egindakoak:

a) Garapen profesionalaren gradua aitortzea, bai eta finkatutako gradu pertsonala ere, halakorik badago.

b) Hirurtekoak aitortzea.

c) Erretiroagatiko primak, sariak edo kalte-ordainak jasotzeko eskubidea aitortzea.

d) Zerbitzu aktibora itzultzea.

e) Funtzionario izaeraren birgaitzea.

f) Zerbitzu aktiboan jarraitzeko luzapenaren eta erretiro partzialaren eskabideak.

g) Kidegoetan, eskaletan eta titulazio-eskakizunik gabeko lanbide-taldeetan sartzea, eta espezialitateetan edo arlo funtzionaletan kokatzea.

h) Lanpostuen hornikuntza- eta hautaketa-prozesuei buruzko edozein eskabide edo erreklamazio.

i) Homologazio-eskabideak.

j) Bateragarritasun-eskabideak.

k) Zerbitzuaren beharrei erantzutearen mende dauden baimen-eskabideak, eskatutako baimena elkarren segidako 15 egunetik gorakoa denean.

l) Ondorio ekonomikoak izan ditzakeen beste edozein eskabide. 

Hamabigarren xedapen gehigarria. Laguntza teknikoa ematea Euskadiko toki-erakundeei, lege honetan aurreikusitako kudeaketa-baliabideak abiaraz ditzaten.

1. Kasu bakoitzerako aurreikusitakoa gorabehera, foru-aldundiek eta Eusko Jaurlaritzak lagundu egingo diete Euskadiko toki-erakundeei lege honetan ezarritako kudeaketa-baliabide guztiak zuzen abiaraz ditzaten.

2. Foru-aldundiek eta Eusko Jaurlaritzak lankidetza-akordioak edo -hitzarmenak izenpetu ahal dituzte ordezkaritza handiena duten udal-elkarteekin, elkarte horiek eman dezaten eskatutako laguntza teknikoa. Akordio edo hitzarmen horietan aurreikusiko dira, halaber, horretarako beharrezkoak diren finantza-baliabideak.
[bookmark: _Toc321914604]	
Hamahirugarren xedapen gehigarria. Euskal Autonomia Erkidegoko sektore publikoaren zerbitzuko behin-behineko langileen eta zuzendaritzako langile publiko profesionalen kode etikoa, bateraezintasun-araubidea eta betebeharrak.

Gobernuko goi-kargudunentzat aurreikusitako kode etikoa eta bateraezintasunen lege-araubide berariazkoa bete beharko dute Euskal Autonomia Erkidegoko sektore publikoko behin-behineko langileek eta zuzendaritza publiko profesionaleko lanpostuak betetzen dituztenek (lanpostu horiek ez daude gordeta funtzionarioentzat).

Hamalaugarren xedapen gehigarria. Osakidetza-Euskal osasun zerbitzuan destinoa duten Euskal Autonomia Erkidegoko funtzionarioak. 

1. Euskal Autonomia Erkidegoko Administrazio Publikoko funtzionarioak beren borondatez sartzen direnean Euskadiko Antolamendu Sanitarioaren ekainaren 26ko 8/1997 Legean aurreikusitako estatutu-araubidean, behin hori egiaztatu ostean, beste administrazio publiko batzuen zerbitzuko egoeran deklaratuko dira, lege honetan aurreikusitako ondorioekin. 

2. Euskal Autonomia Erkidegoko Administrazioko funtzionarioak, irispide-sistema edozein izanik ere, beren borondatez sartzen direnean Euskadiko Antolamendu Sanitarioaren ekainaren 26ko 8/1997 Legean aurreikusitako estatutu-araubidean, Osakidetza-Euskal osasun zerbitzua erakunde publikoko talde, kategoria eta postu funtzionaletan sartu ere (hasieran sartu zirenez bestelakoak), sektore publikoan zerbitzuak emateko borondatezko eszedentzian deklaratuko dira. 

3. Euskal Autonomia Erkidegoko Administrazioko kidegoetako karrerako funtzionarioek edo beste administrazio publiko batzuetatik transferitutakoek, Osakidetza-Euskal osasun zerbitzua erakunde publikoaren zerbitzuan dihardutela, ez badute baliatzen Euskadiko Antolamendu Sanitarioaren ekainaren 26ko 8/1997 Legean aurreikusitako estatutu-araubidean sartzeko aukera ─horretarako eskubidea izanda ere─, zerbitzu aktiboan jarraituko dute sorburu-kidegoan, lege horretan eta hura garatzeko araudian agindutakoa betez.

4. Nolanahi ere, Euskal Autonomia Erkidegoko Administrazioko funtzionarioen integrazio-prozesuak gauzatzerakoan, errespetatu egingo da Osakidetza-Euskal osasun zerbitzuko langileei aplikatu behar zaien berariazko araudia.

5. Destinoa Osakidetza-Euskal osasun zerbitzua erakunde publikoan duten Euskal Autonomia Erkidegoko Administrazioko funtzionarioen administrazio-egoerak eta bateragarritasuna deklaratzeari dagokionez, arlo horretan eskumena duen Osakidetzako organoak egingo ditu; betiere, Osakidetzaren barruko eskumen-banaketari jarraikiz. Egoera bakoitzari buruzko deklarazioa jakinarazi behar zaio Euskal Autonomia Erkidegoko Administrazioko Funtzio Publikoaren Zuzendaritzari, Pertsonalaren Erregistroan inskriba dezan.

Hamabosgarren xedapen gehigarria. Berdintasun-planak.
1. Euskal administrazio publikoak behartuta daude tratu- eta aukera-berdintasunera errespetatzera lan-eremuan, eta, helburu horretarako, neurri batzuk hartu beharko dituzte, emakumeen eta gizonen arteko edozein motatako lan-diskriminazio eragozteko.

2. Aurreko apartatuak xedatu duena gorabehera, euskal administrazio publikoek berdintasun-plan bat prestatu, onartu eta aplikatu beharko dute, zeina aldez aurretik negoziatu beharko duten langileen ordezkaritza sindikalarekin

Euskal administrazio publikoek onartuta eduki beharko dute berdintasun-plan hori bi urteko epean, lege honek indarra hartzen duenetik aurrera.


Hamaseigarren xedapen gehigarria. Enplegu publikora iristeko ekintza positiboko neurriak terrorismoaren biktimentzat. 

1. Lege honen 3. artikuluan aurreikusitako aplikazio-eremuan sartutako langileek badituzte Terrorismoaren Biktimei Aitorpena eta Erreparazioa egiteko ekainaren 19ko 4/2008 Legearen 24. artikuluak aitortutako eskubideak. 

2. Halaber, euskal administrazio publikoek diskriminazio positiboko neurriak erabiliko dituzte terrorismoaren biktimak enplegu publikorako irispidea izan dezaten, Terrorismoaren Biktimei Aitorpena eta Erreparazioa egiteko ekainaren 19ko 4/2008 Legearen 23. artikulua betez. 

Hamazazpigarren xedapen gehigarria. Funtzionarioen aseguramendu-araubidea.
1. Gizarte Segurantzako araubide orokorra aplikatuko zaie Euskal Autonomia Erkidegoko Administrazioan sartu berri diren funtzionarioei.

2. Beste administrazio batzuetako funtzionarioek, baldin eta euskal administrazio publikoetara sartzen badira transferituta edo legez ezarritako mugikortasun-mekanismoak aplikatuta, sorburuan zuten gizarte-aurreikuspeneko araubideari eutsiko diote, hargatik eragotzi gabe aseguramendu-araubidean gerta daitezkeen aldaketak, hots, langile horiek parte hartzen duten mugikortasun-, sustapen- edo integrazio-prozesuen ondorioz sor daitezkeenak.

3. Funtzionarioen asistentzia sanitarioaren prestazioa osasun publikoko sistemaren bidez ematen saiatuko dira euskal administrazio publikoak; betiere, hori posible bada bakoitzaren gizarte-aurreikuspeneko araubidea kontuan izanik. 

Hemezortzigarren xedapen gehigarria. Segurtasun Administrazioko Zerbitzu Laguntzaileak.
Segurtasun Administrazioko Zerbitzu Laguntzaileetako lanpostuak langile lan-kontratudunentzat erreserbatutako lanpostu gisa sailkatu ahal izango dira.
Hemeretzigarren xedapen gehigarria. Titulazioak eguneratzea.

Titulazio akademiko berriak onartzen direnean edo hezkuntza-araudia aldatzen denean, Eusko Jaurlaritzak dekretu bidez onartu eta eguneratu ahal izango du baliokidetzak deklaratzeko katalogo bat, enplegu publikorako irispidearen eremuan bakarrik aplikatuko dena. 

Hogeigarren xedapen gehigarria. Estatutupeko langileek eta unibertsitateaz kanpoko irakasle funtzionarioek Euskal Autonomia Erkidegoko Administrazioko lanpostuetan jardutea.

1. Osakidetza-Euskal osasun zerbitzuko estatutupeko langile finkoak eta unibertsitateaz kanpoko irakasle funtzionarioen kidegoko karrerako funtzionarioak Euskal Autonomia Erkidegoko Administrazioko funtzionarioentzat edo zuzendari publiko profesionalentzat erreserbatutako zenbait lanpostutan aritu ahal izango dira, lanpostu-zerrenda edo zuzendaritza-izaerako lanpostuen antolamendu-tresna bakoitzean erabakitakoaren arabera; betiere, egin beharreko funtzioek behar bezala justifikatzen badituzte adskripzio horiek.

2. Langile horiek bete egin beharko dituzte lanpostuan aritzeko ezarritako baldintzak, eta hornitu beharreko lanpostua adskribatuta dagoen kidegoaren azpitalde profesional berekoak izan behar dute (edo, azpitalderik ez badu, talde profesional berekoak).

3. Lanpostu horietan ari diren estatutupeko langileek eta unibertsitateaz kanpoko irakasle funtzionarioen kidegoetako karrerako funtzionarioek, bestalde, 122. artikuluan aurreikusitako ordainsari osagarriak jasotzeko eskubidea dute, hots, betetzen duten lanpostuari esleitutako ordainsari osagarriak jasotzekoa, lege honen 88.8 artikuluan ezarritakoaren arabera.


Hogeita batgarren xedapen gehigarria. Homologatu gabeko langileak.

Lege honek indarra hartzen duen egunetik aurrera, ordainsarien eta lanaldiaren ondorioetarako, erabat homologatuko dira Euskal Autonomia Erkidegoko Administrazioaren zerbitzuko langile homologatu gabeak. 


Hogeita bigarren xedapen gehigarria. Langile lan-kontratudun subrogatuen lan-baldintzak.

Integrazioaren unean finkatuta dauden eskubide eta eginbeharrak errespetatuta, beste administrazio edo erakunde instrumental batzuetatik datozen langile lan-kontratudunei, baldin eta Euskal Autonomia Erkidegoko Administrazio Orokor eta Instituzionalak subrogatzen baditu, zuzenean eta esklusiboki aplikatuko zaie Euskal Autonomia Erkidegoaren zerbitzuko langile lan-kontratudunen kolektiboen hitzarmena, edo, bestela, dagokien sektoreko lan-baldintzen hitzarmena edo akordioa, destinoa duten administrazioaren edo erakunde instrumentalaren araberakoa.

Langile lan-kontratudun subrogatuak ofizioz kokatuko dira Euskal Autonomia Erkidegoko Administrazioko langile lan-kontratudunen kasuan kasuko hitzarmenean sartutako lanbide-taldeetan. 

Lan-kontratudun langile subrogatu horiei inola ere ez zaizkie aplikatuko subrogatu aurretik zeuzkaten lan-baldintzei buruzko hitzarmenak, itunak edo akordioak.


Hogeita hirugarren xedapen gehigarria. Behin-behineko langileen lanpostu-zerrenda.

Lege honek indarra hartu eta hamabi hilabeteko epe luzaezinean, euskal administrazio publikoen gobernu-organoek eta haien mendeko erakundeek hauek zehaztuko dituzte: beren lanpostu-zerrendetan zenbat lanpostu erreserbatzen diren behin-behineko langileek bete ditzaten, bai eta dagokien aurrekontu-zuzkidura ere.

Hogeita laugarren xedapen gehigarria. Zerbitzu-eginkizunak atzerrian.
Atzerriko lanpostuetarako ematen diren zerbitzu-eginkizunak, gehienez ere, bost urterako izango dira.

Hogeita bosgarren xedapen gehigarria. Euskal Autonomia Erkidegoko Administrazioko sektore publikoaren esparruko Negoziazio Mahai Orokorra.
 
Mahai orokorra eratzen da Euskal Autonomia Erkidegoko Administrazioko sektore publikoaren esparruan, Euskal Autonomia Erkidegoko Administrazioko sektore publikoan dauden funtzionario, estatutupeko langile eta langile lan-kontratudunen negoziazio kolektiboaren ondorioetarako. 

Hogeita seigarren xedapen gehigarria. Osakidetza-Euskal osasun zerbitzuko eta Euskal Herriko Unibertsitateko hauteskunde-unitateak.

Osakidetza-Euskal osasun zerbitzuko eta Euskal Herriko Unibertsitateko hauteskunde-unitateak Gobernu Kontseiluaren erabaki baten bidez ezarriko dira. 


Hogeita zazpigarren xedapen gehigarria. Enplegu-zentro bereziak.

[bookmark: _Toc294186947][bookmark: _Toc321914601]Langileen ordezkaritzarekin negoziatu ondoren, erregelamenduz zehaztuko da euskal administrazio publikoen mendeko enplegu-zentro bereziei aplikatu beharreko araubidea, honako hauei guztiei buruzkoa: enplegurako irispidea, lanpostuak hornitzea, lanaren ebaluazioa, karrera profesionala eta gainerako alderdiak, hots, zentro horien izaera eta eginkizun berezia dela-eta, tratamendu berezia eskatzen duten alderdiak.  

Hogeita zortzigarren xedapen gehigarria. Epai judizial bat betez, langile lan-kontratudun mugagabe bilakatzea. 

1. Administrazio publikoek eta haien mendeko sektore publikoak ezin dute jarduketarik egin lan-harreman mugagabe bat ezartzeko.

2. Behin irmoa denean langile lan-kontratudun mugagabearen egoera onartzeko epaia, administrazio-ebazpen baten bidez beteko da epaia; ebazpen horretan, gutxienez, honako hauek jasoko dira: kategoria profesionala, ordainsariak, lanaldia eta aplikatu beharreko hitzarmena.

3. Instantzia judizialak aldi baterako lan-harreman mugagabea aitortzearen ondoriozko egoera erregularizatze aldera, behin irmo bihurtuta aldi baterako lan-kontratudun mugagabearen izaera deklaratzeko epaia, dagokion administrazioak dagokion dotazioa sortu beharko du, salbu eta beharrezkoa ez denean horretarako lanpostu hutsik izateagatik.

Dotazio sortu berri hori hemen sartuko da: aldi baterako lan-harreman mugagabearen deklarazio judiziala egin ostean egiten den lehenengo enplegu publikoaren eskaintzan edo lekualdatze-lehiaketan.

4. Enplegatuak lan-kontratudun mugagabearen harreman juridikoari eutsiko dio harik eta hura azkendu arte, honako arrazoi hauetako batengatik:

a) Lanpostua erregelamenduz betetzea hautaketa-prozesuen edo behin betiko hornikuntza-prozesuen bidez.

Behin betiko hornikuntza-prozesuetan, lan-harreman mugagabea azkentzeko arrazoia izango da destino hori esleitzea lekualdatze-lehiaketan edo izendapen askean parte hartu duen norbaiti. 

Destinoaren esleipena hutsik geratu, eta lanpostua erregelamenduz betetzen ez denean, langile lan-kontratudun mugagabeak bertan jarraitu ahal izango du harik eta hurrengo hautaketa-prozesua edo behin betiko hornikuntza-prozesua gauzatu arte. Nolanahi ere, posible izango da, hala badagokio, xedapen gehigarri honetako laugarren apartatu honen c) letrako aurreikuspena aplikatzea.

b) Langile lan-kontratudun mugagabea karrerako funtzionario edo langile lan-kontratudun finko bilakatzea, lege honetan enplegu publikora iristeko aurreikusitako araubideari jarraituz, berdin dio zer kidego, eskala, lanbide-talde, administrazio publiko edo erakunde instrumentaletara sartzen den.

c) Lanpostua amortizatzea, administrazio publiko bakoitzak erregelamenduz zehaztutako prozeduraren arabera, interesdunari entzunaldia eman eta langileen ordezkaritzari jakinarazi ondoren.



5. Salbuespen gisa, eta zerikusia duten langileen egoera eta kopurua erregularizatzeko bakarrik, lan-kontratudun mugagabearen egoera aitortzen duten zenbait ebazpen judizial irmo egonez gero, zeinen elementu komuna baita funtzio, lanpostu edo lanbide-kategoria berdinetan edo baliokideetan jardutea, eta beharrezkoa ez bada aldeko ebazpen judiziala izan duten langileek betetako lanpostu guztiak hornitzea, eragindako administrazioak honako prozedura eta baldintza hauei jarraituz bakarrik azkendu ahal izango ditu lan-harreman mugagabe horiek:

a) Enplegu publikoa antolatzeko plan bat egitea, non justifikatuko baita ez dela beharrezkoa hornitzea epai bidez lan-kontratudun mugagabe bilakatutakoek betetako lanpostu guztiak; horretarako, modu arrazoituan zehaztu beharko da zenbat diren hornitu beharrezkotzat jotako plazak, kontuan hartuta zerbitzu-prestazioaren autoantolaketa-, efikazia- eta efizientzia-irizpideak eta baliabide publikoak zentzuz erabili beharra.

b) Enplegu publikoa antolatzeko plan horrek modu zehatz batean identifikatu behar ditu bete beharrezkotzat jotzen diren lanpostuak, eta dotazioak sortuko dira, formalki, euskal administrazio publiko bakoitzean aurreikusitako sistemaren arabera. Halaber, enplegu publikoa antolatzeko plan horretan jaso behar da eraginpeko lan-kontratudun mugagabeen zerrenda.

c) Enplegu publikoa antolatzeko plana onartu ondoren, sortutako lanpostuak erregelamenduz beteko dira hautaketa-prozesu baten bidez, kontuan hartuz berdintasuna, merezimenduak eta gaitasunak, bai eta lege honetan enplegu publikora iristeko aurreikusitako gainerako irizpideak ere.

d) Hautaketa-prozesuan eskainitako plazen hornikuntza gertatu arte, eraginpeko langile lan-kontratudun mugagabeek euren lan-harremana mantenduko dute. Behin enplegu publikoaren eskaintza ebatzita, azkendu egingo da hautaketa-prozesuari bide eman zion enplegu publikoa antolatzeko planaren barruko lan-harreman mugagabea.

6. Lege honek indarra hartzean epai baten ondorioz langile lan-kontratudun mugagabearen izaera aitortuta duten langileek, hemeretzigarren eta hogeigarren xedapen iragankorretan aurreikusitako hautaketa-prozesuan parte hartu ahal izango dute, xedapen horietan eskatutako baldintza eta betekizunen arabera.

[bookmark: _Toc294186733]Hogeita bederatzigarren xedapen gehigarria. Gaikuntza nazionala duten toki-administrazioko funtzionarioak. 

Gaikuntza nazionala duten toki-administrazioko funtzionarioak aplikagarri zaien toki-araubideko berariazko araudiarekin eraenduko dira. 

[bookmark: _Toc321914605]Hogeita hamargarren xedapen gehigarria. Euskal administrazio publikoetako funtzionarioen erretiro partziala eta aurreratua.

Euskal administrazio publikoetako funtzionarioek, interesdunek hala eskatuta, erretiro partziala eta erretiro aurreratua hartu ahal izango dute, aplikagarri zaien Gizarte Segurantzako araubidean ezarritako baldintza eta betebeharren arabera.

Halaber, euskal administrazio publikoek enplegu publikoa antolatzeko planen esparruan, honako hau sustatzeko neurri batzuk onartu ahal izango dituzte: euren enplegatu publikoek erretiroa hartzea, erretiratzeko ohiko adinera iritsi aurretik. 

Hogeita hamaikagarren xedapen gehigarria. Berariazko osagarria murriztea, jarduera pribatuak egiteko bateragarritasuna baimentzeko.

1. Euskal administrazio publikoetako funtzionarioek eska dezakete lanean diharduten lanpostuari dagokion berariazko osagarria –edo horren pareko kontzeptua– murriztea, helburu izanik ez gainditzea 53/1984 Legearen 16.4 artikuluan adierazten den ehunekoa (53/1984 Legea, abenduaren 26koa, Administrazio Publikoen zerbitzuko langileen bateraezintasunei buruzkoa), eta jarduketa pribatuetan aritzeko bateragarritasuna eskatu ahal izatea.

2. Aukera horretatik kanpo gelditzen dira honako hauek guztiak: zuzendaritzako langile publiko profesionalak, zuzendari-maila edo handiagoa duten behin-behineko langileak, 29 edo 30. mailako destino-osagarria esleitu zaien lanpostuetan diharduten langileak eta jasotzen dituzten ordainsari osagarrietan bateraezintasunaren faktorea daukatenak.

3. Euskal administrazio publikoek administrazio horietako funtzionarioen berariazko osagarria edo kontzeptu parekagarria murrizteko prozedura onartuko dute, interesdunek eurek hala eskatuta.

4. Lan-alorreko enplegu-harremana duten enplegatu publikoei funtzionarioen baldintza berberetan emango zaie bateragarritasun-baimena, jarduera pribatuetan aritu ahal izateko, baina, horretarako, ezinbestekoa izango da ordainsariak murriztea.

5. Osakidetza-Euskal osasun zerbitzuaren eremuan, beharrezkoak diren xedapenak ezarriko dira egoerak, baldintzak, ondorioak eta prozedurak arautzeko; hain zuzen ere, osasun-langileek berariazko osagarriari uko egin ahal izateko aplikatzen zaizkien arau espezifikoak dioenaren arabera.


Hogeita hamabigarren xedapen gehigarria. Administrazio publikoen zerbitzuko langileen bateraezintasunei buruzko abenduaren 26ko 53/1984 Legearen 7.1. artikuluan ezarritako muga gainditzea.

Zerbitzu publikoarentzako interes berezia dagoenetarako, baimena ematen da Administrazio publikoen zerbitzuko langileen bateraezintasunei buruzko abenduaren 26ko 53/1984 Legearen 7.1. artikuluan ezarritako muga gainditzeko ─muga horren arabera, bi lanpostuengatik guztira jasotako zenbatekoak ez du gainditu behar Estatuko aurrekontu orokorretan zuzendari orokorraren kargurako aurreikusitako ordainsaria─, honako kasu honetan: euskal administrazio publikoen zerbitzuko langileei jarduera publikoak bateratzeko baimena ematen zaienean unibertsitateko irakasle elkartu izateko, Unibertsitateei buruzko abenduaren 21eko 6/2001 Lege Organikoan ezarritako araubidean, hots, denbora partzialeko arduraldia gainditu gabe eta iraupen mugatuarekin. Abenduaren 26ko 53/1984 Legean aurreikusitako gainerako mugei dagokienez, mantendu egingo dira.

Hogeita hamahirugarren xedapen gehigarria. Euskal administrazio publikoek arautzea lege honetan jasotako alderdiak.

Foru- eta toki-administrazioei eta Euskal Herriko Unibertsitateari autonomia aitortzen zaie Euskal Enplegu Publikoaren lege honetan jasotako zenbait alderdi negoziatu eta arautzeko gaitasunari dagokionez; bereziki, honako hauei dagokienez: pertsonalaren erregistroa, lanpostuen analisia, garapen profesionala, lanpostuen hornikuntza eta gizarte-prestazioak.

Nolanahi ere, negoziatzeko eta arautzeko gaitasun hori lege honetako baldintza eta aurreikuspenen arabera garatu behar da.

XEDAPEN IRAGANKORRAK
[bookmark: _Toc294186950]
[bookmark: _Toc321914606]Lehenengo xedapen iragankorra. Euskal Autonomia Erkidegoko Administrazioko zuzendaritzako langile publiko profesionalen lanpostutzat joak. 

Lege honek indarra hartzen duenean Euskal Autonomia Erkidegoko Administrazioko zuzendaritzako langile publiko profesionalen lanpostuetan dihardutenek (lege honen III. titulua aplikatuz hala kalifikatzen diren lanpostuak) lan berean jarraituko dute, harik eta horiek hornitzeko deialdia egin arte, lege honetan eta garapen-araudian aurreikusitakoa betez. 

[bookmark: _Toc321914607]Bigarren xedapen iragankorra. Zuzendaritza publiko profesionala eta foru- eta toki-administrazioa eta Euskal Herriko Unibertsitatekoa. 

Dagokion euskal administrazio publikoak zuzendaritza publiko profesionaleko eredua ezartzen duenean, foru- eta toki-administrazioetan eta Euskal Herriko Unibertsitatekoan zuzendaritza-organoen titular edo zuzendaritza publiko profesionaltzat jo daitezkeen lanpostuen titular direnek beren lanpostuetan jarraituko dute harik eta legezko agintaldia ─lege honek indarra hartzean jada hasia─ amaitzen den arte, zuzendaritza-organo edo lanpostu horiek hutsik geratu arte; une horretatik aurrera, lege honen III. tituluan aurreikusitako arauak aplikatu beharko dira. 

[bookmark: _Toc321914608]
Hirugarren xedapen iragankorra. Gradu pertsonalen eta garapen profesionaleko graduen arteko baliokidetza-sistema.

1. Eusko Jaurlaritzak, Enplegu Publikoaren Euskal Kontseiluak aldez aurretik txostena emanda, dekretu bidez ezarriko du gradu pertsonal finkatuen eta garapen profesionaleko graduen arteko baliokidetza-sistema bat, euskal administrazio publikoetako funtzionarioei karrera profesionaleko gradu jakin bat aitortuko diena norbere erakundean. 

Halaber, dekretu horretan ezarritako irizpideen arabera, euskal administrazio publikoek prestakuntza-ikastaroak edo bestelako proba objektiboak ezarri ahal dituzte, lanpostu batean behin betiko adskripzioaz diharduten eta lanpostuari dagokion gradu pertsonala finkatu gabe duten funtzionarioek osatu ahal izan dezaten gradu pertsonal hori finkatzeko falta duten denbora. 

2. Era berean, Eusko Jaurlaritzak, Enplegu Publikoa Koordinatzeko Euskadiko Batzordeak ezarritako irizpideen arabera, dekretu bidez arautuko du baliokidetza-sistema bat, euskal administrazio publikoetako garapen profesionaleko ereduetan jasotzen diren maila guztien artekoa.

3. Euskal administrazio publiko batek aitortutako garapen profesionaleko edozein mailak elkarrekiko aitorpen baliokidea izan beharko du enplegatu publikoa destinatuta dagoenean beste administrazio publiko batean, garapen profesionalaren mailaren aitorpena egin zuen administrazio publikoaz bestelakoa.

4. Euskal administrazio publikoen arteko mugikortasun-kasuetan, berriz, sorburu-administrazioan aitortutako garapen profesionaleko maila ordaindu ahal izango da eredu baliokidearen arabera, baldin eta xede-administrazioak karrera-eredua ezarrita badu. Destino-administrazioan karrera-eredua ezarrita ez badago, enplegatu publikoei bermatu egingo zaie egiaztatuta duten gradu pertsonalaren araberako zenbatekoa ordainduko zaiela.
 
[bookmark: _Toc321914609]
Laugarren xedapen iragankorra. Garapen profesionaleko gradu iragankorra eta pertsonalizatua.  

Euskal administrazio publikoetan onartuta dagoelarik garapen profesionaleko eredua, administrazio horiek zuzeneko sistema bat ezarri ahal izango dute karrerako funtzionarioen gradu pertsonal finkatua eta enplegatu publikoei aitortu beharreko garapen profesionaleko maila elkarri egokitzeko.

[bookmark: _Toc321914610]Bosgarren xedapen iragankorra. Gradu pertsonala finkatzeko araubide iragankorra. 

1. Euskal administrazio publikoetan, karrerako funtzionarioek gradu pertsonal bat edukitzen jarraituko dute, harik eta garapen profesionaleko graduen bidez karrera profesionala ezarri arte eta garapen profesionaleko maila bat aitortzen zaien arte ezartzen diren baliokidetzak aplikatuta. 
2. Gradu pertsonala indarrean dagoen bitartean (modu iragankorrean), arau hauek beteko dira gradu hori lortu eta finkatzerakoan: 

a) Karrerako funtzionarioek gradu pertsonala bat lortuko dute, zeina bat etorriko den euskal administrazio publiko bakoitzak lanpostuen tarteetarako ezarritako mailaren batekin. 

b) Gradu pertsonala lortzeko, dagokion mailako lanpostu batean edo gehiagotan aritu behar da bi urtez, jarraian, edo, etenik egonez gero, hiru urtez. 

c) Gradu pertsonala finkatzeko, ez da aintzat hartuko lanpostu batean behin-behinekoz arituz emandako zerbitzaldia.

d) Lanpostu batean zerbitzu-eginkizunetan emandako denbora aintzat hartuko da eragindako pertsonaren berezko lanpostuaren mailari dagokion gradu pertsonala finkatzeko.

Salbuespen gisa, lanpostu batean zerbitzu-eginkizunetan emandako denbora aintzat hartuko da lanpostuaren mailari dagokion gradua finkatzerakoan, baldin eta lanpostu hori –edo maila bereko edo handiagoko beste bat– ondoren eskuratzen bada hornikuntza-sistema arruntaren bidez. 

e) Izendapen askearen sistemaren bidez bete den lanpostu batean emandako denbora aintzat hartuko da gradu pertsonala finkatzeko betiere, lanpostu horren mailaren arabera.

f) Lanpostu batean zuzendaritzako langile publiko profesional gisa emandako denbora aintzat hartuko da gradu pertsonala finkatzeko; betiere, funtzionarioak erreserbatuta duen lanpostuaren mailaren arabera.

g) Lanpostua ezabatzen bada edo funtzionarioa mugiarazten badute lanpostuaren edukia aldatzeagatik, lanpostuaren titularra, graduaren ondorioetarako, jarraitu egingo du betetzen zuen lanpostuaren maila finkatzen, harik eta parte hartu ahal duen lehen lehiaketa ebatzi arte.

h) Inoiz ezingo da finkatu hau baino handiagoko gradu pertsonal bat: dena delako funtzionarioa zer azpitaldetako, taldetako (azpitalderik ezean) edo titulazio-eskakizunik gabeko lanbide-taldetakoa den, bada horiei dagokien tarteko gehieneko maila.

i) Karrerako funtzionarioa bere gradu pertsonalari dagokion maila baino goragoko lanpostu batean ari denean, jarraian emandako bi zerbitzu-urterik behin finkatuko du gradu bat, gehienez ere lortuta duena baino bi maila goragokoa izango dena; hala ere, inoiz ezingo da izan betetzen ari den lanpostuari dagokiona baino handiagoa. 

j) Karrerako funtzionario batek destino bat lortzen badu lanpostu batean, eta lanpostu horren maila handiagoa bada finkatzen ari den gradua baino, destino horretan emandako denbora aintzat hartuko da gradua finkatzeko orduan; betiere, hala eskatzen badu.  

Goi-gradua finkatzeko, aurreko apartatuetan ezarritako arauak aplikatuko zaizkie; batik bat, i) letrakoa.

k) Funtzionarioa lanpostu baten titular den bitartean lanpostu horri maila apalagoa esleitzen bazaio lehen esleituta zeukana baino, lanpostu horretan egin duen denbora zenbatzerakoan, betetako lanpostu horrek izan duen mailarik handiena hartuko da kontuan. 

l) Karrerako funtzionarioak lanpostu batean diharduen bitartean lanpostu horri maila altuagoa esleitzen bazaio lehen esleituta zeukana baino, lanpostuari esleitu zaion destino-osagarriaren maila berriari dagokion gradu profesionala lortzeko behar den denbora zenbatzen hasiko da lanpostu-zerrendaren dagokion aldaketak indarra hartu zuen egunean 

m) Administrazio bakoitzak lanpostuen tarteetarako ezarritako gutxieneko mailari dagokion gradua eskuratuko du funtzionario sartu berriak, eta gradu horren finkatzean artikulu honetako arauak hartuko dira aintzat; batez ere, i) letrakoak. 

n) Barne-sustapen bertikalaren nahiz horizontalaren bidez beste kidego edo eskala batzuetara iristen diren funtzionarioek mantendu egingo dute sorburu-administrazioan finkatutako gradu pertsonala, baldin eta kidego edo eskala berriaren taldeari dagozkion mailen tartean badago. 

ñ) Jarraian adierazitako egoera hauetan emandako denbora zerbitzu aktiboan aritutako azken lanpostuan emandako denbora gisa zenbatuko da gradu pertsonala finkatzearen ondorioetarako: zerbitzu bereziak, sektore publikoan zuzendaritzako langile publiko profesionalen zerbitzuak emateko egoera, destinoaren zain, borondatezko eszedentzia lanpostu- eta destino-erreserbaduna, familiartekoak zaintzeko eszedentzia, genero-indarkeriagatiko edo indarkeria terroristarengatiko eszedentzia, aldi baterako nahitaezko eszedentzia eta nahitaezko eszedentzia. 

o) Nolanahi ere, errespetatu egingo da lege honek indarra hartzean finkatuta dagoen graduaren destino-osagarriaren maila.
[bookmark: _Toc321914611]
Seigarren xedapen iragankorra. Enplegu Publikoaren Legea indarrean jarri aurretik aitortutako administrazio-egoerak.

1. Mantendu egingo dira, eman ziren moduan eta baldintza berberetan mantenduko ere, lege hau indarrean jarri aurretik euskal administrazio publikoetako enplegatu publikoei aitortutako administrazio-egoerak, zerbitzu aktibokoak ez direnak.

2. Hori horrela, administrazio-egoera horietan igarotako denbora zenbatu egingo da antzinatasunerako, gradua finkatzeko eta garapen profesionalerako, betiere, aitortuak izan ziren unean aplikatu behar zen araudiari jarraituz.

[bookmark: _Toc321914612]Zazpigarren xedapen iragankorra. Destino-osagarriaren zenbatekoa urtero zehaztea. Aplikazio iragankorra.  

Lege honetan aurreikusitako karrera profesionaleko sistema eta ordaintze-sistema ezartzen ez diren bitartean, destino-osagarriaren zenbatekoa urtero finkatuko da Euskal Autonomia Erkidegoko aurrekontu orokorrei buruzko legean; betiere, estatuko aurrekontu orokorrei buruzko legean ezar daitekeenarekin bat etorriz.

[bookmark: _Toc321914613]Zortzigarren xedapen iragankorra. Konturako karrera-ordainketen debekua. 

1. Euskal administrazio publikoek ezingo dizkiete enplegatu publikoei aitortu karrera profesionaleko osagarriaren konturako ordainketak edo aurretiazko ordainketak. 

2. Karrera profesionaleko osagarria sortzeko, administrazio publiko bakoitzak karrera profesionaleko eredua ezarri behar du aurrez, eta funtzionarioari karrera profesionaleko gradu jakin bat aitortu behar dio espresuki, lege honetan ezarritako baldintza guztiak betez. 

[bookmark: _Toc321914614]Bederatzigarren xedapen iragankorra. Unibertsitate-titulazioen sistema berria indarrean jartzea. 

1. Lege honen 56. artikuluan aipatutako unibertsitate-titulu berrien ezarpena orokortzen den bitartean, honako hauek izango dira euskal administrazio publikoetako kidego orokorretara eta berezietara sartzeko baldintzak: 

a) “A” sailkapen-taldeko “A1” azpitaldeko kidegoetarako, titulu hauek: doktore, lizentziadun, ingeniari, arkitekto edo enplegu publikora iristeko ondorioetarako gradu baliokidea.

b) “A” sailkapen-taldeko “A2” azpitaldeko kidegoetarako, titulu hauek: ingeniari tekniko, unibertsitate-diplomadun, arkitekto tekniko, hirugarren graduko lanbide heziketa, doktore, lizentziadun, ingeniari, arkitekto edo enplegu publikora iristeko ondorioetarako gradu baliokidea.

2. [bookmark: _Toc294186952]Unibertsitate-titulu berriak, eman ahala, enplegu publikora iristeko baldintzetan sartuko dira, titulazio akademikoen baliokidetza deklaratzeko katalogoan ezarritako baldintzetan, lege honen hemeretzigarren xedapen gehigarrian baitago aurreikusita katalogo hori.

[bookmark: _Toc294186956][bookmark: _Toc321914616]Hamargarren xedapen iragankorra. Funtzionarioen berezko funtzio edo lanpostutzat sailkatuetan ari diren langile lan-kontratudun finkoak. 
[bookmark: _Toc294186957]
Langile lan-kontratudun finko bat funtzionarioen eginkizunak betetzen ari bada lege honek indarra hartzen duenean, edo halakoak betetzera sartu bada egun hori baino lehenago deitutako hautaketa- edo sustapen-proben bidez, funtzio horietan jarraitu ahal izango du.

Halaber, oposizio-lehiaketa bidezko barne-sustapeneko hautaketa-prozesuetan parte hartu ahal du (lehia libreko hautaketa-prozesuekin batera edo aparte), betetzen ari den eginkizuna edo lanpostua adskribatu zaien kidego eta eskaletan, baldin eta beharrezko titulazioa badu eta gainerako eskakizunak betetzen baditu. Ondorio horietarako, merezimendutzat hartuko dira langile lan-kontratudun finko gisa benetan emandako zerbitzuak eta izaera horretara iristeko gainditutako hautaprobak.

Hamaikagarren xedapen iragankorra. Sektore publikoko erakunde bati adskribatutako funtzionarioak. 

Funtzionario bat euskal administrazio publiko baten edo haren mendeko erakunde baten zerbitzuan ari bada, eta administrazio horrek sortutako erakunde instrumental berri batek, bere sortze-arauari jarraikiz, bere gain hartzen baditu funtzionario horrek betetzen dituen funtzioak, aipatu funtzionarioak honako hauek izango ditu aukeran:
a) Langile lan-kontratudun gisa sartzea erakunde horretan, jatorrizko administrazioak aitortzen dion antzinatasuna ondorio guztietarako aitortuta, eta norberaren interesarengatiko borondatezko eszedentzian geratzea administrazio horretan.

b) Funtzionario izaten jarraitzea erakunde publiko berrian.

Halakoetan, ukitutako funtzionarioak betetzen duen lanpostua desagertzekotzat deklaratu ahal izango da dagokion lanpostu-zerrendan. Lanpostu hori desagertu egingo da funtzionarioak behin betiko beste plaza bat lortzean, edo hutsik geratzen denean lanpostu-erreserba ez dakarren edozein arrazoirengatik.

[bookmark: _Toc321914617]Hamabigarren xedapen iragankorra. Salbuespenezko barne-sustapen horizontala A sailkapen-taldearen barruan. 
[bookmark: _Toc294186959]Salbuespenez, eta lege hau onartu eta gero euskal administrazio publikoek iragartzen dituzten ondoz ondoko bi enplegu publikoko eskaintzen esparruan soilik, administrazio horietako funtzionario bat "A" sailkapen-taldeko kidego edo eskala batekoa bada eta sailkapen-talde bereko beste kidego edo eskala batzuetako funtzioak betetzen baditu, kidego edo eskala horietan sartu ahal da merezimenduak soilik baloratzen dituzten proben bidez; betiere, beharrezkoa den titulazioa baldin badauka eta eskatutako gainerako baldintzak betetzen baditu. 
Hamahirugarren xedapen iragankorra. Egun zuzendaritzako langile profesionalen lanpostu gisa sailkatutako lanpostuak betetzen ari diren enplegatu publikoak.

1. Funtzionarioak.
a) Karrerako funtzionario bat betetzen ari den lanpostua zuzendaritzako langile publiko profesionalentzat erreserbatuetakoa bada 33. artikuluaren arabera, lan horretan jarrai dezake, harik eta –lege honetan eta garapeneko arauetan ezarritakoaren arabera– lanpostu hori hornitzeko deialdia ebatzi arte, edo lanpostua utzi arte, lanpostu hori zer hornikuntza-moduren arabera betetzen duten, modu horri dagokion arrazoiren batengatik utzi ere.
b) Langile hori ez da zuzendaritzako langile profesionaltzat hartuko, eta karrerako funtzionarioei aplikatutako araudiaren menpe jarraituko du.
2. Langile lan-kontratudun finkoak.
Lege hau indarrean jartzen denean langile batek izaera finkoko lan-harremanen baten bitartez betetzen badu zuzendaritza publiko profesionalean sartutako lanposturen bat, lanpostu horretan jarraitu ahal izango du lan-araubide juridiko beraren arabera.

3. Toki-erakundeetako behin-behineko langileak
Lege hau indarrean jartzean zuzendaritzako lanpostuetan diharduten behin-behineko langileek (781/1986 Legegintzako Errege Dekretua, apirilaren 18koa, Toki Araubidearen gaietan indarrean dauden legezko xedapenen testu bategina onartzen duena, 176.3 artikulua) lanpostu horietan jarraitu ahal izango dute harik eta kargua uzten duten arte lege honen 30.5 artikuluan aurreikusitakoari jarraikiz.
Hamalaugarren xedapen iragankorra. Ordainsari-eskubideen bermea. 
1. Lege honetan aurreikusitako ordainsari-araubideak ezingo die legearen aplikazio-eremuaren barruan dauden langileei murrizketarik ekarri legeak indarra hartzeko unean haientzat indarrean zegoen karrera-sistemari zetxezkion eskubide ekonomikoen eta beste ordainsari-osagarrien zenbatekoan, edozein delarik ere langile horien administrazio-egoera.

2. Lege honen aplikazio-eremuan sartutako langileren bat ez badago zerbitzu aktiboan, aurreko apartatuan aipatutako eskubide ekonomikoen eta ordainsari-osagarrien zenbatekoak aitortuko zaizkio zerbitzu aktibora itzultzen den unetik aurrera.

3. Lege honen ordainsari-araubidea aplikatzearen ondorioz langile bati murriztu egiten bazaizkio urteko ordainsariak (finkoak zein aldizkakoak), diferentzia horri dagokion osagarri pertsonal iragankor bat jasotzeko eskubidea izango du, 132. artikuluan ezarritako moduan.
Hamabosgarren xedapen iragankorra. Lege honetan sortutako kidegoetan sartu aurretik osatutako hirurtekoak. 
1. Hau izango da funtzionarioek kidego, eskala edo titulazio-eskakizunik gabeko lanbide-talde berrietan sartu aurretik osatutako hirurtekoen zenbatekoa: Enplegatu Publikoaren Oinarrizko Estatutuaren  indarrean jarri aurreko sailkapen profesionaleko taldeari dagokiona, hots, hirurtekoa osatzeko unean funtzionarioak zuen kidegoa adskribatuta zegoen sailkapen-taldeari dagokiona.

Horretan oinarrituz, Enplegu Publikoaren oinarrizko arautegian aurreikusitako honako baliokidetza hau egongo da jatorrizko taldearen eta azpitalde edo titulazio-eskakizunik gabeko lanbide-talde berriaren artean:

· A Taldea: A1 Azpitaldea.

· B taldea: A2 Azpitaldea.

· C Taldea: C1 Azpitaldea.

· D Taldea: C2 Azpitaldea.

· E taldea: Titulazio-eskakizunik gabeko lanbide-taldeak.

2. Hirurteko bat osatzeko falta den denbora, berriz, azpitalde honetan emandako zerbitzalditzat hartuko da: funtzionarioa lege honetan aurreikusitakoaren arabera sartuta dagoen kidego, eskala, azpieskala, kategoria, aukera edo espezialitateari dagokion azpitaldean (eta, azpitalderik ez badago, sailkapen profesionaleko taldean).
Hamaseigarren xedapen iragankorra. Lege honek indarra hartu aurretik hasitako prozedurak. 
Lege hau indarrean jarri aurretik hasitako hautaketa-prozesuak eta lehiaketaren eta izendapen askearen bidez lanpostuak hornitzeko prozedurak aurreko araudiarekin eraenduko dira. Hala, prozedura horiek hasitzat emango dira haien deialdia argitaratu bada.
Hamazazpigarren xedapen iragankorra. Kidego, eskala eta titulazio-eskakizunik gabeko lanbide-taldeetan sartzeko ebazpenak argitaratu arteko aldi iragankorra.

Funtzio publikoaren arloko eskumena duen sailak bigarren xedapen gehigarrian aipatzen diren ebazpenak (funtzionarioen integrazioari buruzkoak) onartu bitarte, egoera horrek ez dio eragingo ez karrerako funtzionario izateari, ez destinoa duten lanpostuan jarduteari. 
Hemezortzigarren xedapen iragankorra. Enplegatu publikoak funtzionario edo langile lan-kontratudun bihurtzeko prozesu bereziak.

Euskal administrazio publikoen zerbitzuko karrerako funtzionarioen eta langile lan-kontratudun finkoen lanpostuak euren zerbitzu-harremanari ez dagokion izaeradun lanpostutzat sailkatu baldin badira, langile horiek, baldin eta titulazio-eskakizunak eta gainerako betekizunak betetzen badituzte, aukera izango dute ─zer egokitzen zaien─ lan-kontratudunen plantillan sartzeko edo funtzionario izatera iristeko dagokien kidegoan, eskalan, titulazio-eskakizunik gabeko lanbide-taldean edo kategoria profesionalean. Horretarako bide izango dira hautaketa-proba mugatuak, salbuespen modura iragar baititzakete dagozkien dagozkien administrazioek.

Hemeretzigarren xedapen iragankorra. Euskal administrazio publikoetan enplegua finkatzeko prozesu berezia.

1.- Lege honek indarra hartzen duenetik aurrera, euskal administrazio publikoek, behin bakarrik eta salbuespenez, dagozkien enplegu publikoaren eskaintzak onartu ondoren, deialdia egin dezakete enplegu publikora iristeko hautaketa-prozesuetarako, aurrekontu-zuzkidura duten plazak hornitze aldera kidego, eskala, espezialitate edo kategoria guztietan, nahitaez hartu beharreko neurria baita hori behin-behineko enplegua egiturazko plaza bihurtzeko.

2.- Hautaketa-prozesu horiek bata bestearen ondorengo enplegu publikoaren eskaintzen esparruan garatu beharko dira, eta ezaugarri hauek izango dituzte:

a) Hautaketa-prozesuak oposizio-lehiaketa moduan gauzatuko dira.
 
b) Hautaketa-prozesuek izaera irekia izango dute, eta lege honetan aurreikusitako hau guztia bermatu behar dute: lehia askea, hargatik eragotzi gabe barne-sustapenerako ezarritakoa; ekintza positiboko neurriak, eta hogeigarren xedapen iragankorrean jasotako aurreikuspena.

c) Irispidea izateko deialdietan, berdintasunaren, merezimenduaren, gaitasunaren eta publikotasunaren printzipioei jarraituko zaie.

d) Gaitasun-proben edukiak lotura izango du deialdi bakoitzean iragartzen diren lanpostuen ohiko prozedura, ataza eta funtzioekin. Beharrezkoa da kasuan kasuko hautaketa-probetako bakoitzean jarritako gutxieneko puntuazioa gainditzea. 

e) Lehiaketa-fasearen balorazioa ez da handiagoa izango hautaketa-prozesuan gehienez atera daitekeen puntuazioaren ehuneko berrogeia baino; betiere, kanpoan utzita merezimendu gisa euskarari egiten zaion balorazioa.

Beraz, lehiaketa-fasean esperientzia baloratze aldera, zerbitzu hauek hartuko dira kontuan: edozein administrazio publikotan eman direnak ─deialdia egin duen administraziokoak barne─ dagokion hautaketa-prozesuaren xedeko kidego, eskala, azpieskala, aukera, espezialitate edo aurrekoen pareko kategoriei adskribatutako lanpostuetan, zeinahi delarik ere zerbitzaldiaren jatorrian dagoen harremana (funtzionario-harremana edo lan-harremana). Enplegua finkatzeko prozesu bereziaren ondorioetarako, egiaztatutako esperientziaren modalitate hori esperientzia orokortzat joko da.

Halaber, dagokion merezimendu-baremoan, esperientzia orokorraren baloraziotik bereiz baloratuko dira, modu espezifiko eta osagarrian, deialdia egin duen administrazioan emandako zerbitzuak, dagokion hautaketa-prozesuan deitutako postuetan jardun izanaren ondoriozkoak.

Balorazio espezifiko horren ondoriozko puntuazioa, esperientzia orokorrarekiko bereizia eta osagarria, sekula ez da izango hautaketa-prozesu osoan lor daitekeen guztizko puntuazioaren ehuneko hogei baino handiagoa; betiere, kanpoan utzita merezimendu gisa euskararen ezagutzari egiten zaion balorazioa.

Nolanahi ere, esperientziagatik guztira lortuko den puntuazioa honako hauen batura izango da: esperientzia orokorraren ataletan lortutako puntuazioak, eta, hala badagokio, deialdia egiten duen administrazioan emandako zerbitzuengatiko berariazko esperientziaren puntuazioa.

f) Hautaketa-prozesuan, lege honen XIII. tituluan hizkuntza-normalizazioari buruz egindako aurreikuspenak aplikatuko dira
 
Hogeigarren xedapen iragankorra. Enplegua finkatzea bitarteko funtzionarioen ehuneko handia duten sailkapen-taldeetan.

1. Lege honen 56. artikuluan adierazitako sailkapen-talde eta -azpitaldeetako bitarteko funtzionarioak ehuneko berrogei baino gehiago baldin badira, euskal administrazio publikoek beste irispide-txanda bereizi bat sartu ahal izango diote hemeretzigarren xedapen iragankorrean aurreikusitako enplegua finkatzeko prozesu bereziari.

2. Irispide-txanda bereizi hori ezaugarri eta baldintza hauen arabera eratzen da:

a) Irispide-txanda bereizia sailkapen-talde edo -azpitalde jakin bati adskribatutako kidego, eskala, azpieskala, kategoria, aukera edo espezialitateei dagozkien hautaketa-prozesuen deialdi guztietan edo batzuetan sartu ahal izango da, baldin eta deialdia egiten duen administrazioaren eremuan ehuneko berrogei baino gehiago badira bitarteko funtzionarioak.
 
b) Txanda honetan parte hartzen dutenek gutxienez zortzi urteko antzinatasuna egiaztatu behar dute dagokion hautaketa-prozesuaren barruan iragarritako plazei dagozkien kidego, eskala, azpieskala, kategoria, aukera edo espezialitateetan. Antzinatasun hori bitarteko funtzionario gisa, aldi baterako langile lan-kontratudun gisa edo epai baten ondoriozko langile lan-kontratudun mugagabe moduan lortu ahal izango da. 

Aurreko paragrafoan adierazitako zortzi urteko antzinatasuna deialdia egiten duen administrazioko lanpostuetan lan eginez lortua izan behar da, eta, betiere, enplegu publikoaren eskaintza onartu aurrekoa.

c) Oposizio-faseak proba bakarra izango du, praktikoa, eta deialdi bakoitzeko lanpostuetan ohikoak diren prozedura, ataza eta funtzioei buruzkoa izango da. 

Oposizio-faseko proba baztertzailea izango da, eta, beraz, nahitaezkoa izango da proba hori gainditzea, hautaketa-prozesuan parte hartzen jarraitu ahal izateko.

d) Sarbide-txanda bereizi horretarako, hautaketa-prozesu bakoitzaren barruan eskainitako plazen ehuneko hirurogei arte gorde ahal izango da; betiere, ehuneko berrogei baino gehiago bitarteko funtzionario duen sailkapen-talde edo azpitalde bati lotutako plazak baldin badira.

e) Lehiaketa-fasearen balorazioa ez da handiagoa izango oposizio-fasean gehienez atera daitekeen puntuazioaren ehuneko berrogeita bost baino; betiere, kanpoan utzita merezimendu gisa euskarari egiten zaion balorazioa.

f) Halaber, lehiaketaren fase horren barruan, esperientzia osoaren balorazioa ez da handiagoa izango oposizio-fasean gehienez atera daitekeen puntuazioaren ehuneko berrogeia baino.

g) Txanda irekian edo barne-sustapeneko txandan hautatutako izangaiek, destinoak aukeratzerakoan, lehentasuna izango dute txanda honetan hautatuak izan diren izangaiekiko. 

h) Sarbide-txanda bereizi honetan parte hartzea bateragarria izango da txanda irekian parte hartzearekin. Kasu horretan, izangaiak, txanda irekiaren bidez sartu nahi badu, hautaketa-proba berberak egin beharko ditu, eta txanda horretan parte hartzen duten gainerako izangaien baremoaren menpe egongo da.

i) Hautaketa-prozesuan, lege honen XIII. tituluan hizkuntza-normalizazioari buruz egindako aurreikuspenak aplikatuko dira

3. Xedapen honetako aurreikuspenak langile lan-kontratudunen enplegua finkatzeko ere aplikatuko da. 

XEDAPEN INDARGABETZAILEA

Xedapen indargabetzaile bakarra.

Indargabetuta geratzen da Euskal Funtzio Publikoari buruzko uztailaren 6ko 6/1989 Legea, bai eta maila bera edo txikiagoa duen beste edozein xedapen ere, baldin eta lege honetan ezarritakoaren aurka badoa.

[bookmark: _Toc321914624]Azken xedapenetako lehenengoa. Eusko Jaurlaritzari baimena ematea euskal administrazio publikoetako funtzionarioen kidegoei eta eskalei buruzko dekretu bat onar dezan. 

Lege honetan aurreikusten den administrazioen arteko mugikortasuna bermatze aldera, Eusko Jaurlaritzak, lege hau indarrean jartzen denetik hogeita lau hilabeteko epean, bosgarren xedapen gehigarriari jarraikiz, dekretu bat onartuko du, eta bertan zehaztuko du zein den Euskal Autonomia Erkidegoko Administrazio Orokorreko eta Instituzionaleko kidego, eskala eta espezialitateen eta foru eta toki-administrazioetako eta Euskal Herriko Unibertsitateko administrazioko eskala, azpieskala, klase eta talde profesionalen arteko baliokidetza-sistema.

Azken xedapenetako bigarrena. Kidego, eskala eta titulazio-eskakizunik gabeko lanbide-taldeetan sartzeko ebazpenak.

Funtzio publikoaren eskumena duen organoak urtebeteko epean emango ditu, lege hau indarrean jartzen denetik aurrera, bigarren xedapen gehigarriaren bigarren apartatuan aipatzen diren ebazpenak (funtzionarioen integrazioa).

Azken xedapenetako hirugarrena. Jaurlaritzari buruzko ekainaren 30eko 7/1981 Legearen 29. artikulua aldatzea.

Bigarren paragrafo bat eransten zaio Jaurlaritzari buruzko ekainaren 30eko 7/1981 Legearen 29. artikuluari. Honela idatzita gelditzen da: 
«29. artikulua. 
Administrazioko goi-kargudun dira dekretuz izendatu eta Autonomia Erkidegoari zerbitzu-harremanez lotuta dauden sailburuordeak eta zuzendariak. Harreman hori izendapen-dekretuarekin hasi eta kargugabetzearekin edo dimisioarekin bukatzen da, dagokion dekretua argitaratzen den egunetik aurrera izango baititu ondorioak.
Aurrekoa gorabehera, ez dira goi-karguduntzat joko Eusko Jaurlaritzako sailetako zerbitzu-zuzendaritzen titularrak, baldin eta zuzendaritzako langile publiko profesionaltzat jotzen badira dagokion saileko egitura organikoa eta funtzionalari buruzko dekretuaren bidez».

[bookmark: _Toc321914625]Azken xedapenetako laugarrena. Arauak emateko gaikuntza.

Enplegatu publikoen araubide juridikoari buruz lege-erreserba diren gaiak alde batera utzita, Eusko Jaurlaritzari baimena ematen zaio lege hau garatzeko beharrezkotzat jotzen dituen erregelamenduzko xedapen guztiak eman ditzan. 
[bookmark: _Toc294186962]
[bookmark: _Toc321914626]

Azken xedapenetako bosgarrena. Indarra hartzea.

Lege honek Euskal Herriko Agintaritzaren Aldizkarian argitaratu eta hurrengo egunean hartuko du indarra.

ERANSKINA 
EUSKAL AUTONOMIA ERKIDEGOKO ADMINISTRAZIO OROKORREKO ETA HAREN ERAKUNDE AUTONOMOETAKO FUNTZIONARIOEN LANBIDE-ANTOLAMENDUA
1. artikulua. Euskal Autonomia Erkidegoko Administrazio Orokorreko eta haren erakunde autonomoetako funtzionarioen kidegoak.

1. Euskal Autonomia Erkidegoko Administrazio Orokorreko eta haren erakunde autonomoetako funtzionarioak kidego orokorretan eta kidego berezietan biltzen dira, sailkapen honen arabera:

a) Kidego orokorrak:

1. Administrazio Orokorreko Goi Mailako Kidegoa. 

2. Administrazio Orokorreko Kudeaketa Kidegoa. 

3. Administrazio Orokorreko Administrazio Kidegoa.

4. Administrazio Orokorreko Laguntzaileen Kidegoa.

5. Mendekoen Lanbide Taldea.

b) Kidego Bereziak: 

1. Teknikarien Kidego Berezia. 

2. Kidego Tekniko Berezia. 

3. Laguntzaile Teknikoen Kidego Berezia. 


2. Euskal Autonomia Erkidegoko Administrazio Orokorreko eta haren erakunde autonomoetako funtzionarioen kidegoak sailkapen-talde eta -azpitalde hauen arabera ordenatzen dira:

a) A taldearen barruan:

1. A1 Azpitaldea

- Administrazio Orokorreko Goi Mailako Kidegoa (A101).

- Teknikarien Kidego Berezia (A102).

2. A2 Azpitaldea

- Administrazio Orokorreko Kudeaketa Kidegoa (A201).

- Kidego Tekniko Berezia (A202).

b) B taldearen barruan:

- Laguntzaile Teknikoen Kidego Berezia (B0101).

c) C taldearen barruan:

1. C1 Azpitaldea

- Administrazio Orokorreko Administrazio Kidegoa.


2. C2 Azpitaldea:

- Administrazio Orokorreko Laguntzaileen Kidegoa (C201).

d) Titulazio-eskakizunik behar ez duten lanbide-taldeen barruan:

· Mendekoen Lanbide Taldea. (P101).

2. artikulua. Euskal Autonomia Erkidegoko Administrazio Orokorreko eta haren erakunde autonomoetako kidegoetan zeuden funtzionarioak lege honen bitartez sortutako kidegoetan sartzea. 

1. Lege honek indarra hartu arte Euskal Autonomia Erkidegoko Administrazio Orokorreko eta haren erakunde autonomoetako kidego orokorretan zeuden funtzionarioak eranskin honen 1. artikuluan aurreikusitako kidego orokor berrietan sartuko dira, honen arabera: 

a) Administrazioko Goi Mailako Kidegokoak, Administrazio Orokorreko Goi Mailako Kidegoan. 

b) Administrazio Kudeaketako Kidegokoak, Administrazio Orokorreko Kudeaketa Kidegoan.

c) Administrarien Kidegokoak, Administrazio Orokorreko Administrazio Kidegoan.

d) Administrari Laguntzaileen Kidegokoak, Administrazio Orokorreko Laguntzaileen Kidegoan.

 e) Mendeko Langileen Kidegoko funtzionarioak Mendekoen Lanbide Taldean sartuko dira.


2. Lege honek indarra hartu arte Euskal Autonomia Erkidegoko Administrazio Orokorreko eta haren erakunde autonomoetako kidego berezietan zeuden funtzionarioak eranskin honen 1. artikuluan aurreikusitako kidego berezietan sartuko dira, honen arabera: 

a) Goi Mailako Teknikarien Kidegokoak, Teknikarien Kidego Berezian, titulazioari dagokion eskala edo aukeraren barruan. 

b) Erdi Mailako Teknikarien Kidegokoak, Kidego Tekniko Berezian, titulazioari dagokion eskala edo aukeraren barruan. 

c) Laguntzaile Teknikoen Kidegokoak, Laguntzaile Teknikoen Kidego Berezian, titulazioari dagokion eskala edo aukeraren barruan. 

3. artikulua. Kidegoetan edo titulazio-eskakizunik gabeko lanbide-taldeetan sartzearen ondorioak.

Euskal Autonomia Erkidegoko Administrazio Orokorreko eta Instituzionaleko funtzionarioak lege honen bitartez sortutako kidego edo titulazio-eskakizunik gabeko lanbide-talde berrietan sartzeak ez du inolako ondorio ekonomikorik izango. Funtzionario bakoitzak bere lanpostuari finkatu zaizkio ordainsariak jasotzen jarraituko du. 

